(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΑ΄

Τρίτη 18 Οκτωβρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση πρακτικών, σελ.

2. Ανακοινώνεται ότι τη συνεδρίαση παρακολουθούν μαθητές από το 27ο και το 30ο Δημοτικό Σχολείο Αχαρνών, το 1ο Γυμνάσιο Κορωπίου, το Δημοτικό Σχολείο Κερατσινίου, το Μαράσλειο Δημοτικό Σχολείο, το 7ο Δημοτικό Σχολείο Αλίμου, το Γενικό Λύκειο Καμινίων, το Γυμνάσιο Βελεστίνου Μαγνησίας, το 4ο Γενικό Λύκειο Αγρινίου και το 2ο Γυμνάσιο Αιγίου, σελ.
3. Επί διαδικαστικού θέματος, σελ.
4. Ανακοινώνεται επιστολή του Προέδρου της Κοινοβουλευτικής Ομάδας "Το Ποτάμι", κ. Σταύρου Θεοδωράκη, προς τον Πρόεδρο της Βουλής, κ. Νικόλαο Βούτση, με την οποία ενημερώνει ότι ο Βουλευτής Αχαΐας Ιάσων Φωτήλας, τίθεται εκτός Κοινοβουλευτικής Ομάδας του Κινήματος, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις», σελ.
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδος κ. Δημήτρης Κουτσούμπας και οι Βουλευτές του κόμματός του κατέθεσαν στις 18-10-2016 πρόταση νόμου: «Συλλογικές Συμβάσεις Εργασίας», σελ.
3. Συζήτηση επί της αρχής των άρθρων και των τροπολογιών και ψήφιση στο σύνολο του σχεδίου νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις», σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

 ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΜΥΡΑΣ Γ. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΝΤΩΝΙΟΥ Μ. , σελ.
ΒΑΚΗ Φ. , σελ.
ΒΕΡΝΑΡΔΑΚΗΣ Χ. , σελ.
ΔΕΛΗΣ Ι. , σελ.
ΘΕΟΧΑΡΗΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΚΕΡΑΜΕΩΣ Ν. , σελ.
ΚΡΕΜΑΣΤΙΝΟΣ Δ. , σελ.
ΛΑΜΠΡΟΥΛΗΣ Γ. , σελ.
ΤΣΑΚΑΛΩΤΟΣ Ε. , σελ.
ΦΩΤΗΛΑΣ Ι. , σελ.

Β. Επί του σχεδίου νόμου του Υπουργείου Παιδείας, Έρευνας και Θρησκευμάτων:
ΑΜΥΡΑΣ Γ. , σελ.
ΑΝΑΓΝΩΣΤΟΠΟΥΛΟΥ Α. , σελ.
ΑΝΤΩΝΙΟΥ Μ. , σελ.
ΑΣΗΜΑΚΟΠΟΥΛΟΥ Ά. , σελ.
ΑΥΛΩΝΙΤΟΥ Ε. , σελ.
ΒΑΚΗ Φ. , σελ.
ΒΕΝΙΖΕΛΟΣ Ε. , σελ.
ΒΕΡΝΑΡΔΑΚΗΣ Χ. , σελ.
ΓΑΒΡΟΓΛΟΥ Κ. , σελ.
ΓΕΩΡΓΑΝΤΑΣ Γ. , σελ.
ΓΡΕΓΟΣ Α. , σελ.
ΔΑΒΑΚΗΣ Α. , σελ.
ΔΕΛΗΣ Ι. , σελ.
ΔΕΝΔΙΑΣ Ν. , σελ.
ΔΗΜΑΣ Χ. , σελ.
ΔΡΙΤΣΑΣ Θ. , σελ.
ΕΜΜΑΝΟΥΗΛΙΔΗΣ Δ. , σελ.
ΘΕΟΧΑΡΗΣ Θ. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΜΜΕΝΟΣ Δ. , σελ.
ΚΑΡΑΜΑΝΛΗ Ά. , σελ.
ΚΑΡΡΑΣ Γ. , σελ.
ΚΑΤΣΑΒΡΙΑ - ΣΙΩΡΟΠΟΥΛΟΥ Χ. , σελ.
ΚΕΡΑΜΕΩΣ Ν. , σελ.
ΚΟΝΣΟΛΑΣ Ε. , σελ.
ΚΟΥΖΗΛΟΣ Ν. , σελ.
ΚΩΝΣΤΑΝΤΟΠΟΥΛΟΣ Δ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΟΙΚΟΝΟΜΟΥ Θ. , σελ.
ΜΠΑΛΩΜΕΝΑΚΗΣ Α. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΠΑΡΑΣΚΕΥΟΠΟΥΛΟΣ Ν. , σελ.
ΣΑΡΙΔΗΣ Ι. , σελ.
ΣΤΥΛΙΟΣ Γ. , σελ.
ΤΑΣΣΟΣ Σ. , σελ.
ΤΖΟΥΦΗ Μ. , σελ.
ΤΣΑΚΑΛΩΤΟΣ Ε. , σελ.
ΦΟΡΤΣΑΚΗΣ Θ. , σελ.
ΦΩΤΑΚΗΣ Κ. , σελ.
ΧΑΤΖΗΣΑΒΒΑΣ Χ. , σελ.

ΠΑΡΕΜΒΑΣΕΙΣ:
ΗΓΟΥΜΕΝΙΔΗΣ Ν. , σελ.
ΚΑΡΑΜΑΝΛΗΣ Κ. του Αχ. , σελ.
ΚΡΕΜΑΣΤΙΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ IΑ΄

Τρίτη 18 Οκτωβρίου 2016

Αθήνα, σήμερα στις 18 Οκτωβρίου 2016, ημέρα Τρίτη και ώρα 10.11΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟY ΚΡΕΜΑΣΤΙΝΟY**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης επί των άρθρων και του συνόλου του σχεδίου νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις».

Στη συνεδρίαση της 17ης Οκτωβρίου συζητήθηκε και ψηφίστηκε το νομοσχέδιο επί της αρχής. Στη σημερινή συνεδρίαση θα συζητηθούν τα άρθρα και οι τροπολογίες του νομοσχεδίου ως μία ενότητα.

Η διαδικασία θα έχει ως εξής: Θα μιλήσουν πρώτα οι εισηγητές και οι ειδικοί αγορητές επί των άρθρων και των τροπολογιών, κατόπιν οι εναπομείναντες ομιλητές επί της αρχής, οι οποίοι θα μιλήσουν και επί των άρθρων και των τροπολογιών και στη συνέχεια θα πάρουν τον λόγο όσοι εγγραφούν στον κατάλογο των ομιλητών επί των άρθρων και των τροπολογιών σήμερα.

Κατά συνέπεια, τον λόγο έχει ο εισηγητής του ΣΥΡΙΖΑ ο κ. Γαβρόγλου.

Παρακαλώ, κύριε Γαβρόγλου, έχετε τον λόγο για οκτώ λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ευχαριστώ, κύριε Πρόεδρε.

Νομίζω ότι είναι ευκαιρία στην κατ’ άρθρον συζήτηση να θίξουμε και ορισμένες παρανοήσεις που έχουν γίνει από ορισμένους συναδέλφους, κυρίως γιατί συζητήσαμε τα άρθρα αναλυτικά και εξαντλητικά στην Επιτροπή Μορφωτικών Υποθέσεων και έχουν υπάρξει αρκετές βελτιώσεις μετά από προτάσεις Βουλευτών της Αντιπολίτευσης.

Θα ήθελα, λοιπόν, και με αφορμή τα συγκεκριμένα άρθρα, να ξεκαθαρίσουμε ορισμένες μάλλον παρεξηγήσεις που έχουν γίνει, διότι επανήλθαν αρκετοί συνάδελφοι στα ίδια ακριβώς θέματα, παρ’ όλο που νόμιζα πως είχαν ξεκαθαριστεί στη συζήτηση της Επιτροπής Μορφωτικών Υποθέσεων.

Πρώτα απ’ όλα, υπάρχει μια επιχειρηματολογία που λέει το εξής: «Γιατί όλα αυτά τα πράγματα δεν μπορεί να τα κάνει η ΓΓΕΤ;». Είναι λάθος ερώτημα. Είναι λάθος έμφαση. Η ΓΓΕΤ διαχειρίζεται τα ΕΣΠΑ και με την τεχνογνωσία και την υποδομή της θα είναι το βασικό στήριγμα των δραστηριοτήτων του νέου ιδρύματος.

Το νέο, όμως, ίδρυμα έχει να υλοποιήσει μια πολλαπλότητα πολιτικών. Έχει να υλοποιήσει πολιτικές που έχουν σχέση με τη διαμόρφωση ερευνητικών κατευθύνσεων και την εξεύρεση πόρων από άλλα μέρη. Άρα, το ίδρυμα έχει έναν διακριτό ρόλο. Γι’ αυτό, το είπαμε και το ξαναλέμε ότι το μοντέλο προσβλέπει σε συμπληρωματικές λειτουργίες θεσμών και όχι σε ένα συγκεντρωτικό μοντέλο, όπου θα υπάρχει ένας θεσμός ο οποίος θα αποφασίζει τα πάντα και αυτά θα διαχέονται προς τα κάτω.

Θα παρακαλούσα, λοιπόν, να απαντηθεί αυτό το ερώτημα, αν δηλαδή υπάρχει συμφωνία ως προς τη συμπληρωματικότητα και τους διακριτούς ρόλους ή αν η πρόταση είναι ένα απίστευτα συγκεντρωτικό μοντέλο.

Ένα άλλο θέμα για το οποίο υπήρξε πάλι, νομίζω, μια παρανόηση, αν θέλετε, είναι -και το λέω με έναν ευγενικό τρόπο- η υποτίμηση της χρηματοδότησης που έχουμε λάβει από την Ευρωπαϊκή Τράπεζα Επενδύσεων. Με άλλα λόγια, λέτε το εξής: «Τι ασχολείστε με τα 180 εκατομμύρια, όταν έχετε πάνω από 1 δισεκατομμύριο και δεν το έχετε αξιοποιήσει;».

Νομίζω ότι εδώ πάλι υπάρχει μια παραπληροφόρηση. Δεν ισχύει αυτό. Δηλαδή, έχουν ήδη αρχίσει οι διαδικασίες, διότι για να ενεργοποιηθεί το 1 δισεκατομμύριο έπρεπε να γίνουν πολλά πράγματα. Αρκετοί συνάδελφοι είστε πολύ πεπειραμένοι και ξέρετε ότι δεν είναι τόσο απλό να αρχίσουν οι προκηρύξεις γύρω από αυτά τα προγράμματα. Τώρα, όμως, έχουν ήδη αρχίσει.

Τα 180 εκατομμύρια πρέπει κάποιος να τα δει συν τα 60 εκατομμύρια που η Κυβέρνηση έχει δεσμευτεί να εγγράψει στον κρατικό προϋπολογισμό. Άρα, με αυτό τον τρόπο εκφράζει και τη βούληση να εμπλακεί στη χρηματοδότηση –στην αρχική τουλάχιστον- αυτού του θεσμού.

Υπάρχει κάτι το οποίο κάποιοι Βουλευτές της Αντιπολίτευσης το επισήμαναν και μάλιστα, θετικά. Κάποιοι λίγο τσιγκουνευτήκατε να το επισημάνετε. Και τσιγκουνευτήκατε, γιατί νομίζω ότι δεν καταλαβαίνετε την τεράστια σημασία.

Η τεράστια σημασία είναι ότι για πρώτη φορά μπαίνουν σαν διακριτές επιστημονικές ενότητες οι κοινωνικές και οι ανθρωπιστικές επιστήμες. Δεν μπαίνουν μαζί, αλλά μπαίνουν ξεχωριστά, γιατί είναι ξεχωριστά πεδία γνώσης, δεν είναι πεδία γνώσης που ταυτίζονται. Βεβαίως διεπιστημονικά, βεβαίως πάρα πολλά πράγματα είναι κοινά κ.λπ., κ.λπ., αλλά πρέπει να δούμε ότι είναι και διακριτά πεδία.

Αυτό το βλέπουμε με πολύ μεγάλη έμφαση και στην αιτιολογική έκθεση, αλλά και σε συγκεκριμένα άρθρα και αυτό νομίζω ότι πρέπει να το χαιρετίσουμε όλοι, ανεξάρτητα αν θα ψηφίσουμε τα συγκεκριμένα άρθρα ή όχι.

Άλλα δύο θέματα τα οποία ήρθαν και επανήλθαν -τα οποία καταλαβαίνω ότι έρχονται, γιατί η περιρρέουσα ατμόσφαιρα στην κοινωνία δυστυχώς τα σηκώνει- είναι τα εξής. Τι εννοώ; Να ενισχυθεί η διαφάνεια, να μην είναι ένα «κόλπο» για να τα πάρουν οι δικοί σας κ.λπ., κ.λπ.. Το λέω προφανώς με οριακά απαράδεκτο τρόπο, για να μπορέσουμε να συνεννοηθούμε.

Όσοι νόμοι και να ψηφιστούν, όσοι κανόνες και να μπουν, αν δεν υπάρχει ένα ακαδημαϊκό ήθος σε τέτοιου είδους θεσμούς, δεν πρόκειται να γίνει τίποτε. Τόσον καιρό, αν διαβάσετε τους νόμους και τις εγκυκλίους κ.λπ., είναι γεμάτες από αυστηρούς κανόνες.

Άρα, το συγκεκριμένο ίδρυμα, όπως ο Υπουργός δεν κουράζεται να το λέει, έχει και αυτή τη διάσταση του «από κάτω», δηλαδή τα πανεπιστήμια και τα ΤΕΙ επιλέγουν τα άτομα που θα τους εκπροσωπήσουν στη γενική συνέλευση κ.λπ., κ.λπ.. Αυτό εγγυάται δημοκρατικούς κανόνες, αλλά εγγυάται και κάτι άλλο, ότι θέτουμε μονίμως αυτό το θέμα του ακαδημαϊκού ήθους.

Επειδή είναι ένα όργανο του οποίου η δημοκρατική λειτουργία είναι θεσμικά κατοχυρωμένη, νομίζω ότι αυτό το πράγμα έχει σημασία ως προς την έμπνευση των ακαδημαϊκών να επαναδραστηριοποιηθούν. Διότι το ξέρουμε πολύ καλά, όσοι ασχολούμαστε με τέτοια πράγματα, ότι υπάρχει μια απογοήτευση αυτών των ανθρώπων- ανεξαρτήτως ιδεολογικού και πολιτικού προσανατολισμού- και αυτοί οι άνθρωποι δεν θέλουν να ανακατωθούν με τα κοινά. Εδώ, λοιπόν, νομίζω ότι γίνεται μια προσπάθεια να μπορέσει να επαναπροσδιοριστεί αυτός ο ρόλος.

Τέθηκε το θέμα της ανταποδοτικότητας. Το θέμα της ανταποδοτικότητας είναι τεράστιο λάθος να το δούμε τόσο μηχανιστικά, «επενδύουμε 200 εκατομμύρια, να δούμε πότε θα τα πάρουμε πίσω». Δεν είναι αυτός ο τρόπος να μιλάει κανείς για την ανταποδοτικότητα τέτοιων εγχειρημάτων.

Η ανταποδοτικότητα είναι μακροπρόθεσμη και ενδεχομένως να μην μπορεί να ποσοτικοποιηθεί. Η ανταποδοτικότητα, όταν έχεις να κάνεις με διαδικασίες που ενισχύουν τα κοινωνικά αγαθά, το δημόσιο αγαθό, δεν είναι μετρήσιμη υποχρεωτικά. Βεβαίως, αν μπουν υγιείς επιχειρήσεις και χρησιμοποιήσουν τα αποτελέσματα κ.λπ., εκεί μπορεί κάποιος να δει την ανταποδοτικότητα πιο ποσοτικοποιημένα.

Όμως, ας δούμε την κοινωνική διάσταση, ας δούμε την πολιτική διάσταση, κυρίως δε να δούμε το γεγονός ότι προσφέρονται πια νέες δυνατότητες για τους νέους επιστήμονες. Διότι μιλάμε για brain drain και νομίζω ότι πολλοί -δεν λέω όλοι- δεν γνωρίζουμε περί τίνος πρόκειται. Το γεγονός ότι πάνε Έλληνες επιστήμονες στο εξωτερικό και έχουν μεγάλη ζήτηση σημαίνει ότι από κάπου έχουν μάθει ορισμένα πράγματα.

Το θέμα είναι ότι δεν πρέπει να φεύγουν κυνηγημένοι. Το θέμα είναι να πηγαίνουν ως επιλογή, να έχουν επιλογές εδώ, να έχουν επιλογές στο εξωτερικό, σε μια ενωμένη Ευρώπη και να κατοχυρωθεί αυτή η κινητικότητα και, όπως λέει πάλι ο Υπουργός, «όχι μόνο από εδώ εκεί, αλλά και από την Ευρώπη σε εμάς».

Νομίζουμε, λοιπόν, ότι όλοι αυτοί οι λόγοι δημιουργούν ένα θεσμικό πλαίσιο που υποκρύπτει μια ιδιαίτερα προωθητική κουλτούρα έρευνας, μια κουλτούρα παραγωγής γνώσης για το κοινωνικό σύνολο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Με αυτή την έννοια, καλώ τους συναδέλφους –προφανώς, με βάση τη συνείδησή τους και τις πολιτικές τους προτεραιότητες θα δουν αν θα το ψηφίσουν ή όχι- τουλάχιστον να αναδείξουν προβλήματα τα οποία θα μπορούν να τα βελτιώσουν και όχι να «κονταροχτυπιόμαστε» για πράγματα που είτε τα έχει λύσει το παρελθόν είτε τα λύνει το ίδιο το νομοσχέδιο, το οποίο -κατά τη γνώμη μας- αποτελεί ένα πρώτο και εξαιρετικά τολμηρό και στέρεο βήμα για τη συγκρότηση του ενιαίου χώρου έρευνας και εκπαίδευσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Γαβρόγλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μία μαθήτριες και μαθητές και τρεις συνοδοί εκπαιδευτικοί από το 27ο και το 30ο Δημοτικό Σχολείο Αχαρνών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις».

Συνεχίζουμε με την εισηγήτρια από πλευράς της Νέας Δημοκρατίας κ. Μαρία Αντωνίου.

Ορίστε, κυρία συνάδελφε, έχετε τον λόγο για οκτώ λεπτά.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε, αν και οκτώ λεπτά για τα άρθρα και για τις τροπολογίες είναι λίγος χρόνος.

Αγαπητοί συνάδελφοι, από τη χθεσινή συζήτηση του νομοσχεδίου στην Ολομέλεια δεν υπήρξε συνάδελφος του ΣΥΡΙΖΑ –και οφείλω να το πω- που να μην ασχολήθηκε με εμένα, με την εισηγήτρια της Νέας Δημοκρατίας. Μέχρι και με το ταπεραμέντο μου ασχοληθήκατε, αλλά απαντήσεις στα ερωτήματα που σας έθεσα, αγαπητοί συνάδελφοι, δεν μου δώσατε. Και αυτό ξέρετε γιατί; Διότι σας φανέρωσα ποιο είναι το σχέδιό σας. Σας φανέρωσα την αλήθεια και η αλήθεια πονάει, όταν έχετε, μάλιστα, εθιστεί στο ψέμα.

Αφήστε που πολλοί συνάδελφοι του ΣΥΡΙΖΑ ανέβηκαν στο Βήμα της Βουλής θεωρώντας ότι είναι σε σχολή, σε πανεπιστήμιο και μας έκαναν μάθημα για το τι είναι η έρευνα! Εδώ, αγαπητοί συνάδελφοι, είναι Βουλή. Είμαστε στον ναό της δημοκρατίας και θα ακούτε –είτε το θέλετε είτε όχι- την αλήθεια.

Ακούγοντας ακόμη μια φορά τον Υπουργό στην τοποθέτησή του χθες στην Ολομέλεια, διαπίστωσα ότι δεν άλλαξε κάτι σε σχέση με αυτά που έλεγε στην επιτροπή. Προσπάθησε να μας πείσει ότι με τα 180 εκατομμύρια ευρώ της δανειοδότησης της ΕΤΕ θα δώσει λύση στο brain drain. Για να μας πείσει, χρησιμοποίησε στοιχεία της περιόδου 2009-2014. Από αυτά τα στοιχεία τι διαπιστώσαμε;

Διαπιστώσαμε ότι οι νέοι επιστήμονες είτε έχοντας μεταπτυχιακό είτε έχοντας διδακτορικό, κύριε Υπουργέ, μεταναστεύουν γιατί δεν βρίσκουν δουλειά, όχι γιατί δεν μπορούν να κάνουν ένα μεταδιδακτορικό. Άλλωστε, στην τρέχουσα μόνο περίοδο, κύριε Υπουργέ, από το ΕΣΠΑ –το ξέρετε πάρα πολύ καλά- υπάρχει κονδύλιο 142 εκατομμυρίων ευρώ για διδακτορικά, μεταδιδακτορικά, ανάλογα με αυτά που θα κάνετε από το ΕΛΙΔΕΚ.

Επίσης, αναφέρατε χθες τι θα πει η Αντιπολίτευση στους τέσσερις χιλιάδες ευνοούμενους από το ΕΛΙΔΕΚ. Άρα, δηλαδή, από τη μια μεριά, ουσιαστικά αυτό μας λέτε, ότι έχετε κανονίσει πού θα πάει η χρηματοδότηση. Αυτό δεν λέτε; Άρα, τι θέλουμε μετά τις γενικές συνελεύσεις και τα νομικά πρόσωπα; Τα έχετε προκαθορίσει.

Από την άλλη, όμως, δεν μας λέτε, κύριε Υπουργέ, μετά την τριετία τι θα γίνουν αυτές οι τέσσερις χιλιάδες άτομα που θα ευνοηθούν από τα προγράμματα, εκτός του ότι θα είναι δικοί σας όμηροι με την προοπτική του «ξέρετε, μην ανησυχείτε, θα πάρουμε και άλλο δάνειο».

Κύριε Υπουργέ, διαιωνίζετε το παλιό, τη νοοτροπία που σας διακατέχει.

Θα αναφερθώ τώρα σε αυτά που είπε ο κ. Χαρίτσης, που τον φέρατε εδώ να σας υπερασπιστεί, όσον αφορά το ζήτημα που σας έθεσα ότι δεν κάνατε απορρόφηση ούτε 1 ευρώ από τη νέα προγραμματική περίοδο και για αυτά που σας έχω καταθέσει ως ερώτηση για την απορρόφηση του ΕΣΠΑ που είναι μόλις 69%. Μας είπε, λοιπόν, ο κ. Χαρίστης ότι η απορρόφηση το 2015 στο κομμάτι της έρευνας ήταν 50% και τώρα έχει φτάσει στο 90%. Πού το είδε γραμμένο; Υπάρχουν κάπου γραμμένα αυτά που μας είπε;

Εγώ θα σας καταθέσω τα επίσημα στοιχεία της ΓΓΕΤ, της ΕΥΔΕ-ΕΤΑΚ που δείχνουν ότι η απορρόφηση του ΕΣΠΑ, του προηγούμενου προγράμματος, φτάνει στο 69%.

(Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά τα προαναφερθέντα στοιχεία, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, το πιο σημαντικό, που δεν σας ενδιαφέρει και δεν είπατε κουβέντα, είναι ότι από τη νέα τρέχουσα προγραμματική περίοδο δεν έχετε απορροφήσει 1 ευρώ από τα 1.200.000.000 ευρώ περίπου.

Πάμε τώρα στα άρθρα. Στο άρθρο 1, συγκεκριμένα στην παράγραφο 2, αναφέρεται ότι το ίδρυμα που συστήνεται, ανήκει στον ευρύτερο -λέτε- δημόσιο τομέα, χωρίς όμως πουθενά να αναφέρεται το θεσμικό πλαίσιο και συγκεκριμένα το άρθρο 51 του ν.1892/90, το οποίο προσδιορίζει τον ευρύτερο δημόσιο τομέα. Δεν το αναφέρετε.

Επίσης, απορίες δημιουργεί και η αναφορά της ίδιας παραγράφου ότι το ίδρυμα θα λειτουργεί –λέτε- σύμφωνα με τους κανόνες ιδιωτικής οικονομίας. Ξέρετε τι δημιουργείτε; Το αντιλαμβάνεστε;

Θα υπάρχουν κάποιες παρεκκλίσεις από τα νομικά πρόσωπα ιδιωτικού δικαίου, κύριε Υπουργέ; Δεν μας απαντήσατε ούτε στις επιτροπές. Ήδη τα νομικά πρόσωπα ιδιωτικού δικαίου έχουν κάποιο θεσμικό πλαίσιο και ειδικά όταν διαχειρίζονται δημόσιο χρήμα έχουν και περιορισμούς, κύριε Υπουργέ και μάλιστα αρκετά σημαντικούς.

Επίσης, δεν μας απαντήσατε γιατί αφαιρέσατε από την ίδια παράγραφο ότι το ίδρυμα θα διαθέτει διοικητική και οικονομική αυτοτέλεια. Το είχατε και στο σχέδιο νόμου στη διαβούλευση και στην αιτιολογική, το αφαιρέσατε όμως. Δεν μας απαντήσατε γιατί το αφαιρέσατε. Το κάνατε μάλλον γιατί δεν θέλετε να έχει διοικητική ή οικονομική αυτοτέλεια.

Στο άρθρο 2, όπως ανέφερα και στην επί της αρχής τοποθέτησή μου, οι σκοποί του ιδρύματος ταυτίζονται απόλυτα με τους σκοπούς της ΓΓΕΤ. Στη ίδια ακριβώς κατεύθυνση έρχεται και η Επιστημονική Υπηρεσία της Βουλής, η οποία σας αναφέρει ότι χρήζει διευκρίνισης, καθώς και ότι θα πρέπει να τεθεί σαφέστερα το πλαίσιο της ταυτόχρονης λειτουργίας και συνεργασίας του ΕΛΙΔΕΚ με τη ΓΓΕΤ.

Χαρακτηριστικό παράδειγμα, αγαπητοί συνάδελφοι, αλληλοκάλυψης αρμοδιοτήτων είναι η αγορά ερευνητικού εξοπλισμού, που υπήρξε στο παρελθόν πρόγραμμα από τη ΓΓΕΤ.

Στο άρθρο 3 αναφέρετε τους πόρους του ιδρύματος. Πέρα από τη δανειακή σύμβαση με την ΕΤΕ δεν υπάρχει στην πραγματικότητα καμμία πρόβλεψη για το πώς θα διασφαλιστεί η μελλοντική χρηματοδότηση του ιδρύματος.

Επίσης, κύριε Υπουργέ, δεν αναγράφετε τον κωδικό προϋπολογισμού του Υπουργείου Παιδείας που θα εγγραφεί το ποσό του δανείου. Θα υπάρξει κάποια τροποποίηση, αναμόρφωση του προϋπολογισμού; Σας το ξαναρώτησα στις επιτροπές. Δεν μας απαντήσατε.

Στο άρθρο 4 παράγραφος 6, όπως και στο άρθρο 5 παράγραφος 1, διαπιστώνουμε ορισμένες υπερεξουσίες σας. Τα είπε και η Κοινοβουλευτική μας Εκπρόσωπος. Με δική σας απόφαση ορίζετε τους ορκωτούς ελεγκτές που διενεργούν τον έλεγχο της οικονομικής διαχείρισης του ιδρύματος. Όμως, και εσείς θα κατανέμετε με δικιά σας απόφαση κάθε έτος τη χρηματοδότηση, τις 4.000 ευρώ. Το είπατε, ούτως ή άλλως φανερωθήκατε.

Στο σημείο αυτό επιχειρήσατε να χρυσώσετε το χάπι, κάνοντας νομοτεχνική βελτίωση με την οποία θα αποφασίζει –λέει- μετά από πρόταση, όχι από εισήγηση.

Όμως, ακόμα δεν μας απαντήσατε, κύριε Υπουργέ, στο ερώτημα: Χρειάζεται υπουργική απόφαση για την κατανομή των πόρων του ιδρύματος; Γιατί δεν κατανέμει τους πόρους το επιστημονικό συμβούλιο που είναι επιφορτισμένο με τη διοίκηση;

Στο άρθρο 7 η εισαγωγή της γενικής συνέλευσης ως οργάνου ιδρύματος αποτελεί πρώτα από όλα νεολογισμό. Το καταγγείλαμε. Φέρατε νομοτεχνική. Βάλατε τα «Χ», αλλά φέρατε νέα νομοτεχνική που αλλάζετε επίσης αν έχει αριστεία, αν έχει το τάδε πρόγραμμα. Τα φτιάχνετε, τα κόβετε, τα ράβετε ανάλογα με το πως σας βολεύει να είναι η γενική συνέλευση.

Στο άρθρο 8, που είναι στην πραγματικότητα το διοικητικό συμβούλιο του ιδρύματος, έχουμε και άλλο νεολογισμό που μπορεί να προκαλέσει σε τρίτους ως προς την αρμοδιότητα και την εξουσία διαχείρισης εκπροσώπησης του συγκεκριμένου οργάνου.

Όσον αφορά στο άρθρο 9 που αναφέρεται στον διευθυντή του ιδρύματος, δεν ξέρουμε την αμοιβή του, ενώ λέτε ότι θα προβλέπεται με ΚΥΑ. Είναι τόσα πολλά αυτά που έχω να πω και είναι τόσος λίγος ο χρόνος.

Επίσης, η έλλειψη ανεξαρτησίας των μελών του ιδρύματος, καθώς και ο υπουργοκεντρικός χαρακτήρας φαίνεται και από τα άρθρα 11 και 13.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Φαντάζομαι, κύριε Πρόεδρε, ότι θα μου δώσετε ένα λεπτό ακόμα.

Στο άρθρο 12 προβλέπεται με ΚΥΑ, όπως λέτε, η έκδοση του εσωτερικού κανονισμού λειτουργίας. Και έρχεται η Επιστημονική Επιτροπή της Βουλής και σας λέει ότι δεν γίνεται Οργανισμός με ΚΥΑ και ότι μάλλον θέλει προεδρικό διάταγμα. Αυτό είναι ένα άλλο κακό παράδειγμα κακής νομοθέτησης.

Όσον αφορά τώρα την ενσωμάτωση της τροπολογίας του κ. Βερναρδάκη, έχουμε πει ξανά ότι δεν είναι δυνατόν να μην ξέρουμε πόσο κοστίζει η καθαριότητα όλου του δημοσίου. Δεν υπάρχει καμμία πρόβλεψη από το Γενικό Λογιστήριο του Κράτους.

Είμαστε θετικοί στην τροπολογία του Υπουργείου Παιδείας, όσον αφορά τους διακριθέντες αθλητές.

Τέλος, θα ήθελα να μιλήσω κυρίως για την τροπολογία με γενικό αριθμό 710 και ειδικό 88 που αφορά την «DEUTSCHE TELEKOM». Φαντάζομαι, κύριοι συνάδελφοι του ΣΥΡΙΖΑ, ότι θα διαβάσετε τι πάτε να ψηφίσετε. Ορίζεται ότι καμμιά τροποποίηση, διαφοροποίηση ή παραίτηση –αν διαβάσετε το Γενικό Λογιστήριο του Κράτους- από την παρούσα συμφωνία δεν θα απαιτεί περαιτέρω ενέργειες για την ισχύ της. Δεν θα περνάει δηλαδή από τη Βουλή.

Κλείνοντας, θα ήθελα να αναφερθώ στη δική μας τροπολογία, αγαπητοί συνάδελφοι, την τροπολογία που καταθέσαμε ως Νέα Δημοκρατία και με την οποία ουσιαστικά επιδιώκεται η αναστολή πλειστηριασμών πρώτης κατοικίας ως το τέλος του 2017 για οφειλές προς το δημόσιο.

Πρόκειται για μια τροπολογία που έρχεται να δώσει λύση στην αδυναμία της Κυβέρνησης να αντιμετωπίσει το πρόβλημα που η ίδια δημιούργησε. Πρόκειται για μια τροπολογία που θα δώσει ανάσα σε χιλιάδες συμπολίτες μας, τη στιγμή που τα ληξιπρόθεσμα χρέη προς το δημόσιο ξεπερνούν τα 90 δισεκατομμύρια ευρώ και τα αντίστοιχα προς τα ασφαλιστικά ταμεία τα 16 δισεκατομμύρια ευρώ.

Η Κυβέρνηση οφείλει να αφουγκραστεί την ανάγκη των συμπολιτών μας. Ιδού η Ρόδος ιδού και το πήδημα! Το υποσχέθηκε, το έταξε ο κύριος Πρωθυπουργός πριν από το Συνέδριο του ΣΥΡΙΖΑ. Τώρα μένει να δούμε αν θα το εφαρμόσει. Περιμένουμε να κάνετε αποδεκτή την τροπολογία μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε, κυρία Αντωνίου.

Τον λόγο τώρα έχει για οκτώ λεπτά ο ειδικός αγορητής της Χρυσής Αυγής κ. Γρέγος.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Κατ’ αρχάς, θα ήθελα να εκφράσω τα συλλυπητήριά μας και τη στήριξή μας στην οικογένεια του πιλότου που έχασε τόσο άδικα τη ζωή του, αλλά και για κάθε Έλληνα πιλότο που χάνει τη ζωή του.

Στη σκιά όσων συμβαίνουν στην πατρίδα μας, και μιλάω για τις κατασχέσεις, για την ανεργία, για την υπερφορολόγηση, για την εγκληματικότητα, κυρίως λόγω των λαθρομεταναστών, όπως αναφέρει και η σχετική τροπολογία που καταθέσατε, για την οικονομική καταστροφή που οδηγεί τους Έλληνες σε αυτοκτονίες και κυρίως για την σκιά των προκλήσεων του ισλαμοφασίστα Ερντογάν -τον οποίο στηρίζει και η Κυβέρνηση και η Αξιωματική Αντιπολίτευση-, συζητάμε πάλι ένα νομοσχέδιο με τον γνωστό τίτλο «και άλλες διατάξεις».

Και για να καταλαβαίνει και αυτός που μας ακούει, όταν η Κυβέρνηση φέρνει ένα νομοσχέδιο, βάζει έναν τίτλο και δίπλα βάζει «και άλλες διατάξεις», προκειμένου να περάσει κάποιες τροπολογίες που βολεύουν κάποιους Υπουργούς.

Όσον αφορά τώρα τις τροπολογίες, κάποιες είναι κοστολογημένες, όπως αυτή για την προμήθεια ταινιών φορολογίας και κάποιες άλλες όχι. Χαρακτηριστική είναι αυτή με την καθαριότητα των δημοσίων κτηρίων, αλλά και των υπολοίπων, όπως σημειώνεται στην έκθεση του Γενικού Λογιστηρίου του Κράτους.

Όσον αφορά στην τροπολογία για τα Ελληνικά Ναυπηγεία και για τα υποβρύχια, υπάρχει κοστολόγηση, αλλά υπάρχει περίπτωση υπέρβασης του ποσού των 15 εκατομμυρίων για την ολοκλήρωση της κατασκευής των υποβρυχίων.

Κοστολογημένη είναι και η τροπολογία που εμπεριέχει ρυθμίσεις θεμάτων του ΚΕΣΕΝ και της Σχολής Σωστικών Πυροσβεστικών Μέσων, στην οποία θα αναφερθεί ο συνάδελφος κ. Κούζηλος.

Στο σημείο αυτό, θα ήθελα να πω για άλλη μια φορά ότι οι παρατηρήσεις που αναπτύχθηκαν από τους κατ’ εξοχήν αρμόδιους φορείς –και μιλάω για την Ένωση Ελλήνων Ερευνητών- είναι μια καλή αρχή για την τροποποίηση διατάξεων του νομοσχεδίου, για το οποίο εμείς ήδη δηλώσαμε στη χθεσινή συζήτηση ότι δεν πρόκειται να ψηφίσουμε για τους λόγους που αναφέραμε αναλυτικά.

Επίσης, από την χθεσινή ανάπτυξη των ομιλιών στη Βουλή κατέστη φανερό ότι η οποιαδήποτε θεσμοθέτηση ενός φορέα, έστω σαν αυτού και με αυτές τις προϋποθέσεις που εσείς νομοθετείτε, για δανεισμό που επιβαρύνει τον προϋπολογισμό, για όργανο που όχι μόνο εποπτεύει αλλά και διορίζει ο Υπουργός, για κονδύλια που διανέμει ο ίδιος αντί για τα όργανα του ιδρύματος, θα μπορούσε να έχει μια κάποια χρησιμότητα εάν στόχευε στην ανάπτυξη μιας υγιούς σχέσης με την αγορά, δηλαδή με τις επιχειρήσεις και τους οργανισμούς που υποδέχονται τους ερευνητές και την τεχνολογία στην Ελλάδα. Ούτε και αυτό είναι κατορθωτό με τις δομές που έχει υιοθετήσει.

Και για να γίνω πιο συγκεκριμένος. Μια απλή ανάγνωση των άρθρων της διάρθρωσης του υπό ψήφιση ιδρύματος είναι σε θέση να πείσει ακόμα και τον πιο καλοπροαίρετο για την πραγματική πρόθεση της Κυβέρνησης.

Ακόμα και στις όποιες νομοτεχνικές βελτιώσεις, που υποτίθεται ότι θα προχωρούσαν σε αναθεώρηση των διατάξεων, με βάση τα σχόλια στην επιτροπή, η συγκρότηση της γενικής συνέλευσης συνεχίζει να γίνεται με απόφαση του Υπουργού, άρθρο 7 παράγραφος 3.

Ποια εχέγγυα αντικειμενικότητας μπορεί να παρέχει ο ορισμός των μελών από τον Υπουργό, με ποια κριτήρια ο Υπουργός θα επιλέγει, σύμφωνα με την υποτιθέμενη βελτιωμένη διατύπωση του άρθρου 7 στην παράγραφο 1, τις καταξιωμένες προσωπικότητες που έχουν διακριθεί για το έργο και την εμπειρία τους στον χώρο της έρευνας, όταν δεν υπάρχει ένα αντικειμενικό κριτήριο για την επιλογή αυτή;

Γιατί επίσης η γενική συνέλευση, που όπως είδαμε επιλέγεται από τον Υπουργό, να επιλέγει με τη σειρά της τα μέλη του επιστημονικού συμβουλίου, όπως ορίζει η παράγραφος 10 στο εδάφιο α΄ του ίδιου άρθρου; Με τον τρόπο αυτό επιτυγχάνεται ένας πλήρως ελεγχόμενος οργανισμός, ο οποίος δεν έχει καμμία απολύτως σχέση με τους αντίστοιχους του εξωτερικού, όπου το κράτος διατηρεί απλά μια εποπτική σχέση, χωρίς να καθορίζει τα μέλη και χωρίς να απονέμει αρμοδιότητες.

Δεν είναι τυχαίο, λοιπόν, ότι τους αξιολογητές, για την αξιολόγηση των προτάσεων και των υποψηφίων δικαιούχων για χρηματοδότηση, τους ορίζει το επιστημονικό συμβούλιο, τα μέλη του οποίου ορίζει η γενική συνέλευση, άρθρο 7 παράγραφος 10. Η δε γενική συνέλευση, που υποτίθεται ότι εγγυάται την ανεξαρτησία του ιδρύματος και την εκπλήρωση της αποστολής του, δέχεται ευθέως τις παρεμβάσεις του Υπουργού που επιβάλλονται στη γενική συνέλευση, άρθρο 7 παράγραφος 3β.

Μάλιστα, κατά την πρώτη συγκρότησή της τα μέλη της γενικής συνέλευσης διορίζονται για διετή θητεία, με βάση το αποτέλεσμα κλήρωσης που διενεργείται κατά την πρώτη συνεδρίαση του οργάνου, άρθρο 7 παράγραφος 5.

Μπορεί εύκολα να πιστέψει κάποιος ότι αυτές οι διαδικασίες θα γίνουν με τρόπο αμερόληπτο και με εχέγγυα νομιμότητας, κάτω από την ηγεσία ενός ιδεοληπτικού Υπουργού; Σαφώς και όχι. Εγώ θα έλεγα «του οποιουδήποτε Υπουργού».

Η μοναδική υποχώρηση της Κυβέρνησης, σε σχέση με το πρώτο σχέδιο που έφερε στην επιτροπή, που ασφαλώς ούτε σημαντική είναι –όπως είπαμε και εχθές- ούτε αλλάζει τον τρόπο με τον οποίο σκέφτεται να επιβάλει τον κομματικό στρατό της στο πεδίο της έρευνας, ήταν η εξής: Το προσωπικό το ιδρύματος δεν αποσπάται απευθείας με απόφαση του Υπουργού, αλλά κατόπιν πρόσκλησης εκδήλωσης ενδιαφέροντος που δημοσιεύεται στην ιστοσελίδα του ιδρύματος, σύμφωνα με το άρθρο 10 παράγραφος 3. Είναι προφανές ότι αυτή η πρόσκληση εκδήλωσης ενδιαφέροντος δεν έχει καμμία απολύτως σημασία στους σχεδιασμούς μιας ιδεοληπτικής Κυβέρνησης. Θα είναι απλώς το άλλοθι, προκειμένου οι προσλήψεις και οι αποσπάσεις των ημετέρων να γίνουν με νομιμοφάνεια, χωρίς να αλλάζει τίποτα στην ουσία.

Όπως, λοιπόν, προκύπτει ήδη από το πρώτο άρθρο του νομοσχεδίου, το ίδρυμα θα ανήκει στον ευρύτερο δημόσιο τομέα, ενώ θα λειτουργεί με τους κανόνες της ιδιωτικής οικονομίας. Αφ’ ενός, λοιπόν, θα υπάγεται διοικητικά απευθείας στον Υπουργό Παιδείας, ο οποίος μάλιστα, όχι μόνο θα εποπτεύει, αλλά θα έχει και δικαίωμα ένστασης στις αποφάσεις των οργάνων του και αφετέρου θα έχει το δικαίωμα να διανέμει χρηματοδότηση, την οποία θα διαχειρίζεται με τρόπο αδιαφανή, τόσο ως προς τις επιδιώξεις του όσο και προς το αποτέλεσμα.

Μάλιστα, από την πλήρη θεώρηση των διατάξεων του νομοσχεδίου δεν φαίνεται να σας ενδιαφέρει η αποτίμηση των ερευνητικών προγραμμάτων που υλοποιήθηκαν, αφού λείπει κάθε είδους σχετική αξιολόγηση, προφανώς, επειδή η Κυβέρνησή σας είναι αντίθετη στην αριστεία, όπως έχει ήδη πει και ο Υπουργός Μπαλτάς.

Όμως, είναι προφανές ότι στις υπόλοιπες χώρες, τις οποίες δήθεν φιλοδοξείτε να ανταγωνιστείτε στην έρευνα, αυτά τα θέματα τα έχουν λύσει πριν από αιώνες εισάγοντας τον θεσμό της αξιολόγησης σε όλα τα επίπεδα εκπαίδευσης και ειδικά στο επίπεδο των ερευνών. Αυτός είναι μεταξύ άλλων και ο λόγος που η συνεχιζόμενη ροή επιστημονικού προσωπικού προς το εξωτερικό δεν έχει ανακοπεί, αλλά αντίθετα εντάθηκε. Ποιος επιστήμονας ή ερευνητής καριέρας μπορεί ή έχει τη διάθεση να τα βάλει με τους κομματικούς εγκάθετους ή τους κρατικοδίαιτους συνδικαλιστές και τη γραφειοκρατία σας, τη στιγμή που θα σπαταλά ώρες έρευνας προάγοντας την επιστήμη του;

Τι νόημα ακριβώς έχει η δυνατότητα να γίνονται συνδικαιούχοι χρηματοδότησης επιχειρήσεις και ερευνητικά ιδρύματα του ιδιωτικού τομέα και μάλιστα ακόμα και από ξένες χώρες, άρθρο 1 παράγραφος 2; Τι σχέση έχει η δυνατότητα χρηματοδότησης υποτροφιών φυσικών προσώπων, ανεξαρτήτως ιθαγένειας και σύνδεσής τους με συγκεκριμένο εκπαιδευτικό ίδρυμα ή ερευνητικό κέντρο;

Αυτές οι φράσεις αποδεικνύουν δίχως άλλο, κατά την εκτίμησή μας, ότι αφήνετε επίτηδες μέσω των γενικών και αόριστων διατυπώσεων, ένα ευρύ φάσμα για άσκηση μικροπολιτικής με κονδύλια που επιβαρύνουν τον κρατικό προϋπολογισμό σε πρόσωπα ή ιδρύματα της αρεσκείας σας, χωρίς καμμία ουσιαστική δυνατότητα ελέγχου στη διαχείριση των ποσών αυτών.

Στο άρθρο 2 αναφέρετε ότι τα επιστημονικά πεδία που αναφέρονται ως σκοπός του ιδρύματος δεν εναρμονίζονται, όπως σημείωσε η Ένωση Ελλήνων Ερευνητών, με την εθνική στρατηγική της έρευνας.

Το κυρίαρχο όργανο του ιδρύματος, σύμφωνα με το άρθρο 7, που είναι η γενική συνέλευση, εκτός των υπολοίπων αρμοδιοτήτων εγκρίνει συμπράξεις και συνεργασίες με άλλους φορείς του δημοσίου και του ιδιωτικού τομέα της ημεδαπής και της αλλοδαπής που προτείνονται. Αυτό έχει σαν αποτέλεσμα τα διορισμένα με τον ένα ή τον άλλο τρόπο μέλη της από την εκτελεστική εξουσία να χρηματοδοτούν όποιες από τις συμπράξεις ή πρόσωπα ακόμα και αλλοδαπούς επιθυμούν.

Με το άλλοθι των κριτηρίων της ειδικής οικονομίας και με το επίχρισμα της επιστημονικής αυθεντίας η Κυβέρνηση επιχειρεί να χειραγωγήσει και το πεδίο της έρευνας και της τεχνολογίας και μάλιστα με τρόπο απολύτως άκομψο και περιττό, αφού η ίδια μπορεί να καταφέρει τα ίδια που μπορεί να καταφέρει και η ΓΓΕΤ, η οποία όμως στερείται πόρων.

Στο άρθρο 8 γίνεται επανάληψη της παραγράφου 2 του δευτέρου άρθρου. Μιλάμε για την επιλογή των μελών του επιστημονικού συμβουλίου από προσωπικότητες που έχουν διακριθεί για το διεθνές έργο και την εμπειρία τους στον αντίστοιχο τομέα, χωρίς να αναφέρονται συγκεκριμένες σταθερές, πάνω στις οποίες θα βασιστεί αυτή η συμμετοχή.

Τι δουλειά έχει ο Υπουργός να συγκροτεί το επιστημονικό συμβούλιο με σχετική απόφαση που δημοσιεύεται στην Εφημερίδα της Κυβερνήσεως; Γιατί αναθέτετε στην πολιτική ηγεσία αρμοδιότητες που είναι εκτός της διοικητής ευχέρειας, αντί να αφήνετε ελεύθερο το ίδρυμα να αποφασίσει μέσω του εσωτερικού του κανονισμού για τα του οίκου του; Τι θέλετε να πετύχετε με την τόσο ασφυκτική παρέμβαση στο έργο του ιδρύματος, αν όχι να το μετατρέψετε σε ένα ακόμα πολιτικό παράρτημα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Αντίστοιχα στο άρθρο 9, ο διευθυντής του ιδρύματος διορίζεται και μάλιστα με τετραετή θητεία, ενώ θα μπορούσε εύκολα, αν πράγματι η Κυβέρνηση στόχευε στην αμεροληψία του ιδρύματος, να θεσμοθετήσει ολιγόμηνη θητεία και στη συνέχεια αυτός να εκλεγεί με διαδικασίες που θα ορίζονται από τον εσωτερικό κανονισμό.

Εξάλλου, το προσωπικό του ιδρύματος προσλαμβάνεται και απασχολείται με συμβάσεις αορίστου χρόνου, όπως είπατε είτε μίσθωση έργου ή εργασίας ιδιωτικού δικαίου είτε κατόπιν απόσπασης από άλλη υπηρεσία του δημοσίου ή από άλλο νομικό πρόσωπο ιδιωτικού δικαίου με απόφαση του εποπτεύοντος Υπουργού, όπως είπατε χθες.

Με τις ανωτέρω επισημάνσεις νομίζω αποδείξαμε αναλυτικά τις πραγματικές προθέσεις της Κυβέρνησης, καθώς και την αντίρρησή μας στην υλοποίηση και θεσμοθέτηση ενός ακόμα κομματικού παραρτήματος στον ευαίσθητο χώρο της έρευνας και της καινοτομίας. Αν πράγματι είχατε πρόθεση να βοηθήσετε τους Έλληνες επιστήμονες, θα πράττατε κάποια εντελώς διαφορετικά πράγματα, για τα οποία η Χρυσή Αυγή έχει καταθέσει συγκεκριμένες προτάσεις.

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Γρέγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής πενήντα οκτώ μαθητές και μαθήτριες και τέσσερις συνοδοί εκπαιδευτικοί από το 1ο Γυμνάσιο Κορωπίου (Β΄ Τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, μπορώ να έχω τον λόγο για μισό λεπτό;

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Μια διευκρίνιση θα ήθελα να κάνω για να αποφευχθεί η περαιτέρω, ηθελημένη η αθέλητη, σύγχυση για τα μέλη της γενικής συνέλευσης.

Τα μέλη της γενικής συνέλευσης προτείνονται, ορίζονται από τους «ιδιοκτήτες» του ΕΛΙΔΕΚ. Και οι «ιδιοκτήτες» του ΕΛΙΔΕΚ είναι πανεπιστήμια, ΤΕΙ, ερευνητικά κέντρα που μετέχουν σε αυτό, σύμφωνα με τις ερευνητικές τους επιδόσεις. Τελεία και παύλα. Αυτοί τα προτείνουν, ο Υπουργός βγάζει τυπικά την απόφαση. Αυτό το λέω ξεκάθαρα. Όταν λέμε ότι ο Υπουργός βγάζει τυπικά την απόφαση, δεν σημαίνει ότι αυτός αποφασίζει και επιλέγει. Υπάρχουν και πολλά άλλα που θα τα αναφέρω αργότερα λεπτομερώς.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Τον λόγο έχει τώρα ο ειδικός αγορητής της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημήτριος Κωνσταντόπουλος για οκτώ λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, αγαπητοί συνάδελφοι, επιτρέψτε μου να εκφράσω τη συμπαράστασή μου στους κατοίκους των Ιωαννίνων και της Κέρκυρας για τις δυσκολίες που βιώνουν λόγω των σεισμικών δονήσεων. Ευχή όλων μας είναι να επιστρέψουν οι κάτοικοι στα σπίτια τους και τα παιδιά στα σχολεία. Η πολιτεία δε οφείλει άμεσα να προσφέρει αμέριστη τη βοήθειά της σε όλα τα επίπεδα.

Κύριε Πρόεδρε, κυρίες και κύριοι συνάδελφοι, το Ελληνικό Ίδρυμα Έρευνας και Καινοτομίας θα διαχειριστεί 240 εκατομμύρια ευρώ -τα 180 εκατομμύρια ευρώ από την Ευρωπαϊκή Τράπεζα Επενδύσεων και 60 εκατομμύρια από το ελληνικό δημόσιο-, τα οποία θα διατεθούν τη διετία 2016-2018. Πρόκειται ουσιαστικά για έναν ενδιάμεσο φορέα διαχείρισης κονδυλίων έρευνας.

Παράλληλα, η χώρα μας έχει δεσμευτεί στο πλαίσιο του ΕΣΠΑ 2014-2020 ότι οι διαδικασίες, όπως είναι οι προκηρύξεις, οι διαδικασίες αξιολόγησης και παρακολούθησης των προγραμμάτων, θα πρέπει να μεταφερθούν σε τρίτους φορείς, μη εξαρτούμενους φυσικά από την Κυβέρνηση.

Αυτοί οι φορείς θα πρέπει από τον τρόπο συγκρότησή τους, με τη συμμετοχή του δημοσίου και επιχειρηματικών φορέων, να διασφαλίζουν τη διαφάνεια και την αξιοκρατία. Ήδη τέτοιοι φορείς υπάρχουν και λειτουργούν πολύ ικανοποιητικά, θα έλεγα.

Η ίδρυση, όμως, του ΕΛΙΔΕΚ, ως φορέα διαχείρισης, θα μπορούσε να συμβάλει στην αντιμετώπιση του κατακερματισμού και της αναποτελεσματικότητας καθώς και στη χάραξη ερευνητικής πολιτικής και στη διαχείριση των διαθέσιμων πόρων, με αναδιάρθρωση και όχι απαξίωση των υπαρχόντων θεσμών, θεσμών με αρμοδιότητα στην έρευνα και στην καινοτομία, όπως είναι η ΓΓΕΤ και το ΕΣΕΚ, τα Περιφερειακά Συμβούλια Έρευνας κ.λπ..

Ωστόσο, υπάρχουν δύο ζητήματα που θέλω να θέσω εξαρχής, τα οποία είναι:

Πρώτον, ο ρόλος της ΓΓΕΤ, η συνέχειά της, η πολύχρονη εμπειρία της, τα ικανά στελέχη της και ιδιαίτερα το σημαντικό έργο που έχει προσφέρει στην έρευνα. Όλα αυτά θα πρέπει να στηριχθούν και να διασφαλιστούν.

Δεύτερον, τι γίνεται μετά τη διετία 2016-2018. Και μιλώ για το ΕΛΙΔΕΚ, καθώς η χρηματοδότηση πέραν της διετίας δεν έχει αναφορά. Αυτό για όλους μας, κύριε Υπουργέ, αποτελεί ζητούμενο.

Αγαπητοί συνάδελφοι, το παρόν νομοσχέδιο, όπως διαμορφώθηκε κατά την επεξεργασία του στις επιτροπές, αποτελείται από δεκαεπτά άρθρα, τα οποία συνοπτικά ορίζουν:

Ίδρυση, επωνυμία, έδρα, εποπτεία και νομική φύση του ιδρύματος.

Προσδιορίζονται οι σκοποί υποστήριξης της έρευνας, τα μέσα χρηματοδότησης και ορίζονται οι δικαιούχοι και συνδικαιούχοι.

Επίσης, ορίζονται οι πόροι και περιγράφεται ως μείγμα χρηματοδότησης, οροθετείται η οικονομική διαχείριση του ιδρύματος, η σύνταξη ετήσιας έκθεσης απολογισμού, περιγράφεται η διαδικασία προκήρυξης, αξιολόγησης και χρηματοδότησης προτάσεων.

Εξειδικεύονται τα επιστημονικά πεδία, στα οποία κατά κύριο λόγο θα δραστηριοποιείται το ίδρυμα και ορίζεται ο τρόπος κατάρτισης των προκηρύξεων. Ορίζονται τα όργανα του ιδρύματος, προσδιορίζεται ο ρόλος της γενικής συνέλευσης και του επιστημονικού συμβουλίου. Καταγράφεται ο ρόλος του επιστημονικού συμβουλίου, το ποιοι θα συμμετέχουν δηλαδή, όπως είναι τα προαπαιτούμενα για την επιλογή και η διάρκεια της θητείας των μελών του.

Ορίζεται η θητεία του διευθυντή του ιδρύματος, καθώς ο τρόπος επιλογής του διευθυντή και ο ορισμός των αναπληρωτών διευθυντών. Περιγράφονται οι δυνατότητες του ιδρύματος για τη στελέχωσή του με συμβάσεις ιδιωτικού δικαίου ορισμένου χρόνου, συμβάσεις έργου και αποσπάσεις. Ρυθμίζονται θέματα εσωτερικού κανονισμού λειτουργίας του ιδρύματος. Έχουμε μεταβατικές διατάξεις και ζητήματα πρώτης λειτουργίας του ιδρύματος. Εδώ, ιδιαίτερα στο άρθρο 13, θα ήθελα την προσοχή σας.

Επίσης, σχετικά με τους οργανισμούς και τους εσωτερικούς κανονισμούς λειτουργίας των ερευνητικών φορέων –αφορά την ανάθεση προμήθειας ταινιών φορολογίας καπνού στην Τράπεζα της Ελλάδος- είπαμε «ναι» στον κ. Αλεξιάδη.

Παρατείνονται αυτοδίκαια μέχρι 31-12-2017 οι συμβάσεις για την καθαριότητα των κτηρίων δημόσιων υπηρεσιών και ανεξάρτητων αρχών, νομικών προσώπων δημοσίου δικαίου και νομικών προσώπων ιδιωτικού δικαίου και ΟΤΑ.

Σχετικά με την εισαγωγή των αθλητών στην τριτοβάθμια εκπαίδευση, συμφωνήσαμε και συναινέσαμε.

Έχουμε δώδεκα νομοτεχνικές βελτιώσεις.

Εμείς με τις προτάσεις μας συμβάλλαμε ουσιαστικά στην ενίσχυση του νομοσχεδίου ως προς τη διαφάνεια, την αξιοκρατία, τη λογοδοσία και την αξιολόγηση. Προσπαθήσαμε να διασφαλίσουμε ότι θα πρέπει να προσλαμβάνονται μέσω ΑΣΕΠ όλοι οι εργαζόμενοι. Στις αποσπάσεις να έχουμε ανοικτή πρόσκληση. Να έχουμε τη σύνθεση της γενικής συνέλευσης με τη συμμετοχή των ΤΕΙ, την ισότιμη συμμετοχή των ΤΕΙ, καθώς πέραν της γενικής συνέλευσης και στο επιστημονικό συμβούλιο, καθώς και τον αναβαθμισμένο ρόλο του επιστημονικού συμβουλίου και τη διαφάνεια στην επιλογή του διευθυντή.

Κύριε Υπουργέ, στο αρχικό σχέδιο και συγκεκριμένα στις μεταβατικές διατάξεις υπήρχαν σημεία, τα οποία δικαίως δημιουργούσαν ανησυχίες. Διαπιστώναμε για μια ακόμη φορά την προσπάθεια του Υπουργείου να δημιουργήσει έναν φορέα ελεγχόμενο, με φωτογραφικές παρεμβάσεις. Μέχρι τώρα το έχουμε δει και στις τοποθετήσεις των προέδρων και συμβουλίων διαφόρων οργανισμών που εποπτεύετε. Το κράτος των «ημετέρων» δεν είναι καλύτερο όταν στελεχώνεται με παιδιά της Αριστεράς. Είναι το ίδιο φαύλο και αναποτελεσματικό, γιατί έτσι δημιουργείται κομματικό κράτος.

Χθες έγινε μια αναφορά για τα οικονομικά των κομμάτων. Αποδόθηκαν χαρακτηρισμοί, τους οποίους ο Προεδρεύων με την παρέμβασή του αποσαφήνισε πλήρως και τους επέστρεψε στον ομιλούντα από το Βήμα. Διότι είναι πολύ νωπή η τελευταία διαδρομή του δανείου στους «κουμπάρους» της Κυβέρνησης για το «ΣΥΡΙΖΑ CHANNEL» και επομένως, είναι καλό να είμαστε προσεκτικοί σε αυτήν την Αίθουσα. Η λάσπη στον ανεμιστήρα δεν ευνοεί κανέναν, δεν σταματά τον αέρα της απογοήτευσης, που καθημερινά αναπνέει ο εργαζόμενος, ο επαγγελματίας, ο μισθωτός, ο συνταξιούχος, ο αγρότης, ο φοιτητής.

Είπε κάποια στιγμή ο Πρωθυπουργός «δεν αρέσετε». Επιτρέψτε μου να συμφωνήσω μαζί του.

Αγαπητοί συνάδελφοι, είχα πει και στην επιτροπή ότι η συζήτηση για το σχέδιο νόμου του ΕΛΙΔΕΚ μπορεί να βρει τόπο ευρύτερης συνάντησης και συναίνεσης, αρκεί ο Υπουργός κατά την προσφιλή του τακτική να μην φέρει τροπολογίες της τελευταίας στιγμής.

Το «Κούγκι», βέβαια, το αποφύγαμε με την απόσυρση της τροπολογίας για το μαύρο στα κανάλια. Φαίνεται ότι ο Υπουργός κ. Παππάς, θέλει γρήγορα τα χρήματα από τις άδειες, για να στηρίξει την ανάσχεση του brain drain. Το μπουρλότο, όμως, μπαίνει πάλι με τις τροπολογίες του Υπουργείου Παιδείας, με άσχετες τροπολογίες στο σχέδιο νόμου για την έρευνα. Για μια ακόμη φορά γινόμαστε μάρτυρες, θα έλεγα, της σοβαρότητας, με την οποία ο Υπουργός κυρίως δεν αντιμετωπίζει τον διάλογο, όπως πρέπει, ιδιαίτερα όταν αφορά θέματα μεταγραφών κι όταν αφορά τις σχέσεις και τις ρυθμίσεις για τους ΕΔΙΠ.

Είναι δυνατόν, άλλο να ψηφίζετε με αυτό το νομοσχέδιο για την ελληνόγλωσση εκπαίδευση και άλλο να «ξε-ψηφίζετε» στο επόμενο και άλλα να υποστηρίζετε σήμερα, να ανοίγετε ζητήματα μεταγραφών, τη στιγμή που σε λίγες μέρες λήγει ήδη η προθεσμία των αιτήσεων μετά την παράταση που δώσατε, να ακυρώνετε τις προτάσεις του Προέδρου της Επιτροπής Διαλόγου με τα γνωστά «παπαγαλάκια» της τέως συνδικαλιστικής επανάστασης, αναφέροντας μάλιστα χαρακτηριστικά ότι «οι προτάσεις του κ. Λιάκου εάν εφαρμόζονταν, θα οδηγούσαν στο ξεθεμελίωμα όσων θετικών αλλαγών έγιναν τα τελευταία δύο χρόνια»;

Εμείς, λοιπόν, θέλουμε να συμμετέχουμε σε μια διαδικασία ξεκάθαρη, με διαφανή και διαύγεια κι όχι σε μια διαδικασία προχειρότητας και σκοπιμότητας, με τροπολογίες «του ποδαριού». Έχουν κατακλυστεί τα μέσα κοινωνικής δικτύωσης από μια τροπολογία που κατέθεσε ο κ. Παπαχριστόπουλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, μπορώ να έχω λίγο χρόνο;

**ΠΡΟΕΔΡΕΥΩΝ (Δημήτριος Κρεμαστινός):** Θα σας δώσω τον χρόνο από τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Αγαπητοί συνάδελφοι, το ζήτημα της μετεκπαίδευσης των εκπαιδευτικών είναι μείζονος, θα έλεγα, σημασίας για την ποιότητα της εκπαίδευσης, για την ακαδημαϊκή, επαγγελματική και επιστημονική εξέλιξη του δασκάλου.

Η κυβέρνηση του ΠΑΣΟΚ είναι υπερήφανη για τον ν.2327/1995, που ψήφισε για τη μετεκπαίδευση έδωσε τη δυνατότητα σε όλους τους δασκάλους, τους νηπιαγωγούς και τους καθηγητές να μετεκπαιδεύονται, να γίνονται καλύτεροι. Είμαστε εμείς που θέσαμε πρώτοι στην Επιτροπή Διαλόγου το θέμα της μετεκπαίδευσης και της επιμόρφωσης των εκπαιδευτικών, με ένα πλαίσιο σύγχρονο, προσαρμοσμένο στις ανάγκες των νέων προγραμμάτων, της διαπολιτισμικής εκπαίδευσης και ιδιαίτερα της ειδικής αγωγής.

Γι’ αυτό, λοιπόν, θεωρούμε ότι θα πρέπει να ξεκινήσει ένας ουσιαστικός διάλογος για όλα αυτά και εκεί να δούμε ξανά το θέμα της μετεκπαίδευσης, το αντικείμενο της λειτουργίας της και τη μοριοδότησή της.

Σε ό,τι αφορά, λοιπόν, την τροπολογία που κατατέθηκε –δεν γνωρίζω βέβαια, αν θα την κάνει δεκτή ο Υπουργός- αλλά θα ήθελα να δω με ποιον σκοπό έρχεται πριν τις επιλογές των σχολικών συμβούλων. Αυτό που εμείς θα περιμέναμε σήμερα με μια τροπολογία είναι να αποκαταστήσετε την αδικία του ν.4327/2015, όπου αφαιρέσατε ουσιαστικά τη διδακτική υπηρεσία από τους πτυχιούχους της μετεκπαίδευσης, όπως αφαιρέσατε και τη διδακτική υπηρεσία από τους ασκούντες διοίκηση με έναν τρόπο προκλητικό και απολύτως φωτογραφικό.

Τιμωρήσατε χιλιάδες δασκάλους και νηπιαγωγούς, που φοίτησαν στα διδασκαλεία και τους στερήσατε ουσιαστικά το δικαίωμα της επιλογής και μιλάτε σήμερα για αναβάθμιση του τίτλου σπουδών τους. Η υποκρισία νομίζω ότι βρίσκει εδώ την ετυμολογία της.

Ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο, για μια διευκρίνιση.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε. Θα ήθελα να κάνω μια διευκρίνιση, για να μην υπάρξει συνέχεια στις παρανοήσεις.

Το θέμα των αλλοδαπών συνδικαιούχων δημιουργεί, από ό,τι καταλαβαίνω, ένα ζήτημα. Η πρόθεση ήταν εκεί να υπάρχουν συνεργασίες, να είναι ανοιχτό το σύστημα. Επειδή, όμως, υπάρχει το ζήτημα παρανοήσεων, από ό,τι κατάλαβα από τους αγορητές, εκείνο που θα γίνει είναι να αφαιρεθούν οι λέξεις «της αλλοδαπής». Γίνονται ήδη οι σχετικές ενέργειες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Προχωρούμε με τον επόμενο ειδικό αγορητή, τον κ. Τάσσο από το Κομμουνιστικό Κόμμα Ελλάδας.

Κύριε Τάσσο, έχετε οκτώ λεπτά κι εσείς.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Από τη συζήτηση που μέχρι τώρα έχει γίνει, έχει καταβληθεί μια προσπάθεια από την πλευρά της Κυβέρνησης να πείσει ότι η έρευνα ως κοινωνικό αγαθό και η έρευνα ως εμπόρευμα είναι έννοιες συμβατές, ότι το ένα δεν αποκλείει το άλλο. Ειπώθηκε και από τον εισηγητή της Πλειοψηφίας κ. Γαβρόγλου, ότι η όποια ενίσχυση της έρευνας σαν κοινωνικό αγαθό δεν αντιστρατεύεται την έρευνα που γίνεται για τις επιχειρήσεις, που βέβαια είναι γνωστό ότι έχουν σκοπό το κέρδος.

Εμείς λέμε ότι είναι ξεκάθαρο ότι αυτές οι δύο έννοιες δεν είναι συμβατές. Δεν είναι δυνατόν η έρευνα ως κοινωνικό αγαθό να είναι συμβατή με την έρευνα ως εμπόρευμα. Δεν είναι συμβατές, γιατί η δεύτερη, η έρευνα-εμπόρευμα στηρίζεται πάνω στο καπιταλιστικό σύστημα και τις εκμεταλλευτικές σχέσεις που αυτό εμπεριέχει. Η έρευνα, ως επιταχυντής της κερδοφορίας των μονοπωλίων και των επιχειρηματικών ομίλων, δεν είναι ίδια με την έρευνα ως καταλύτης για την κάλυψη των κοινωνικών αναγκών. Άρα, δεν είναι συμβατά αυτά τα δύο.

Το δεύτερο, που είναι εξίσου σημαντικό, είναι ότι αυτό το νομοσχέδιο υπηρετεί αποκλειστικά την έρευνα ως εμπόρευμα. Διότι, έχει ειπωθεί, λέγεται ξεκάθαρα από το πρώτο άρθρο, ότι το Ελληνικό Ίδρυμα Έρευνας και Καινοτομίας λειτουργεί σύμφωνα με τους κανόνες της ιδιωτικής οικονομίας. Και κανόνες ιδιωτικής οικονομίας σημαίνει κερδοφορία του κεφαλαίου και τίποτα άλλο.

Επομένως, αυτό θέλει να κάνει αυτό το νομοσχέδιο. Θέλει να βάλει την έρευνα στην υπηρεσία της κερδοφορίας των επιχειρηματικών ομίλων και θέλει να το κάνει με νέους και ορεξάτους επιστήμονες, που με τις υποτροφίες και με τα κονδύλια που εξασφαλίζει γι’ αυτούς, θα μπορούν πραγματικά να επικεντρωθούν, αλλά όχι στο να κάνουν τη βασική έρευνα και να ικανοποιήσουν την περιέργειά τους. Δεν είναι συμβατά αυτά. Το κεφάλαιο δεν δίνει σήμερα χρήματα μόνο και μόνο για να κάνει ο άλλος την έρευνα, χωρίς κανέναν άλλο στόχο. Και όταν λέμε στόχο, εννοούμε να μπει αυτή η έρευνα γρήγορα στην καπιταλιστική, βέβαια, παραγωγή.

Αυτό, λοιπόν, τον στόχο υπηρετούν τα άρθρα του νομοσχεδίου αυτού. Το άρθρο 1, όπως είπαμε, καθορίζει το θεσμικό πλαίσιο, εντός του οποίου κινείται. Το πιο σημαντικό από αυτά είναι ότι το ίδρυμα αυτό, το ΕΛΙΔΕΚ λειτουργεί με τους κανόνες της ιδιωτικής οικονομίας.

Το άρθρο 2 περιγράφει τον τρόπο, με τον οποίο θα στηρίζει την επιχειρηματική δραστηριότητα, η οποία επιχειρηματική δραστηριότητα ονομάζεται εθνική στρατηγική για την έρευνα και την καινοτομία. Δηλαδή, οι τομείς, που οι επιχειρηματικοί όμιλοι και το μεγάλο κεφάλαιο επιλέγουν ως τομείς ενδιαφέροντος γι’ αυτούς, γίνονται και εθνική στρατηγική, κατά τη λογική πως ό,τι συμφέρει την «GENERAL MOTORS” συμφέρει και την Αμερική και στην προκειμένη περίπτωση, την Ελλάδα.

Το άρθρο 3 αναφέρεται στους πόρους του ιδρύματος: δάνεια, ιδιωτικές χρηματοδοτήσεις κ.λπ. και είναι γνωστό βέβαια, ότι το ίδρυμα αυτό ξεκινάει με δανεικά.

Πράγματι, δεν υπάρχει άμεση πρόβλεψη για το τι θα γίνει όταν λήξει αυτή η τρίχρονη περίοδος του δανείου. Τι θα γίνει; Θα βρει ανάλογους πόρους; Πού θα τους βρει; Πόσοι θα είναι αυτοί;

Το άρθρο 4 αναφέρεται στην οικονομική διαχείριση. Πράγματι, αυτό που περιγράφει σαν οικονομική διαχείριση είναι θετικό, με την έννοια ότι έτσι πρέπει να είναι. Αλλά ποιους σκοπούς υπηρετεί αυτή η «χρηστή» οικονομική διαχείριση; Το κεφάλαιο θέλει να το κάνει αυτό, όσο πιο οικονομικά γίνεται, με το μικρότερο δυνατό κόστος. Και προϋπόθεση γι’ αυτό, βέβαια, είναι να υπάρχει μια χρηστή διαχείριση, ώστε να μην φεύγουν χρήματα, που δεν είναι υποχρεωτικό να φεύγουν.

Το άρθρο 5 περιγράφει τον τρόπο προκήρυξης των έργων και αξιολόγησης των προτάσεων και εδώ οι σκοποί είναι αυτοί που μετράνε και όχι η διαδικασία, που είναι εύλογη.

Πάντως, το άρθρο 5 παράγραφος 1 μιλάει για ετήσια κατανομή πόρων ανά κατηγορία δράσης και πεδίο, κάτι που αναιρεί τη δυνατότητα σχεδιασμού προοπτικής. Γιατί πράγματι, ο σχεδιασμός δεν γίνεται σε έναν μακροχρόνιο ορίζοντα. Γίνεται ανάλογα με τους πόρους, που κάθε φορά υπάρχουν και γίνεται μια κατανομή των πόρων, γιατί πραγματικός σχεδιασμός, που να γίνεται με στόχο την κάλυψη των αναγκών της κοινωνίας, στα πλαίσια του καπιταλισμού, δεν μπορεί να γίνει. Επειδή οι επιχειρήσεις επιλέγουν κάθε φορά τα πεδία, ανάλογα με το πού εκτιμούν ότι θα έχουν υψηλή κερδοφορία, ο σχεδιασμός αυτός δεν έχει και μακρύ ορίζοντα. Προσαρμόζεται, βλέποντας και κάνοντας. Το ίδιο βέβαια, κάνει και το νομοσχέδιο.

Το άρθρο 7 θέλει να καλύψει με προπέτασμα ανεξαρτησίας τη λειτουργία του ιδρύματος και να διακρίνει τις λειτουργίες του επιστημονικού συμβουλίου και της γενικής συνέλευσης. Και αυτό, βέβαια, είναι δόκιμο, αλλά δεν μπορεί να ξεφύγει ούτε από το τι υπηρετούν τα όργανα ούτε από το ποιοι στελεχώνουν και με τι σκοπό τα αντίστοιχα όργανα πανεπιστημίων και ερευνητικών φορέων, ούτε και από τη δυνατότητα που δίνει στον Υπουργό να παρεμβαίνει άμεσα.

Επίσης, το άρθρο 6 παράγραφος 10 β΄ κανονίζει συμπράξεις με άλλους ιδιωτικούς και δημόσιους φορείς. Αυτή είναι και πάλι –ας το πούμε έτσι- μια εύλογη λειτουργία, που υπηρετεί, όμως, αυτόν τον συγκεκριμένο σκοπό.

Με το άρθρο 8 εκχωρείται ο κομβικός ρόλος στην προώθηση της επιχειρηματικής λειτουργίας. Ουσιαστικά, δηλαδή, το όλο νομοσχέδιο διαπνέεται απ’ αυτήν τη λογική, το πώς θα υπηρετηθεί η επιχειρηματική λειτουργία.

Σ’ αυτήν τη λογική, ένα άλλο σημαντικό στοιχείο είναι οι ελαστικές σχέσεις εργασίας, που τις διατηρεί. Και αυτό ακριβώς είναι ενδεικτικό του στοιχείου αυτού, που έχουμε πει εμείς από την αρχή ότι το κεφάλαιο θέλει να κάνει την έρευνα αυτή, όσο το δυνατόν πιο γρήγορα και αποτελεσματικά και όσο το δυνατόν πιο φτηνά, ώστε οι ερευνητές που θα κάνουν την έρευνα να είναι χειραγωγήσιμοι. Και σαν μέσο τέτοιο χρησιμοποιούνται οι ελαστικές σχέσεις και ο εσωτερικός κανονισμός, που κανονίζει τη λειτουργία σ’ αυτό το πλαίσιο.

Έρχομαι τώρα σε κάποιες τροπολογίες. Είναι η τροπολογία που έχει ενσωματωθεί σαν άρθρο 15 και αφορά τις ταινίες καπνού. Αυτή είναι μια τροπολογία στη λογική των έμμεσων φόρων.

Μια σημαντική τροπολογία είναι η τροπολογία που έχει γίνει τώρα άρθρο 16 και αναφέρεται στην παράταση των συμβάσεων των καθαριστριών. Όπως είναι γνωστό, εμείς έχουμε καταθέσει μια δική μας τροπολογία και επιμένουμε σ’ αυτή. Θέλουμε να παραταθούν οι συμβάσεις όλων, συμπεριλαμβανομένων των διμηνιτών, και οι συμβάσεις τους να μετατραπούν σε αορίστου χρόνου.

Τέλος, υπάρχει η τροπολογία που έχει ενσωματωθεί ως άρθρο 17 και αφορά στην εισαγωγή αθλητών που παίρνουν κάποια επιπλέον μόρια.

Εμείς καταψηφίσαμε βέβαια, επί της αρχής το νομοσχέδιο και θα καταψηφίσουμε επίσης τα περισσότερα άρθρα, εκτός από ορισμένα που έχουν ένα θετικό πρόσημο και στα οποία θα ψηφίσουμε «παρών».

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κύριε Τάσσο.

Τον λόγο έχει ο ειδικός αγορητής του κόμματος Το Ποτάμι, κ. Μαυρωτάς, για οκτώ λεπτά.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Μιλήσαμε χθες για τα επί της αρχής του νομοσχεδίου. Σήμερα θα μπω κατευθείαν στα άρθρα και τις τροπολογίες, ξεκινώντας από το άρθρο 2, που αφορά τον σκοπό. Στην παράγραφο 1γ΄ ουσιαστικά λέει ότι χρηματοδοτεί αγορά ερευνητικού εξοπλισμού βάσει στρατηγικού σχεδιασμού. Πιστεύουμε ότι η συγκεκριμένη πρόταση είναι ελλιπής, γιατί δεν λέει ποιανού στρατηγικού σχεδιασμού: του πανεπιστημίου, του ερευνητικού κέντρου, του ιδρύματος ή της ΕΣΕΤΑΚ, της Εθνικής Στρατηγικής Έρευνας Τεχνολογικής Ανάπτυξης και Καινοτομίας, όπως λέει η σύμβαση, την οποία έχουμε υπογράψει, στη σελίδα 36 παράγραφο 2;

Κάτι που είπαμε επίσης στην επιτροπή είναι ότι στους σκοπούς θα πρέπει να περιλάβουμε μάλλον και την προώθηση συνεργειών μεταξύ ιδρυμάτων, στοχεύοντας έτσι στον ενιαίο χώρο τριτοβάθμιας εκπαίδευσης και έρευνας.

Πάμε στο άρθρο 3 για τους πόρους. Εδώ είχαμε κάνει και στις επιτροπές μια συγκεκριμένη πρόταση. Στην περίπτωση που έρευνα χρηματοδοτήθηκε από το δρυμα και καταλήγει στην παραγωγή καινοτομικού προϊόντος, θα πρέπει να προβλεφθεί τρόπος επιστροφής ενός ποσοστού που θα προέρχεται από την εκμετάλλευση του προϊόντος αυτού είτε με πατέντες, με royalties κ.λπ.. Το ποσό αυτό θα αποτελεί πόρο του ιδρύματος και θα χρησιμοποιείται σε νέες προκηρύξεις.

Επίσης, στο άρθρο 3 αναφέρεται ότι ο ιδιωτικός τομέας μπορεί να συμμετάσχει στους πόρους με διάφορες δωρεές, χορηγίες, επιχορηγήσεις κ.λπ.. Ίσως θα ήταν σκόπιμο να μπορεί να συμμετέχει στη χρηματοδότηση στοχευμένων προκηρύξεων, που θα καλύπτουν πολύ συγκεκριμένες ανάγκες του, όπως μελέτη για κάποια παραγωγή προϊόντος ή για οτιδήποτε άλλο. Το αίτημα αυτό θα μπορεί να απευθύνεται στο επιστημονικό συμβούλιο, το οποίο και θα αποφασίζει τους όρους της σχετικής προκήρυξης, ενώ η χρηματοδότηση θα μεταφέρεται στους πόρους του ιδρύματος και από εκεί και πέρα, μετά τη διαδικασία αξιολόγησης, στους δικαιούχους ερευνητές.

Στο άρθρο 5 για τις προκηρύξεις, κατά τη γνώμη μας πρέπει να επιδιωχθεί μια κανονικότητα –το ανέφερε άλλωστε και ο Υπουργός χθες- ένας στάνταρ μήνας προκηρύξεων ανά είδος προκήρυξης, ώστε να ξέρουν οι ερευνητές πότε να περιμένουν τι, κάτι το οποίο μπορεί να ενσωματωθεί στον εσωτερικό κανονισμό.

Στο άρθρο 10, που αφορά το προσωπικό, στην αιτιολογική έκθεση αναφέρεται ότι η τριμελής επιτροπή αξιολόγησης ορίζεται από το επιστημονικό συμβούλιο. Στο νομοσχέδιο λέει ότι ορίζεται από τον διευθυντή. Φαντάζομαι ότι θα ισχύει το τελευταίο. Επίσης, στη σύμβαση αναφέρονται δεκαπέντε μόνιμες θέσεις προσωπικού. Το ερώτημα είναι εάν αυτός θα είναι τελικά ο αριθμός του μόνιμου προσωπικού για το ίδρυμα.

Στο άρθρο 12, που αναφέρεται στον εσωτερικό κανονισμό λέει ότι αυτός θα εκδίδεται με κοινή υπουργική απόφαση των Υπουργείων Εσωτερικών, Οικονομικών και Παιδείας. Εδώ υπάρχει ένας προβληματισμός στην έκθεση Επιστημονικής Υπηρεσίας της Βουλής εάν ο εσωτερικός κανονισμός θα πρέπει να εκδίδεται με κοινή υπουργική απόφαση ή με προεδρικό διάταγμα, όπως αναφέρεται στην έκθεση της Επιστημονικής Υπηρεσίας της Βουλής. Το ερώτημα είναι εάν θα έχει τελικά λόγο και το ΕΛΙΔΕΚ στην κατάρτιση του εσωτερικού κανονισμού.

Το άρθρο 17 –ήταν μια τροπολογία στην Επιτροπή Μορφωτικών Υποθέσεων που προστέθηκε μετά και έγινε άρθρο- αφορά τα θέματα εισαγωγής αθλητών στην τριτοβάθμια εκπαίδευση. Είμαστε θετικοί στην αύξηση του ποσοστού από 3% σε 4,5%. Μπορεί σε κάποιους να φαίνεται ασήμαντη αυτή η διαφορά του 1,5%, αλλά η δυνατότητα να έχουν περισσότερες θέσεις να διεκδικήσουν στα ΑΕΙ συμβάλλει θετικά στην προώθηση της ενασχόλησης των παιδιών με τον αθλητισμό.

Πριν από λίγες μέρες άλλωστε υποδεχθήκαμε τους Ολυμπιονίκες και τους Παραολυμπιονίκες στη Βουλή και αυτό που ακούσαμε να λένε είναι ότι χρειάζεται να δώσουμε περισσότερα κίνητρα στα παιδιά, για να ασχοληθούν με τον αθλητισμό.

Ως Ποτάμι, όταν έρθει το αθλητικό νομοσχέδιο θα έχουμε και συγκεκριμένη πρόταση για τον τρόπο μοριοδότησης και μαθητών, ώστε να μην γίνεται κακή χρήση, κατάχρηση των προνομίων, που έχουμε δει να γίνεται στο παρελθόν. Να επωφελούνται αυτοί που πραγματικά αξίζουν και όχι διάφοροι περαστικοί, όψιμοι αθλητές, που έχουν όμως τις κατάλληλες «άκρες».

Όσον αφορά τις τροπολογίες, καταθέσαμε την υπ’αριθμό 694/78, η οποία αφορά τους ομότιμους καθηγητές, δηλαδή τους συνταξιούχους και έχει να κάνει με το άρθρο 69 του πρόσφατου νόμου για την έρευνα. Με την τροπολογία, ουσιαστικά ζητάμε να δοθεί η δυνατότητα να είναι οι ομότιμοι καθηγητές και επιστημονικοί υπεύθυνοι σε ερευνητικά προγράμματα, όταν μάλιστα με βάση τον ίδιο νόμο, τον ν.4386/2016 που ψηφίστηκε τον Μάιο, ακόμα και εξωτερικοί συνεργάτες με διδακτορικό μπορούν να είναι επιστημονικοί υπεύθυνοι προγραμμάτων.

Πιστεύουμε ότι με τον τρόπο αυτόν δεν θα χάσουμε ένα έμπειρο επιστημονικό δυναμικό, που μετράει πολύ στην αξιολόγηση των προτάσεων. Με τη συμμετοχή τους στις προτάσεις μεγιστοποιούν τις πιθανότητες να κερδηθεί ένα ερευνητικό πρόγραμμα, καθ’ότι είναι ερευνητές, είναι επιστήμονες με πλούσια βιογραφικά και σχετική ερευνητική δουλειά και εμπειρία.

Όπως βλέπουμε κι από το εξωτερικό ένας επιστήμονας εξήντα επτά ετών είναι στο πικ ουσιαστικά της καριέρας του. Και γι’ αυτό, στο εξωτερικό πολύ σπάνια συνταξιοδοτούνται. Πηγαίνουμε στα συνέδρια και τους βλέπουμε εκεί. Εμείς με τη διάταξη του άρθρου 69, που υπήρχε, ουσιαστικά τους παροπλίζουμε.

Είναι και λίγο υποκρισία, γιατί λέμε ότι μπορούν οι ομότιμοι καθηγητές να συμμετέχουν στα προπτυχιακά μαθήματα, όπως ψηφίστηκε πρόσφατα –συμμετείχαν ήδη στα μεταπτυχιακά- αλλά δεν μπορούν να είναι κύριοι ερευνητές σε ερευνητικά προγράμματα. Τους θέλουμε δηλαδή ενεργούς εκπαιδευτικά, αλλά όχι επιστημονικά;

Καταλήγουμε έτσι σε καταστάσεις να είναι ο ομότιμος καθηγητής ουσιαστικά ο επιστημονικός υπεύθυνος και να βάζει κάποιον άλλον να παίξει τυπικά τον ρόλο του επιστημονικού υπεύθυνου, ώστε να ξεπερνιούνται τα διάφορα γραφειοκρατικά κωλύματα. Ελπίζουμε να γίνει δεκτή η συγκεκριμένη τροπολογία από τον ή την Υπουργό.

Τελειώνω με μια τελευταία τροπολογία. Είναι η τροπολογία με γενικό αριθμό 700 και ειδικό 83 του Υπουργείου Παιδείας, με την οποία καταργείται η δυνατότητα των μελών ΕΔΙΠ, εργαστηριακού και διδακτικού προσωπικού των πανεπιστημίων δηλαδή, να εξελιχθούν σε λέκτορες, σε προσωποπαγείς θέσεις, με κλειστές διαδικασίες. Αυτή ήταν η περίφημη νομοτεχνική βελτίωση των είκοσι ενός γραμμών, που είχε μπει σε μια εκπρόθεσμη τροπολογία και πέρασε ουσιαστικά λάθρα ο κ. Φίλης πριν από ένα μήνα περίπου στο νομοσχέδιο για την ελληνόγλωσση εκπαίδευση, μια άσχετη με την τροπολογία διάταξη, που μάλλον του σφύριξε κάποιος σύμβουλός του, χωρίς καν να αναπτυχθεί, όχι μόνο στις επιτροπές, αλλά ούτε στην Ολομέλεια.

Δεν θα σταθώ, λοιπόν, τόσο πολύ στην ουσία της τροπολογίας, αλλά στη διαδικασία με αυτόν τον τραγικό τρόπο νομοθέτησης και τα αποτελέσματά της. Όταν κάτι δεν συζητείται για να εξεταστεί απ’ όλες τις πλευρές, αλλά παίζουμε κρυφτό στη Βουλή για το πώς θα περάσει πιο απαρατήρητο, καταλήγουμε σε αυτό το θλιβερό και εξευτελιστικό, κατά τη γνώμη μου, φαινόμενο για το Κοινοβούλιο, να ψηφίζουμε και να ξεψηφίζουμε διατάξεις.

(Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή)

Ένα λεπτό θα ήθελα ακόμα, κύριε Πρόεδρε.

Ή όπως είδαμε πρόσφατα, να μπαίνουν και να αποσύρονται τροπολογίες. Μπρος-πίσω, δηλαδή.

Παρεμπιπτόντως, μιας και μιλήσαμε για μπρος-πίσω, επειδή είχαμε χθες το ντέρμπι Ολυμπιακού-Παναθηναϊκού στο μπάσκετ, λιγότερα μπρος-πίσω έγιναν χθες στο παιχνίδι απ’ όσα έχει κάνει η Κυβέρνηση στο νομοθετικό της έργο. Κατά σύμπτωση, υπάρχει παίκτης Νίκος Παππάς στον Παναθηναϊκό, ο οποίος όμως δεν έχει κάνει καθόλου μπρος-πίσω.

Αυτός, λοιπόν, ο κουτοπόνηρος τρόπος νομοθέτησης πρέπει κάποια στιγμή να σταματήσει. Ειδικά στις κοινοβουλευτικές διαδικασίες ο σκοπός δεν πρέπει ν’ αγιάζει τα μέσα.

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και δύο εκπαιδευτικοί από το 6ο Δημοτικό Σχολείο Κερατσινίου και είκοσι δυο μαθητές και μαθήτριες και ένας συνοδός από το Μαράσλειο Δημοτικό Σχολείο.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Παπαχριστόπουλος, ειδικός αγορητής των ΑΝΕΛ, για οκτώ λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Εγώ λέω να ξεφύγουμε λίγο. Θέλω να θυμίσω ότι, πριν πολλά χρόνια που ήμουν φοιτητής, ένας συμφοιτητής μου, μού είπε ότι υπάρχει μια διάλεξη στο Πολυτεχνείο για την Πληροφορική. Δεν σας κρύβω ότι τον αδίκησα. Δεν πήγα σε αυτήν τη διάλεξη. Μίλαγε τότε ένας μεγάλος επιστήμονας, ο Βιντ Σερφ. Δεν ξέραμε τότε ποιος είναι. Είναι ο άνθρωπος, ο οποίος είχε ενώσει στη στρατιωτική βάση του Μέριλαντ οκτώ ογκώδεις υπολογιστές. Ξεκίναγε από αυτόν τον άνθρωπο η φοβερή πληροφορική επανάσταση.

Λίγα χρόνια αργότερα, δύο Έλληνες, ο Νικ Νεγρεπόντε μαζί με τον αείμνηστο Μιχάλη Δερτούζο κάνανε μια επανάσταση στο MIT με το διαδίκτυο, τους υπολογιστές. Και θέλω εδώ να θυμίσω σε όσους έχουν ασθενική μνήμη ότι ο δημόσιος χαρακτήρας του διαδικτύου καθιερώθηκε από αυτούς τους δύο Έλληνες. Ο Μπιλ Γκέιτς τον πρόλογο που κάνει σε ένα βιβλίο, τον αφιερώνει ολόκληρο στον αείμνηστο Μιχάλη Δερτούζο. Και ακόμα είναι οι άνθρωποι που, όταν ο Τιμ Μπέρνερς Λι έκανε φοβερή, επαναστατική ανακάλυψη για το web κι έκανε το διαδίκτυο προσιτό σε όλον τον πλανήτη, απλόχερα τον φιλοξένησαν στο MIT κι έτσι βρισκόμαστε σήμερα στην εποχή της πληροφορικής.

Τα λέω όλα αυτά γιατί οι λέξεις καινοτομία και έρευνα είναι ταυτισμένες, ακριβώς, με αυτά που συνέβησαν τότε. Ξεκίναγε μια καινούρια εποχή. Και για να το φέρουμε στα σημερινά, σημερινή είδηση –μπορεί να μην είναι πρώτη, αλλά είναι σημερινή είδηση- είναι ότι άνοιξε μια «πύλη» στην Αστυνομία, όπου πραγματικά, αν διαβάσει κανείς τι μπορεί να κάνει και τι μπορεί να αποφύγει, να πάει να πάρει ένα πιστοποιητικό από την Αστυνομία ή κάτι που τον αφορά, δεν χρειάζεται καν να πηγαίνει εκεί και να τρώει χρόνο στις ουρές.

Τα λέω αυτά, γιατί δεν θέλω να μπλέξω στις λεπτομέρειες των άρθρων. Θέλω να πιστεύω και να ευχηθώ ότι δεν θα εξελιχθεί αυτό το βήμα σε μια γραφειοκρατική διαδικασία, που είναι για να βολευτούν μερικοί –γιατί τα άκουσα και αυτά εδώ μέσα- ή δεν ξέρω τι άλλο.

Ανήκω σε αυτούς που πιστεύουν ότι πρέπει να αγκαλιαστεί αυτό το βήμα. Είναι ένα επαναστατικό βήμα, που άργησε να γίνει. Αρκεί να σας πω ότι το 0,96% του ΑΕΠ, που λίγο μεγάλωσε, είναι ακόμα λίγο. Το ότι τέσσερις χιλιάδες καινούριοι ερευνητές θα βρουν δουλειά είναι το τελευταίο. Νομίζω ότι ξεκινάει μια καινούρια εποχή και πρέπει να την αγκαλιάσουμε όλοι με πολλή αγάπη και πολύ σεβασμό.

Θέλω με την ευκαιρία, να πω ότι ηλεκτρονική ψηφοφορία –τι θα πει καινοτομία και έρευνα;- ξέρετε ότι γίνεται στις περισσότερες χώρες της Ευρωπαϊκής Ένωσης. Θα κάνω μια παρένθεση δυσάρεστη, να θυμίσω ότι κάποιοι δυνατοί πολιτικοί, που δεν έβγαιναν στην πρώτη ψηφοφορία, με τις αλχημείες που γίνονταν στο Πρωτοδικείο, γίνονταν Βουλευτές. Υπήρχε μια σιωπηρή συμφωνία κομμάτων όπου, χωρίς να επηρεάζεται η δύναμη των κομμάτων, οι κενοί σταυροί ενός ψηφοδελτίου, του όποιου μεγάλου κόμματος, συμπληρώνονταν αργά το βράδυ, με τις ώρες, για να μπει ο ευνοούμενος στη Βουλή. Νομίζω, λοιπόν, ότι είναι και μια ευκαιρία, την καινοτομία και την έρευνα να τις αποδείξουμε στην πράξη και όχι μόνο στα λόγια. Να μην μπλέξουμε, δηλαδή, μόνο στα διαδικαστικά.

Θέλω να επαναλάβω, πάντως, ότι μια χώρα που –θα το ξαναπώ- ήταν μια επαρχία της Σοβιετικής Ένωσης τότε –δεν έχω τίποτα, ούτε το λέω με κριτική διάθεση- είναι σήμερα ίσως η πιο αναπτυγμένη σε επίπεδο καινοτομίας μετά από έρευνα χώρα. Και είναι η Εσθονία. Το τι γίνεται σε αυτήν την μικρή χώρα, που πριν από είκοσι πέντε χρόνια ξεκίνησε και αυτήν τη στιγμή είναι πρότυπο, δείχνει τι θα πει στην πράξη καινοτομία.

Ξαναλέω, για όσους έτυχε να απουσιάζουν από αυτήν την Αίθουσα, ότι δεν χρειάζεται καν να υπάρχει ο επιχειρηματίας ή να έχει ένα σπίτι σε κάποια συγκεκριμένη χώρα, για να επενδύει. Στο e-residency υπάρχει το σπίτι του ηλεκτρονικά και μπορεί κάλλιστα να διαπραγματεύεται και να κάνει τα πάντα. Το πιο σημαντικό είναι ότι ΦΠΑ, φοροδιαφυγή, πλαστά τιμολόγια, δικαστικές αποφάσεις φαίνονται εκεί. Και όσον αφορά αυτό που έγινε σήμερα, το είδα και μου έκανε φοβερή εντύπωση που άνοιξε η ηλεκτρονική πύλη στην Αστυνομία και θέλω να πω και ένα μπράβο σε αυτούς που το σκέφτηκαν. Να λέμε και τα καλά.

Αυτή η χώρα, λοιπόν, έδειξε ποιος είναι ο δρόμος. Δεν έχουμε παρά να σκύψουμε με πολύ σεβασμό και πολλή αγάπη. Δεν ξέρω γιατί, ενώ τα περισσότερα κόμματα, ανεξάρτητα από το αν είναι Συμπολίτευσης ή Αντιπολίτευσης, αγκάλιασαν αυτήν την πρωτοβουλία, υπήρξε μια επιφύλαξη στη Νέα Δημοκρατία. Δεν ξέρω πώς εξηγείται. Το να έχεις ενστάσεις σε κάποια συγκεκριμένα άρθρα, το καταλαβαίνω, αλλά νομίζω ότι το νομοσχέδιο είναι ένα βήμα μπροστά και θα πρέπει να το δούμε με σεβασμό.

Εμείς, οι Ανεξάρτητοι Έλληνες, καταθέσαμε μια τροπολογία. Δεν θέλω να μπω σε λεπτομέρειες. Πιστεύω πάντως, ότι είναι άδικο για κάποιους που πράγματι έχουν μεταπτυχιακό τίτλο σπουδών και δεν τους αναγνωρίζεται σχεδόν ακαδημαϊκά. Γιατί δεν είναι οικονομικό το θέμα. Ξέρω ότι πολλές φορές δεν θέλουμε να βλέπουμε τους από κάτω να μας φτάνουν και υπάρχουν μερικές αντιδράσεις. Θα ήθελα με σεβασμό να παρακαλέσω το Υπουργείο Παιδείας να δει αυτήν την τροπολογία και αν είναι δίκαιη, πραγματικά να την υιοθετήσει.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ.

Θα ήθελα, όμως, να ρωτήσω, κύριε Παπαχριστόπουλε, όσον αφορά αυτό που είπατε σχετικά με την ψηφοφορία για την εκλογή Βουλευτών, αν υπάρχει...

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Την ηλεκτρονική διακυβέρνηση την έχει προτείνει και το κόμμα σας.

**ΠΡΟΕΔΡΕΥΩΝ (Δημήτριος Κρεμαστινός):** Άλλο θέλω να πω: Αν είναι απλώς μια φήμη ή αν υπάρχουν καταγγελίες, αποφάσεις δικαστηρίων πάνω σε αυτό το θέμα.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κύριε Πρόεδρε, καλώς κάνετε αυτή την διευκρίνιση. Όχι, δεν υπάρχει καταγγελία. Σας λέω πάντως, ότι στις εκλογές -να μην πω τώρα σε ποιες, γιατί θα «φωτογραφηθεί» η περίπτωση και δεν θέλω, πολύ παλιές πάντως, δεν αφορά τουλάχιστον τα τελευταία δέκα χρόνια- υπήρξε μια έτσι… Όχι, δεν υπάρχει καταγγελία.

**ΠΡΟΕΔΡΕΥΩΝ (Δημήτριος Κρεμαστινός):** Το σχολίασα αυτό, γιατί πάντα υπάρχουν φήμες για όλα αυτά και άλλοτε είναι σωστές και άλλοτε όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Όσοι πολιτεύονται πάντως σε μεγάλες εκλογικές περιφέρειες πιστεύω ότι με καταλαβαίνουν πάρα πολύ καλά.

**ΓΕΩΡΓΙΟΣ ΑΜΥΡΑΣ:** Δημοσιεύματα υπήρχαν.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι, πάρα πολλά δημοσιεύματα.

Εγώ πιστεύω ότι τελειώνουν όλα με την ηλεκτρονική ψηφοφορία που, αν θυμάμαι καλά, το κόμμα στο οποίο ανήκετε την έχει προτείνει. Εγώ δεν έχω καμμία αντίρρηση κάποια στιγμή να το δούμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι μομφή κατά της ηλεκτρονικής ψηφοφορίας αυτό που θα πω, αλλά και αυτή θέλει διασφάλιση διότι, όπως ξέρετε, και η ηλεκτρονική ψηφοφορία μπορεί να καταργήσει το απόρρητο της ψηφοφορίας, υπό ορισμένες προϋποθέσεις.

Η ηλεκτρονική ψηφοφορία οπωσδήποτε είναι η ψηφοφορία του μέλλοντος, αλλά και αυτή θέλει διασφάλιση, για να εξασφαλίζεται το απόρρητο της ψηφοφορίας.

Τον λόγο έχει ο ειδικός αγορητής από την Ένωση Κεντρώων κ. Σαρίδης, για οκτώ λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα επιμείνω και σήμερα και θα τονίσω εκ νέου πως αυτό που ψηφίζουμε είναι το ποιοι και το πώς θα διαχειριστούν στο όνομα του ελληνικού λαού τα 240 εκατομμύρια, εκ των οποίων τα 180 δανεικά λεφτά, για να ενισχύσουν το ερευνητικό έργο των νέων επιστημόνων μας, σε μια προσπάθεια να αναχαιτίσουμε το τραγικό φαινόμενο του brain drain.

Το πλέον προβληματικό σημείο του σημερινού νομοσχεδίου δεν είναι το γεγονός πως πάλι παίρνουμε δανεικά, αλλά το ότι πάλι δεν ξέρουμε πώς θα τα αποπληρώσουμε. Είναι μισό το βήμα, αυτό το οποίο κάνουμε σήμερα.

Μετά την ψήφιση τού υπό συζήτηση νόμου, θα βρεθούμε σε μετέωρη κατάσταση, περιμένοντας να ολοκληρωθεί το σημερινό πρώτο βήμα, με την άμεση έναρξη των κοινοβουλευτικών διαδικασιών, ώστε να νομοθετήσουμε ένα πλαίσιο διασύνδεσης των αποτελεσμάτων της έρευνας με τον παραγωγικό κλάδο.

Σήμερα, αποφασίζουμε να δώσουμε λεφτά που δεν έχουμε, λεφτά που τα δανειζόμαστε, για να συνεχίσουν οι επιστήμονές μας ανεμπόδιστα το ερευνητικό τους έργο στην πατρίδα τους και χωρίς να αναγκάζονται να ξενιτεύονται. Αυτός είναι και ο λόγος που εμείς, στην Ένωση Κεντρώων, αν και νιώθουμε πολύ μεγάλη ευθύνη, γιατί μιλάμε για δανεικά, που δεν ξέρουμε πώς θα τα επιστρέψουμε πίσω, εχθές υπερψηφίσαμε επί της αρχής το συγκεκριμένο νομοσχέδιο.

Η οργανωμένη πολιτεία πρέπει να στείλει το μήνυμα στους διδάκτορες και στους μεταδιδάκτορές μας, που σκέπτονται να ξενιτευτούν, πως δεν τους έχουμε εγκαταλείψει. Είναι αναγκαίο να τους δώσουμε από κάπου να πιαστούν, να πιστέψουν πάλι στους θεσμούς και στο οργανωμένο ελληνικό κράτος.

Είναι απαίτηση, λοιπόν, κάθε ελληνικής οικογένειας και πρόκειται για ένα ισχυρό κοινωνικό αίτημα το να κάνουμε κάτι να σταματήσει αυτή η αιμορραγία, να κρατήσουμε εδώ τα παιδιά μας και να γυρίσουν πίσω όσα παιδιά έχουν φύγει από την πατρίδα μας.

 Πιστεύω πως σήμερα αυτό κάνουμε. Αν μη τι άλλο, καταφέραμε να συμφωνήσουμε πως είναι υποχρέωση όλων μας, ανεξαρτήτως κομματικής και ιδεολογικής προέλευσης, να εξασφαλίσουμε στο επιστημονικό δυναμικό της χώρας την επιλογή να μπορούν να μείνουν στην Ελλάδα μας και να συνεχίσουν εδώ απρόσκοπτα, με πολύ μεγάλη επιτυχία το σημαντικό έργο τους.

Κυρίες και κύριοι συνάδελφοι, το σημερινό νομοσχέδιο δεν είναι ένα στέρεο βήμα, όπως το χαρακτήρισε ο εισηγητής του ΣΥΡΙΖΑ, ο σεβαστός συνάδελφος κ. Γαβρόγλου. Είναι μισό. Δεν είναι ένα στέρεο ολόκληρο βήμα. Θα έχει ολοκληρωθεί μόνον όταν θα μπορέσουμε με νέο νομοσχέδιο να εγγυηθούμε στους Έλληνες επιστήμονες το τι θα γίνει με τα αποτελέσματα της δουλειάς τους και τις καινοτόμες εφαρμογές, που θα προκύψουν.

Μέχρι τότε, κανείς δεν μπορεί να εφησυχάζει. Σας προειδοποιούμε πως δεν θα δεχτούμε ως βιώσιμο το σχέδιο να ξαναπάρουμε δάνειο σε τρία χρόνια από τώρα. Δεν είναι τρόπος αυτός, να πορευόμαστε με δανεικά.

Κυρίες και κύριοι Βουλευτές, δυστυχώς και το σημερινό νομοσχέδιο είναι γεμάτο με άσχετες τροπολογίες, για τις οποίες οφείλουμε παρ’ όλα αυτά να τοποθετηθούμε με υπευθυνότητα.

Όσον αφορά την τροπολογία υπ’αριθμό 688/75, η οποία έχει ενσωματωθεί στο νομοσχέδιο, περί της ανάθεσης προμηθειών ταινιών φορολογίας καπνού στην Τράπεζα της Ελλάδος, είναι μια πολύ σωστή απόφαση, η οποία θα δώσει μια ισχυρή δυναμική στη σημαντική προσπάθεια των αρμοδίων ελεγκτικών μηχανισμών για την καταπολέμηση του λαθρεμπορίου καπνικών προϊόντων.

Η τροπολογία υπ’αριθμό 689/76, που αφορά την τροποποίηση των ατομικών συμβάσεων για την καθαριότητα των κτηρίων των δημοσίων υπηρεσιών, των ανεξαρτήτων αρχών, μας κρατάει επιφυλακτικούς.

Η τροπολογία υπ’αριθμό 696/80 «Ρύθμιση θεμάτων εισαγωγής αθλητών στην τριτοβάθμια εκπαίδευση», που αφορά στην παγίωση του ποσοστού 4,5% των διακριθέντων αθλητών μας, μας βρίσκει σύμφωνους. Θα δούμε πώς θα τους φτιάξουμε και χώρους όπου θα προπονούνται κάποια στιγμή, γιατί χωρίς προπονητικούς χώρους δεν θα έχουν καν την ευκαιρία εκ νέου να διακριθούν.

Η τροπολογία υπ’αριθμό 697/81 ενισχύει τα Κέντρα Επιμόρφωσης Στελεχών του Εμπορικού Ναυτικού και της Σχολής Σωστικών Πυροσβεστικών Μέσων. Θα τη στηρίξουμε.

Η τροπολογία υπ’αριθμό 698/82 προβλέπει την αύξηση κατά τριάντα, του αριθμού των θέσεων των δικαστικών λειτουργών της διοικητικής και ποινικής δικαιοσύνης. Επί της συγκεκριμένης τροπολογίας θα τοποθετηθεί ο Κοινοβουλευτικός μας Εκπρόσωπος, ο σεβαστός, ο αγαπητός κ. Καρράς. Σε μια προσπάθεια εκεί, που η ελληνική δικαιοσύνη βάλλεται, εκεί θα πρέπει να είμαστε πάρα πολύ προσεκτικοί στο τι νομοθετούμε μέσα σε αυτήν την Αίθουσα.

Η τροπολογία υπ’αριθμό 700/83 για τα θέματα μετεγγραφών φοιτητών ΑΕΙ, για το ΕΔΙΠ και για τα ΤΕΙ αποτελεί ξεκάθαρη απόδειξη προχειρότητας. Ψηφίζουμε και «ξεψηφίζουμε», επειδή κάποιοι δεν ξέρουν να κάνουν σωστά τη δουλειά τους. Αυτό ακριβώς συμβαίνει εδώ με τη συγκεκριμένη τροπολογία. Σας τα έλεγαν οι συνάδελφοι Βουλευτές του Ποταμιού στις επιτροπές και τους κοροϊδεύατε όταν σας έλεγαν ότι δεν ξέρετε τι κάνετε.

Να, που σήμερα, αυτή την αιφνιδιαστική τροπολογία νύχτας που είχατε φέρει πριν από δύο μήνες, προσπαθείτε να τη διορθώσετε με μια νέα τροπολογία εξίσου κακογραμμένη. Δεν θα τη στηρίξουμε. Την καταψηφίζουμε.

Η τροπολογία υπ’αριθμό 701/84 του Υπουργείου Εθνικής Άμυνας είναι άκρως απαραίτητη και την υπερψηφίζουμε. Και για όποιον αναρωτιέται, σας λέω πως αυτό είναι το κόστος τού να έχουμε γείτονα την Τουρκία, που συχνά πυκνά ξεχνάει πού αρχίζουν και πού τελειώνουν τα σύνορά της. Πρέπει, λοιπόν, να πληρώνει ο Έλληνας φορολογούμενος το φάρμακο γι’ αυτή την αμνησία που παθαίνουν πού και πού οι Τούρκοι. Γιατί πολλές φορές ξεχνούν σε τέτοιο βαθμό που απλώνουν και χέρι.

Με την τροπολογία υπ’αριθμό 709/87 παρέχεται η εξουσιοδότηση στους Υπουργούς Οικονομικών και Υποδομών, Μεταφορών και Δικτύων να καθορίσουν τη διαδικασία συμμετοχής του ελληνικού δημοσίου στην ικανοποίηση των πιστωτών. Ποιων πιστωτών; Πού αναφέρει η τροπολογία ποιους πιστωτές; Μας φέρνετε σε δύσκολη θέση. Δεν θα την ψηφίσουμε τη συγκεκριμένη τροπολογία.

Για την τροπολογία υπ’αριθμό 710/88 της συμφωνίας μετόχων του ελληνικού δημοσίου και της «DEUTSCHE TELEKOM», μία είναι η ερώτηση: Πού θα πάνε αυτά τα λεφτά; Θα πάνε για το χρέος ή θα κόβουν βόλτες, όπως τα χρήματα που πήραμε από τις τηλεοπτικές άδειες και τα βλέπουμε να χρηματοδοτούν τα κοινωνικά προγράμματα, μέχρι τα ασθενοφόρα και το ίδιο το ΕΛΙΔΕΚ; Αναφέρομαι σε δηλώσεις των στελεχών της Κυβέρνησης.

Κλείνοντας, κυρίες και κύριοι συνάδελφοι, θα πω ότι εδώ συζητάμε και ψηφίζουμε μια συμφωνία για το μέλλον, με την πλάτη στον τοίχο. Έχουν υπογραφεί από τις ελληνικές κυβερνήσεις πολλές τέτοιες συμφωνίες στο παρελθόν. Οι περισσότερες οδήγησαν σε πλήρη αποτυχία και απογοήτευση τους Έλληνες. Οι ελληνικές κυβερνήσεις ξεχνούσαν πως το χρέος γεννάει χρέος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό ακόμη, κύριε Πρόεδρε.

Μόνο που σήμερα, κύριε Υπουργέ, εδώ σε αυτή τη Βουλή, ψηφίζει και η Ένωση Κεντρώων. Και η Ένωση Κεντρώων θα παρακολουθήσει στενά το αποτέλεσμα της συγκεκριμένης ψηφοφορίας. Φέρτε άμεσα ό,τι χρειάζεται για να ισχυροποιηθεί, να ολοκληρωθεί και να γεννήσει αποτελέσματα.

Αν υπάρχει ειλικρινής πολιτική αντιστήριξη του εγχειρήματος, η αξιοποίηση των ερευνητικών προγραμμάτων θα αποτελέσει ένα φράγμα ανάσχεσης για όσους ενδιαφέρονται να φύγουν και έναν πόλο έλξης για όσους θέλουν να επιστρέψουν.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Σαρίδη.

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα να κάνω επί της διαδικασίας μια ερώτηση.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΝΙΚΗ ΚΕΡΑΜΕΩΣ:** Θέλω να ρωτήσω τον κύριο Υπουργό πότε θα μας ανακοινώσει ποιες βουλευτικές τροπολογίες κάνει δεκτές, προκειμένου κι εμείς να τοποθετηθούμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, έχετε τον λόγο για να απαντήσετε.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Είναι προς υπογραφή. Θα ανακοινωθούν σύντομα, μόλις έρθουν. Τις περιμένω κι εγώ αυτή τη στιγμή.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Αμυρά, ζητάτε τον λόγο για ποιο θέμα;

**ΓΕΩΡΓΙΟΣ ΑΜΥΡΑΣ:** Θέλω ως Κοινοβουλευτικός Εκπρόσωπος να ζητήσω κάποιες διευκρινίσεις από τον Υπουργό για μια τροπολογία που έχει γίνει ήδη δεκτή.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν είναι η ώρα για τις τροπολογίες ακόμα.

**ΓΕΩΡΓΙΟΣ ΑΜΥΡΑΣ:** Τότε γιατί τις παρουσιάζει το δελτίο; Μπορεί να έρθουν οι διευκρινίσεις, κύριε Πρόεδρε, μετά από πέντε ώρες…

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν μπήκαμε στις τροπολογίες.

**ΓΕΩΡΓΙΟΣ ΑΜΥΡΑΣ:** Εν πάση περιπτώσει, θέλω να θέσω μια ερώτηση.

**ΠΡΟΕΔΡΕΥΩΝ (Δημήτριος Κρεμαστινός):** Αν θέλετε να ρωτήσετε κάτι τον κύριο Υπουργό, όπως προηγουμένως η κ. Κεραμέως, έχετε τον λόγο, αλλά όχι για να αναπτύξετε την τροπολογία.

**ΓΕΩΡΓΙΟΣ ΑΜΥΡΑΣ:** Όχι, διευκρινιστικά θέλω να ρωτήσω. Μπορώ;

**ΠΡΟΕΔΡΕΥΩΝ (Δημήτριος Κρεμαστινός):** Μπορείτε να θέσετε ένα ερώτημα.

**ΓΕΩΡΓΙΟΣ ΑΜΥΡΑΣ:** Θα ήθελα να ρωτήσω σχετικά με την τροπολογία με τον γενικό αριθμό 710 και ειδικό 88, δηλαδή για τη μεταβίβαση του 5% των μετοχών που κατέχει το ελληνικό δημόσιο στον ΟΤΕ στο ΤΑΙΠΕΔ. Δεν είστε ο αρμόδιος, κύριε Υπουργέ, αλλά εδώ θέλω να σας θέσω δύο διευκρινιστικές ερωτήσεις για να τις μεταφέρετε στους αρμόδιους Υπουργούς. Τρεις την έχουν συνυπογράψει.

**ΠΡΟΕΔΡΕΥΩΝ (Δημήτριος Κρεμαστινός):** Ναι, εντάξει, αλλά…

**ΓΕΩΡΓΙΟΣ ΑΜΥΡΑΣ:** Είναι πολύ σημαντικό, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν είναι ο αρμόδιος Υπουργός τώρα εδώ. Τι να μεταφέρει ο Υπουργός;

**ΓΕΩΡΓΙΟΣ ΑΜΥΡΑΣ:** Ναι, αλλά τι να κάνουμε; Εδώ έχουμε τα κείμενα και δεν μπορούμε να περιμένουμε. Θα έρθει ο κ. Τσακαλώτος και τι ώρα;

**ΠΡΟΕΔΡΕΥΩΝ (Δημήτριος Κρεμαστινός):** Θα έρθει ο κ. Τσακαλώτος.

**ΓΕΩΡΓΙΟΣ ΑΜΥΡΑΣ:** Πότε;

**ΠΡΟΕΔΡΕΥΩΝ (Δημήτριος Κρεμαστινός):** Θα έρθει σε λίγο.

**ΓΕΩΡΓΙΟΣ ΑΜΥΡΑΣ:** Εν πάση περιπτώσει, αφήστε με διευκρινιστικά να…

**ΠΡΟΕΔΡΕΥΩΝ (Δημήτριος Κρεμαστινός):** Να μεταφέρει τώρα ο κ. Φωτάκης στον κ. Τσακαλώτο δεν είναι σωστό.

**ΓΕΩΡΓΙΟΣ ΑΜΥΡΑΣ:** Η Κυβέρνηση είναι εκεί και η γραμματεία.

**ΠΡΟΕΔΡΕΥΩΝ (Δημήτριος Κρεμαστινός):** Μα, δεν είναι σωστό αυτό που ζητάτε.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, είναι σημαντικό. Θέλω να ακούσει ο Υπουργός…

**ΠΡΟΕΔΡΕΥΩΝ (Δημήτριος Κρεμαστινός):** Ναι, αλλά δεν είναι ο αρμόδιος.

**ΓΕΩΡΓΙΟΣ ΑΜΥΡΑΣ:** Διότι αυτά τα ερωτήματα μπορεί τελικά να έχουν μια βαρύτητα για το αν θα γίνει αποδεκτή ή όχι. Καταλάβατε; Θα είχα τελειώσει τώρα. Είναι πολύ σύντομα τα ερωτήματα και διευκρινιστικά.

**ΠΡΟΕΔΡΕΥΩΝ (Δημήτριος Κρεμαστινός):** Εν πάση περιπτώσει, ένα λεπτό θα σας δώσω, όχι παραπάνω.

**ΓΕΩΡΓΙΟΣ ΑΜΥΡΑΣ:** Βεβαίως.

Ευχαριστώ, κύριε Πρόεδρε.

Εδώ, όπως είπαμε, μεταβιβάζεται στο ΤΑΙΠΕΔ το 5% των μετοχών που κατέχει το ελληνικό δημόσιο στον ΟΤΕ.

Εδώ ανακύπτουν τα εξής διευκρινιστικά ερωτήματα, κύριοι Υπουργοί. Πρώτον, εδώ βλέπουμε ότι η τροπολογία λέει ότι από εδώ και πέρα, καμμία τροποποίηση, διαφοροποίηση ή παραίτηση από τη συμφωνία των μετόχων δεν θα απαιτεί στο εξής να κυρώνεται με νόμο από τη Βουλή. Θέλω να πω, δηλαδή, ότι, αν αυτή η τροπολογία γίνει δεκτή, τότε σημαίνει ότι οι μέτοχοι στον ΟΤΕ θα μπορούν να αποφασίζουν οτιδήποτε για χίλια δυο διαφορετικά θέματα, χωρίς να φέρνουν εδώ στο Κοινοβούλιο για έλεγχο την οποιαδήποτε νέα συμφωνία. Άρα χτίζεται μια νέα συμφωνία ελληνικού δημοσίου με Γερμανούς ερήμην του Κοινοβουλίου. Αυτό είναι το ένα διευκρινιστικό ερώτημα.

Το δεύτερο είναι ότι από τη στιγμή που το 5% από το 6%, που κατέχει το ελληνικό δημόσιο στον ΟΤΕ, θα μεταβιβαστεί στο ΤΑΙΠΕΔ, βάσει του ν.3676/2008 σημαίνει ότι το ελληνικό δημόσιο χάνει το δικαίωμα βέτο έναντι θεμάτων εθνικής ασφάλειας, απορρήτου των τηλεπικοινωνιών, συγχωνεύσεις, εξαγορές και έκτακτα μερίσματα.

Άρα κύριοι Υπουργοί, με αυτή την τροπολογία…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αμυρά. Λυπούμαι, αλλά δεν μπορείτε…

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε.

Τι λέει αυτή η τροπολογία; Ότι απογυμνώνει το ελληνικό δημόσιο από το βέτο, από τα όπλα του έναντι αυτής της συμφωνίας…

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αμυρά. Σας παρακαλώ! Δεν είναι δυνατόν…

**ΓΕΩΡΓΙΟΣ ΑΜΥΡΑΣ:** Κατά δεύτερον, βάζει στην άκρη το ελληνικό Κοινοβούλιο…

**ΠΡΟΕΔΡΕΥΩΝ (Δημήτριος Κρεμαστινός):** Είπαμε ένα λεπτό. Δεν συνεχίζετε. Παρακαλώ!

**ΓΕΩΡΓΙΟΣ ΑΜΥΡΑΣ:** …που πλέον δεν θα μπορεί να ελέγχει τις κυρώσεις αυτών των συμφωνιών.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Κυρία Βάκη, ζητήσατε τον λόγο.

**ΦΩΤΕΙΝΗ ΒΑΚΗ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Θα τον έχετε.

Πριν, όμως, σας δώσω τον λόγο, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εικοσιπέντε μαθήτριες και μαθητές, καθώς και ένας συνοδός εκπαιδευτικός από το 7ο Δημοτικό Σχολείο Αλίμου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Η Κοινοβουλευτική Εκπρόσωπος του ΣΥΡΙΖΑ κ. Φωτεινή Βάκη έχει τον λόγο.

Για οκτώ λεπτά, κυρία Βάκη;

**ΦΩΤΕΙΝΗ ΒΑΚΗ:** Για δεκαπέντε λεπτά έχουμε συμφωνήσει, κύριε Πρόεδρε, γιατί δεν πήρα τον λόγο χθες.

**ΠΡΟΕΔΡΕΥΩΝ (Δημήτριος Κρεμαστινός):** Έχετε υπόλοιπο.

**ΦΩΤΕΙΝΗ ΒΑΚΗ:** Έχει συμφωνηθεί και έχει γραφτεί στα Πρακτικά, όταν προήδρευε ο κ. Κακλαμάνης.

**ΠΡΟΕΔΡΕΥΩΝ (Δημήτριος Κρεμαστινός):** Οπότε θα μιλήσετε συνολικά δεκαπέντε λεπτά.

**ΦΩΤΕΙΝΗ ΒΑΚΗ:** Δεκαπέντε λεπτά συνολικά. Δεν πήρα τον λόγο χθες.

**ΠΡΟΕΔΡΕΥΩΝ (Δημήτριος Κρεμαστινός):** Ωραία. Σας ακούμε.

**ΦΩΤΕΙΝΗ ΒΑΚΗ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν εισέλθω στο αντικείμενο της σημερινής μας συζήτησης, οφείλω κάποιες απαντήσεις στους συναδέλφους Κοινοβουλευτικούς Εκπροσώπους των άλλων κομμάτων που πήραν τον λόγο χθες στη συνήθη παραφιλολογία και στις συνωμοσιολογικές θεωρίες που ακούστηκαν και που εμφανίζονται στο προσκήνιο κάθε φορά που η Κυβέρνηση είναι κοντά στην επιτυχή ολοκλήρωση κάποιας διαπραγμάτευσης και ισχυροποιείται.

Άκουσα, λοιπόν, την Αξιωματική Αντιπολίτευση και άλλα κόμματα χθες να εγκαλούν την Κυβέρνηση για μια τροπολογία η οποία κατατέθηκε την Παρασκευή το βράδυ, αλλά τελικά αποσύρθηκε.

Τι έλεγε, λοιπόν, αυτή η περίφημη τροπολογία; Ρύθμιζε τις διαδικασίες για τα πρόστιμα σε κανάλια που, ενδεχομένως, να επιχειρήσουν να εκπέμπουν χωρίς άδεια, περιλάμβανε τον τερματισμό της λειτουργίας καναλιών χωρίς άδεια, προβλέποντας αυστηροποίηση των ποινών φυλάκισης ακόμα και για τους ίδιους τους καναλάρχες για τυχόν παραβάσεις.

Η τροπολογία, ωστόσο, αποσύρθηκε. Ο λόγος; Προκειμένου να επιχειρηθεί για νιοστή φορά η συγκρότηση του ΕΣΡ, εξαντλώντας κάθε δυνατό περιθώριο συναίνεσης.

Θέλει θράσος, αγαπητές και αγαπητοί συνάδελφοι της Αντιπολίτευσης, να επικαλείστε το ΕΣΡ, όταν τορπιλίσατε τη συγκρότησή του τρεις φορές. Θέλει, επίσης, θράσος, να αποκαλείτε τον διαγωνισμό φιάσκο. Το φιάσκο ή η θεσμική εκτροπή -γιατί ακούσαμε και αυτό- ήταν τα είκοσι επτά χρόνια πειρατείας ενός δημόσιου συνταγματικά θεμελιωμένου αγαθού, όπως αυτό της ενημέρωσης.

Ρητορικό το ερώτημα: Πρέπει ή δεν πρέπει να αδειοδοτείται η χρήση συχνοτήτων, όταν ακόμα και για ένα περίπτερο χρειάζεται άδεια λειτουργίας; Όμως, το μεγαλύτερο θράσος σας είναι η επίκληση του μαύρου, όταν το μαύρο στην ΕΡΤ που άφησε δύο χιλιάδες οκτακόσιους ανθρώπους στον δρόμο φέρει τη δική σας υπογραφή.

Γιατί έκλεισε, άραγε, η ΕΡΤ; Μας το δηλώσατε ανερυθρίαστα: Για να σιωπήσουν τα φερέφωνα του ΣΥΡΙΖΑ που εργάζονταν εκεί, αλλά και για να παραχωρηθεί το φάσμα συχνοτήτων σε έναν μόνο ανάδοχο, που ήταν η «DIGEA», δηλαδή η κοινοπραξία των καναλαρχών, έναντι 18 εκατομμυρίων ευρώ, με καταβολή διάρκειας δεκαπέντε ετών. Δηλαδή, είχαμε τη θλιβερή πρωτιά ο πάροχος συχνοτήτων και ο πελάτης να είναι το ίδιο πρόσωπο.

Θρηνείτε και ολοφύρεστε για τις θέσεις εργασίας. Ήταν βιώσιμες όλες αυτές οι επιχειρήσεις που επιβίωναν με θαλασσοδάνεια; Και πού άραγε αποτυπωνόταν η βιωσιμότητά τους; Στις απολύσεις, στα μπλοκάκια, στην καταστρατήγηση του ωραρίου εργασίας; Διότι τα ιλιγγιώδη ποσά δανεισμού και οι διαφημιστικές ενέσεις δεν έφθαναν ποτέ στους εργαζόμενους. Και είχαμε μια φάμπρικα εκβιαστικών ατομικών συμβάσεων εργασίας με μειώσεις αποδοχών και με απολύσεις όσων αρνούνταν να συναινέσουν.

Ούτε φωνή για τους δύο χιλιάδες οκτακόσιους της ΕΡΤ, για τους οκτακόσιους της «ΕΛΕΥΘΕΡΟΤΥΠΙΑΣ», για τους επτακόσιους του «ALTER»! Για θύλακες αδιαφάνειας μιλούσατε τότε! Και αυτοί που σήμερα είναι εξοργισμένοι, τότε μιλούσαν για λουφαδόρους συνδικαλιστές. Ασπίδα τώρα οι απλήρωτοι εργαζόμενοι στον πόλεμο κατά των αδειών, αλλά το καλοκαίρι του 2013 οι ίδιοι οι καναλάρχες ζητούσαν να απαγορευτεί η απεργία συμπαράστασης στους εργαζόμενους της Δημόσιας Τηλεόρασης και ζητούσαν και την κεφαλή των απεργών επί πίνακι.

Εσείς, όμως, οι «σταυροφόροι της ελεύθερης αγοράς», θα έπρεπε να γνωρίζετε ότι ελεύθερη αγορά δεν σημαίνει ασύδοτη και παράνομη αγορά. Επιπλέον, όχι ελεύθερη αγορά όπου μας συμφέρει, αλά καρτ! Ελεύθερη όπου μας συμφέρει, αλλά όχι ελεύθερη και όχι άμοιρη κραυγαλέων πολιτικών στηριγμάτων στους «ημετέρους». Τίνι τρόπω; Με πλουσιοπάροχα δάνεια έναντι αέρα κοπανιστού ή όπως με περισσό θράσος, ανερυθρίαστα, ομολογήθηκε στην εξεταστική επιτροπή, δάνεια τα οποία εξασφαλίζονταν από πολιτικούς φίλους έναντι επικοινωνιακών ανταλλαγμάτων που κάθε άλλο παρά διασφάλιζαν τον πλουραλισμό της ενημέρωσης.

Εκτός και αν, αγαπητές και αγαπητοί συνάδελφοι, θεωρούμε δημοσιογραφία τη δημοσιογραφία της περούκας ή την ταύτιση της δημοσιογραφίας με την εργοδοσία, εκτός αν θεωρούμε δημοσιογραφία να εμφανίζεται υπόδικος καναλάρχης σε πρωινή εκπομπή για να κάνει διάγγελμα.

Εσείς οι υπέρμαχοι της ελεύθερης αγοράς, που βλέπετε ακόμα και τον μαθητή ως πελάτη, αξιώνετε να πληρώνει ο πολίτης για όλα τα δημόσια αγαθά, αλλά ο επιχειρηματίας όχι και να κερδοσκοπεί εις βάρος του δημοσίου συμφέροντος.

Ιδού η Ρόδος, λοιπόν, συνάδελφοι, στη Διάσκεψη των Προέδρων για το ΕΣΡ με πολιτική βούληση συναίνεσης, για να δούμε ποιοι τελικά θα αποφασίσουν να πράξουν με γνώμονα το δημόσιο αγαθό.

Τελειώνω με αυτό το θέμα. Προχωρώ στα θέματα της παιδείας.

Στις συζητήσεις που διεξήχθησαν στη Βουλή για την παιδεία από την προηγούμενη κοινοβουλευτική περίοδο φαίνεται ότι οι μάχες στο πεδίο των ιδεών, μολονότι αναίμακτες, αποβαίνουν ενίοτε σκληρότερες από αυτές που διεξάγονται στα πεδία των μαχών.

Ένας όρος που κατέκλυσε από πέρυσι το λεξιλόγιό μας και έγινε και όρος οξύτατης αντιπαράθεσης, καταδεικνύοντας δυο διαφορετικά οράματα περί παιδείας, ήταν αυτός της αριστείας που κράδαινε σύσσωμη η Αντιπολίτευση, εγκαλώντας την Κυβέρνηση για τα σχολεία της ήσσονος προσπάθειας και τον «Μπαλτά» στην παιδεία.

Θα ήταν μια καλή ευκαιρία οι ολομέλειες για θέματα παιδείας να γίνουν η ευκαιρία ανανοηματοδότησης του όρου αριστεία.

Για εμάς, λοιπόν, η αριστεία είναι η αντίσταση στον αγοραίο ευτελισμό της παιδείας, είναι ένα σχολείο ποιότητας και ισότητας για όλους -ακόμα και για όσους πιστεύουν σε άλλον Θεό, έχουν άλλο χρώμα δέρματος και μιλούν άλλη γλώσσα- για όσα παιδιά έχασαν σπίτια και πατρίδα, για τα οποία οι συνδαιτυμόνες σας ρατσιστές δήμαρχοι αξίωναν να μαθαίνουν γράμματα στους καταυλισμούς, για να μη μολύνουν τα δικά μας παιδιά και τα κολλήσουν ελονοσία.

Δεν σας είδα, συνάδελφοι, να ψηφίζετε την ένταξη των προσφυγόπουλων στα ελληνικά σχολεία. Έλληνες εισίν οι μετέχοντες της ελληνικής παιδείας!

Αριστεία είναι να ανοίγουν τα σχολεία στην ώρα τους, χωρίς κενά και να πηγαίνει καθηγητής ακόμα και στο πιο απομακρυσμένο χωριό. Αριστεία, όμως, είναι και η αξιοπρέπεια του εκπαιδευτικού που δεν εκβιάζεται από τον σχολάρχη και δεν αισθάνεται αναλώσιμος και θυσιαστέος.

Όμως εσείς εκπροσωπείτε, όχι μόνο τους καναλάρχες -στους οποίους μας λέτε ότι θα επιστρέψετε και τα λεφτά από τις άδειες, παίρνοντάς τα από την υγεία και την παιδεία όπου τα δώσαμε εμείς-, αλλά και τους σχολάρχες που καθημερινά κηλίδωναν και ευτέλιζαν την αξιοπρέπεια του εκπαιδευτικού. Άφεση αμαρτιών σε όσους ενέχονταν σε παρανομίες και παράτυπους τίτλους σπουδών, στους «πειρατές» που λειτουργούσαν εις βάρος των καλών ιδιωτικών σχολείων. Ο καθείς συντάσσεται με αυτούς που εκπροσωπεί, τι να κάνουμε!

Αυτή η Κυβέρνηση αιμοδότησε πανεπιστήμια με προγράμματα σπουδών υπό κατάρρευση, με πεντακόσιες προσλήψεις μελών ΔΕΠ στα πανεπιστήμια, έδωσε εκατοντάδες υποτροφίες για πρώτη φορά μετά το 2013, μέσω του ΙΚΥ, ενίσχυσε υποψήφιους διδάκτορες και μεταδιδάκτορες μέσω ΕΣΠΑ, όταν η δική σας στρατηγική για την επιστήμη και την έρευνα ήταν ο Αρμαγεδδών του σχεδίου «ΑΘΗΝΑ» και τα ανώτατα εκπαιδευτικά ιδρύματα πορεύονταν σιωπηρά στο σκοτάδι της δική σας αριστεία -κυριολεξία!-, αφού ρήμαζαν χωρίς φύλαξη, χωρίς διοικητικούς υπαλλήλους, χωρίς καθαριότητα, με πλήρη αδυναμία κάλυψης των λειτουργικών τους εξόδων. Είχε φροντίσει ο τότε Υπουργός και νυν Πρόεδρος της Αξιωματικής Αντιπολίτευσης, ο κ. Μητσοτάκης, να τους απολύσει όλους, με πόνο ψυχής και χάνοντας τον ύπνο του!

Η δική σας εθνική στρατηγική για την έρευνα, που τώρα επαίρεστε, ήταν ανύπαρκτη. Όλο το ΕΣΠΑ πού πήγαινε; Πήγαινε στα φαραωνικά έργα και στις μεγάλες υποδομές που έμεναν γιαπιά των εθνικών εργολάβων, φίλων σας, που αποβιομηχάνισαν μια χώρα και ξέπλεναν χρήμα σε φορολογικούς παραδείσους.

Ας υπογραμμίσουμε, λοιπόν, ότι είναι η πρώτη φορά που η Ευρωπαϊκή Τράπεζα Επενδύσεων χρηματοδοτεί στην Ελλάδα την ερευνητική δραστηριότητα. Τα 240 εκατομμύρια ευρώ βάζουν τα θεμέλια μιας εθνικής στρατηγικής για την έρευνα, κατά τα πρότυπα του DFG της Γερμανίας ή του NSE της Αμερικής.

Το θεσμικό και νομικό πλαίσιο λειτουργίας του ΕΛΙΔΕΚ διέπεται από κανόνες απλούς, ευέλικτους και διαφανείς που διευκολύνουν και δεν παρακωλύουν, σύμφωνα με κάποιες αιτιάσεις που διατυπώθηκαν και διατυπώνονται, τη λειτουργία της υπάρχουσας Γραμματείας Έρευνας και Τεχνολογίας, η οποία εξειδικεύει και διαχειρίζεται πόρους του ΕΣΠΑ, που για την έρευνα και την καινοτομία ανέρχονται για το διάστημα 2014-2020 στο διόλου ευκαταφρόνητο ποσό των 1,2 δισεκατομμυρίων ευρώ.

Είναι, όμως, σημαντικό να υπογραμμιστεί ότι το ΕΛΙΔΕΚ υποστηρίζει τις ανθρωπιστικές και τις κοινωνικές επιστήμες που ήταν ηχηρά απούσες από τις υπάρχουσες δομές χρηματοδότησης, διότι η γνώση δεν αποτιμάται μόνο ως παραγωγική δύναμη ή με βάση το αντίκρισμά της στην αγορά. Είναι απόλυτο και όχι σχετικό αγαθό, είναι αυταξία. Μια κοινωνία χωρίς ανθρωπιστικές και κοινωνικές σπουδές είναι μια κοινωνία χωρίς αξίες, χωρίς μνήμη, χωρίς φαντασία, χωρίς κριτική.

Οι σκληρές πολιτικές λιτότητας και η φτωχοποίηση της ελληνικής κοινωνίας έδωσαν τη χαριστική βολή σε μια ήδη υποτιμημένη, απαξιωμένη και υποχρηματοδοτούμενη έρευνα, για την οποία ουδέποτε μεριμνήσατε. Κατά τη διάρκεια της περασμένης πενταετίας κάθε ερευνητής ήρθε αντιμέτωπος με μια διττή εξορία. Οι πιο τολμηροί και προικισμένοι πήραν τον δρόμο της ξενιτιάς.

Τα στοιχεία είναι αποκαλυπτικά. Εκτός από το ένα τέταρτο του εθνικού της πλούτου, η Ελλάδα έχασε στο διάστημα μεταξύ 2010-2013 εκατόν τριάντα πέντε χιλιάδες νέους επιστήμονες στην ακμή της παραγωγικής τους ηλικίας. Το 70% εξ αυτών διέθεταν μεταπτυχιακούς και διδακτορικούς τίτλους, τουτέστιν υψηλότατη εξειδίκευση.

Αν η μετεμφυλιακή Ελλάδα γέννησε τον μετανάστη-ανειδίκευτο εργάτη ή αγρότη της ρημαγμένης ελληνικής υπαίθρου, η προηγούμενη πενταετία γέννησε τον ανθρωπότυπο ενός νέου μετανάστη, αυτόν του υπερεξειδικευμένου επιστήμονα-ερευνητή.

Μίλησα για διττή εξορία, διότι όσοι επέλεξαν να μείνουν εδώ και να φυλάττουν Θερμοπύλες, αυτοακυρώθηκαν, μέσω της εργασιακής περιπλάνησης, μέσω του επιστημονικού ακρωτηριασμού τους από το άχθος της επιβίωσης και της ανασφάλειας της παρατεταμένης ανεργίας.

Ουδέποτε μπόρεσε να ανθίσει ερευνητής εξόριστος και αποκλεισμένος από ένα στέρεο και ασφαλές θεσμικό ακαδημαϊκό περιβάλλον. Η ερευνητική δραστηριότητα απαιτεί ένα θεσμικό κέλυφος και μια κοινότητα.

Οι πτωχοί πλην μεγαλοφυείς ερευνητές που δημιουργούν εις πείσμα των αντιξοοτήτων και της ειρκτής, της γυμνής επιβίωσης, είναι ένα γοητευτικό μοτίβο της λογοτεχνίας, που διαψεύδει όμως η πραγματικότητα.

Η έρευνα δεν συντελείται εν κενώ, αλλά μέσα σε θεσμούς μακράς πνοής, σε θύλακες συζήτησης και διάδρασης, σε επιστημονικά συνέδρια. Η έρευνα είναι ταυτόσημη με την ερευνητική πρακτική ή, για να το διατυπώσουμε διαφορετικά, έρευνα χωρίς κοινότητα είναι οξύμωρο.

Και τελειώνω με το εξής. Η εισηγήτρια της Αξιωματικής Αντιπολίτευσης στη χθεσινή της τοποθέτηση υπαινίχθηκε κάποια –ας μου επιτραπεί η έκφραση- παραθυράκια που αφήνει το νομοθετικό πλαίσιο για διασπάθιση χρήματος.

Δεν θα σας υπενθυμίσω, αγαπητοί συνάδελφοι, ότι η πολιτική εμφορείται από αξίες και είναι ηθική χωρίς να ηθικολογεί. Θα σας πω μόνο να αναζητήσετε τη διασπάθιση δημοσίου χρήματος στους δικούς σας κόλπους, σε λίστες λιστών, σε Panama Papers και σε εξωχώριους παραδείσους, σε μίζες, σε «SIEMENS», που έκαναν έναν λαό junkie να ζει με δόσεις και δανεικά. Σε εμάς μην προσπαθείτε να τα βρείτε!

Και όσον αφορά τις διαρκείς επικρίσεις και τα υπονοούμενά σας για τις ακαδημαϊκές και ερευνητικές θέσεις και τα αξιώματα του Αναπληρωτή Υπουργού, δεν θα μιλήσω εξ ονόματος του Υπουργού, αλλά εξ ονόματος όλης της ακαδημαϊκής κοινότητας, μέλος της οποίας είμαι και εγώ.

Θα μιλήσω εξ ονόματος της ακαδημαϊκής κοινότητας που λοιδορούσατε και ευτελίζατε, που τα προηγούμενα χρόνια αποκαλούσατε τεμπέληδες και διεφθαρμένους, μιας κοινότητας που με μισθούς πείνας αγωνιζόταν νυχθημερόν να κρατήσει όρθιο και ζωντανό το δημόσιο πανεπιστήμιο υπηρετώντας με ζήλο το ακαδημαϊκό της λειτούργημα.

Ξέρετε, είμαστε ο μόνος κλάδος που υπόκειται σε τόσες πολλές αξιολογήσεις. Σε αξιολογήσεις με ανοικτή, δημόσια διαβούλευση και με βάση το παραγόμενο ακαδημαϊκό μας έργο. Διότι scripta manent, αγαπητοί συνάδελφοι, τα γραπτά μένουν!

Και τούτους τους ερευνητικούς και ακαδημαϊκούς θεσμούς θέλουμε να ανατάξουμε. Αυτούς που θα πορεύονται με γνώμονα το δημόσιο συμφέρον, τη διαφάνεια, την αξιοκρατία και την κοινωνική λογοδοσία, με γνώμονα το Σύνταγμα της Επιδαύρου. «Δοτήρ δε τούτων μόνη η αξιότης εκάστου».

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κυρία Βάκη.

Τον λόγο έχει η Αναπληρώτρια Υπουργός Παιδείας,Έρευνας και Θρησκευμάτων κ. Αναγνωστοπούλου, για να υποστηρίξει την τροπολογία με γενικό αριθμό 700 και ειδικό 83: «Συμπληρωματικές ρυθμίσεις για θέματα μετεγγραφών ΑΕΙ», «Ρύθμιση θεμάτων του Εργαστηριακού Διδακτικού Προσωπικού των ΑΕΙ», «Ρύθμιση θεμάτων Τεχνολογικών Εκπαιδευτικών Ιδρυμάτων».

Κυρία Υπουργέ, έχετε τον λόγο για πέντε λεπτά.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Με αυτήν την τροπολογία προσπαθούμε να ρυθμίσουμε κατ’ αρχάς θέματα μετεγγραφών. Με την προτεινόμενη ρύθμιση συμπληρώνονται οι ισχύουσες για τις μετεγγραφές φοιτητών των ΑΕΙ διατάξεις, για να καταστεί δυνατή η άμεση και αποτελεσματική εφαρμογή της διαδικασίας των μετεγγραφών.

Ειδικότερα, με την προτεινόμενη διάταξη καθορίζεται σε 10% το ποσοστό των δικαιούμενων μετεγγραφής Ελλήνων πολιτών της μουσουλμανικής μειονότητας της Θράκης.

Με την ίδια διάταξη χορηγείται εξουσιοδότηση στον Υπουργό Παιδείας, Έρευνας και Θρησκευμάτων να ρυθμίσει με την έκδοση σχετικής απόφασης τα θέματα μετεγγραφών των ειδικών κατηγοριών των δικαιούμενων μετεγγραφής φοιτητών.

Πρώτον, των τέκνων θυμάτων της τρομοκρατίας. Δεύτερον, των φοιτητών που έχουν αναπηρία σωματική, διανοητική ή ψυχική 67% και άνω πιστοποιούμενη από το Κέντρο Πιστοποίησης Αναπηρίας. Τρίτον, των φοιτητών που κρατούνται σε σωφρονιστικά καταστήματα της χώρας και, τέταρτον, των φοιτητών κυπριακής καταγωγής και των Ελλήνων πολιτών της μουσουλμανικής μειονότητας.

Με το δεύτερο άρθρο ρυθμίζονται θέματα του εργαστηριακού διδακτικού προσωπικού και του ειδικού εκπαιδευτικού προσωπικού των ανώτατων εκπαιδευτικών ιδρυμάτων.

Αποσύρεται η διάταξη του ν.4415/2016, τα εδάφια από γ΄ έως και ζ΄ της παραγράφου 2 του άρθρου 61. Αποσύρεται για λόγους μη υλοποίησης της διάταξης του άρθρου.

Και θέλω να πω εδώ, επειδή ακούστηκαν πολλά και κάποιοι επέμειναν σε αυτό, είναι καλύτερα ένα άρθρο να αποσύρεται όταν διαπιστώνει η πολιτική ηγεσία ότι είναι μη υλοποιήσιμο, μη εφαρμόσιμο, παρά να μένει έτσι και να δημιουργούνται άλλα προβλήματα.

Με το συγκεκριμένο άρθρο θα επανέλθουμε, όταν θα εξετάσουμε όλες τις προϋποθέσεις που θα συμφωνούν και τα Ανώτατα Εκπαιδευτικά Ιδρύματα και οι ίδιοι οι άνθρωποι τους οποίους αφορά.

Και να συμπληρώσω και κάτι άλλο, κύριε Πρόεδρε. Διαπίστωσα στο μικρό διάστημα, που είμαι σε αυτή τη θέση, ότι υπάρχουν πάρα πολύ καλοί νόμοι, που δεν εφαρμόζονται, δεν εφαρμόστηκαν ποτέ. Καλύτερο είναι, λοιπόν, όταν βλέπουμε ότι ένας νόμος δεν μπορεί να εφαρμοστεί ή δημιουργεί πρόβλημα, να επανεξετάζεται. Και δεν είναι κακό αυτό. Οι άνθρωποι μπορούν να κάνουν και λάθη, να έχουν το θάρρος να τα παραδέχονται.

Με το επόμενο άρθρο έχουμε ρύθμιση θεμάτων των Τεχνολογικών Εκπαιδευτικών Ιδρυμάτων, με βουλευτική τροπολογία που είχε κατατεθεί στον ν.4386/2016, παραλήφθηκαν οι παράγραφοι 2, 3 και 4 του άρθρου 77 του ν.4310/2014 και αντικαθίστανται αυτές οι παράγραφοι.

Εάν θέλετε να τις αναπτύξω, τις αναπτύσσω. Θα πω πολύ γρήγορα ότι είναι αυτά που ίσχυαν με το νόμο του 2014, παραλήφθηκαν και επανέρχονται στη θέση τους έτσι όπως ήταν. Αφορά τους αναπληρωτές καθηγητές των ΤΕΙ των οποίων η θέση μετατρέπεται σε προσωποπαγή θέση καθηγητή ΤΕΙ, όταν ο εκπαιδευτικός που την κατέχει συμπληρώνει το 65ο έτος της ηλικίας του και διαφορετικά, σε ένα μήνα πριν από τη συνταξιοδότησή του.

Με την παράγραφο 3 δίνεται η δυνατότητα μέχρι την 31η Δεκεμβρίου 2016, τα μέλη των ΤΕΙ, τα μέλη Επιστημονικού Προσωπικού που κατέχουν προσωποπαγείς θέσεις επίκουρου καθηγητή και καθηγητή εφαρμογών να λαμβάνουν τις αποδοχές της επόμενης βαθμίδας ένα μήνα πριν από τη συνταξιοδότησή τους.

Με την παράγραφο 4 δίνεται η δυνατότητα σε μόνιμους επίκουρους καθηγητές ΤΕΙ που εξελίχθηκαν μετά τις 6 Σεπτεμβρίου 2011 σε αυτή τη βαθμίδα, δηλαδή από καθηγητές εφαρμογών έγιναν επίκουροι, να έχουν κατ’ εξαίρεση το δικαίωμα να ζητήσουν μετά από τρία έτη από το διορισμό τους την εξέλιξή τους από επίκουροι σε αναπληρωτές.

Με τη δεύτερη παράγραφο του ίδιου άρθρου παρατείνεται η προθεσμία της δυνατότητας απόκτησης διδακτορικού διπλώματος στους αναφερόμενους στη διάταξη καθηγητές έως τις 31 Δεκεμβρίου 2018.

Δημιουργήθηκαν προβλήματα στην υλοποίηση της διάταξης της παραγράφου 3 του άρθρου 39, του ν.4186/2013. Είχε δοθεί η δυνατότητα το 2011 σε καθηγητές εφαρμογών, που κατείχαν προσωποπαγή θέση κατά τη δημοσίευση του ν.4186/2013, να μπορούν να γίνουν Τακτικοί επίκουροι καθηγητές. Αυτό πρέπει να σημειώσουμε ότι ισχύει μόνο για όσους -για να μη δημιουργηθεί θέμα στα ΤΕΙ- είχαν υποβάλει αίτηση μέχρι τη δημοσίευση του νόμου του 2013 και για κανέναν άλλον από εκεί και πέρα. Ισχύει μόνο για αυτούς που είχαν υποβάλει τότε αίτηση.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ και εγώ, κυρία Αναγνωστοπούλου.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, παρακαλώ να λάβω τον λόγο για μία νομοτεχνική βελτίωση.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Θα ήθελα να κάνω μια νομοτεχνική, που ανέφερα προηγουμένως και αφορά το εδάφιο α΄ της παραγράφου 2, του άρθρου 2 του νομοσχεδίου που συζητάμε σήμερα για το ΕΛΔΕΚ. Λέει το εξής: «Συνδικαιούχοι χρηματοδότησης δύνανται να είναι επιχειρήσεις, εκπαιδευτικά και ερευνητικά ιδρύματα και λοιποί φορείς, του δημοσίου ή του ιδιωτικού τομέα της ημεδαπής». Φεύγει το «αλλοδαπής». Κύριοι δικαιούχοι είναι Πανεπιστήμια, ΤΕΙ και ερευνητικά κέντρα.

Το άλλο που ήθελα να πω, για όσους αναφέρθηκαν προηγουμένως, όπως ο κ. Αμυράς και η κυρία Κεραμέως, είναι ότι ο Υπουργός Οικονομικών θα είναι εδώ στις 12.30΄ για να απαντήσει στην τροπολογία σχετικά με τον ΟΤΕ.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, παρακαλώ να κατατεθεί και να διανεμηθεί στους Βουλευτές.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Τις καταθέτω για τα Πρακτικά, κύριε Πρόεδρε.

(Στο σημείο αυτό ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να φωτογραφηθεί η σελ. 91)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Κρεμαστινός):** Έχει ζητήσει τον λόγο ο κ. Ευάγγελος Βενιζέλος.

Παρακαλώ, κύριε Πρόεδρε, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ζήτησα τον λόγο στη συζήτηση επί των άρθρων και των τροπολογιών γιατί αυτό που συμβαίνει με το συζητούμενο νομοσχέδιο είναι, νομίζω, χαρακτηριστικό και αποδεικνύει πως το μεγαλύτερο πρόβλημα που αντιμετωπίζουμε στον τόπο μας, είναι το θεσμικό πρόβλημα, ο ευτελισμός των θεσμών, αρχής γενομένης από το Κοινοβούλιο και την κοινοβουλευτική διαδικασία, ιδίως τη νομοθετική.

Στο νομοσχέδιο αυτό κατατέθηκαν αρχικά δέκα κυβερνητικές τροπολογίες. Απεσύρθη για τους γνωστούς πολιτικούς λόγους η τροπολογία του Υπουργού Επικρατείας για το αυτόματο κλείσιμο των μη αδειοδοτημένων τηλεοπτικών σταθμών, μια τροπολογία η οποία προσβάλλει το Συμβούλιο της Επικρατείας που διεξάγει τη διάσκεψή του επί της συνταγματικότητος του βασικού σχετικού νόμου και συνιστά και ομολογία πως η αρμοδιότητα ανήκει στο Εθνικό Συμβούλιο Ραδιοτηλεόρασης, έπρεπε να στηθεί από αυτό και κακώς υπεξαιρέθηκε από τον Υπουργό Επικρατείας. Υπάρχει άλλωστε η –εντός εισαγωγικών- «απειλή» επαναφοράς εντός των προσεχών ημερών της τροπολογίας αυτής.

Από τις υπόλοιπες υπουργικές τροπολογίες, αρκετές συνοδεύονται από λευκή έκθεση του Γενικού Λογιστηρίου του Κράτους, από μια εικονική έκθεση, χωρίς ουσιαστικό περιεχόμενο, γιατί το Γενικό Λογιστήριο του Κράτους δηλώνει αδυναμία προσδιορισμού των επιπτώσεων επί του Προϋπολογισμού, καθώς τα αρμόδια Υπουργεία δεν εισκόμισαν τα αναγκαία στοιχεία.

Το νομοσχέδιο αυτό θα μπορούσε να συζητηθεί σε ένα συναινετικό κλίμα, διότι ο νομοθέτης προβαίνει σε μια κίνηση, η οποία είναι αναγκαστική. Επιβάλλεται στην πραγματικότητα από τους εταίρους και πιστωτές για τη διαχείριση ερευνητικών κονδυλίων που δεν τα εμπιστεύονται στις υφιστάμενες δομές. Έχει μετατραπεί σε ένα όχημα τακτοποίησης διαφόρων υποθέσεων, οι οποίες βεβαίως είναι ετερόκλητες και δεν έχουν καμμία συνοχή και καμμία αρχή. Δεν υπάρχει αρχή του νομοσχεδίου, αλλά αυτά είναι γνωστά και χιλιοειπωμένα.

Το ζήτημα της τροπολογίας για τον ΟΤΕ, για την Deutsche Telekom, για τη σχέση του ελληνικού δημοσίου με το ΤΑΙΠΕΔ, είναι εξαιρετικά σημαντικό, διότι στην πραγματικότητα η Βουλή έρχεται να ψηφίσει σήμερα την παραίτηση από την αρμοδιότητά της να έχει τον τελικό έλεγχο, μέσω της κυρωτικής διαδικασίας όλης αυτής της υπόθεσης, η οποία είναι καθοριστική. Γιατί όποια επιρροή εξακολουθεί να έχει το ελληνικό δημόσιο στον ΟΤΕ, στον Όμιλο COSMOTE πλέον, βασίζεται σε μια συμφωνία μετόχων και όχι στο ποσοστό συμμετοχής του ελληνικού δημοσίου στο μετοχικό κεφάλαιο.

Κυρίες και κύριοι Βουλευτές, σας προτείνει η Κυβέρνηση την παραίτηση της Βουλής από αυτή τη βασική αρμοδιότητά της σε ένα θέμα, το οποίο, αν ήσασταν στην αντιπολίτευση, αν ήμασταν πριν από τον Ιανουάριο του 2015, τώρα θα το είχατε μετατρέψει σε μείζον θέμα. Και δεν θα ήσασταν καθισμένοι στα έδρανα της Βουλής, αλλά θα ήσασταν ανεβασμένοι πάνω στα έδρανα της Βουλής.

Δεν θα αναφερθώ καν στην τροπολογία του Αναπληρωτή Υπουργού Εθνικής Άμυνας για τα υποβρύχια του Πολεμικού Ναυτικού. Ψηφίστε την. Θα έχουμε την ευκαιρία να μιλήσουμε για τα θέματα αυτά. Στήνετε ένα ακόμη προσκυνητάρι, στο οποίο θα καταθέτετε στέφανα, δίπλα στο προσκυνητάρι για το PSI και το κούρεμα του χρέους και δίπλα στο μεγάλο προσκυνητάρι για τη διάσωση του τόπου απέναντι στις δικές σας προτάσεις, που αποδεικνύεται ότι ήταν επικίνδυνες, καταστροφικές, ανεύθυνες, ανιστόρητες.

Και τώρα πλέον έχετε περάσει στον χώρο της διεθνούς πολιτικής ανεκδοτολογίας, καθώς είστε αντικείμενο μαρτυρίων και σχολίων του Προέδρου Ολάντ, του Προέδρου Πούτιν κ.ο.κ..

Απλώς σας επισημαίνω ότι φυσικά την τροπολογία την καταθέτει ο αρμόδιος Αναπληρωτής Υπουργός Άμυνας, ο οποίος ξέρει τι συμβαίνει με το θέμα και όχι ο αναρμόδιος σύντροφός σας Υπουργός Άμυνας, που εκστομίζει αυτά που εκστομίζει και ότι βεβαίως η τροπολογία αυτή συνιστά πλήρη νομοθετική αποδοχή και συνομολόγηση και συνυπογραφή του βασικού ν.3885/2010.

Ευτυχώς γίνονται οι κινήσεις αυτές, οι οποίες δείχνουν στοιχειώδη αίσθηση σοβαρότητος και πραγματικότητος τώρα, υπό την πίεση των καταστάσεων και των πραγμάτων.

Όμως στο νομοσχέδιο περιλαμβάνεται και τροπολογία του Υπουργού Δικαιοσύνης για την αύξηση των θέσεων των δικαστικών λειτουργών. Το μείζον θέμα που αντιμετωπίζει η χώρα, το κράτος δικαίου, η δημοκρατία, το μείζον θέμα θεσμικής εκτροπής είναι αυτό που συμβαίνει στη δικαιοσύνη. Είναι η συστηματική προσπάθεια άσκησης εκβιασμών.

Είναι η οργανωμένη επιχείρηση απαξίωσης του Συμβουλίου της Επικρατείας, με την ευθύνη της Κυβέρνησης, που παραβιάζει την εξωτερική ανεξαρτησία της δικαιοσύνης, αλλά και με την ευθύνη μικρού τμήματος μελών της ηγεσίας των ανωτάτων δικαστηρίων που εσωτερικεύουν τις επεμβάσεις της Κυβέρνησης και δημιουργούν τεράστιο πρόβλημα εσωτερικής ανεξαρτησίας της δικαιοσύνης.

Η ιστορία των τηλεοπτικών αδειών εξελίσσεται σε υπαρξιακό πρόβλημα για την Κυβέρνηση, αλλά εξελίσσεται και σε μία γιγαντιαία προσπάθεια, απεγνωσμένη βεβαίως και αναποτελεσματική, υπονόμευσης και ευτελισμού της δικαιοσύνης. Το πρόβλημα των τηλεοπτικών αδειών έχει μετατραπεί σε πρόβλημα δικαιοσύνης με μεθόδους παρακράτους, με στοχοποίηση δικαστών, με παραβίαση του σκληρού πυρήνα των ευαίσθητων προσωπικών δεδομένων. Αυτά είναι πράγματα τα οποία δεν έχουν γίνει και δεν γίνονται σε κανένα δημοκρατικό κράτος.

Σας προειδοποιώ. Παραβιάζετε τις αξίες της Ευρωπαϊκής Ένωσης. Κινδυνεύει η Ελλάδα να βρεθεί αντιμέτωπη με διαδικασία αντίστοιχη με τη διαδικασία που έχει κινηθεί για τη Ουγγαρία και την Πολωνία. Οι διαδικασίες αυτές αφορούν τα μέσα ενημέρωσης και τη δικαιοσύνη στις χώρες εκείνες. Παραβιάζετε τις αρχές και τις αξίες του Συμβουλίου της Ευρώπης και την Ευρωπαϊκή Σύμβαση Δικαιωμάτων του Ανθρώπου.

Κάτω τα χέρια από τη δικαιοσύνη και τους θεσμούς πάνω στους οποίους θεμελιώνεται το κράτος δικαίου και η δημοκρατία στον τόπο αυτόν!

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ.

Τον λόγο έχει ο κ. Δήμας, στη θέση του κ. Γεωργιάδη.

**ΧΡΙΣΤΟΣ ΔΗΜΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα νομοσχέδιο για την έρευνα και την καινοτομία. Αντί, όμως, να δούμε πώς θα ενισχύσουμε την έρευνα και την καινοτομία, δημιουργείτε ένα νέο ίδρυμα το οποίο θα έχει παρόμοιες αρμοδιότητες και σκοπούς με τη Γενική Γραμματεία Έρευνας και Τεχνολογίας.

Πιο συγκεκριμένα θα χρηματοδοτεί ερευνητικά προγράμματα, κάτι το οποίο κάνει εδώ και τριάντα χρόνια η Γενική Γραμματεία, θα χορηγεί υποτροφίες για υποψήφιους διδάκτορες και για μεταδιδακτορική έρευνα, κάτι το οποίο κάνει η Γενική Γραμματεία, θα χρηματοδοτεί την αγορά ερευνητικού εξοπλισμού, κάτι το οποίο κάνει η Γενική Γραμματεία και θα υποστηρίζει τη δημιουργία νεοφυών επιχειρήσεων.

Όμως δεν είμαστε εδώ πέρα για να εξετάσουμε αν η Γενική Γραμματεία Έρευνας το κάνει αυτό με τον πιο ωφέλιμο τρόπο, αλλά να δούμε για ποιον λόγο χρειαζόμαστε άλλη μία κρατική δομή που θα έχει αυτές τις αρμοδιότητες. Στην πραγματικότητα χρειαζόμαστε μια πιο ευέλικτη και πιο λειτουργική δομή, που δεν θα δυσκολεύει τη ζωή των ερευνητών, αλλά θα υποστηρίζει γρήγορα και άμεσα τη δουλειά τους, χωρίς γραφειοκρατία.

Θέλω, όμως, να κάνω μια αναφορά μιας και είμαι ένας από τους Βουλευτές που έχουν υπογράψει τη βουλευτική τροπολογία με γενικό αριθμό 712 και ειδικό 90. Είναι η τροπολογία που έχει καταθέσει η Νέα Δημοκρατία για την αναστολή των πλειστηριασμών της κύριας κατοικίας.

Σύμφωνα με τα πιο πρόσφατα στοιχεία της Γενικής Γραμματείας Δημοσίων Εσόδων, τα ληξιπρόθεσμα χρέη των ιδιωτών προς το δημόσιο ξεπέρασαν τον Αύγουστο τα 91,5 δισεκατομμύρια ευρώ. Οι ληξιπρόθεσμες οφειλές των ιδιωτών προς το δημόσιο από τότε που ανέλαβε την κυβέρνηση ο ΣΥΡΙΖΑ και οι Ανεξάρτητοι Έλληνες έχουν αυξηθεί κατά 18 δισεκατομμύρια ευρώ. Σε δεκαοκτώ μήνες 18 δισεκατομμύρια ευρώ. Πολύ απλά, κύριε Υπουργέ των Οικονομικών, χρεώνετε τους πολίτες περίπου ένα δισεκατομμύριο ευρώ το μήνα.

Δυστυχώς η κατακόρυφη αύξηση των οφειλών των ιδιωτών προς το δημόσιο, έχει επηρεάσει τις ζωές όλων των πολιτών και των επιχειρήσεων. Ουσιαστικά ένας στους δύο φορολογούμενους χρωστάει στο ελληνικό δημόσιο. Αυτό είναι το αποτέλεσμα, βέβαια, της πολιτικής της υπερφορολόγησης και της ύφεσης της Κυβέρνησης ΣΥΡΙΖΑ-Ανεξαρτήτων Ελλήνων.

Έχουμε εξαρχής προτείνει ένα διαφορετικό μείγμα δημοσιονομικής πολιτικής, το οποίο μειώνει τις φορολογικές επιβαρύνσεις, ώστε να ελαφρυνθούν τα βάρη σε πολίτες και επιχειρήσεις και επιτέλους να δημιουργηθούν οι προϋποθέσεις ανάπτυξης της ελληνικής οικονομίας. Αυτό, όμως, συμπεριλαμβάνει και κοστολογημένες και ισόποσες μειώσεις των κρατικών δαπανών, ώστε να μην διαταραχθεί η δημοσιονομική ισορροπία. Για αυτό το λόγο, λοιπόν, η Νέα Δημοκρατία έχει καταθέσει την τροπολογία για την αναστολή των πλειστηριασμών της πρώτης κατοικίας για οφειλές προς το δημόσιο μέχρι το τέλος του 2017.

Θα ήθελα να καλέσω όχι μόνο την Κυβέρνηση να μελετήσει και να αποδεχτεί την τροπολογία, αλλά ακόμα και τα κόμματα της Αντιπολίτευσης να την εξετάσουν και φυσικά να την υποστηρίξουν.

Η τροπολογία προβλέπει ότι αναστέλλεται μέχρι τις 31 Δεκεμβρίου του 2017 η κατάσχεση ακινήτων φορολογούμενων που έχουν οφειλές προς το δημόσιο, εφόσον βέβαια πληρούνται σωρευτικά οι εξής προϋποθέσεις:

Πρώτον, το συγκεκριμένο ακίνητο χρησιμεύει ως κύρια κατοικία.

Δεύτερον, το ετήσιο διαθέσιμο οικογενειακό του εισόδημα δεν υπερβαίνει τις 13.900 ευρώ για άγαμο και 23.600 ευρώ για ζευγάρια προσαυξημένα κατά 5.700 ευρώ για κάθε παιδί.

Τρίτον, η αντικειμενική αξία της κύριας κατοικίας κατά το χρόνο συζήτησης της αίτησης δεν υπερβαίνει τις 180.000 ευρώ για τον άγαμο οφειλέτη, προσαυξημένη κατά 40.000 ευρώ για τον έγγαμο οφειλέτη και 20.000 ευρώ ανά τέκνο, μέχρι και τρία τέκνα.

Τη ρύθμιση αυτή επιβάλλει η ανάγκη ενός συνεκτικού, στρατηγικού σχεδίου μείωσης του ιδιωτικού χρέους. Η δυνατότητα μαζικών πλειστηριασμών σήμερα θα έπληττε κυρίως την κοινωνική συνοχή αλλά και τα συμφέροντα του ελληνικού δημοσίου.

Καλώ, συνεπώς την Κυβέρνηση να την εξετάσει και να την υιοθετήσει άμεσα. Βέβαια, αντιλαμβάνομαι κύριε Υπουργέ, πλήρως τις συνθήκες αυτοπαγίδευσης που η ίδια η Κυβέρνηση έχει δημιουργήσει, διότι δυστυχώς δεν αρκεί μόνο η πολιτική βούληση, η πρόθεση της Κυβέρνησης να το κάνει αυτό το πράγμα. Χρειάζεται και μια αξιόπιστη κυβέρνηση, κάποιος που να έχει την αξιοπιστία και να μπορεί να μιλήσει με τους Ευρωπαίους εταίρους ως ίσο προς ίσο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ, κύριε Δήμα.

Ο Υπουργός Δικαιοσύνης, κ. Παρασκευόπουλος, θα υποστηρίξει την υπ’ αριθμόν 698 τροπολογία: «Αύξηση κατά τριάντα του αριθμού των θέσεων των δικαστικών λειτουργών της ποινικής και της διοικητικής δικαιοσύνης».

Παρακαλώ, κύριε Παρασκευόπουλε, έχετε τον λόγο για τρία λεπτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ πολύ, κύριε Πρόεδρε.

Είναι μια τροπολογία που υπογράφεται από τον Υπουργό Οικονομικών, τον κ. Τσακαλώτο και εμένα προσωπικά. Αφορά μια αύξηση του αριθμού των δικαστών. Δεν είναι μεγάλος ο αριθμός των δικαστών. Είναι τριάντα άτομα. Θα ήθελα να σας πω δυο λόγια για το επείγον της τροπολογίας αυτής και τη σκοπιμότητά της.

Κατά το τελευταίο χρονικό διάστημα η δικαιοσύνη έχει επιβαρυνθεί στο έργο της με υποθέσεις, οι οποίες αφορούν το προσφυγικό. Η επιβάρυνση αυτή οφείλεται στο γεγονός ότι οι επιτροπές που χορηγούν το άσυλο, προηγουμένως απαρτίζονταν από στελέχη της διοίκησης αποκλειστικά, ενώ πλέον ήδη έχουν καθιερωθεί με νόμο για εξυπηρέτηση της σύμβασης Ευρώπης-Τουρκίας-Ελλάδας. Έχουν προστεθεί στις συνθέσεις των δευτεροβάθμιων δικαστηρίων και δύο διοικητικοί δικαστές στο καθένα από τα δικαστήρια αυτά. Αυτό δημιούργησε ένα έλλειμμα στον χρόνο απασχόλησης και στον αριθμό των διοικητικών δικαστών, οι οποίοι ήταν τοποθετημένοι στη διοικητική δικαιοσύνη, κατεξοχήν στο χώρο των διοικητικών δικαστών.

Με την πρώτη δημιουργία, προ μηνών, των δικαστηρίων αυτών, η θέση της γενικής επιτρόπου της διοικητικής δικαιοσύνης ήταν ότι θα μπορούσε να γίνει ανεκτή μια αφαίρεση, ένα έλλειμμα δέκα δικαστών από τη διοικητική δικαιοσύνη χωρίς συνέπειες. Ήδη, όμως, ο φόρτος του έργου αυτών των επιτροπών επιβάλλει την αύξηση του αριθμού τους, πράγμα που σημαίνει ότι και άλλοι δικαστές θα έλθουν να αφαιρεθούν από τη διοικητική δικαιοσύνη.

Δυστυχώς, η διοικητική δικαιοσύνη είναι ένας κλάδος της δικαιοσύνης μας, εκείνος ο οποίος περισσότερο από όλους είναι επιβαρυμένος με ένα απόθεμα υποθέσεων που επίσης εκκρεμούν, δηλαδή εκείνος ο οποίος βαρύνεται περισσότερο με το πρόβλημα της επιβράδυνσης και η αφαίρεση και άλλων δικαστών θα προξενούσε μια πολύ σημαντική λειτουργική δυσκολία.

Για τον λόγο αυτόν, προτείνεται η συγκεκριμένη αύξηση, που αφορά τη διοικητική δικαιοσύνη αφ’ ενός και αφ’ ετέρου έχουμε ένα μικρό αριθμό εισαγγελέων. Η εισαγγελία επίσης, βαρύνεται με την εξέλιξη αυτή, ακριβώς επειδή προβλέπονται και εισαγγελείς ειδικών καθηκόντων με τα θέματα που αφορούν το προσφυγικό.

Θα ήθελα να πω ότι τα δύο πρώτα χρόνια η οικονομική επιβάρυνση είναι ελάχιστη, διότι οι πρόσθετοι εισαγόμενοι δικαστές εισάγονται στη Σχολή Δικαστών, που είναι ένα έργο χρηματοδοτούμενο από ΕΣΠΑ. Επιβάρυνση προκύπτει μόνο για το τρίτο έτος, όταν οι νεοεισαγόμενοι θα εισαχθούν στους κόλπους της δικαιοσύνης.

Θα ήθελα να πω, όμως, ότι καταθέτω άμεσα και μια νομοτεχνική βελτίωση. Κηρύχθηκε εκ των υστέρων από τους αρμόδιους συμβούλους και λειτουργούς. Για την αύξηση που προβλέπεται από 16 Σεπτεμβρίου του 2017 θα ήταν προτιμότερη η σύντμηση της προθεσμίας σε αντίστοιχη ημερομηνία του 2016, διότι αυτό σημαίνει ότι οι επιπλέον δικαστές θα μπορούν να είναι στην Έδρα από 1η Σεπτεμβρίου.

Σας ευχαριστώ πολύ και είμαι στη διάθεσή σας για διευκρινίσεις.

(Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Νικόλαος Παρασκευόπουλος καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(Αλλαγή σελίδας)

(Να καταχωριστεί η σελ. 104)

(Αλλαγή σελίδας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κύριε Υπουργέ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, μπορώ να έχω τον λόγο για διαδικαστικό θέμα;

**ΠΡΟΕΔΡΕΥΩΝ (Δημήτριος Κρεμαστινός):** Θα μιλήσει ο κ. Τσακαλώτος, να υποστηρίξει και άλλες τροπολογίες και μετά θα τοποθετηθείτε συνολικά.

Παρακαλώ τον λόγο έχει ο Υπουργός Οικονομικών κ. Τσακαλώτος.

**ΜΑΡΙΑ ΑΝΤΩΝΙΟΥ:** Κύριε Πρόεδρε, επί της τροπολογίας, σας παρακαλώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υπουργέ, μιλήστε εσείς και θα τοποθετηθούν συνολικά. Για ποια τροπολογία θα μιλήσετε;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Για τις δύο. Για την Ολυμπιακή Αεροπορία και για τον ΟΤΕ. Για την άλλη τοποθετήθηκε ο κ. Παρασκευόπουλος.

**ΠΡΟΕΔΡΕΥΩΝ (Δημήτριος Κρεμαστινός):** Η μία που λέει «Κύρωση της τροποποίησης μετόχων μεταξύ του ελληνικού δημοσίου και της Deutsche Telekom», η οποία είχε κυρωθεί από το άρθρο δεύτερο του ν.3676/2008 «Κύρωση της σύμβασης της πώλησης μετοχών, μεταξύ του ελληνικού δημοσίου και της Deutche Telekom» και η άλλη που λέει «…παρέχεται εξουσιοδότηση στους Υπουργούς Οικονομικών Μεταφορών και Δικτύων να καθορίσουν τη διαδικασία συμμετοχής του ελληνικού δημοσίου στην ικανοποίηση των πιστωτών, σύμφωνα με τη διάταξη του πρώτου εδαφίου της παραγράφου 2 του άρθρου 11 του ν.3717/2008».

Παρακαλώ, κύριε Υπουργέ, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να σας ενημερώσω για το πού βρισκόμαστε με τον ΟΤΕ και την υποχρέωση από το μνημόνιο του Ιουλίου του 2015 που ψήφισαν διακόσια πενήντα μέλη της Βουλής. Ήταν να πάει 6% των μετοχών του ΟΤΕ προς το ΤΑΙΠΕΔ.

Εμείς είχαμε την εξής σκέψη και η διαπραγμάτευση που κάνουμε είναι να πάει το 5%, να κρατήσουμε το 1% και μαζί με το 4% που είχε το ΙΚΑ, να μπορούμε να κρατήσουμε μια στρατηγική σχέση με τον ΟΤΕ. Έτσι κι έγινε.

Άρα, αυτό που θα είναι η τελική συμφωνία θα είναι ότι το 5% θα πάει στο ΤΑΙΠΕΔ κι εμείς θα κρατήσουμε το 1 που είχαμε συν το 4 του ΙΚΑ για να μπορούμε να έχουμε μια νέα συμφωνία μετόχων.

Ανεξάρτητα απ’ αυτό, από το 2012 στη FISMA, δηλαδή στη διεύθυνση της Κομισιόν που ασχολείται με αυτά τα ζητήματα, δεν άρεσε η συμφωνία μετοχών που είχαμε γιατί έλεγε: «Με το 6% που είχατε τότε, είναι πολύ μεγάλα τα δικαιώματά σας και θα έπρεπε να το διαπραγματευθείτε, να έχετε λιγότερα δικαιώματα βέτο, να έχετε λιγότερους ανθρώπους στα διοικητικά συμβούλια».

Εμείς με αυτή την αλλαγή, το 1 συν 4 που θα κρατήσουμε, έχουμε διαπραγματευθεί μια νέα συμφωνία μετόχων. Το μόνο που κάνει αυτή η τροπολογία είναι ότι από δω και πέρα οι τροπολογίες στη συμφωνία μετόχων, στο shareholders agreement, δεν θα έρχονται η Βουλή. Γιατί λέει η Κομισιόν ότι δεν θα έρχονται στη Βουλή; Διότι θεωρεί η Κομισιόν ότι αν έλθουν στη Βουλή, παίρνουν τη μορφή της «χρυσής» μετοχής και «με αυτό το ποσοστό που έχετε εσείς, δεν έχετε δικαίωμα να έχετε τη «χρυσή» μετοχή». Άρα, αυτό που λέει αυτή η τροπολογία είναι ότι από εδώ και πέρα οι νέες συμφωνίες μετόχων δεν θα έρχονται στη Βουλή, αυτό και μόνο.

Επαναλαμβάνω ότι αυτό δεν είναι μνημονιακή υποχρέωση, δεν είναι αποτέλεσμα του μνημονίου. Είναι αποτέλεσμα των παρεμβάσεων της Κομισιόν και της FISMA πώς καταλαβαίνουν πότε πρέπει ή δεν πρέπει συμφωνίες μετόχων να κυρώνονται ή να μην κυρώνονται από τη Βουλή.

Η δεύτερη τροπολογία που έχει να κάνει …

**ΓΕΩΡΓΙΟΣ ΑΜΥΡΑΣ:** Για το βέτο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτή τη στιγμή δεν σας φέρνουμε τη νέα συμφωνία και σας λέμε ότι δεν θα σας τη φέρουμε επισήμως γιατί δεν είναι προς κύρωση.

Όμως, εγώ δεσμεύομαι ευχαρίστως να τη φέρω προς συζήτηση και ενημέρωση. Δεν ξέρω αν το σωστό πλαίσιο είναι η Διαρκής Επιτροπή Οικονομικών Υποθέσεων ή η Διαρκής Επιτροπή Παραγωγής και Εμπορίου. Δεν είμαι 100% σίγουρος, αλλά εγώ δεσμεύομαι να τη φέρω στη μία από τις δύο επιτροπές για να συζητήσουμε γιατί κρατήσαμε αυτό το βέτο.

Δεν είναι μόνο το θέμα του βέτο. Είναι και άλλες υποχρεώσεις που έχει η εταιρεία προς εμάς κι εμείς προς την εταιρεία εκτός από το βέτο, πόσα μέλη θα έχουμε στο ΔΣ της εταιρείας, πόσα μέλη θα έχουμε στο ΔΣ θυγατρικών της εταιρείας και πάει λέγοντας.

Για την Ολυμπιακή Αεροπορία, ο ν.3717/2008 προέβλεπε τη δυνατότητα συμμετοχής του δημοσίου χωρίς να καθορίζεται ο τρόπος, δηλαδή η συμμετοχή του δημοσίου στην εκκαθάριση της εταιρείας, αλλά δεν έλεγε πώς θα το κάνουμε.

Ερχόμαστε τώρα και λέμε ότι εξουσιοδοτούμε τον Υπουργό Οικονομικών και τον Υπουργό Υποδομών, Μεταφορών και Δικτύων να καθορίσουν τη διαδικασία συμμετοχής του ελληνικού δημοσίου στην ικανοποίηση των πιστωτών και άρα κατά κάποιο τρόπο αυτοί οι δύο Υπουργοί να μπορούν να κάνουν μια παρέμβαση προς όφελος και των εργαζομένων και των δικαιωμάτων του δημοσίου. Άρα διευκρινίζουμε τον τρόπο που λέει ότι μπορεί να συμμετέχει και το δημόσιο στην εκκαθάριση της Ολυμπιακής Αεροπορίας.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κυρία Κεραμέως.

**ΝΙΚΗ ΚΕΡΑΜΕΩΣ:** Κύριε Υπουργέ, θα ήθελα να σας θέσω τρία ερωτήματα για την τροπολογία για τον ΟΤΕ.

Πρώτο ερώτημα: H Κυβέρνηση εκποιεί βασικά το ποσοστό 5% του ΟΤΕ σε συνθήκες πλήρους απαξίωσης του Χρηματιστηρίου που η ίδια προκάλεσε. Σας θυμίζω ότι στις 29-12-2014 η αξία της μετοχής του ΟΤΕ ήταν 9,2 ευρώ και σήμερα είναι 7,85 ευρώ.

Τι σημαίνει αυτό; Με βάση κάποιους υπολογισμούς που κάναμε, αυτό σημαίνει ότι προκύπτει μία «τρύπα» για το ελληνικό δημόσιο 500 εκατομμυρίων ευρώ επειδή, ακριβώς, προέκυψε μία υποβάθμιση της μετοχής του ΟΤΕ.

Θα θέλαμε την τοποθέτησή σας για το πώς θα καλυφθεί αυτή η «τρύπα» και ποιες είναι οι ενέργειες, στις οποίες σκοπεύει να προβεί το Υπουργείο, προκειμένου ακριβώς να αντιμετωπίσει αυτή την «τρύπα».

Δεύτερο θέμα, μιλήσατε –ομολογώ- με μια άνεση για το ότι βασικά παρακάμπτεται το ελληνικό Κοινοβούλιο. Ούτε λίγο ούτε πολύ αυτό που ψηφίζουμε σήμερα είναι ότι ενώ για οποιαδήποτε τροποποίηση του shareholders agreement, της συμφωνίας των μετόχων, σήμερα αυτή η τροποποίηση πρέπει να περάσει από τη Βουλή αναγκαστικά, πρέπει να ψηφιστεί από το ελληνικό Κοινοβούλιο, από εδώ και στο εξής ό,τι τροποποίηση γίνεται στη συμφωνία των μετόχων δεν θα χρειάζεται να περνάει από την ελληνική Βουλή.

Αυτό, κύριε Υπουργέ, είναι μια πάρα πολύ σημαντική υποχώρηση της χώρας μας. Είναι μια πρωτοφανής υποχώρηση. Συμφωνία μετόχων που αφορά τον ΟΤΕ δεν θα παίρνει καν την τυπική στάμπα της Βουλής. Είναι πρωτοφανές! Θα θέλαμε να ξέρουμε εάν η Κυβέρνηση σκοπεύει να προχωρήσει και σε άλλα ζητήματα για τα οποία δεν θα λάβει ποτέ γνώση. Είπατε ευγενικά ότι θα μας φέρετε τη νέα συμφωνία προς συζήτηση. Δεν πρόκειται περί αυτού, κύριε Υπουργέ. Η Βουλή δεν είναι εδώ για να συζητάει απλά. Η Βουλή είναι εδώ για να επικυρώνει συγκεκριμένες συμφωνίες.

Τρίτο ζήτημα. Θα θέλαμε την ξεκάθαρη τοποθέτησή σας για το τι ισχύει με το δικαίωμα αρνησικυρίας του ελληνικού δημοσίου, το λεγόμενο βέτο. Τι ακριβώς ισχύει, δεδομένου ότι αυτήν τη στιγμή εκποιείται το 5% του ελληνικού δημοσίου, βάσει του οποίου το ελληνικό δημόσιο είχε δικαίωμα αρνησικυρίας, δικαίωμα βέτο επί πάρα πολύ σημαντικών ζητημάτων. Ξεκάθαρα, λοιπόν, ποια είναι η θέση του ελληνικού δημοσίου ως προς αυτά τα καίρια ζητήματα του βέτο, με βάση το Υπουργείο;

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Θεοχαρόπουλος και μετά ο κ. Καρράς, λόγω της σειράς των κομμάτων.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ της Δικαιοσύνης, όσον αφορά την τροπολογία, βεβαίως και υπάρχει έλλειμμα προσωπικού και κάθε αύξηση του προσωπικού την αντιμετωπίζουμε με θετικό τρόπο. Όμως, πέρα του γεγονότος ότι έρχεται σε ένα άσχετο νομοσχέδιο -αυτό το έχουμε ξεπεράσει πλέον με την Κυβέρνηση και τον τρόπο νομοθέτησης-, να σας κάνω ένα δύο ερωτήματα.

Πρώτον, η τροπολογία σχετίζεται με την προκήρυξη του διαγωνισμού των δικαστικών λειτουργών του Σεπτεμβρίου του 2016; Δηλαδή, θα αυξηθεί ο αριθμός εκείνης της προκήρυξης και θα μπουν εκεί επιπρόσθετοι ή αφορά νέα προκήρυξη που θα ανακοινωθεί προσεχώς; Είναι ένα ζήτημα στο οποίο γεννάται εύλογα μια απορία.

Ένα δεύτερο θέμα αφορά βέβαια το timing αυτής της πρωτοβουλίας. Ξέρετε ότι με τη δικαιοσύνη και με αυτά που συμβαίνουν το τελευταίο χρονικό διάστημα έχουμε κάθε λόγο να είμαστε καχύποπτοι. Θέλουμε μια τοποθέτησή σας ξεκάθαρη –και σήμερα εδώ- για αυτά που έχουν λεχθεί το τελευταίο χρονικό διάστημα για την αύξηση των ορίων ηλικίας των ανώτατων δικαστικών. Πρόκειται περί αντισυνταγματικής ρύθμισης ή πρότασης εάν έχει γίνει και θέλουμε και τη δική σας άποψη σε αυτό το θέμα εδώ στο ελληνικό Κοινοβούλιο για το εάν είναι ή όχι αντισυνταγματική. Μπορούν να αυξηθούν τα όρια ηλικίας, για παράδειγμα, των ανώτατων δικαστικών;

Όλα αυτά τα ζητήματα πρέπει να τα δει κάποιος συνολικά. Γιατί βλέπουμε διάφορα αιτήματα των δικαστικών είτε για αναδρομικά, είτε για τις αυξήσεις, είτε για τον αριθμό του προσωπικού, τα οποία πρέπει να τα βλέπουμε συνολικά. Αποσπασματικά, λοιπόν, έρχονται κάποιες ρυθμίσεις όπως η σημερινή και για αυτό γεννώνται εύλογες απορίες.

Κύριε Τσακαλώτο, συγχαρητήρια αρχικά για την εκλογή σας και την πρωτιά σας στην Κεντρική Επιτροπή του ΣΥΡΙΖΑ. Εύχομαι κάθε συνεργασία με τον σύντροφό σας, τον Πάνο Καμμένο, να μπορείτε να τα βρίσκεται και στο οικονομικό πεδίο. Έχετε συντροφικές πλέον από ό,τι είδα σχέσεις.

Όσον αφορά το συγκεκριμένο νομοσχέδιο, το είδα προσεκτικά και θέλω να σας κάνω μια ερώτηση στο τέλος για να είμαστε και παραγωγικοί. Πρώτα-πρώτα γράφει μέσα αυτό που αναφέρατε και εσείς ότι δεν θα απαιτούνται περαιτέρω ενέργειας αναφορικά με την κύρωση δυνάμει νόμου ή με άλλον τρόπο. Είπατε ότι δεν είναι αποτέλεσμα μνημονιακών επιλογών, αλλά το θέλει η επιτροπή και το χάνει η χώρα.

Ε, γιατί τότε το δεχθήκατε στη διαπραγμάτευση; Μπορούμε να σας εγκαλέσουμε για αναποτελεσματική διαπραγμάτευση σε αυτό το θέμα. Θεωρείτε εσείς ότι δεν είναι μια σημαντική απώλεια αυτήν τη στιγμή το να μην μπορούμε να φέρουμε στη Βουλή αυτά τα θέματα; Η δική σας η θέση ποια είναι; Είστε Υπουργός Οικονομικών. Μπορεί να λέγατε άλλα πράγματα προεκλογικά αλλά η δική σας η θέση ποια είναι; Γιατί αυτό –και το θέσανε νομίζω όλα τα κόμματα- είναι μια σημαντική αλλαγή που δεν μπορεί να γίνει δεκτή.

Δεύτερο θέμα, σε σχέση με τη μεταβίβαση. Μεταβιβάζετε 24,5 εκατομμύρια μετοχές του ΟΤΕ, από τα 29 εκατομμύρια, το 5% από το 6% που είχε απομείνει. Μένει να ελέγχει το δημόσιο 1% των μετοχών.

Πουλάει το 5%. Και το δικαίωμα βέτο ήταν αυτό για το 5% σε σχέση με την κυριότητα που έχει το ελληνικό δημόσιο. Το ερώτημα είναι: Χάνεται το δικαίωμα βέτο ή όχι;

Το δεύτερον είναι ότι έχει 4% το ΙΚΑ. Εξετάσατε άλλες περιπτώσεις, όπως για παράδειγμα να βοηθήσετε τη ρευστότητα του ταμείου και να δώσετε άλλο ποσοστό αντί γι’ αυτό, σ’ αυτή τη διαδικασία, το 4%, και να κρατήσετε το 6%; Εξετάσατε περιπτώσεις άλλες σ’ αυτή τη διαδικασία διαπραγμάτευσης;

Το ουσιαστικό είναι όμως ότι εδώ βλέπουμε συνέχεια ζητήματα που ανακύπτουν. Ενημερώσατε την Κυριακή το βράδυ, αν δεν κάνω λάθος, τουλάχιστον την Κοινοβουλευτική Ομάδα της Δημοκρατικής Συμπαράταξης ότι θα φέρετε μια τροπολογία. Δεν είχατε ενημερώσει νωρίτερα για το συγκεκριμένο θέμα.

Εμείς βλέπουμε συνεχώς αιφνιδιασμούς σ’ αυτά τα ζητήματα. Μπορεί να εξειδικεύσατε εσείς στη συνέχεια το μνημόνιο στις περαιτέρω διαπραγματεύσεις όμως εδώ φαίνεται ότι ανά πάσα στιγμή μπορεί να σηκώνει ένας δανειστής το τηλέφωνο να σας ζητάει, για παράδειγμα ότι θέλει, αντί για πέντε, τέσσερα και να γίνονται δεκτές αυτές οι αλλαγές.

Γι’ αυτόν τον λόγο πλέον θα φτάσουμε να έχουμε το 1% να μην έχουμε δικαίωμα βέτο ως χώρα και να μην περνάει από τη Βουλή. Αυτή εδώ είναι μια διαδικασία που δεν τιμάει το ελληνικό Κοινοβούλιο. Και θα θέλαμε βέβαια και την Κοινοβουλευτική Ομάδα του ΣΥΡΙΖΑ να πάρει συγκεκριμένη θέση γι’ αυτά τα ζητήματα.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο κ. Καρράς έχει ζητήσει και έχει τον λόγο ως Κοινοβουλευτικός Εκπρόσωπος της Ένωσης Κεντρώων.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Βεβαίως, κύριε Πρόεδρε, με τη σειρά που ακολουθεί ο ένας Υπουργός τον άλλον και τίθενται διαφορετικά ζητήματα τροπολογιών, καταλαβαίνετε ότι δεν είναι νομοθέτηση αυτή. Αυτή είναι μορφή ασκήσεων επί χάρτου.

Ανεξάρτητα απ’ αυτό, θα αναφερθώ στην τροπολογία για την «COSMOTE» και θέλω να ρωτήσω τον κ. Τσακαλώτο τα εξής.

Παρατηρώ δυο διατάξεις. Μια ανάθεση στη διεθνή διαιτησία κάθε συμβατική διαφορά της Γενεύης, του Διεθνούς Εμπορικού Επιμελητηρίου υπό τον τίτλο «Δικαιοδοσία» και από κάτω, επόμενη ρύθμιση, «Εφαρμοστέο Δίκαιο». «Η παρούσα συμφωνία και οποιεσδήποτε μη συμβατικές διαφορές που προκύπτουν απ’ αυτή θα διέπονται κα θα ερμηνεύονται σύμφωνα με το ελληνικό δίκαιο».

Θέλω να ρωτήσω το εξής: Εφόσον πλέον δεν θα εισάγεται στην ελληνική Βουλή προς κύρωση οποιαδήποτε τροποποίηση συμφωνίας και περιοριστήκατε να πείτε ότι μόνο θα ενημερώνεται κατά το δυνατόν η Βουλή, μεταξύ των όρων των οποίων μπορούν να αλλάξουν είναι και το εφαρμοστέο δίκαιο. Και αύριο μπορεί να τεθεί Δίκαιο Λιχτενστάιν, Δίκαιο Λουξεμβούργου και να αναγκαστεί η ελληνική κυβέρνηση να το νομοθετήσει.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΒΑΡΕΜΕΝΟΣ**)

Εκείνο το οποίο θέλω να σας ζητήσω είναι σήμερα που εισάγεται η τροπολογία να φέρετε διάταξη, κατά την οποία αν υπάρχει ζήτημα μεταβολής του εφαρμοστέου δικαίου θα τίθεται υπό την έγκριση της Βουλής. Γιατί το λέω αυτό; Έχετε παραιτηθεί και κυριαρχικού δικαιώματος της Ελλάδος, χωρίς δυνατότητα προσφυγής, λέτε, κατά της αποφάσεως του διαιτητικού δικαστηρίου, εξαιρουμένων των περιπτώσεων που προβλέπονται από τον νόμο. Ποιες περιπτώσεις προβλέπονται από τον νόμο; Από την πολιτική δικονομία; Είναι και ο κ. Παρασκευόπουλος εδώ. Ίσως θέλει να απαντήσει σ’ αυτό το σημείο.

Θα πρέπει να προσδιοριστούν λοιπόν οι εξαιρέσεις που προβλέπονται από τον νόμο, διότι από τη γενικότητα της διατάξεως αφαιρείται και το δικαίωμα προσφυγής του ελληνικού δημοσίου στην ελληνική δικαιοσύνη. Αυτά, λοιπόν, ως προς το ζήτημα της τροπολογίας της «COSMOTE».

Ένα δεύτερο ερώτημα θα ήθελα να απευθύνω στον κ. Παρασκευόπουλο για το θέμα του αριθμού των δικαστών. Θυμάστε, κύριε Υπουργέ, την αντίδρασή μου στην δυνατότητα συμμετοχής διοικητικών δικαστών στις ενδικοφανείς επιτροπές των προσφυγών για τον λόγο ότι είχα θεωρήσει ότι είναι δικαστήριο. Σήμερα –αν δεν ήταν λάθος γλωσσικό- αναφέρατε ότι αυτά είναι δικαστήρια, αν το κατάλαβα καλά. Θα με διορθώσετε.

Ανεξάρτητα απ’ αυτό όμως, είναι ικανός ο αριθμός των οκτώ παρέδρων και διοικητικών πρωτοδικών που θα αντιμετωπίσουν το ζήτημα των ενδικοφανών προσφυγών, έχει μελετηθεί αυτός ο αριθμός ή καλύπτει μια άλλη ανάγκη η τροπολογία; Βλέπω ότι αναφερθήκατε στο προσφυγικό και το μεταναστευτικό ότι είναι λόγος αυξήσεως του αριθμού των εισαγγελέων και δη των αντιεισαγγελέων, αλλά βλέπω ότι αντί να αυξήσουμε τουλάχιστον τους εισαγγελείς πρωτοδικών, πλημμελειοδικών σε πρώτο βαθμό, αυξάνουμε τους αντιεισαγγελείς του Αρείου Πάγου κατά δύο.

Μα, δεν θα δικάσουν οι αντιεισαγγελείς του Αρείου Πάγου υποθέσεις αυτήν τη στιγμή. Μήπως περιέχει η τροπολογία σας αφορμή ούτως ώστε να ξεφρακάρει και η δικαστική επετηρίδα; Διότι εγώ έτσι το ερμηνεύω, όταν βλέπω δύο αντιεισαγγελείς του Αρείου Πάγου σε συνολικό αριθμό είκοσι.

Νομίζω, λοιπόν, ότι θα πρέπει να αυξηθεί ο αριθμός των διοικητικών δικαστών πρώτου βαθμού. Διότι έχω γίνει και μάντης κακών, κύριε Παρασκευόπουλε. Έχω πει ότι οι επιτροπές δεν θα λειτουργήσουν, γιατί διατηρείτε ακόμα την εξουσία του διοικητικού εφετείου να αποφασίζει σε αίτηση ακυρώσεως μετά την επιτροπή των ενδικοφανών προσφυγών κι έχετε δημιουργήσει τέσσερις βαθμούς αυτήν τη στιγμή δικαιοδοσίας.

Τρίτον, η κ. Αντωνοπούλου, βλέπω, είναι εδώ και θα ήθελα να την ρωτήσω κάτι επί της τροπολογίας και τελειώνω: Μας είπατε, κυρία Υπουργέ, ότι δίνεται η δυνατότητα σε έναν μήνα στους επίκουρους προ της συνταξιοδότησης να εξελιχθούν. Αυτόν, λοιπόν, σημαίνει οπωσδήποτε και κατ’ αποτέλεσμα συνταξιοδοτική μεταβολή.

Εντάσσεται στον νόμο που ψηφίσατε περί κοινωνικής ασφάλισης; Το λάβατε υπ’ όψιν σας ότι εμμέσως ανατρέπεται η πολιτική σας –εμείς δεν θα έχουμε ψηφίσει αυτά, απλώς θέλω να το επισημάνω- για τον λόγο ότι εφόσον δίνεται η δυνατότητα εξέλιξης σε έναν μήνα είναι ένας βαθμός προνομιακός. Εμείς δεν έχουμε, κατ’ αρχάς, ιδιαίτερες αντιρρήσεις σε αυτό, αλλά μήπως είναι, πλέον, ένας δούρειος ίππος αυτό το πράγμα, άνθρωποι οι οποίοι έχουν προσφέρει, έχουν δοκιμαστεί στην εκπαίδευση, όμως θα είχαν το δικαίωμα να παραμείνουν ή να συνταξιοδοτηθούν και παίρνουν μια έμμεση αιτία να αποσυρθούν από την υπηρεσία, να αποχωρήσουν, με προνόμιο αύξησης της συντάξεως;

Κύριε Πρόεδρε, μου έχετε δώσει τον λόγο για οκτώ λεπτά να μιλήσω ως Κοινοβουλευτικός;

**ΠΡΟΕΔΡΕΥΩΝ (Γεώργιος Βαρεμένος):** Ναι.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Τότε θα έπρεπε να είχα έρθει στο Βήμα. Δεν το πρόσεξα. Συνεχίζω, λοιπόν, από εδώ την ομιλία μου, αν μου επιτρέπετε.

**ΠΡΟΕΔΡΕΥΩΝ (Γεώργιος Βαρεμένος):** Και από κάτω, καλός ρήτορας είστε.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Καλοσύνη σας. Ευχαριστώ πολύ.

Αυτές είναι οι ερωτήσεις μου επί των τροπολογιών. Βεβαίως, πρέπει να σχολιάσω ένα ζήτημα που αφορά την αναντιστοιχία, ανακολουθία, την ανομοιότητα μεταξύ των τροπολογιών. Και πρέπει να ομολογήσω ότι αισθάνομαι να ασκείται μια πίεση μεγάλη στους βουλευτές και ιδιαίτερα στους αγορητές και τους κοινοβουλευτικούς εκπροσώπους, όταν πρόκειται να τοποθετηθούν επί των τροπολογιών, οι οποίες τροπολογίες είναι άσχετες προς το ψηφιζόμενο νομοσχέδιο. Αυτό είναι δεδομένο.

Θέλω να πω κάτι άλλο, όμως. Βλέπω δύο τροπολογίες που αφορούν τη ναυτιλία και ιδιαίτερα τη σύσταση οργανικών θέσεων στις εκπαιδευτικές μονάδες του Υπουργείου Ναυτιλίας, κάτι που θα έπρεπε να έχει γίνει από καιρό. Η ελληνική ναυτιλία δέχεται έναν ανταγωνισμό τεράστιο από ναυτιλίες άλλων χωρών και δη ουσιαστικά που δεν τις περιμέναμε να είναι ναυτιλιακές δυνάμεις. Αλλά δέχεται και τα ελληνικά πληρώματα, τα οποία είναι τα αξιότερα, ίσως, του κόσμου. Οι Έλληνες είναι ναύτες, είναι ναυτικοί. Δέχεται, λοιπόν, μια πίεση και στα κατώτερα πληρώματα, στα οποία, όπου υπάρχει ελληνικό πλοίο, ανεξάρτητα από τον αριθμό της συνθέσεως που έχουν οι διατάξεις του Υπουργείου Ναυτιλίας, είναι αλλοδαποί και ιδιαίτερα Ινδονήσιοι, Φιλιππινέζοι και μικρός αριθμός αξιωματικών των εμπορικών πλοίων, πλοιάρχων και μηχανικών.

Νομίζουμε, λοιπόν, ότι θα έπρεπε να ενισχυθεί περισσότερο η ναυτική εκπαίδευση, διότι σημειώνω ότι η ναυτική εκπαίδευση δημιουργεί τις προϋποθέσεις και του εφοπλισμού, αν θέλετε. Γιατί το λέω αυτό; Ένας στους δύο Έλληνες εφοπλιστές είναι παραδοσιακός καπετάνιος και έπειτα δημιούργησαν στόλους, ανέπτυξαν τη χώρα. Επομένως, σε αυτό πρέπει να σταθεί η Κυβέρνηση και να φέρει περισσότερες και καλύτερες ρυθμίσεις και, αν θέλετε, και προνομιακές ακόμα για τη ναυτιλία.

Άλλη τροπολογία αφορά τα ναυπηγεία Σκαραμαγκά. Οφείλω να πω το εξής: Πέρασε από τη Βουλή πριν από κάποιους μήνες η κύρωση σύμβασης για τα ναυπηγεία Ελευσίνας. Είδαμε την ελαφρότητα με την οποία αντιμετωπίστηκε. Από τη μια δώσαμε το δικαίωμα να εκτελεστούν οι συμβάσεις στα πλαίσια εξοπλιστικών προγραμμάτων, από την άλλη το Υπουργείο Οικονομικών δέσμευε τους λογαριασμούς της εταιρείας για να πάρει τα χρωστούμενα. Τελικά, μεσοβέζικα, λύθηκε αυτό.

Έρχεται, όμως, σήμερα αυτό το ζήτημα, εδώ, το οποίο είναι η ολοκλήρωση των εκτελέσεων και ειδικότερα των δοκιμών.

Έχω ένα ερώτημα, δεν τοποθετούμαι: Τόσο καιρό δεν έχουμε καταφέρει να κάνουμε μια δοκιμή και τώρα με αύξηση του κόστους θα λυθεί; Ο προϋπολογισμός που ψηφίστηκε το 2014 είναι 75 εκατομμύρια και προσθέτουμε άλλα 15 κατ’ ελάχιστον. Θεωρώ ότι δεν τελειώνουν αυτές οι ιστορίες με τα 15. Η ιστορία των υποβρυχίων είναι πολύπαθη, κύριε Πρόεδρε. Είναι γνωστή στη Βουλή. Από δεκαετίες και πλέον είναι γνωστές οι μεταβολές του ιδιοκτησιακού καθεστώτος. Θα λυθεί ποτέ;

Και θέλω να απευθύνω προς την Κυβέρνηση το ερώτημα. Θα λυθεί το πρόβλημα τα ελληνικά Ναυπηγεία να γίνουν πραγματικά ναυπηγεία εμπορικά; Θα μπορέσουν να το διαπραγματευτούν με την Ευρωπαϊκή Ένωση για το ζήτημα των προστίμων, τα οποία επικαλούνται με τον περιορισμό που αυτήν τη στιγμή είμαστε ναυτική χώρα και δεν έχουμε ναυπηγεία και μόνο μας έδωσαν το δικαίωμα να έχουμε πολεμικά ναυπηγεία; Και με την έννοια της «τσόντας» -θα το πω- των 15 εκατομμύρια σήμερα, των 20 αύριο, των 75 προχθές να προσπαθούμε να διατηρήσουμε την ναυπηγική βιομηχανία της Ελλάδος εν ζωή, όταν αυτήν τη στιγμή, αν δεν κάνω λάθος, 8 δισεκατομμύρια παραγγελίες είναι στα ναυπηγεία της Νότιας Κορέας και δεν ξέρω πόσες δεκάδες δισεκατομμύρια παραγγελίες ελληνικών πλοίων είναι στα ναυπηγεία της Κίνας; Και εμείς δεν μπορούμε να κατασκευάσουμε ούτε μια τορπιλάκατο, διότι υπάρχει και εκεί ζήτημα.

Νομίζω, λοιπόν, ότι αυτά τα προβλήματα πρέπει να έρθουν να αντιμετωπιστούν, να συζητηθούν, έστω και αν κάνω αναφορές σε νομοσχέδιο που αφορά τα ιδρύματα ερευνών και καινοτομίας. Εφόσον έρχονται αυτές οι τροπολογίες, είμαι υποχρεωμένος να κάνω τις αναφορές αυτές και να περιμένω τις απαντήσεις, κύριε Πρόεδρε.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Ο κ. Βερναρδάκης, έχει ζητήσει τον λόγο για κάποια νομοτεχνική βελτίωση;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να μην απαντήσουμε πάνω σε αυτό πριν πάμε σε άλλη τροπολογία;

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ναι, είναι άλλη τροπολογία. Να την υποστηρίξω; Δεν ξέρω, είναι θέμα διαδικασίας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Έχουμε παρουσιάσει κάποιες τροπολογίες και έχουν κάνει οι συνάδελφοι κάποια ερωτήματα. Λέω, για να πάει καλύτερα, να απαντήσουμε εμείς και μετά να συνεχίσουμε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Δεν ξέρω γιατί ο κ. Θεοχαρόπουλος είναι μπερδεμένος ότι φέρνουμε, ξεφέρνουμε. Ψηφίσανε τα πιο πολλά κόμματα τον Ιούλιο του 2015 ότι 6% από τις μετοχές του κράτους στον ΟΤΕ θα πάνε στο ΤΑΙΠΕΔ. Εμείς το μόνο που κάναμε είναι ότι το μειώσαμε αυτό στο 5% αντί για 6% και μαζί με τα 4 του ΙΚΑ φτιάχνουμε κάποια δικαιώματα για να συνεχίσουμε να έχουμε ένα shareholders agreement. Αυτό δεν το λες και rocket science, νομίζω ότι είναι κάτι που μπορεί να καταλάβει ο κ. Θεοχαρόπουλος, εάν έχει λίγη υπομονή. Νομίζω ότι είναι στρωτά τα πράγματα.

Πάμε τώρα στην εκποίηση, κυρία Κεραμέως. Δεν κάνουμε εκποίηση, πάει το 5% στο ΤΑΙΠΕΔ. Το πότε θα το πουλήσει το ΤΑΙΠΕΔ θα εξαρτηθεί από τις συνθήκες που θα υπάρχουν στην αγορά. Δεν έχει καμμιά υποχρέωση ο κ. Πιτσιόρλας να τα πουλήσει τώρα, αύριο, μεθαύριο. Θα αποφασίσουν μαζί πότε είναι η καλύτερη τιμή. Άρα, εκποίηση και fire sales, που το λένε στην Αγγλία όταν πουλάς σε τιμές χαμηλές, δεν πρόκειται να γίνουν και δεν έχει και κανένα συμφέρον να γίνει ούτε το ελληνικό κράτος ούτε οι πιστωτές.

Δεύτερον, για την υποχώρηση. Ξέρω ότι υπάρχει μια υποχώρηση της Νέας Δημοκρατίας για αυτό που ψηφίσαμε τον Ιούλιο του 2015 για το μνημόνιο. Δεν θέλω να πιστέψω ότι υπάρχει υποχώρηση της Νέας Δημοκρατίας και για τους κανόνες της Ευρωπαϊκής Ένωσης.

**ΝΙΚΗ ΚΕΡΑΜΕΩΣ:** Ποιους κανόνες;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Είναι οι κανόνες της αγοράς και των χρηματαγορών που βγαίνουν και συζητιούνται μεταξύ των κυβερνήσεων είτε με την DGCOM –και πρέπει να σας πω ότι κάνουμε πάρα πολλές διαπραγματεύσεις με την DGCOM, δηλαδή τη Διεύθυνση Ανταγωνισμού– είτε είναι για το tonnage tax και για τους εφοπλιστές είτε είναι για διάφορες επιχειρήσεις που γίνεται ή δεν γίνεται κρατική βοήθεια και για αυτό το ζήτημα.

Εμάς μας λένε και οι δικοί μας νομικοί και της Κομισιόν ότι από το 2012 η τότε συμφωνία, δηλαδή η υπάρχουσα συμφωνία shareholders agreement δεν είναι συμβατή με τους ευρωπαϊκούς κανόνες και με την νομολογία. Άρα, σε αυτό διαπραγματευτήκαμε και αυτό είναι το αποτέλεσμα. Φαντάζομαι και μια δικιά σας κυβέρνηση παλιά ακριβώς το ίδιο θα έκανε.

Εκτός αν εσείς φαντάζεστε μια ηρωική…

**ΝΙΚΗ ΚΕΡΑΜΕΩΣ:** Υπάρχει ευρωπαϊκή νομοθεσία που υποχρεώνει την χώρα μας να μην περνάει η συμφωνία από το ελληνικό Κοινοβούλιο; Άμα υπάρχει, δείξτε την μας.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Υπάρχει νομοθεσία, υπάρχει και ρύθμιση της αγοράς…

**ΝΙΚΗ ΚΕΡΑΜΕΩΣ:** Συγκεκριμένα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κάνατε μια ερώτηση. Να έχετε την καλοσύνη να σας απαντήσω.

Υπάρχει νομοθεσία, υπάρχει ευρωπαϊκό πλαίσιο για το πότε μπορεί το κράτος να έχει golden share, χρυσή μετοχή, για την καλή ρύθμιση των χρηματαγορών. Η Κομισιόν και συγκεκριμένα η FISMA λέει ότι «με αυτές τις μετοχές που έχετε, δεν μπορείτε να το περνάτε από τη Βουλή, γιατί αυτό θα συνιστούσε golden share και αυτό δεν είναι συμβατό με τη σωστή ρύθμιση των χρηματαγορών». Βεβαίως όμως, εάν εσείς θέλετε να βγείτε εκτός του ευρωπαϊκού πλαισίου, είναι δικό σας θέμα.

Πάμε τώρα στο τρίτο θέμα για τα δικαιώματα βέτο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Εμείς πάντα εκτός ήμασταν άλλωστε!

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Καραμανλή, να μετατρέψουμε τώρα τη διαδικασία σε τέτοιου είδους διάλογο;

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Μου κάνατε μια ερώτηση για την πίεση που δεχόμαστε από την FISMA, όπως δεχόμαστε και από τη DGCOM. Όλες οι κυβερνήσεις, οι παλιές οι δικές σας, οι δικές μας και όλες οι μελλοντικές θα βρίσκονται σε διαρκή διαπραγμάτευση γιατί είναι το ευρωπαϊκό πλαίσιο. Έτσι δεν είναι; Άρα σε αυτό το ευρωπαϊκό πλαίσιο, αν έχετε επιχειρηματολογία ότι κάνει λάθος η FISMA, μπορείτε να έρθετε μαζί μου να το διαπραγματευθούμε, για να δούμε αν έχει κάνει λάθος.

**ΝΙΚΗ ΚΕΡΑΜΕΩΣ:** Κάνατε μια εκχώρηση.

**ΠΡΟΕΔΡΕΥΩΝ (Γεώργιος Βαρεμένος):** Κυρία Κεραμέως, ελάτε τώρα, σας παρακαλώ πολύ! Κύριε Υπουργέ, μην κάνετε διάλογο.

**ΝΙΚΗ ΚΕΡΑΜΕΩΣ:** Οφείλετε να λογοδοτήσετε πού βασίζεται αυτή η εκχώρηση, σε ποιον νόμο.

**ΠΡΟΕΔΡΕΥΩΝ (Γεώργιος Βαρεμένος):** Σας παρακαλώ, μας αγνοείτε, κυρία Κεραμέως.

**ΑΝΝΑ ΚΑΡΑΜΑΝΛΗ:** Είναι πολύ σοβαρό το θέμα.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Θα περιμένω την κριτική σας για το πώς δουλεύει η FISMA, με πολύ μεγάλο ενδιαφέρον. Δεν το λέω αυτό σαρκαστικά, το λέω πραγματικά. Την κριτική σας για το πώς δουλεύει η FISMA και πώς δουλεύει η ρύθμιση των χρηματαγορών στην Ευρώπη θα την περιμένω με εξαιρετικά μεγάλο ενδιαφέρον, γιατί στο κάτω κάτω μπορεί και να με βοηθήσει.

Τα δικαιώματα βέτο δεν είναι για ένα μόνο θέμα, αφορά καμμιά δεκαριά θέματα. Όταν σας παρουσιάσω τη νέα συμφωνία, θα δείτε ότι θα είναι περιορισμένα σε σχέση με την προηγούμενη συμφωνία, αλλά νομίζω ότι…

**ΝΙΚΗ ΚΕΡΑΜΕΩΣ:** Εντάξει…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Αυτό το ζήτημα έχει τεθεί από το 2012, κυρία Κεραμέως. Πώς εντάξει;

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, σας παρακαλώ μην απαντάτε και στις χειρονομίες. Κύριε Υπουργέ, σας παρακαλώ πολύ!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Δεν είναι προαπαιτούμενο…

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Εξήγησα –δεν ήσασταν εδώ- ότι δεν έχει σχέση με το μνημόνιο αυτή η αλλαγή που γίνεται. Γίνεται μια συζήτηση ανάμεσα στην ελληνική Κυβέρνηση με την Κομισιόν. Το εξήγησα αυτό. Εάν δεν ήσασταν εδώ, μην το επαναλαμβάνετε, για να με διακόψετε. Δεν υπάρχει λόγος. Το έχω δεχθεί ότι δεν έχει καμμία σχέση με προαπαιτούμενα. Είναι μόνο η μεταφορά του 6%, που εμείς καταφέραμε να είναι 5%.

Όσον αφορά το ποιο δίκαιο θα εφαρμόζεται, κύριε Καρρά, αυτό είναι κάτι που όλες οι ελληνικές κυβερνήσεις που θα διαπραγματευθούν καινούριες συμφωνίες μετόχων θα μπορέσουν να συζητήσουν.

**ΧΡΙΣΤΟΣ ΔΗΜΑΣ:** Για την τροπολογία για τους πλειστηριασμούς δεν απαντήσατε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τέσσερις εκπαιδευτικοί συνοδοί τους από το Γενικό Λύκειο Καμινίων.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Όχι, κύριε Θεοχαρόπουλε.

Κύριε Παρασκευόπουλε, έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, ένα ερώτημα μόνο στον Υπουργό. Είναι πολύ σημαντικό και θα το θέλει και ο Υπουργός. Δεν είναι κάτι…

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, παρακαλώ.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Είναι ένα τόσο σοβαρό θέμα και δεν δίνετε τη δυνατότητα να γίνει ένας διάλογος με τον Υπουργό Οικονομικών. Να δώσετε τον λόγο –δεν διακόψαμε- για να γίνει ένας διάλογος, να γίνει μια ερώτηση στον Υπουργό Οικονομικών. Αφαιρέστε τον χρόνο από τη δευτερολογία μου, παρακαλώ.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να πάρετε τον λόγο ως Κοινοβουλευτικός Εκπρόσωπος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ναι, για ένα λεπτό.

**ΠΡΟΕΔΡΕΥΩΝ (Γεώργιος Βαρεμένος):** Τώρα;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Για να κάνω μία ερώτηση.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Έχετε τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ, πρώτα πρώτα το ερώτημά μου είναι σε σχέση με το ποσοστό. Μεταφέρατε το 5%. Έμεινε το 1% από το 6% και το άλλο 4% είναι στο ΙΚΑ. Και με αυτόν τον τρόπο σας ρώτησα εάν εξετάσετε και την άλλη περίπτωση, να μεταφέρετε το 4%, να το αγοράσετε με λίγα λόγια, για να κρατήσετε όλο το 6% σε αυτή τη διαδικασία της διαπραγμάτευσης, έτσι ώστε να έχετε το 6% της αρχικής κυριαρχίας, για να έχετε τα ίδια δικαιώματα βέτο. Αυτό είναι το ερώτημά μου. Δεν έχει απαντηθεί. Θα ήθελα να το απαντήσετε. Είναι ένα ξεκάθαρο ερώτημα.

Τώρα, από την απάντησή σας καταλαβαίνω ότι χάνουμε δικαιώματα βέτο. Στην επόμενη συνεδρίαση θα μας πείτε ποια. Από τη Βουλή δεν θα περνάει το συγκεκριμένο. Μετά από όλα αυτά το ποιος είναι μπερδεμένος είναι φανερό. Μπερδεμένος, κύριε Τσακαλώτο, είστε εσείς σε σχέση με αυτά που λέγατε προεκλογικά, αυτά που λέτε στον ΣΥΡΙΖΑ και αυτά που είπατε σήμερα.

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

Κύριε Παρασκευόπουλε, έχετε τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Ευχαριστώ.

Κατ’ αρχάς και οι δύο ερωτήσεις των Βουλευτών αναφέρθηκαν και στο γεγονός ότι αυτή η τροπολογία φαίνεται άσχετη με το κύριο θέμα του νομοσχεδίου. Κι επειδή συνδέεται με το ακόλουθο ερώτημα του κ. Θεοχαρόπουλου για το εάν πρόκειται τώρα να γίνει η πρόσληψη όσων οι θέσεις τους αυξάνονται από 1ης Δεκεμβρίου 2016, να πω το εξής:

Οι ανάγκες της δικαιοσύνης σε δικαστές και βεβαίως, σε προσωπικό διοικητικής-γραμματειακής στήριξης της λειτουργίας, αλλά ιδίως σε δικαστές, είναι πολύ περισσότερες από αυτές οι οποίες καλύπτονται με αυτό το νομοσχέδιο, το οποίο προβλέπει ελάχιστες θέσεις.

Και βεβαίως, θα προταθεί σε νομοσχέδιο, το οποίο θα υποστηρίξει το Υπουργείο Δικαιοσύνης προς τη Βουλή, η αύξηση των θέσεων των δικαστών κατά πολύ σημαντικότερο αριθμό και μάλιστα, προσεχώς.

Ο λόγος για τον οποίο προχωρήσαμε αποσπασματικά στην προσπάθεια να θεσμοθετηθούν αυτές εδώ οι θέσεις είναι το γεγονός ότι συνδέονται με το προσφυγικό. Αυτή τη στιγμή δημιουργήθηκαν τα νέα όργανα και αυξάνονται οι δευτεροβάθμιες επιτροπές κρίσης των προσφυγών του ασύλου και αυτή τη στιγμή υπάρχουν οι ανάγκες των μετακινήσεων.

Τώρα, ως προς το αν θα προλάβουμε να έχουμε τους εισαγγελείς στην έδρα πριν το τέλος του 2016, αυτό εξαρτάται από την ταχύτητα του διαγωνισμού. Όντως, αυτή τη στιγμή ο διαγωνισμός για την εισαγωγή στην Εθνική Σχολή Δικαστών εξελίσσεται. Αν τυχόν προλάβει και προχωρήσει γρήγορα, θα έχουμε τις περισσότερες θέσεις και το 2016. Αλλιώς, το 2017 θα προχωρήσουμε κανονικά, όπως προβλέπει η νομοθεσία μας.

Βεβαίως, τέθηκε και πάλι το θέμα της ενδεχόμενης αντισυνταγματικότητας της λειτουργίας διοικητικών επιτροπών –σαφώς όχι δικαστικών- με δικαστές ως μέλη. Βεβαίως, αναφερόμαστε στη διάταξη, η οποία είναι κιόλας και συνταγματική, ότι οι δικαστές μπορούν να αποτελούν μέλη επιτροπών της διοίκησης, αν αυτές οι επιτροπές έχουν πειθαρχική ή δικαιοδοτική, πάντως, λειτουργία.

Κατά τη γνώμη μου, την οποία είχα υποστηρίξει και στη συζήτηση για τη δημιουργία αυτών των επιτροπών, εδώ έχουμε να κάνουμε με δικαιοδοτικό έργο. Οι δικαστές αυτοί κρίνουν απολύτως ελεύθερα, ανεξάρτητα και ανεπηρέαστα. Ήδη από τη λειτουργία των επιτροπών που έχουμε σήμερα, αυτό είναι φανερό, διότι το προϊόν των αποφάσεων δεν είναι μονόχρωμο, προς τη μία ή την άλλη πλευρά.

Βεβαίως, οι δικαστές έχουν εχέγγυα ανεξαρτησίας και υπάρχουν, νομίζω, και οι υπόλοιπες προϋποθέσεις που θέτει η δίκαια δίκη, αλλά και το δικό μας Σύνταγμα για την αναγνώριση της δικαιοδοτικής υφής των έργων.

Γι’ αυτό τον λόγο, πιστεύουμε ότι δεν υπάρχει κανένα συνταγματικό πρόβλημα με την ένταξη των δικαστών σε αυτές τις διοικητικές επιτροπές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Βερναρδάκης έχει τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Έχω κι εγώ να απαντήσω για δύο λεπτά στον κ. Καρρά.

**ΠΡΟΕΔΡΕΥΩΝ (Γεώργιος Βαρεμένος):** Ναι, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Καρρά, κατ’ αρχάς λέγομαι Αναγνωστοπούλου και όχι Αντωνοπούλου.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Συγχωρέστε με.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ναι, δεν πειράζει. Απλώς για να γραφτεί στα Πρακτικά ότι δεν απαντάει άλλος για άλλον.

Θέλω να σας πω γι’ αυτή τη ρύθμιση ότι μάλλον δεν ήμουν εγώ πολύ αναλυτική. Ήταν ρύθμιση που ίσχυε έτσι κι αλλιώς και με μια βουλευτική τροπολογία, που πέρασε σε προηγούμενο νόμο, παραλείφθηκαν από λάθος αυτές οι διατάξεις. Δεν φέρνουμε εμείς τίποτα καινούριο.

Υπήρχε έτσι κι αλλιώς σε νόμο του 2001 και επαναλήφθηκε το 2011 διάταξη που προβλέπει ότι καθηγητές οι οποίοι βρίσκονται σε προσωποπαγή θέση, όταν συμπληρώνουν το εξηκοστό πέμπτο έτος της ηλικίας τους, παίρνουν την επόμενη βαθμίδα, πριν αποχωρήσουν. Υπήρχε έτσι κι αλλιώς και αφορά τα ΤΕΙ.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Βερναρδάκης έχει τον λόγο.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Έχω κι εγώ να υποστηρίξω την τροπολογία την οποία έχουμε ήδη συζητήσει στην επιτροπή και για την οποία έχουμε και κάποιες νομοτεχνικές βελτιώσεις που θέλω να σας αναφέρω.

Η τροπολογία, για να θυμίσω, αναφέρεται στην παράταση των ισχυουσών ατομικών συμβάσεων και όσων ατομικών συμβάσεων έχουν λήξει στη διοίκηση, τις ανεξάρτητες αρχές, τα νομικά πρόσωπα δημοσίου και ιδιωτικού δικαίου και τους ΟΤΑ, συμβάσεις καθαριότητας και εξυπηρέτησης αναγκών καθαριότητας.

Οι νομοτεχνικές βελτιώσεις, τις οποίες προφανώς θα καταθέσω για να μοιραστούν, αφορούν τα εξής τρία σημεία. Το πρώτο είναι ότι οι ισχύουσες συμβάσεις οι οποίες παρατείνονται είναι αυτές που έχουν λήξει μέχρι και ενενήντα ημέρες αντί για εξήντα, ακριβώς γιατί είχαμε μια παράταση όλης αυτής της συζήτησης που κάναμε εδώ από την ημέρα που πρωτοεμφανίστηκε η διατύπωση αυτή.

Η δεύτερη διατύπωση είναι ότι διαγράφεται η φράση, ειδικά για τους ΟΤΑ, «λαμβανομένων υπόψη των εγγεγραμμένων διαθέσιμων πιστώσεων στους οικείους προϋπολογισμούς». Ο λόγος γι’ αυτό είναι ότι η παρατήρηση και της ΚΕΔΕ ότι τυπικά δεν έχουν εγγεγραμμένες πιστώσεις για αυτή τη δουλειά στους προϋπολογισμούς τους τεχνικά. Άλλωστε, πολλές από αυτές τις συμβάσεις πληρώνονται από ανταποδοτικά τέλη.

Το τρίτο ζήτημα το οποίο έχρηζε περαιτέρω διευκρίνισης και με το οποίο διορθώνεται κάπως λεκτικά, είναι ότι «στην παράταση αυτή δεν εμπίπτουν οι ατομικές συμβάσεις οι οποίες συνήφθησαν για την αντιμετώπιση κατεπειγουσών, εποχικών ή πρόσκαιρων αναγκών στον τομέα αυτό και οι οποίες υπογράφτηκαν από την 1-1-2016». Αυτές οι συμβάσεις, οι δίμηνες δηλαδή οι λεγόμενες, οι οποίες αναφέρονται σε κατεπείγουσες, εποχικές και πρόσκαιρες, δεν εξαιρούνται από αυτή την ανανέωση.

Αυτές είναι οι τρεις νομοτεχνικές βελτιώσεις τις οποίες μπορώ να καταθέσω, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Χριστόφορος Βερναρδάκης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 140)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κ. Βερναρδάκη.

Το λόγο έχει ο Κοινοβουλευτικός Εκπρόσωπος του ΚΚΕ κ. Δελής.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Να μην απαντήσω στον κ. Θεοχαρόπουλο, κύριε Πρόεδρε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχει μείνει αναπάντητη η ερώτηση.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Ναι, αυτό λέω. Τριάντα δευτερόλεπτα θέλω μόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Δελή. Θα σας δώσω τον λόγο αμέσως μετά.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Κοιτάξαμε διάφορα σχήματα για να καθιερώσουμε ότι θα έχουμε καινούργιο shareholders’ agreement, καινούργια συμφωνία μετοχών και ανταλλαγή μετοχών και διάφορα άλλα σαν αυτά που είπατε. Αυτό που αποφασίσαμε ήταν το πιο απλό. Ήταν να υπάρχει η δυνατότητα να μπορεί να έχουμε το power of attorney και για τις άλλες τέσσερις και αυτό το δέχτηκε η «DEUTSCHE TELEKOM» ότι θα ήταν μέρος. Ήταν το πιο απλό σχήμα και νομίζω και το καλύτερο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν θα είχατε το δικαίωμα βέτο, έτσι και αλλιώς.

**ΕΥΚΛΕΙΔΗΣ ΤΣΑΚΑΛΩΤΟΣ (Υπουργός Οικονομικών):** Σας είπα ότι η μείωση των δικαιωμάτων βέτο δεν απορρέει ούτε από την «DEUTSCHE TELEKOM», ούτε από εμάς, ούτε από το μνημόνιο. Απορρέει από την παρέμβαση της Κομισιόν από το 2012 και μετά.

**ΠΡΟΕΔΡΕΥΩΝ (Γεώργιος Βαρεμένος):** Ωραία.

Ο κ. Δελής έχει τον λόγο.

**ΙΩΑΝΝΗΣ ΔΕΛΗΣ:** Ευχαριστώ.

Μόνο που θα παρακαλούσα, κύριε Πρόεδρε, επειδή δεν πήρα τον λόγο στη συζήτηση για τις τροπολογίες, να υπάρξει μια ανοχή, γιατί θα ήθελα να αναφερθώ σε αυτές κοντεύουμε, βέβαια, να ξεχάσουμε για ποιο θέμα συζητούμε.

**ΠΡΟΕΔΡΕΥΩΝ (Γεώργιος Βαρεμένος):** Μέσα σε λελογισμένο πλαίσιο.

**ΙΩΑΝΝΗΣ ΔΕΛΗΣ:** Ξεκινώ από την τροπολογία που έχει καταθέσει το Υπουργείο Εμπορικής Ναυτιλίας. Τι κάνετε με την τροπολογία; Δημιουργείτε πέντε οργανικές θέσεις εκπαιδευτικών στη ναυτική εκπαίδευση και θα μπορούσε κανείς να το ονομάσει «ὤδινεν ὄρος καὶ ἔτεκεν μῦν»

Την ώρα που οι ανάγκες εκπαιδευτικών στις ΑΕΝ, το ΚΕΣΕΝ, τα ΕΠΑΛ, σε όλες τις ναυτικές σχολές είναι κυριολεκτικά εκρηκτικές, οι πέντε οργανικές θέσεις εκπαιδευτικών που συστήνετε είναι σταγόνα στον ωκεανό. Την ώρα που η δημόσια ναυτική εκπαίδευση απαξιώνεται και την ίδια στιγμή οι ιδιωτικές ναυτικές σχολές ξεφυτρώνουν σαν τα μανιτάρια και βγάζουν πιστοποιητικά ναυτικής ικανότητας, που τα πληρώνουν οι ναυτεργάτες από δύο μέχρι τέσσερις χιλιάδες ευρώ και απομυζώνται, η πρότασή σας που έρχεται για τις πέντε θέσεις που ιδρύετε είναι πολύ πίσω από τις σημερινές ανάγκες. Ούτε ασπιρίνη κανείς δεν μπορεί να την πει. Είναι κοροϊδία κυριολεκτικά. Συνεχίζετε στον δρόμο των προηγούμενων κυβερνήσεων. Καλύπτετε τις υποχρεώσεις του κράτους στα όρια του τυπικού και συγκεκριμένα, για το θέμα αυτό, στα όρια της Σύμβασης της Μανίλα, μια σύμβαση που θεσμοθέτησε την ένταση της εκμετάλλευσης των ναυτεργατών και έτσι τα θέματα της ναυτικής εκπαίδευσης οξύνονται κάθε μέρα.

Και να ήταν μόνο οι ελλείψεις εκπαιδευτικών; Είναι και αυτό το αναχρονιστικό εκπαιδευτικό πρόγραμμα της ναυτικής εκπαίδευσης, στο οποίο βεβαίως και έχουν λόγο οι εφοπλιστές. Είναι, επίσης, οι άθλιες εργασιακές σχέσεις της ωρομισθίας για την πλειοψηφία των εκπαιδευτικών, για να μη μιλήσουμε για το αίσχος της προκλητικής διάταξης νόμου-που το αφήνετε άθικτο- η οποία λέει ότι μέσα από το κεφάλαιο της ναυτικής εκπαίδευσης χρηματοδοτούνται οι εφοπλιστικές ενώσεις. Τα προνόμια και οι φοροαπαλλαγές των εφοπλιστών είναι και για σας η «ιερή αγελάδα».

Καταθέτουμε στα Πρακτικά σε σχέση με την τροπολογία τα αιτήματα των σπουδαστών των ναυτικών σχολών.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η δεύτερη τροπολογία για την οποία θα θέλαμε να μιλήσουμε είναι η τροπολογία που έρχεται για τα υποβρύχια. Τι λέτε εδώ; Προκειμένου να ολοκληρωθούν οι εργασίες στα υποβρύχια –θυμίζουμε, στα υποβρύχια που γέρνουν- προτείνετε την υπέρβαση του αρχικά προϋπολογισμένου και μη αρκούντος, όπως ομολογείτε εσείς οι ίδιοι, ποσού που προβλεπόταν από τον ν.4258/2014, των 75,5 εκατομμυρίων, μέχρι ύψους 15 εκατομμυρίων ευρώ.

Η κρίσιμη λέξη, βεβαίως, εδώ είναι το «μέχρι». Μόνο που από αυτά τα 15 εκατομμύρια ευρώ, κύριε Υπουργέ, τα 10,5 εκατομμύρια αφορούν τη μισθοδοσία και τις ασφαλιστικές εισφορές των εργαζομένων. Αυτό το «μέχρι» που μπαίνει έρχεται να υπενθυμίσει ότι δεν είναι καθόλου βέβαιη η πληρωμή των εργαζομένων, αφού αυτά τα 15 εκατομμύρια δεν είναι καθόλου σίγουρα και δεσμευτικά. Και γνωρίζουμε, βεβαίως, ότι το πρώτο θύμα στην περίφημη «συμπίεση του κόστους» είναι τα μισθολογικά δικαιώματα. Θυμίζουμε τους απλήρωτους ή κακοπληρωμένους εργαζόμενους για χρόνια με ατομικές συμβάσεις εργασίας σε ένα Ναυπηγείο του Σκαραμαγκά που μαραζώνει.

Τέλος –δεν είναι εδώ ο κ. Τσακαλώτος- όσον αφορά την τροπολογία σε σχέση με τον ΟΤΕ, μας είπε ότι δεν πρόκειται για μνημονιακή υποχρέωση, αλλά για μια υπόδειξη, μια συμφωνία με την Κομισιόν. Δηλαδή η Κομισιόν δεν είναι στο μνημόνιο; Είναι έξω από το μνημόνιο; Δεν είναι το ένα από τα μέρη του «κουαρτέτου»;

Σε κάθε περίπτωση, είτε έτσι είτε αλλιώς, είναι μια μνημονιακή υποχρέωση. Προβλέπει, κατ’ αρχάς, τη μεταβίβαση του τελευταίου πακέτου μετοχών στο δημόσιο, το 5%, στη «DEUTSCHE TELEKOM». Είναι οι τίτλοι τέλους για μια ιδιωτικοποίηση που ξεκίνησε από το 1990 και ολοκληρώνεται τώρα με τον ΣΥΡΙΖΑ.

Το καλό, όμως, το φυλάξατε για το τέλος. Σύμφωνα με την τροπολογία, οποιαδήποτε τροποποίηση της Σύμβασης μεταξύ του ελληνικού δημοσίου και της «DEUTSCHE TELEKOM» δεν θα έρχεται πια για κύρωση στη Βουλή. Η ισχύς της τροπολογίας αρχίζει από την ημερομηνία ψήφισης και όχι, όπως γίνεται συνήθως, από την ημερομηνία δημοσίευσης στο ΦΕΚ, μιας και πάλι, σύμφωνα με αυτή την τροπολογία, έχει το δικαίωμα η «DEUTSCHE TELEKOM» να καταγγείλει –παρακαλώ- τη σύμβαση, αν δεν ολοκληρωθεί –και εδώ είναι ο εκβιασμός- η τροποποίησή της -αυτή που ψηφίζεται σήμερα- μέχρι τις 31 Οκτωβρίου.

Και το «κερασάκι»; Είναι το άρθρο 19, το οποίο σας διαβάζω: «Τα Μέρη, δηλαδή το ελληνικό Δημόσιο και η DEUTSCHE TELEKOM, δεν θα προβαίνουν σε δημόσιες ανακοινώσεις ούτε θα εκδίδουν οποιαδήποτε εγκύκλιο σχετικά με την παρούσα Συμφωνία και τη Σύμβαση πώλησης μετοχών ή οποιοδήποτε παρεπόμενο θέμα μετά την ημερομηνία της παρούσας, δίχως να έχουν διαβουλευτεί μεταξύ τους και υπό την προϋπόθεση ότι τα Μέρη θα έχουν προσηκόντως λάβει υπ’ όψιν τους τυχόν σχόλια του εταίρου Μέρους».

Αυτό λέγεται συμφωνία ανάμεσα σε ένα κράτος και σε μια εταιρεία! Τέτοιες διατάξεις θα τις ζήλευαν ακόμα και η «ULEN» και η «POWER» από τη δεκαετία του 1920 και του 1930!

Ας γυρίσουμε, όμως, κυρίες και κύριοι Βουλευτές, στο νομοσχέδιο που συζητάμε, γιατί είχε ενδιαφέρον η χθεσινή συζήτηση και η σημερινή -όσο έγινε- για την επιστημονική έρευνα. Είχε ενδιαφέρον αυτή η συζήτηση, γιατί ήταν άκρως αποκαλυπτική. Αποκαλύφθηκε πρώτα πρώτα ότι και σε σχέση με την πολιτική για την επιστημονική έρευνα υπάρχει αντικειμενικά κοινή στρατηγική στόχευση όλων των αστικών κομμάτων. Είναι κάτι απολύτως λογικό, βεβαίως, για τους νυν, τους τέως, τους επίδοξους –τέλος πάντων- διαχειριστές-πολιτικούς του καπιταλιστικού συστήματος. Υπάρχει κοινή στρατηγική στόχευση, η οποία εκδηλώθηκε ανοιχτά και ως συμπόρευση με την Κυβέρνηση, για τη Δημοκρατική Συμπαράταξη, το Ποτάμι, την Ένωση Κεντρώων, που ψήφισαν επί της αρχής το νομοσχέδιο για την έρευνα.

Αρκετές φορές, μάλιστα, τα παραπάνω αντιπολιτευόμενα κόμματα πλειοδότησαν και στους επαίνους για το νομοσχέδιο, ξεπερνώντας ακόμα και τους κυβερνητικούς Βουλευτές, πλέκοντας το εγκώμιο στον αρμόδιο Υπουργό, αφού έλαβε υπ’ όψιν, όπως είπαν, τις προτάσεις τους. Ομολογώ ότι τέτοιο συναινετικό κλίμα είχαμε να δούμε από το περσινό καλοκαίρι του τρίτου μνημονίου.

Όσο για τη Νέα Δημοκρατία, ας όψονται οι αντιπολιτευτικές της ανάγκες. Δεν το ψήφισε τελικά, προβάλλοντας επιμέρους αντιρρήσεις. Αν και όπως δήλωσαν οι εκπρόσωποί της, πολύ θα το ήθελαν και θα το έκαναν αν η Κυβέρνηση άκουγε ορισμένες προτάσεις της για τη λειτουργία του ΕΛ.ΙΔ.Ε.Κ. και κυρίως για τη μεγαλύτερη συμμετοχή των επιχειρηματιών στη διοικητική του δομή.

Το κρίσιμο ζήτημα, όμως, κυρίες και κύριοι Βουλευτές, δεν είναι το πώς διοικείται το Ελληνικό Ίδρυμα Έρευνας και Καινοτομίας, αλλά για ποιο σκοπό ιδρύεται και ποιους προορίζεται να υπηρετήσει. Έρευνα, δηλαδή, για ποιον; Αυτό είναι απολύτως καθαρό και από τις διατάξεις του και από τις τοποθετήσεις των εισηγητών του και των υποστηρικτών του. Συγκροτημένο εξαρχής ως νομικό πρόσωπο ιδιωτικού δικαίου, για να λειτουργεί σύμφωνα, βέβαια, με τους κανόνες ιδιωτικής οικονομίας, με περισσότερη ευελιξία, που πάει να πει να συμπράττει με μεγαλύτερη ευκολία και άνεση με τους επιχειρηματικούς ομίλους, είτε να τους χρηματοδοτεί άμεσα, είτε να τους υπηρετεί με πιο έμμεσο τρόπο. Αυτό είναι και το πραγματικό νόημα της φράσης ΕΛ.ΙΔ.Ε.Κ, εργαλείο για την ανάπτυξη στο πλαίσιο της εθνικής στρατηγικής που ακούστηκε κατά κόρον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ίδιο το νομοσχέδιο αποκαλύπτει ότι αυτή η εθνική στρατηγική στον χώρο της έρευνας δεν είναι άλλη από τη στρατηγική ενίσχυσης του εγχώριου και διεθνούς κεφαλαίου στον τομέα της έρευνας. Αυτή είναι άλλωστε και η λεγόμενη «εθνική στρατηγική» σας για την ανάπτυξη, όπως θέλετε να ονομάζετε εύσχημα την καπιταλιστική ανάπτυξη των κερδών του κεφαλαίου και τη βαρβαρότητα που προκύπτει από αυτή.

Αυτή, όμως, δεν είναι εθνική στρατηγική, είναι ταξική, ταξικότατη. Αυτή δεν υλοποιείτε με τα μνημόνια και με τα μέτρα που παίρνετε, τσακίζοντας τα λαϊκά στρώματα που δεν παίρνουν ανάσα από την πολιτική σας; Για αυτή δεν ετοιμάζετε το νέο «τσεκούρι» για τα εργασιακά δικαιώματα που έχουν απομείνει; Αυτή δεν υλοποιείτε με τους αναπτυξιακούς σας νόμους, που μοιράζουν πακτωλούς εκατομμυρίων στους κεφαλαιοκράτες;

Όσο για το τι έχουν να περιμένουν οι εργαζόμενοι από αυτήν την ανάπτυξη, δεν έχουν παρά να δουν το προσχέδιο του προϋπολογισμού του 2017, που με προβλεπόμενη ανάπτυξη 2,7% φορτώνει άλλα 2,5 δισεκατομμύρια, τουλάχιστον, φόρους και περικοπές στις πλάτες του λαού. Καπιταλιστική ανάπτυξη, λοιπόν: το άλλο πρόσωπο της καπιταλιστικής ζούγκλας, το ίδιο βάρβαρο και αποκρουστικό.

Για ποιο λόγο, κύριε Υπουργέ, θριαμβολογείτε για το ΕΛ.ΙΔ.Ε.Κ; Θριαμβολογείτε για το ότι εξασφαλίζετε δάνειο που θα διοχετευθεί για ερευνητικά έργα σε εκείνη την κατεύθυνση και με εκείνο τον τρόπο που υπηρετεί η ευρωενωσιακή πολιτική και οι ανάγκες του κεφαλαίου; Για το ότι αφού πρώτα στους νέους επιστήμονες περάσατε τη θηλιά του Ασφαλιστικού κοροϊδεύοντάς τους με τα περί ομαλής προσαρμογής -που τα καταργήσατε πρόσφατα-, τώρα παγιώνετε την ανασφάλεια των απαράδεκτων ελαστικών εργασιακών σχέσεων, όπως το «μπλοκάκι», τις συμβάσεις ορισμένου χρόνου, που κάθε τόσο οδηγούν στη φυγή από τον χώρο χιλιάδες νέους επιστήμονες που δουλεύουν όσο δουλεύουν για ένα κομμάτι ψωμί; Ή μήπως για το ότι η ερευνητική παραγωγή παραμένει δεσμευμένη στη λογική των προγραμμάτων που εναλλάσσονται και μεταβάλλονται ανάλογα με τις προτεραιότητες του κεφαλαίου;

Τι σημαίνουν όλα αυτά; Σημαίνουν ότι δεν μπορεί να εξασφαλιστεί καμμιά συνέχεια στην ερευνητική παραγωγή, να μπει ένας στοιχειώδης μακροπρόθεσμος σχεδιασμός, να διασφαλιστεί η εργασιακή συνέχεια των εργαζόμενων στον χώρο, με δουλειά πάνω στο αντικείμενό τους, με όρους σύμφωνα με τις σύγχρονες ανάγκες τους.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δελή, ολοκληρώστε.

**ΙΩΑΝΝΗΣ ΔΕΛΗΣ:** Ολοκληρώνω, κύριε Πρόεδρε, σε ένα λεπτό.

Παρ’ όλα αυτά, βεβαίως, η επιστήμη εξελίσσεται. Η ανάπτυξη της επιστήμης μέσω της έρευνας έχει έναν αντικειμενικό, προοδευτικό χαρακτήρα και η κοινωνική της διάσταση είναι αναμφισβήτητη.

Στον καπιταλισμό, όμως, τα αποτελέσματά της, οι καινοτομίες, δηλαδή, δεν είναι αυτονόητα για το σύνολο της κοινωνίας. Εμπορευματοποιούνται με σκοπό το κέρδος, αιχμαλωτίζονται από τους νόμους της καπιταλιστικής αγοράς, αφού αυτά τα αποτελέσματα, μέσα από τις πατέντες, παραμένουν ιδιοκτησία των επιχειρηματικών ομίλων και δεν υπάρχει κανένας, μα κανένας τρόπος να γίνουν κτήμα του λαού.

Καμμιά φορά επιχειρείτε –επιχειρήθηκε- να απαντήσετε και στην κριτική που σας κάναμε εμείς στο ΚΚΕ. Και τότε είναι που αποκαλύπτεστε πέρα για πέρα όχι μονάχα ως απολογητές του συστήματος, αλλά τώρα πια και ως διαχειριστές και πολύτιμοι, έμπρακτοι στυλοβάτες του, θερμοί υποστηρικτές του.

Αλήθεια, σας ρωτάμε, η επιχειρηματική δράση των ερευνητικών κέντρων λύνει ή δημιουργεί προβλήματα; Τι έχετε να πείτε για τις χιλιάδες απολύσεις νέων ερευνητών, εξαιτίας της λήξης των προγραμμάτων; Γιατί διατηρείτε και διαιωνίζετε τις ελαστικές εργασιακές σχέσεις; Γιατί, τέλος πάντων, δεν κάνετε δεκτά τα αιτήματα των εργαζομένων στα ερευνητικά κέντρα, τα οποία σας έδωσαν, κύριε Υπουργέ, στη φιέστα που οργανώσατε για την υπογραφή του δανείου με την Ευρωπαϊκή Τράπεζα;

Ξέρετε, εμείς, κυρίες και κύριοι του ΣΥΡΙΖΑ, δεν σας κάνουμε κριτική ότι πάτε αργά ή πρόχειρα ή ότι παίρνετε αποσπασματικά μέτρα, όπως σας λένε οι υπόλοιποι. Η δική μας κριτική είναι ότι παντού, σε όλους τους τομείς, και στην έρευνα, υπηρετείτε πιστά και μεθοδευμένα τον καπιταλιστικό δρόμο ανάπτυξης, την πολιτική υπέρ του κεφαλαίου. Και αυτό είναι κάτι που ζει στο πετσί του ο λαός μας, και οι εργαζόμενοι στον χώρο της έρευνας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δελή, η ελαστικότητα έφτασε μέχρι να σπάσει το σκοινί!

**ΙΩΑΝΝΗΣ ΔΕΛΗΣ:** Κλείνοντας –και σας ευχαριστώ, κύριε Πρόεδρε, για την ανοχή σας- θέλω να πω ότι η πολιτική πρόταση του ΚΚΕ απαντάει στο σήμερα και διεκδικεί άμεσα αιτήματα σε όλα τα λαϊκά προβλήματα ανοίγοντας ταυτόχρονα τον δρόμο στη φιλολαϊκή προοπτική, που βρίσκεται στον αντίποδα της δικής σας πολιτικής.

Μιλάμε, βεβαίως, για μια διαφορετική κοινωνική και οικονομική οργάνωση, μιλάμε για την κοινωνικοποίηση των συγκεντρωμένων μέσων παραγωγής, για τον επιστημονικό, κεντρικό σχεδιασμό της κοινωνικής παραγωγής, για την εξουσία των παραγωγών του πλούτου και όχι του κεφαλαίου, γιατί τότε και μόνο τότε η ανάπτυξη της επιστημονικής έρευνας θα τεθεί στην υπηρεσία των συνεχώς διευρυνόμενων λαϊκών αναγκών.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς, κύριε Δελή.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, μου επιτρέπετε να πω κάτι για μια τροπολογία;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κατ’ αρχάς, θα ήθελα να πω ότι δεν πρόκειται να απαντήσω στον κ. Δελή. Θα περιμένουμε τη μεγάλη μέρα που έρχεται, όπως έχουμε πει και άλλες φορές, και τότε θα το συζητήσουμε.

**ΙΩΑΝΝΗΣ ΔΕΛΗΣ:** Ξέρετε, εμείς δεν περιμένουμε!

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Ήθελα, λοιπόν, να αναφερθώ σε μια τροπολογία που έχει υποβληθεί από τη Νέα Δημοκρατία σε σχέση με την κατάσχεση ακινήτων. Το θέμα είναι πολύ σημαντικό και ευαίσθητο. Η Κυβέρνηση, λοιπόν, το αναγνωρίζει και έχει ήδη ετοιμάσει μια ολοκληρωμένη παρέμβαση, η οποία πρόκειται να υποβληθεί στο άμεσο μέλλον σε ένα επόμενο νομοσχέδιο. Οπότε αυτή η τροπολογία δεν γίνεται δεκτή σ’ αυτό το νομοσχέδιο.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο τώρα έχει η κ. Αυλωνίτου.

**ΕΛΕΝΗ ΑΥΛΩΝΙΤΟΥ:** Κυρίες και κύριοι Βουλευτές, το σημερινό νομοσχέδιο: «Ελληνικό Ίδρυμα Έρευνας και Καινοτομίας και άλλες διατάξεις» εισάγει για πρώτη φορά στη χώρα μας τον συστηματικό προγραμματισμό της επιστημονικής έρευνας στο πλαίσιο μιας εθνικής στρατηγικής για την έρευνα και την καινοτομία.

Η πράξη αυτή είναι ίσως πρωτοποριακή για τη χώρα μας. Όμως, σε άλλες ανεπτυγμένες χώρες τέτοιοι θεσμοί υπάρχουν εδώ και δεκαετίες. Για παράδειγμα, στις Ηνωμένες Πολιτείες της Αμερικής ο αντίστοιχος οργανισμός, το «National Research Council», ιδρύθηκε το 1916, ακριβώς πριν από έναν αιώνα.

Το ΙΔΡΥΜΑ ΕΡΕΥΝΑΣ ΚΑΙ ΚΑΙΝΟΤΟΜΙΑΣ έχει σκοπό να κατευθύνει την επιστημονική έρευνα που διεξάγεται στη χώρα μας προς την κατεύθυνση της επίλυσης των προβλημάτων που έχει η χώρα.

Μέσο κατεύθυνσης αποτελεί η χρηματοδότηση. Το ίδρυμα λέει «έχουμε αυτά τα προβλήματα, χρηματοδοτούμε όποιον ασχολείται με την επίλυσή τους». Έτσι, κατευθύνονται οι πόροι σε αυτά που χρειαζόμαστε περισσότερο.

Το πρώτο πράγμα που χρειαζόμαστε, λοιπόν, είναι η συνεχής ανάπτυξη οικονομικών κλάδων υψηλής τεχνολογίας που έχουν υψηλή προστιθέμενη αξία, δυνατότητα εξαγωγικού προσανατολισμού και ταιριάζουν σε μια κοινωνία με υψηλό επίπεδο μόρφωσης και αξίας κοινωνικού κεφαλαίου.

Η Ελλάδα δεν πρόκειται να πάει μπροστά στον 21ο αιώνα μόνο με παραδοσιακά προϊόντα και παραγωγή χαμηλής προστιθέμενης αξίας.

Οι κλάδοι υψηλής τεχνολογίας όμως δεν αναπτύσσονται ούτε κατόπιν κρατικής εντολής ούτε αρκεί για την ανάπτυξή τους η ύπαρξη κεφαλαιούχων επενδυτών. Στους κλάδους όμως υψηλής τεχνολογίας έχει αποδειχθεί διεθνώς ότι εκεί που παράγεται η γνώση εκεί αναπτύσσονται και οι πιο κερδοφόρες εφαρμογές της. Γύρω από τα πανεπιστήμια και τα ερευνητικά ιδρύματα αναπτύσσονται οι κλάδοι υψηλής τεχνολογίας. Αυτή τη διαδικασία, λοιπόν, θέλει να θέσει σε κίνηση το σημερινό νομοσχέδιο.

Πέρα από την άμεση επιδίωξη της οικονομικής ανάπτυξης όμως, υπάρχουν και άλλα επιτακτικά ζητήματα που έχει η ελληνική κοινωνία στο σύγχρονο περιβάλλον. Είναι ζητήματα που μπορεί να λύσει η στοχευμένη επιστημονική έρευνα. Μιλάμε κατά καιρούς για την υδροδότηση των νησιών μας με εγκαταστάσεις αφαλάτωσης και η συζήτηση πάει στο από πού θα εισάγουμε τη σχετική τεχνογνωσία και τεχνολογία. Δεν θα έπρεπε όμως, εμείς, που με τόσα νησιά έχουμε το πρόβλημα, να είμαστε πρωτοπόροι διεθνώς στην επίλυσή του; Γιατί δεν είμαστε; Τι μας λείπει; Δεν έχουμε τους σχετικούς επιστήμονες ή μήπως τους έχουμε για να τους εξάγουμε στο εξωτερικό απ’ όπου μετά εισάγουμε τις εφαρμογές που αναπτύσσουν οι δικοί μας άνθρωποι εκεί;

Βλέπουμε, λοιπόν, ότι η οργάνωση της επιστημονικής έρευνας στη χώρα μας επιλύει πολλά προβλήματα μαζί. Λύνει τοπικά προβλήματα στη χώρα μας. Δημιουργεί νέους οικονομικούς κλάδους και ενισχύει την οικονομική δραστηριότητα. Ενισχύει τον εξαγωγικό προσανατολισμό της ελληνικής οικονομίας. Αυξάνει τη φορολογητέα ύλη σε βάθος χρόνου, ώστε να αυξάνονται τα φορολογικά έσοδα χωρίς υπερφορολόγηση. Και το πολύ σημαντικό, διατηρεί τους Έλληνες επιστήμονες στην Ελλάδα.

Πέρα, λοιπόν, από τις οιμωγές περί του αντιθέτου, αποτελεί γεγονός ότι το εκπαιδευτικό μας σύστημα παράγει επιστήμονες πολύ υψηλού επιπέδου, που στην Ελλάδα μένουν άνεργοι και στο εξωτερικό διαπρέπουν. Πληρώνουμε, λοιπόν, εμείς την στελέχωση ξένων επιχειρήσεων και μετά πληρώνουμε για να εισάγουμε τα προϊόντα τους. Δίνοντας όμως στους ανθρώπους αυτούς τη δυνατότητα να διαπρέψουν στη χώρα μας στην έρευνα σε πρώτη φάση και μετά στην οικονομική αξιοποίηση των ερευνητικών πορισμάτων, δημιουργούμε εδώ, στη χώρα μας, ένα φυτώριο επιστημόνων που θα τροφοδοτεί συνεχώς την οικονομική ανάπτυξη στην Ελλάδα και μέσα από αυτή τη διαδικασία θα αυτοανανεώνεται φυσιολογικά. Πρόκειται για έναν ενάρετο κύκλο, που άμα πάρει μπρος, μπορεί να μας πάει πολύ μακριά.

Αυτή η δυνατότητα δεν έχει αξιοποιηθεί επαρκώς στο παρελθόν, γιατί τα υπάρχοντα οικονομικά συμφέροντα είναι καθιερωμένα σε άλλους τομείς της οικονομίας, είτε πιο παραδοσιακούς, είτε πλήρως κρατικοδίαιτους, είτε αποκλειστικά εμπορικού προσανατολισμού. Εκείνοι, δηλαδή, που πέρναγε πάντα ο λόγος τους, δεν νοιάζονται. Εκείνων που νοιάζονταν και καταλάβαιναν, δεν πέρναγε ο λόγος τους. Εμείς όμως, κυρίες και κύριοι συνάδελφοι, δεν έχουμε εξαρτήσεις από το υπάρχον οικονομικό κατεστημένο της χώρας και έτσι μπορούμε να δούμε παραπέρα.

Από τα άρθρα του νομοσχεδίου θέλω να σταθώ ιδιαίτερα στο άρθρο 2, με τίτλο «Σκοπός», στο εδάφιο ε΄ της παραγράφου 1, που προβλέπει την υποστήριξη από το ίδρυμα, με εφάπαξ χρηματοδότηση, της δημιουργίας και λειτουργίας νεοφυών επιχειρήσεων προς εκμετάλλευση ερευνητικών αποτελεσμάτων. Αυτή η πρόβλεψη αποκαλύπτει τον βασικό στόχο του νομοσχεδίου, που είναι η αξιοποίηση της επιστημονικής έρευνας, για την οικονομική ανάπτυξη της χώρας.

Κυρίες και κύριοι Βουλευτές, αργήσαμε να μπούμε σε αυτή τη νοοτροπία. Καιρός είναι επιτέλους να κατανοήσουμε ότι ο δρόμος της οικονομικής ανάπτυξης για τη χώρα μας περνάει μέσα από την αξιοποίηση της επιστημονικής έρευνας και να κάνουμε κάτι επιτέλους για να βοηθήσουμε σε αυτήν τη διαδικασία. Ας υπερψηφίσουμε, λοιπόν, το σημερινό νομοσχέδιο συνολικά, που ανοίγει το δρόμο για μα πραγματική εθνική στρατηγική για την έρευνα και καινοτομία, με κύριο γνώμονα την επιστημονική ποιότητα και αριστεία.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Μπαλωμενάκης.

**ΑΝΤΩΝΗΣ ΜΠΑΛΩΜΕΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατά τη διαδικασία της ψήφισης του αμέσως προηγούμενου νόμου που εισήγαγε ο Αναπληρωτής Υπουργός, αρμόδιος για την έρευνα, και κατέληξε στον νόμο 4386, η Αντιπολίτευση είχε ειρωνευτεί, θυμάμαι, το περιεχόμενό του με τη φράση «ώδινεν όρος και έτεκεν μυν». Θυμάμαι, επίσης, ότι είχε λάβει τότε τη νηφάλια απάντηση από τον Υπουργό ότι το Υπουργείο δεν επιδίδεται σε εντυπωσιασμούς και ασκήσεις επί χάρτου, αλλά επιδιώκει να φέρνει για συζήτηση σταδιακά νομοθετήματα ώριμα και με υψηλό βαθμό προετοιμασίας.

Το σχέδιο νόμου που συζητάμε είναι ένα καλό παράδειγμα ότι καμμιά φορά δεν χρειάζεται βιασύνη σε βάρος του περιεχομένου. Όπως, επίσης, δεν χρειάζεται να πλειοδοτεί κάποιος σε υψιπετείς σχεδιασμούς και σε μεγάλα λόγια, όπως εκείνα που μας είχαν χορτάσει εδώ και μια δεκαετία τουλάχιστον οι προηγούμενες κυβερνήσεις, με πρωταθλήτρια, βεβαίως, την Κυβέρνηση του κ. Παπανδρέου, που μας προετοίμαζε ψυχολογικά για την πανηγυρική είσοδο της Ελλάδας στο club των πρωτοπόρων της έρευνας με την ελληνική silicon valley, αν το θυμόμαστε. Αντί, λοιπόν, για μεγάλα λόγια, έχουμε μία προσγειωμένη ρύθμιση: την ίδρυση ενός θεσμικού οργάνου, μια μεταρρυθμιστική τομή, μια μετριοπαθή προοπτική σε συνάρτηση με την τρέχουσα οικονομική συγκυρία, με εξασφαλισμένα κάποια χρήματα, όχι πολλά για τον μεγάλο αυτό σκοπό, αλλά πάντως αρκετά για να υπάρξει μια ικανοποιητική εκκίνηση.

Κύριοι συνάδελφοι, λέμε να μην γυρίζουμε πίσω, αλλά δεν μπορούμε να ακούμε εδώ ότι από το 2008 μέχρι το 2015 δόθηκαν 6 δισεκατομμύρια για την έρευνα και να αναρωτιέται κανείς γιατί δεν είχαμε ανάλογα αποτελέσματα, ιδίως όταν υπήρξε η τοποθέτηση εδώ τουλάχιστον ενός συναδέλφου που παρουσίασε το προηγούμενο διάστημα ως την κοσμογονία στον τομέα της έρευνας που δήθεν τη διέκοψε βιαίως η σημερινή Κυβέρνηση.

Ο προερχόμενος από τον χώρο της έρευνας κύριος Υπουργός μίλησε, ως όφειλε, για την ποιότητα και την πολλές φορές ηρωική προσπάθεια του ερευνητικού προσωπικού. Μίλησε και για την απουσία κουλτούρας καινοτομίας, γεγονός αληθές οπωσδήποτε, αλλά όχι απολύτως επαρκές ως εξήγηση για την καθυστέρησή μας. Φυσικά, μια συζήτηση όπως αυτή εδώ και με τη συγκεκριμένη αφορμή δεν φτάνει για να απαντηθεί το ερώτημα τι φταίει που η καινοτομία και η έρευνα δεν έχουν γίνει ακόμα αναπόσπαστο τμήμα του ελληνικού παραγωγικού μηχανισμού, πράγμα που θα έπρεπε τουλάχιστον εδώ και μια δεκαετία να έχει γίνει.

Ως μη ειδικός, βέβαια, και μάλλον ξένος προς τις λεπτομέρειες του συγκεκριμένου χώρου, νομίζω πως οι εκτιμήσεις ότι δεν έχουμε κουλτούρα καινοτομίας ή ότι δεν ενθαρρύνουμε το καινοτομικό περιβάλλον, αν και ορθές, δεν είναι αρκετές. Προτιμότερο θα ήταν να αναζητήσουμε τα αίτια στην εφαρμοσμένη πολιτική, στον τρόπο της μέχρι σήμερα διαχείρισης των κονδυλίων, δηλαδή, στη μηχανιστική λογική «όλοι από λίγο». Δεν είναι σωστό να ισοπεδώνει κανείς, διότι τότε θα αδικήσει σημαντικούς επιστήμονες που μοχθούν στα εργαστήρια, πολλές φορές με πενιχρά μέσα, λειψό προσωπικό και αβέβαιο επαγγελματικό μέλλον. Η εμπειρία μας, όμως, από την Επιτροπή Έρευνας και Καινοτομίας της Βουλής μάς λέει ότι εκτός από την πολύ σημαντική επιστημονική δουλειά, υπάρχουν σημαντικά κενά, αδυναμίες, απουσία προτεραιοτήτων, έλλειψη επιβράβευσης. Υπάρχει γραφειοκρατία και πριν απ’ όλα, έλλειψη ενθάρρυνσης, έλλειψη σχεδιασμού.

Από τη μία εμφανίζεται σημαντική εξωστρέφεια που επεκτείνει το αντικείμενο ενασχόλησης σε τομείς που προσεγγίζουν περισσότερο στην εφαρμοσμένη έρευνα, σε προβλήματα και ανάγκες της καθημερινής ζωής. Υπάρχει κατά περίπτωση η αυξημένη προσέλκυση χρηματικών πόρων από ανταγωνιστικά ευρωπαϊκά προγράμματα που υπερακοντίζουν, μάλιστα, την κρατική συμμετοχή. Υπάρχει το προσωπικό που εκτιμάται ως υψηλής εξειδίκευσης, πλην κάπως γερασμένο, αφού η γενικότερη κατάσταση των τελευταίων ετών έχει εμποδίσει την ανανέωσή του.

 Υπάρχει, όμως, από την άλλη και η ανεπτυγμένη γραφειοκρατία, κυρίως σε συναλλαγές με το δημόσιο. Και αυτό το φαινόμενο επιδιώκει να αντιμετωπίσει η παρούσα ρύθμιση, χωρίς αυτό να οδηγεί σε αδιαφάνεια και απουσία ελέγχου. Ελπίζουμε να βρίσκεται κάθε φορά τρόπος, ώστε να μην αποβαίνει ο τύπος σε βάρος της ουσίας.

Το σχέδιο που φέρνετε σήμερα είναι άρτιο και καλά επεξεργασμένο. Και όπως φάνηκε από τη διαδικασία ακρόασης των φορέων, συναντά ευρύτερη επιδοκιμασία του χώρου της έρευνας, ανθρώπων κατά τεκμήριο ικανών να κρίνουν την πληρότητα, σε βάθος και μάλιστα με αυστηρά κριτήρια, και να ανιχνεύουν εάν υπάρχουν βαθύτερες επιδιώξεις σκοτεινού τύπου.

Κάνει και κάτι άλλο το σχέδιο νόμου. Καταρρίπτει τον βολικό μύθο ότι δήθεν η Αριστερά δεν ενδιαφέρεται για την αριστεία, ότι δήθεν οδηγεί πρόσωπα και καταστάσεις σε μια θανατηφόρα εξίσωση προς τα κάτω.

Κυρίαρχη ιδέα και στο παρόν νομοσχέδιο είναι η επιβράβευση των πρώτων ανάμεσα στους πρώτους είτε πρόκειται για πρόσωπα με το σύστημα των υποτροφιών είτε για ερευνητικό έργο. Εγγύηση διαφάνειας αποτελεί το ότι η ίδια η ερευνητική κοινότητα θα διαμορφώνει το τοπίο μέσα στα πλαίσια του εθνικού στρατηγικού σχεδιασμού για την έρευνα.

Αφού κάνουμε μάλιστα δι’ ολίγων μια μικρή αναφορά στην αναγκαία διάκριση μεταξύ επιστημονικής πρωτοπορίας και ελιτισμού, η οποία πολλές φορές έχει γίνει, και αφού τονίσουμε ότι το παρόν σχέδιο νόμου φιλοδοξεί να θέσει ως προτεραιότητα την καταπολέμηση της αδιαφάνειας, με τη σημαντική διάταξη του άρθρου 4 και αφού τονίσουμε επίσης ότι δεν αποτελεί μια ad hoc ρύθμιση για τη διαχείριση απλώς ποσών με τα οποία ξεκινά τη σταδιοδρομία του και δεν είναι ένας ευκαιριακός φορέας διαχείρισης κονδυλίων, αλλά μια μεταρρυθμιστική τομή, θα παρακάμψω ορισμένες παρατηρήσεις που έχουν ήδη απαντηθεί σχετικά με την κανονικότητα των προκηρύξεων -για να μην υπερβώ τον χρόνο- και για το ποσοστό των λειτουργικών δαπανών και θα τελειώσω με μια αναγκαία παρατήρηση που ελπίζω, κύριε Πρόεδρε, να μην χαρακτηριστεί εκτός θέματος, επειδή η τροπολογία για τα τηλεοπτικά τελικά δεν εισάγεται σε αυτήν τη συνεδρίαση:

Φαίνεται ότι επιχειρείται μια γιγαντιαία αντιστροφή της πραγματικότητας, μια απόπειρα διαγραφής της πρόσφατης μνήμης. Δεν υπάρχει άλλη εξήγηση. Η Νέα Δημοκρατία μίλησε για εκβιασμό. Ποιος; Η Νέα Δημοκρατία που στα τέλη του περασμένου χρόνου διέλυσε εκβιαστικά κάθε προοπτική συναίνεσης και τον ορισμό μελών του ΕΣΡ, με μοναδικό σκοπό να σαμποτάρει την αδειοδοτική διαδικασία.

Ακόμα και τώρα, κυρίες και κύριοι συνάδελφοι, την ώρα που η παράταξη αυτή τίθεται προ των ευθυνών της, η ηγεσία της Νέας Δημοκρατίας επιμένει στην άρνησή της να προσέλθει τελικά στη διαδικασία ανασύστασης του Εθνικού Ραδιοτηλεοπτικού Συμβουλίου, πράγμα που φαίνεται να εισηγούνται στελέχη της σώφρονα και με συναίσθηση των θεσμικών ευθυνών της παράταξης.

Ίσως η Νέα Δημοκρατία προσπαθεί να διορθώσει το αρχικό της λάθος με ένα ακόμα λάθος, να πριμοδοτήσει, δηλαδή, τηλεοπτικό αντάρτικο. Νομίζω ότι υπάρχει καιρός για την ηγεσία της Νέας Δημοκρατίας να αντιληφθεί ότι ανατροπή της νομιμότητας με επάνοδο στο παλιό φαύλο καθεστώς δεν μπορεί να υπάρξει και να αρχίσει να πολιτεύεται ως υπεύθυνο δημοκρατικό κόμμα και όχι ως προέκταση εκείνων που επί χρόνια είχαν συνηθίσει να λυμαίνονται ανέξοδα το δημόσιο αγαθό των τηλεοπτικών συχνοτήτων.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το Γενικό Λύκειο Καμινίων Πειραιά (δεύτερο τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Κατσαβριά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Κυρία Αντωνίου, θα αναφερθώ στην τροπολογία σας στην οποία αναφερθήκατε στην τοποθέτησή σας πριν λίγο. Μήπως οφείλετε μια εξήγηση, μια συγγνώμη...

**ΜΑΡΙΑ ΑΝΤΩΝΙΟΥ:** Δεν έχω δική μου. Εννοείτε την τροπολογία της Νέας Δημοκρατίας;

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Τη δικιά σας, της Νέας Δημοκρατίας.

Μήπως, λοιπόν, οφείλετε μία συγγνώμη σε όλους αυτούς που κινδυνεύουν να χάσουν τα σπίτια τους, μία εξήγηση για ποιον λόγο βρέθηκαν σε αυτήν την κατάσταση; Προς τι όλο αυτό το όψιμο ενδιαφέρον σας...

**ΜΑΡΙΑ ΑΝΤΩΝΙΟΥ:** Εσείς κυβερνάτε. Μην μπερδεύεστε.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ναι, αλλά πριν από εμάς κυβερνήσατε εσείς για πάρα πολλά χρόνια και μας κληρονομήσατε μία πολύ άσχημη κατάσταση.

**ΜΑΡΙΑ ΑΝΤΩΝΙΟΥ:** Κοντεύετε δύο χρόνια. Εσείς κυβερνάτε.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ, παρακαλώ.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Προς τι, λοιπόν, αυτό το όψιμο ενδιαφέρον σας, όταν μάλιστα ο Πρωθυπουργός μας...

**ΜΑΡΙΑ ΑΝΤΩΝΙΟΥ:** Σας πειράζει το όψιμο ενδιαφέρον το δικό μας;

**ΠΡΟΕΔΡΕΥΩΝ (Γεώργιος Βαρεμένος):** Κυρία Αντωνίου, θα απαντήσετε, όταν πάρετε τον λόγο.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Αφήστε με να ολοκληρώσω. Προς τι αυτό το όψιμο ενδιαφέρον σας, όταν μάλιστα ο Πρωθυπουργός μας δεσμεύτηκε για τη ρύθμιση των ζητημάτων των οφειλών των δανειοληπτών προς το δημόσιο και...

**ΜΑΡΙΑ ΑΝΤΩΝΙΟΥ:** Αυτό είπα. Ιδού η Ρόδος ιδού και το πήδημα!

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Παραβιάζετε ανοικτές πόρτες, κ. Αντωνίου, γιατί θέλετε να δημιουργήσετε εντυπώσεις και μόνον γι’ αυτό.

**ΠΡΟΕΔΡΕΥΩΝ (Γεώργιος Βαρεμένος):** Κυρία Αντωνίου, σας παρακαλώ.

**ΜΑΡΙΑ ΑΝΤΩΝΙΟΥ:** Ναι, αλλά αναφέρθηκε στην τροπολογία μας.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Πάει πολύ, λοιπόν, να παίζετε εσείς τους όψιμους σωτήρες αυτού του τόπου και του λαού, όταν είστε οι βασικοί ένοχοι μαζί με το ΠΑΣΟΚ.

**ΜΑΡΙΑ ΑΝΤΩΝΙΟΥ:** Κάντε την τότε αποδεκτή.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Τώρα στο θέμα μας.

Κυρίες και κύριοι Υπουργοί, κυρίες και κύριοι συνάδελφοι, για έναν περίεργο λόγο οτιδήποτε αφορά τις προωθητικές δυνάμεις της ελληνικής κοινωνίας και οικονομίας ήταν πάντοτε ο φτωχός συγγενής του προϋπολογισμού.

Για παράδειγμα, η έρευνα και ο πολιτισμός συγκέντρωναν υψηλόφρονες θεωρητικές προσεγγίσεις, αλλά δυστυχώς ανεπαρκή θεσμική θωράκιση και ελάχιστη χρηματοδότηση. Αυτή η μεταχείριση υπέκρυπτε σαφώς την έλλειψη πολιτικής βούλησης, καθώς η προϊούσα προσαρμογή του παλιού πολιτικού συστήματος στον αυτόματο πιλότο του νεοφιλελευθερισμού δεν άφηνε περιθώρια για ένα κάποιο στρατηγικό σχεδιασμό.

Ήδη η αύξηση των δαπανών για την έρευνα, μικρή σε απόλυτους αριθμούς, αλλά γενναία ως ποσοστό επί του ΑΕΠ, που αγγίζει πια το 0,96%, σηματοδοτεί μία νέα αντίστροφη κατεύθυνση σε σχέση με το παρελθόν. Πρόκειται για μια κατεύθυνση προς την οικονομία της γνώσης που αποκτά καίρια σημασία στο σημερινό οικονομικό περιβάλλον που έχει διαμορφώσει η πολύχρονη κρίση.

Το καινούργιο που έρχεται σήμερα με το υπό συζήτηση σχέδιο νόμου είναι πρώτον, ότι δημιουργείται ένας νέος φορέας, το Ελληνικό Ίδρυμα Έρευνας και Τεχνολογίας και δεύτερον, το γεγονός ότι αυτή η Κυβέρνηση χρησιμοποιεί ένα δυναμικό εργαλείο χρηματοδότησης, την Ευρωπαϊκή Τράπεζα Επενδύσεων, πράγμα που σημαίνει ότι αυξάνονται ουσιαστικά οι πόροι που διατίθενται για την έρευνα, αλλά και για την επιχορήγηση νεοφυών επιχειρήσεων που θα αναπτύσσουν ερευνητικά προγράμματα και για χορήγηση υποτροφιών για έρευνα και καινοτομία.

Η Αξιωματική Αντιπολίτευση λέει ότι παίρνουμε και πάλι δανεικά και ότι θα προκληθεί μια επιπλέον δαπάνη του προϋπολογισμού και ακόμη ότι οι πόροι αυτοί θα ήταν καλύτερο να διοχετευτούν στα καθαρά ιδιωτικά χέρια. Μα, τόσο πολύ έχει τυφλωθεί η Νέα Δημοκρατία; Οι σπουδαγμένοι στο Χάρβαρντ δεν έμαθαν ότι αξίζει να δανείζεται μια χώρα για τέτοιες επενδύσεις; Θέλουν την έρευνα υποταγμένη στην αγορά; Ή μήπως θέλουν να δανειζόμαστε μόνο και μόνο για να τα παίρνουν οι «κουμπάροι» και οι «ημέτεροι»;

Μία άλλη κριτική υποστηρίζει ακριβώς το αντίθετο, ότι δηλαδή οι πόροι αυτοί θα δοθούν για τη στήριξη της κακής επιχειρηματικότητας και για τη διαιώνιση του καπιταλισμού.

Κυρίες και κύριοι, δεν πρόκειται για τίποτα από τα δύο. Πρόκειται πολύ απλά για την προσπάθεια να αξιοποιήσει η χώρα κάθε δυνατότητα να παρακάμψει τις πολιτικές της λιτότητας, έστω και με αυτά τα 240 εκατομμύρια της Ευρωπαϊκής Τράπεζας Επενδύσεων. Η χρηματοδότηση ερευνητικών προγραμμάτων με αυτό το εργαλείο εξασφαλίζει ευελιξία και ταχύτητα, καθώς δεν θα υπάρχει γεωγραφικός ή θεσμικός περιορισμός.

Με τον τρόπο αυτό τα ΑΕΙ και οι δημόσιοι ερευνητικοί και τεχνολογικοί φορείς της χώρας θα μπορέσουν να αναλάβουν πρωτότυπες ερευνητικές πρωτοβουλίες και να προσελκύσουν ερευνητές υψηλού επιπέδου με τη χορήγηση υποτροφιών. Με αυτά τα χρήματα θα ανακοπεί η φυγή του επιστημονικού μας δυναμικού στο εξωτερικό εξαιτίας της πολύχρονης κρίσης.

Είναι ένας σπουδαίος στόχος που επιδιώκεται με αυτό το νομοσχέδιο, γιατί είναι αδιανόητο οι νέοι επιστήμονες, για τους οποίους η χώρα επένδυσε πολλά για την εκπαίδευσή τους, να αξιοποιούνται από αναπτυγμένες οικονομίες κι όχι από τη δική μας που τους έχει ανάγκη.

Κυρίως, όμως, είναι αδιανόητο η Ελλάδα να ακυρώνει τα όνειρα και τις ελπίδες της ελληνικής οικογένειας και των παιδιών της. Ποιος μπορεί να μην το θέλει αυτό; Ποιος μπορεί να κοιτάξει τέσσερις χιλιάδες νέους επιστήμονες και ερευνητές στα μάτια και να τους δείξει την έξοδο από τη χώρα; Σε αυτούς τους νέους εμείς, λοιπόν, εστιάζουμε. Σε αυτούς τους νέους επενδύουμε. Σε αυτούς τους νέους στηριζόμαστε και τα προβλήματα αυτών των νέων είναι που καθοδηγούν τις πολιτικές αυτής της Κυβέρνησης.

Ένας άλλος στόχος με υψηλή προτεραιότητα είναι το γεγονός ότι η εθνική στρατηγική για την έρευνα και την καινοτομία αποκτά βάθος και προοπτική, σε αντίθεση με ό,τι συνέβαινε μέχρι σήμερα, καθώς αρκούνταν στα περισσεύματα, στα ψίχουλα του κρατικού προϋπολογισμού και του ΕΣΠΑ.

Γιατί αλήθεια θα έπρεπε να διαιωνίζεται η λογική του «έτσι, χωρίς πρόγραμμα»; Για εμάς για την κυβερνητική πλειοψηφία, η αλλαγή του αναπτυξιακού υποδείγματος απαιτεί την αξιοποίηση της γνώσης και της τεχνολογίας.

Αυτός είναι και ο πρωταρχικός στόχος που επιχειρούμε να επιτύχουμε και είναι σημαντικό να θεωρήσουμε την έρευνα και την καινοτομία ως καθοριστικό αναπτυξιακό συντελεστή. Είναι στην πραγματικότητα κρίσιμος όρος για την παραγωγική ανασυγκρότηση της πατρίδας μας και για τη δίκαιη οικονομική και κοινωνική ανάπτυξη.

Κυρίες και κύριοι συνάδελφοι, θέλω με ικανοποίηση να τονίσω ότι αυτή η πρωτοβουλία εντάσσεται στο παράλληλο πρόγραμμα του ΣΥΡΙΖΑ, καθώς πηγαίνει πολύ πιο πέρα από τη συμφωνία με τους δανειστές. Χαίρομαι, επίσης ιδιαίτερα που το Υπουργείο Παιδείας, Έρευνας και Θρησκευμάτων, ο Αναπληρωτής Υπουργός κ. Φωτάκης κατέβαλε μεγάλες προσπάθειες και εξασφάλισε ουσιαστική συναίνεση σε τούτο το νομοσχέδιο, φυσικά, με τη μόνιμη παραφωνία της Νέας Δημοκρατίας.

Ελπίζω η Αξιωματική Αντιπολίτευση να βρει γρήγορα το θεσμικό βηματισμό της. Τρία ακόμα χρόνια στην Αντιπολίτευση, είναι κρίμα να μείνει στη γνώση των λέξεων «νεοφιλελευθερισμός» και όχι στην κριτική που οδηγεί σε πολιτικό αδιέξοδο. Τουλάχιστον, ας μάθει να λέει και τις δύο λέξεις μαζί, «όχι νεοφιλελευθερισμός».

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς.

Τον λόγο έχει ο κ. Εμμανουηλίδης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα να κάνω κάποιες νομοτεχνικές βελτιώσεις.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να τις κάνετε τώρα;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Μάλιστα, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Εμμανουηλίδη.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Ευχαριστώ. Θέλω να ενημερώσω για κάποιες νομοτεχνικές βελτιώσεις.

Επί της με γενικό αριθμό 300 και ειδικό αριθμό 83/13-10-2016 τροπολογίας στο σχέδιο νόμου με τίτλο: «Ελληνικό Ίδρυμα Έρευνας και Καινοτομίας και άλλες διατάξεις», γίνονται οι εξής αλλαγές.

Πρώτον, στην αιτιολογική έκθεση της τροπολογίας και στο άρθρο με τίτλο: «Ρύθμιση θεμάτων του Εργαστηριακού Διδακτικού Προσωπικού (ΕΔΙΠ) των Ανωτάτων Εκπαιδευτικών Ιδρυμάτων», μετά τη δεύτερη παρένθεση στα αρχικά (ΕΔΙΠ) προστίθενται οι λέξεις «και του Ειδικού Εκπαιδευτικού Προσωπικού (ΕΕΠ)». Το ίδιο ισχύει και στο κείμενο των προτεινόμενων διατάξεων.

Δεύτερον, στο κείμενο των προτεινόμενων διατάξεων και στο άρθρο με τίτλο: «Συμπληρωματικές ρυθμίσεις για θέματα μετεγγραφών ΑΕΙ» προστίθεται παράγραφος 3 ως εξής: Στο άρθρο 77 του ν.4386/2016 προστίθεται τελευταίο εδάφιο ως εξής: «Οι περιπτώσεις του παρόντος άρθρου εξετάζονται από την επιτροπή της παραγράφου 9 του άρθρου 21 του ν.4332/2015».

Στο κείμενο των προτεινόμενων διατάξεων και στο άρθρο με τίτλο «Ρύθμιση θεμάτων Τεχνολογικών Εκπαιδευτικών Ιδρυμάτων», η φράση «Το άρθρο 81 του ν.4386/2016» αντικαθίσταται και ισχύει από τη δημοσίευση του ως άνω νόμου ως εξής: «Το άρθρο 77 «Ρύθμιση θεμάτων Ανώτατης Εκπαίδευσης» του ν.4310/2014 αντικαθίσταται ως ακολούθως:» αναδιατυπώνεται ως εξής: «Το άρθρο 77 «Ρύθμιση θεμάτων Ανώτατης Εκπαίδευσης» του ν.4310/2014 αντικαθίσταται και ισχύει από τη θέση σε ισχύ του ν.4386/2016 ως ακολούθως». Ακολουθεί η τροπολογία.

Τέλος, στο κείμενο των προτεινόμενων διατάξεων και στο άρθρο με τίτλο «Ρύθμιση θεμάτων Τεχνολογικών Εκπαιδευτικών Ιδρυμάτων», η παράγραφος 3 αντικαθίσταται ως εξής: «Η παράγραφος 3 του άρθρου 39 του ν.4186/2013 αντικαθίσταται από την ημερομηνία έναρξης ισχύος της ως εξής:

«3) Για τους Καθηγητές Εφαρμογών που κατέχουν προσωποπαγή θέση κατά τη δημοσίευση του παρόντος νόμου, εξακολουθεί να ισχύει η δυνατότητα μετατροπής της προσωποπαγούς θέσης που κατέχουν σε τακτική θέση Επίκουρου Καθηγητή σύμφωνα με το εδάφιο δ΄ της παραγράφου 1 του άρθρου 6 του ν.2916/2001, εφόσον μέχρι την 31η Δεκεμβρίου του 2016 έχει ολοκληρωθεί η διαδικασία εξέτασης της αίτησης μετατροπής της θέσης του ενδιαφερόμενου από το οικείο πενταμελές εκλεκτορικό σώμα του εδαφίου δ΄ της παραγράφου 1 του άρθρου 6 του ν.2916/2001. Η παρούσα διάταξη αφορά όσες αιτήσεις υποβλήθηκαν έως τη δημοσίευση του παρόντος. Οποιαδήποτε διαδικασία μετατροπής προσωποπαγούς θέσης καθηγητή εφαρμογών σε τακτική θέση επίκουρου καθηγητή σε εφαρμογή της ίδιας διάταξης που στηρίζεται σε μεταγενέστερη της ως άνω ημερομηνίας αίτηση, είναι αυτοδικαίως άκυρη.

β. Η διάταξη του άρθρου 61 του ν.4415/2016 (Α΄ 159) καταργείται από τότε που ίσχυσε».

Ευχαριστώ.

(Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.176-178)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Βαρεμένος):** O κ. Εμμανουηλίδης έχει τον λόγο.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα συζητάμε ένα νομοσχέδιο για την έρευνα και την καινοτομία και ευρύτερα για την παιδεία, το οποίο έρχεται να προστεθεί στις σημαντικές αλλαγές και μεταρρυθμίσεις που φέρνει αυτή η Κυβέρνηση γιατί, όπως θα συμφωνήσουμε όλοι, ο ρόλος της παιδείας είναι καθοριστικός για την έξοδο της χώρας από την κρίση.

Σεβόμενοι το γεγονός ότι η παιδεία αποτελεί ύψιστη αξία για την ελληνική κοινωνία, προσπαθούμε να κάνουμε ό,τι είναι δυνατόν ώστε να ανταποκριθούμε στις υψηλές προσδοκίες μέσα σε ιδιαίτερα στενά δημοσιονομικά πλαίσια, τα οποία θέτουν η κρίση και οι διεθνείς δανειστές της χώρας μας.

Το σχέδιο νόμου που συζητάμε είναι στη βάση μιας συμφωνίας μεταξύ του ελληνικού δημοσίου και της Ευρωπαϊκής Τράπεζας Επενδύσεων, η οποία συμφωνία θα φέρει 240 εκατομμύρια ευρώ την επόμενη τριετία. Τα σημαντικά αυτά κονδύλια θα τεθούν αποκλειστικά για τον χώρο της έρευνας, για τη δημιουργία θέσεων εργασίας νέων επιστημόνων και για την υλοποίηση ερευνητικών προγραμμάτων υψηλής ποιότητας σε πανεπιστήμια, τεχνολογικά ιδρύματα και ερευνητικά κέντρα της χώρας.

Η Αντιπολίτευση λέει: «Μα, είναι δανεικά. Θα δανειστούμε κι άλλο;». Απαντάμε: «Δανειζόμαστε με εξαιρετικά ευνοϊκούς όρους με σκοπό την πνευματική και παραγωγική ανασυγκρότηση της πατρίδας μας, όχι για να τα ρίξουμε στην κατανάλωση, όπως κάνατε εσείς, κύριοι της Νέας Δημοκρατίας και του ΠΑΣΟΚ και μας φτάσατε εδώ που είμαστε τώρα, αλλά για να αποτρέψουμε τη φυγή νέων επιστημόνων στο εξωτερικό και να συμβάλουμε στην ανασυγκρότηση της πατρίδας μας».

Αυτή η πρωτοβουλία της Κυβέρνησης και του αρμόδιου Υπουργείου δεν είναι η μόνη. Πριν από μερικές μέρες ολοκληρώθηκε η διαδικασία πρόσκλησης του Ιδρύματος Κρατικών Υποτροφιών, το οποίο με κονδύλια από το ΕΣΠΑ, που έχουν διατεθεί για το σκοπό αυτό, θα χορηγήσει διακόσιες ογδόντα εννέα υποτροφίες με σκοπό την εκπόνηση μεταδιδακτορικής έρευνας στην Ελλάδα.

Ακόμη, δύο χιλιάδες επτακόσιες υποτροφίες θα χορηγηθούν από το Ίδρυμα Κρατικών Υποτροφιών σε φοιτητές που, ενώ έχουν όλα τα προσόντα να σπουδάσουν και να διακριθούν, δεν έχουν τα απαραίτητα οικονομικά μέσα.

Για πρώτη φορά μετά από έξι χρόνια γίνονται προσλήψεις μελών ΔΕΠ στα ελληνικά πανεπιστήμια, χίλιες θέσεις μέσα σε δύο χρόνια. Όπως πρόσφατα ανακοινώθηκε από το Υπουργείο Παιδείας, 330 εκατομμύρια ευρώ θα κατευθυνθούν συνολικά από το νέο ΕΣΠΑ στην ανώτατη εκπαίδευση και επιπλέον 1 δισεκατομμύριο στην έρευνα και την τεχνολογική ανάπτυξη. Μέσω αυτών, επιδίωξη της Κυβέρνησης είναι η στήριξη και η ανάκαμψη της ελληνικής οικονομίας, αξιοποιώντας καταρτισμένους νέους ανθρώπους οι οποίοι αποτελούν το συγκριτικό πλεονέκτημα αυτής της χώρας.

Είναι αρκετά αυτά τα μέτρα ώστε να ανατρέψουν τη φυγή νέων επιστημόνων προς το εξωτερικό; Όχι φυσικά. Είναι, όμως, σημαντικά βήματα προς αυτή την κατεύθυνση και σαφώς καλύτερα από τη διάλυση και την απορρύθμιση που εσείς φέρατε με την πολιτική σας.

Ξέρετε, αγαπητοί κυρίες και κύριοι της Νέας Δημοκρατίας και του ΠΑΣΟΚ, τι είχατε υπογράψει για την παιδεία; Είχατε υπογράψει ότι τα κονδύλια για την παιδεία θα μειωθούν στο 1,8% του ΑΕΠ. Τι έχετε να πείτε για αυτά, κύριοι του ΠΑΣΟΚ και της Νέας Δημοκρατίας;

Κυρίες και κύριοι συνάδελφοι, η Κυβέρνηση με κορμό τον ΣΥΡΙΖΑ, από την άλλη, ρίχνει βάρος σε ολόκληρο το εκπαιδευτικό οικοδόμημα με έμφαση στο δημοτικό, δηλαδή στα θεμέλια. Δίνουμε έμφαση για τη δημιουργία ενός σχολείου για όλους, ενός σχολείου που θα δίνει τη δυνατότητα σε όλα τα παιδιά να προχωρήσουν και να προκόψουν.

Μετά από επτά χρόνια απορρύθμισης και διάλυσης, έγιναν φέτος αποφασιστικά βήματα στην αποκατάσταση της κανονικότητας στα σχολεία. Τα σχολεία φέτος άνοιξαν και άνοιξαν χωρίς ελλείψεις σε βιβλία και σε καθηγητές.

Κλείνοντας, η σημερινή πρωτοβουλία για τη δημιουργία του Ελληνικού Ιδρύματος Έρευνας και Καινοτομίας είναι ένα εγχείρημα μακράς πνοής και εμβέλειας, το οποίο έχει τη δυνατότητα να συντελέσει στην απελευθέρωση του εξαιρετικού ανθρώπινου δυναμικού που υπάρχει στην έρευνα, ώστε αυτό να αποτελέσει στήριγμα στην αναπτυξιακή προσπάθεια της χώρας που έχει ήδη αρχίσει.

Η μόνη διέξοδος που εσείς δώσατε στους νέους ερευνητές στα χρόνια της κρίσης ήταν η μετανάστευση και η αναζήτηση εργασίας στο εξωτερικό. Εμείς κάνουμε ό,τι είναι δυνατόν για να τους κρατήσουμε στη χώρα μας, για να κρατήσουμε όρθια τη χώρα και την κοινωνία μας.

Παρακολουθώντας όλο το τελευταίο διάστημα την πολιτική συμπεριφορά, ιδιαίτερα της Αξιωματικής Αντιπολίτευσης, αναπότρεπτα μου έρχεται στο νου η φράση του Οιδίποδα στον Τειρεσία, εκείνη η παρήχηση της οργής, «τυφλὸς τα τ' ωτα, τόν τε νουν τά τ’ όμματ’ ει».

Κύριοι της Αξιωματικής Αντιπολίτευσης πραγματικά είστε τυφλοί στα αυτιά. Η τύφλωση αυτή έχει φτάσει στο σημείο που να μην ακούτε τον αφουγκρασμό των συνοδοιπόρων σας στην αντιπολιτευτική πορεία.

Ακούσατε την κ. Κεφαλίδου να κάνει μια εξαιρετική προσέγγιση για την ορθή στόχευση αυτού του νομοσχεδίου και να πλέκει διακριτικά το εγκώμιο του Υπουργού, ακριβώς για το ύφος και το ήθος με το οποίο διαχειρίζεται αυτά τα πράγματα.

Η αντιπολιτευτική τύφλωση φτάνει στο σημείο να μην αντιλαμβάνεστε ότι αυτός ο δρόμος που έχετε ακολουθήσει είναι δρόμος αδιέξοδος. Δεν πείθετε ούτε τους ανθρώπους που βρίσκονται στον ίδιο χώρο με εσάς. Επιτέλους προσέξτε γιατί αυτή η αντιπολίτευση εκείνο που κάνει είναι να προκαλεί γραφικότητα και θυμηδία στον κόσμο.

Μην νιώθετε αυτάρεσκοι με δημοσκοπήσεις που το μόνο που κάνουν είναι να αυτοϋπονομεύονται και να σας παγιδεύουν σε ένα απατηλό όνειρο.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Βαρεμένος):** Και εμείς.

Τον λόγο έχει ο κ. Δένδιας.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, σας ευχαριστώ και ευχαριστώ θερμά και την κυρία συνάδελφο, την κ. Καραμανλή. Ήρθα επειγόντως εδώ για να τοποθετηθώ μόνο για το θέμα της τροπολογίας την οποία εισήγαγε και για την οποία ήρθε και μίλησε, κυρίες και κύριοι Υπουργοί, ο Υπουργός κ. Τσακαλώτος, όσον αφορά την τροποποίηση της συμφωνίας μετόχων μεταξύ του ελληνικού δημοσίου και της «DEUTSCHE TELECOM».

Οφείλω να πω ότι σε εμάς, στη Νέα Δημοκρατία, και η μεθόδευση και το περιεχόμενο μάς είναι μη κατανοητά. Εάν καλώς τα Πρακτικά αποτυπώνουν αυτό το οποίο ο κ. Τσακαλώτος είπε προηγουμένως, τότε δήλωσε ότι καταθέτει την τροπολογία επειδή του επιβάλλεται περίπου από την «DG COM».

Επικαλείται στην αιτιολογική έκθεση αυτής της τροπολογίας ένα έγγραφο. Προφανώς το έγγραφο είναι το αποδεικτικό της πίεσης που ασκεί η Ευρωπαϊκή Επιτροπή στην ελληνική Κυβέρνηση και στην Ελληνική Δημοκρατία με μία μικρή διαφορά, κύριες και κύριοι συνάδελφοι, ότι το έγγραφο είναι του 2012.

Ερωτώ, λοιπόν. Το έγγραφο αυτό παραπέμπει στο άρθρο 258 της συνθήκης λειτουργίας. Το 258 της συνθήκης αφορά την αιτιολογημένη γνώμη. Για όσους δεν είναι εξοικειωμένοι, η διαδικασία παραπομπής μιας χώρας ξεκινάει από την προειδοποίηση, πάει στην αιτιολογημένη γνώμη και μετά πάει στην παραπομπή. Αυτό το έγγραφο δεν είναι αναρτημένο και έτσι δεν μπόρεσα να το βρω και ο κύριος Υπουργός δεν το προσεκόμισε. Αν αυτό το έγγραφο συνιστά αιτιολογημένη γνώμη, γιατί δεν έχουμε παραπεμφθεί τέσσερα χρόνια στο δικαστήριο; Τι είναι αυτό το οποίο συνέβη στο μεσοδιάστημα; Τι είναι το γεγονός, ποια είναι η πίεση που ασκήθηκε στον Υπουργό ώστε να φέρει αιφνιδίως αυτή την τροπολογία, με την οποία η ελληνική Βουλή δεν πρέπει να ενημερώνεται για την αλλαγή της συμφωνίας των μετόχων του ΟΤΕ;

Δεν χρειάζεται να αναλύσω στη Βουλή –εσείς μάλιστα που πιστεύετε προεχόντως στη δραστηριότητα του κράτους στην οικονομία- ότι ο ΟΤΕ είναι μια απολύτως στρατηγική επιχείρηση. Άπτεται της άμυνας, άπτεται του συνόλου της οικονομικής ζωής της χώρας και παραμέτρων ιδιαίτερα λεπτών. Ακριβώς γι’ αυτό υπήρχε η συμφωνία των μετόχων, επί τη βάσει της οποίας θα ενημερωνόταν η Βουλή.

Ξαφνικά, με τροπολογία, χωρίς καμία προηγούμενη ενημέρωση οιουδήποτε έρχεται ο κύριος Υπουργός εδώ και μας λέει ότι δεν θα ενημερώνεται η Βουλή. Γιατί να μην ενημερώνεται η Βουλή;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Όχι, το εξήγησε. Είναι άλλο πράγμα.

**ΝΙΚΟΛΑΟΣ ΔΕΝΔΙΑΣ:** Με συγχωρείτε, κυρία Υπουργέ, είδα στα Πρακτικά την εξήγηση του κυρίου Υπουργού. Δεν θέλω να χρεώσω σ’ εσάς την υποχρέωση απάντησης σ’ αυτό.

Ο κύριος Υπουργός δε είπε –το ξαναλέω εκ των Πρακτικών- ότι αν υπάρχει κάποια καλή ιδέα από την Αντιπολίτευση ευχαρίστως να τη συζητήσει με χαρά κ.λπ.. Αν ο κύριος Υπουργός ήθελε να συζητήσει κάποια ιδέα της Αντιπολίτευσης, το λιγότερο που όφειλε να κάνει ήταν να ενημερώσει την Αντιπολίτευση –πριν φέρει την τροπολογία- να δούμε τα έγγραφα μαζί, να δούμε το ζήτημα μαζί και να προσφέρουμε λύση αν υπάρχει λύση.

Δεν πρέπει να έρχονται τροπολογίες, οι οποίες αποψιλώνουν αρμοδιότητες της Ελληνικής Βουλής με αυτόν τον τρόπο και με μία αυθαίρετη δικαιολογία που δεν αποδεικνύεται. Εγώ δεν λέω ότι ψεύδεται ο Υπουργός. Προς θεού! Δεν μου επιτρέπεται να πω αυτό το πράγμα. Λέω όμως ότι αυτά που λέει δεν τεκμηριώνονται από τα στοιχεία που προσκομίζει στο εθνικό Κοινοβούλιο. Άρα με κανέναν τρόπο εμείς δεν μπορούμε να ψηφίσουμε αυτή την τροπολογία.

Επίσης, θα ευχόμουν να μας πει ο Υπουργός ως εκ του περισσού και τι σκέφτεται να κάνει με αυτό το 10%, το ποσοστό του ΙΚΑ και το ποσοστό του ελληνικού δημοσίου, το οποίο υπάρχει ακόμα. Θέλει να πουλήσει το 5%; Με ποια τιμή; Ποια θα είναι η ζημία ή το κέρδος του ελληνικού δημοσίου; Διότι προφανώς θα θυμάται το τι ελέγετο σε πωλήσεις μετοχών του ΟΤΕ στο παρελθόν.

Άρα λοιπόν, αυτό το οποίο λέω είναι ότι εμείς δεν μπορούμε να ψηφίσουμε αυτή την τροπολογία με κανέναν τρόπο. Θα ευχόμασταν και θα επιθυμούσαμε και νομίζω σ’ αυτό εκφράζω το σύνολο του Σώματος, την απόσυρσή της, τη συζήτηση επ’ αυτής. Κανείς δεν θέλει να μην βοηθήσει, εφόσον το εθνικό συμφέρον επιβάλλει κάτι. Κανείς δεν θέλει να παραπεμφθεί η χώρα. Όμως, όλα αυτά τα πράγματα πρέπει σοβαρά να συζητηθούν και να αντιμετωπιστούν με τον δέοντα τρόπο.

Το να έρχεται μία τροπολογία με επίκληση ενός εγγράφου του 2012 και να δίνει κάποιες εξηγήσεις ο Υπουργός στη Βουλή και επίσης, ξαναλέω, να μας λέει «όποιος έχει κάποια καλή ιδέα να μας την πει» ως εάν εδώ να είμαστε όμιλος συζητητών ή κάτι τέτοιο που εκ του προχείρου εδώ ο καθένας εκφράζει την άποψή του, αυτά τα πράγματα δεν είναι σοβαρά, δεν τιμούν την Κυβέρνηση και έχω τον μεγάλο φόβο ότι δημιουργούν και μεγάλη ζημία στο ελληνικό κράτος.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Ο κ. Χατζησάββας, Κοινοβουλευτικός Εκπρόσωπος της Χρυσής Αυγής, έχει τον λόγο.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Είπαμε χθες, είπε κι ο αγορητής μας σήμερα ότι γενικά το νομοσχέδιο αφορά διαχείριση κονδυλίων και χρηματοδότησης και δεν μας αφορά στην πραγματικότητα ούτε την κοινωνία αφορά.

Όμως, υπάρχουν κάποια θέματα που ήταν τροπολογίες και έχουν γίνει αποδεκτές, όπως τα 15 εκατομμύρια για να τελειώσουν και να είναι επιχειρησιακά τα τρία υποβρύχια, όπου λέμε «ναι» και για λόγους εθνικής άμυνας αλλά και για στήριξη των εργαζομένων. Είπατε ότι τα υλικά έχουν αγοραστεί, όλα έχουν γίνει. Το μόνο που έμεινε είναι να πληρωθούν οι εργαζόμενοι, να φτιαχτούν και για συντήρηση των εγκαταστάσεων.

Την τροποποίηση της συμφωνίας που σύρεται να κάνει η Κυβέρνηση με την «DEUTSCHE TELECOM» και το ΤΑΙΠΕΔ που θα εκχωρεί πιο εύκολα δημόσια περιουσία, δεν την ψηφίζουμε. Εμείς πιστεύουμε ότι πρέπει να εθνικοποιηθεί το ΤΑΙΠΕΔ και μετά να καταργηθεί.

Για το θέμα των μεταγραφών σε ΑΕΙ λέμε «όχι» γιατί δεν είναι επαρκώς αιτιολογημένες ως προς την αναγκαιότητα της νομοθέτησης των παρατάσεων και των προαγωγών με απλή τροπολογία και θα έπρεπε να γίνει με νόμο.

Σχετικά με την ανάθεση προμήθειας ταινιών φορολογίας καπνού στην Τράπεζα της Ελλάδος, εντάξει, δεν είναι και η καλύτερη εγγύηση η Τράπεζα της Ελλάδος. Δηλαδή, δεν είναι δημόσιο και ιδιώτης, γιατί και αυτοί ιδιώτες είναι, αλλά θα ψηφίσουμε «παρών», λαμβάνοντας σοβαρά υπ’ όψιν τις αιτιάσεις του συνδικάτου καπνοπωλών σχετικά με τη νομιμότητα της τροπολογίας, αφενός, σχετικά με την παράλληλη κυκλοφορία δύο ειδών ταινιών, αφετέρου, με την υποκρυπτόμενη αύξηση του ειδικού φόρου κατανάλωσης.

Αυτό θα το φέρετε με νόμο, κύριε Υπουργέ, αλλά αναφέρθηκε μέσα στις επιτροπές ότι θα γίνεται σωστότερη φύλαξη και διαχείριση των ταινιών σήμανσης. Έχετε έστω κι ένα παράδειγμα παρανομίας που έγινε από κάποιον που τις εκτύπωνε ή που τις φύλασσε ή τις διακινούσε; Αν είναι έτσι, θα πρέπει και αυτός να έρθει αντιμέτωπος με τον νόμο.

Τώρα, αν και μέσα στην Ολομέλεια δεν έγινε πολύ μεγάλη συζήτηση για την τροπολογία που αποσύρθηκε, έξω όμως συζητιέται και στα ραδιόφωνα και στην τηλεόραση. Είναι φοβερή κίνηση τακτικής και αυτό φαίνεται γιατί δεν πανηγύρισε και η Νέα Δημοκρατία. Τα βρήκε με τους τέσσερις νέους καναλάρχες ο Υπουργός, τον πίεσαν να κλείσει τους μη αδειούχους, έκανε την προσποίηση των πέντε ημερών για κλείσιμο των καναλιών που δεν πήραν άδεια και ανάγκασε σε συναίνεση τη Νέα Δημοκρατία για συγκρότηση ΕΣΡ –ελεγχόμενο φυσικά από την Κυβέρνηση- και τελικά μετά από έναν μήνα, πάλι ο Υπουργός θα κάνει αυτό που θέλει.

Τώρα τα δάκρυα κάποιων που συγκινούνται για τους απολυμένους, για το «μαύρο» στα κανάλια, εμάς δεν μας συγκινούν, γιατί αυτοί που τώρα απολύθηκαν έλεγαν για τους άνεργους «να πάνε να δουλέψουν στα χωράφια της Μανωλάδας και να κόβουν φράουλες». Ας πάνε να κάνουν τώρα και αυτοί το ίδιο, γιατί η αντιμετώπιση που είχαν απέναντι και στην κοινωνία και στη Χρυσή Αυγή δεν μπορεί να μας συγκινήσει πλέον που μένουν άνεργοι.

Μπορεί, βέβαια, η Κυβέρνηση αν θέλει να αντιμετωπίσει κομμουνιστικά το ζήτημα με τους απολυμένους, να ρωτήσει το ΚΚΕ, το οποίο έχει πείρα από τους απολυμένους της «ΤΥΠΟΕΚΔΟΤΙΚΗΣ» και του «902».

Ακόμα ένα θέμα που παίζει στο ραδιόφωνο και στην τηλεόραση, αλλά εδώ πέρα δεν αναφέρθηκε καθόλου, είναι το λάθος του Ερντογάν. Ήταν άραγε λάθος; Ξέρετε, από κάτι τέτοια λάθη, όπως σε έναν ποδοσφαιρικό αγώνα, διαλύθηκε η Γιουγκοσλαβία. Γιατί δεν αναφέρθηκε κανένας; Έκανε, υποτίθεται, ένα λάθος ο ανταποκριτής του ΑΠΕ, βγήκε και απάντησε ο Κοτζιάς –η Κυβέρνηση δηλαδή- βγήκε και η Νέα Δημοκρατία και απάντησε, με βάση το λάθος του Πρακτορείου Ειδήσεων. Δηλαδή, ούτε ένας δεν σκέφτηκε ότι θα πρέπει πρώτα να επικοινωνήσει με τις αρμόδιες αρχές, το προξενείο, την πρεσβεία, οπουδήποτε, κάποιος να πάρει κάποιον εκεί πέρα και να τον ρωτήσει «τα είπε αυτά ο Ερντογάν, δεν τα είπε;». Απαντούσαμε, δηλαδή, με βάση ένα λάθος που έβγαλε ένα πρακτορείο ειδήσεων.

Υποχωρεί τώρα ο Ερντογάν και λέει ότι σέβεται τα σύνορα που οριοθετήθηκαν στη Λοζάνη, αλλά υπάρχουν τα σύνορα της καρδιάς μας –λέει- τα οποία σύνορα της καρδιάς τους συμπεριλαμβάνουν Θεσσαλονίκη, Κύπρο, κάποια μέρη της Συρίας, την Αρμενία. Αυτό δεν χρήζει απάντησης; Δηλαδή, το λάθος του ΑΠΕ απαντήθηκε, αυτό όμως δεν χρειάζεται να απαντηθεί; Δηλαδή τώρα είμαστε εντάξει;

Στο θέμα της πρόσληψης των δικαστών έχουμε κάνει δεκάδες ερωτήσεις για την ανάγκη πρόσληψης δικαστών, εκκρεμούν υποθέσεις, παραγράφονται υποθέσεις. Έρχεστε, όμως, τώρα να μας πείτε για την αύξηση εγκληματικότητας στα κέντρα φιλοξενίας, έμμεσης και άμεσης. Καλό είναι που παραδέχεστε, τουλάχιστον, ότι αυξήθηκε η εγκληματικότητα σε αυτά τα μέρη. Υπάρχουν όμως και οξύμωρες φράσεις, όπως παράνομη διακίνηση προσφύγων. Αν είναι πρόσφυγες, υπάρχουν κανονισμοί και νόμοι που τους επιτρέπουν να μετακινούνται. Μήπως είναι παράνομη διακίνηση μεταναστών ή λαθρομεταναστών, illegal immigrants όπως είναι στα έγγραφα της Ευρωπαϊκής Ένωσης; Νομίζετε ότι τα προβλήματα που υπάρχουν στα hot spots είναι η έλλειψη δικαστών;

Έχουμε κάνει, επίσης, δεκάδες ερωτήσεις για την επικινδυνότητα χρήσης των οδικών δικτύων από πεζούς μετανάστες, οι οποίοι κινούνται κατά ομάδες και υπάρχει κίνδυνος ατυχήματος. Έχουμε κάνει ερώτηση εμείς στον Υπουργό, τον κ. Μουζάλα, ο οποίος δεν μας απαντάει γιατί είμαστε ρατσιστές. Στη Νέα Καβάλα όχημα της Αστυνομίας χτύπησε ελαφριά έναν μετανάστη πριν από καιρό. Το έσπασαν και λιντσάρισαν τον αστυνομικό. Ο διοικητής του Αστυνομικού Τμήματος του Πολυκάστρου, σε μία συζήτηση των πρωτοβάθμιων σωματείων των αστυνομικών υπαλλήλων είπε ότι από θαύμα δεν έχουμε θύματα. «Ακόμα κι εγώ», λέει, «κόντεψα να χτυπήσω κάποιους και με έναν ελιγμό τους απέφυγα». Τελικά έγινε το ατύχημα, χάθηκαν δύο ζωές σε τροχαίο και πού πάμε; Πού οδηγούμαστε; Σε αυτοδικίες;

Λιντσαρίστηκε ο οδηγός, κάηκε το όχημα. Αν αυτός ο οδηγός, ο θύτης, ο οποίος αφαίρεσε δύο ζωές σε ένα τροχαίο, είχε μαζί του παραδείγματος χάριν στο αυτοκίνητο και τα εγγόνια του τι εικόνες θα βλέπαμε; Θα βλέπαμε λιντσαρίσματα;

Μία και αναφέρθηκα τώρα σε αυτό που είναι και στο Ωραιόκαστρο –και θέλω να κλείσω με αυτό- οι επαγγελματίες και καλά αμειβόμενοι ανθρωπιστές των ΜΚΟ, που πλέον έχουν φτάσει σε ένα σημείο να βλέπουν τα hot spots ως τζακ ποτ «πολλά λεφτά», χαρακτηρίζουν φασίστες τους κατοίκους του Ωραιοκάστρου, οι οποίοι έβγαλαν μια απόφαση μέσω του συλλόγου τους ότι δεν θέλουν –δεν είπαν μετανάστες, λαθρομετανάστες, κ.λπ.- παιδιά που δεν έχουν ενταχθεί στο σύστημα υγείας με εμβολιασμούς και όλα αυτά. Ισχύει ή δεν ισχύει είναι άλλο θέμα. Είναι μία άλλη απόφαση μιας πλειοψηφίας.

Εάν αυτοί οι αντιρατσιστές, που χαρακτηρίζουν ρατσιστές τους κατοίκους του Ωραιοκάστρου, θέλουν να αλλάξουν αυτήν την πλειοψηφία, μπορούν να πάρουν τα παιδιά τους από τα κολλέγια τα οποία τα πηγαίνουν, να πάνε να τα εγγράψουν στα σχολεία του Ωραιοκάστρου, να είναι πλειοψηφία και στην επόμενη ψηφοφορία που θα γίνει να αλλάξει η απόφαση και να θέλουν λαθρομετανάστες στα σχολεία.

Όμως, γιατί οι κάτοικοι αντέδρασαν; Γιατί τα σπίτια τους και τα εργοστάσια τους είναι με συρματοπλέγματα στην περιοχή. Γνωστός κάτοικος –που μπορώ να δώσω και τα στοιχεία του αν θέλετε, ο ίδιος το αποκάλυψε- έχει ηπατίτιδα Α και δούλευε σε ΜΚΟ και καθάριζε τις τουαλέτες των κέντρων φιλοξενίας. Όμως, δεν σας ενδιαφέρουν αυτά γιατί ούτε 1% των κινήτρων σας δεν είναι ανθρωπιστικά.

Σκοπός σας είναι η ρήξη του κοινωνικού ιστού. Θέλετε κοινωνικές ομάδες σε αντιπαλότητα. Φάνηκε ότι ήταν τεχνητή αυτή η ένταση, γιατί τελικά επιλέξατε να απαντήσετε μόνο στο Ωραιόκαστρο, γιατί ξέρατε ότι εκεί ο δήμαρχος αν αντιδράσει, τον κρατάτε από μια παλαιότερη υπόθεση και θα τον εκβιάσετε. Παραδειγματικά θα το δουν και όλοι οι υπόλοιποι δήμοι που θα ήθελαν να αντιδράσουν και επιλέξατε εκεί να δώσετε την απάντηση, εκεί να δοθεί η δημοσιότητα για να φανεί τελικά ότι ό,τι και να κάνουν οι κάτοικοι δεν μπορεί να γίνει τίποτα.

Οι κάτοικοι θα αντιδράσουν. Εμείς θα είμαστε κοντά τους. Έχουν δίκιο σε αυτό που ζητούν. Το κυριότερο ξέρετε ποιο είναι; Αποκαλύπτετε αυτό που σας είπα ότι δεν σας ενδιαφέρει αν θα πάνε στο σχολείο, αν θέλουν να πάνε στο σχολείο και όλα αυτά, γιατί τελικά στα σχολεία που άνοιξαν τις πόρτες τους πήγε μόνο το 1/3 από αυτούς που περιμένατε ότι θα πάνε στα σχολεία. Γιατί; Γιατί δεν θέλουν να πάνε στο σχολείο. Δεν θέλουν να ενταχθούν, γιατί δεν θέλουν να μείνουν, θέλουν να φύγουν. Το ίδιο, λοιπόν, θέλουμε και εμείς.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο κατά τη γνώμη μου αποκρυσταλλώνει εκτός των υπολοίπων και τη συστηματική και μεθοδική δουλειά του Υπουργείου Παιδείας το τελευταίο διάστημα και όχι δυστυχώς, όπως ειπώθηκε, ανερυθρίαστα και απαξιωτικά μνημονιακή υποχρέωση και μάλιστα από έναν εκ των πρωταγωνιστών της στυγνής υλοποίησης των δύο πρώτων μνημονίων που κατεδάφισαν τον τόπο και την κοινωνία.

Με μία σειρά θεσμικών και χρηματοδοτικών πρωτοβουλιών επιχειρείται να διαμορφωθεί ένα νέο σύγχρονο και ριζικά ανανεωμένο τοπίο για την έρευνα και την καινοτομία. Η σημερινή πρωτοβουλία για την δημιουργία του ΕΛΙΔΕΚ, όπως λέγεται, για πρώτη φορά ειδικό νομικό πρόσωπο είναι συνέχεια του στρατηγικού σχεδιασμού της Κυβέρνησης για τον πολυπαθή τομέα της έρευνας στη χώρα μας, όπως αυτή ξεδιπλώθηκε αρχικά και με τον πρόσφατο ν.4386 και αποτελεί ένα εγχείρημα μακράς πνοής και εμβέλειας ικανό να αναστρέψει την μονοσήμαντη φυγή εκατόν τριάντα πέντε χιλιάδων προικισμένων νέων επιστημόνων στο εξωτερικό.

Πιο συγκεκριμένα, παρ’ ότι ειπώθηκαν, την επόμενη τριετία θα υποστηριχθούν περισσότεροι από τέσσερις χιλιάδες επιστήμονες να παράγουν ποιοτικό ερευνητικό έργο σε αξιοπρεπείς εργασιακές συνθήκες. Το εγχείρημα βασίζεται σε κεφάλαια συνολικού ύψους 240 εκατομμυρίων ευρώ για μια τριετία από δανειακή σύμβαση μεταξύ του ελληνικού δημοσίου και της Ευρωπαϊκής Τράπεζας Επενδύσεων, ενώ θα υπάρχει συμμετοχή και από το Πρόγραμμα Δημοσίων Επενδύσεων. Θα διαθέτει διοικητική και οικονομική αυτοτέλεια και θα εποπτεύεται από τον αρμόδιο για ζητήματα έρευνας και καινοτομίας αναπληρωτή Υπουργό.

Η δομή του θα είναι ανεξάρτητη από αυτές των Υπουργείων και θα ορίζεται από τα ΑΕΙ και τα ερευνητικά κέντρα. Η ίδια, δηλαδή, η ερευνητική και ακαδημαϊκή κοινότητα θα εκλέγει τα μέλη της γενικής συνέλευσης, από την οποία θα προκύπτει το επιστημονικό συμβούλιο και ο διευθυντής. Με άλλα λόγια, η ίδια η κοινότητα θα κάνει τις επιλογές τόσο των αξιολογήσεων όσο και των προτεραιοτήτων σε μία διαδικασία από τα κάτω, που θα βρίσκεται σε απόσταση από την εκάστοτε πολιτική ηγεσία.

Η στελέχωση και η λειτουργία του, όπως ειπώθηκε και από άλλους ομιλητές, δεν θα επιφέρει πρόσθετο δημοσιονομικό κόστος, καθώς η σχετική δαπάνη θα καλυφθεί από τον προϋπολογισμό του ιδίου του ιδρύματος.

Η οικονομική λειτουργία του Ιδρύματος και η εκ μέρους του χρηματοδότηση των ερευνητικών προγραμμάτων θα πραγματοποιείται με βάση τις αρχές της εξαιρετικής ακαδημαϊκής επίδοσης, της διαφάνειας, της αξιοκρατίας και της χρηστής οικονομικής διοίκησης, που είναι πάντα το ζητούμενο, όπως είπε και ο εισηγητής μας.

Οι κανόνες χρηματοδότησης θα είναι απλοί και προσαρμοσμένοι στη δυναμική που διέπει την έρευνα, απαλλαγμένοι από γραφειοκρατικές διαδικασίες και με γνώμονα την διασφάλιση του δημόσιου συμφέροντος.

Η λειτουργία αυτή θα σηματοδοτηθεί από την προκήρυξη δύο δράσεων με βάση το ποσό της προκαταβολής που ανέρχεται στα 18 εκατομμύρια ευρώ. Η πρώτη ήδη ξεκινάει, με υποτροφίες για διακόσιους εξήντα πέντε υποψήφιους διδάκτορες, με αμοιβή 900 ευρώ ανά μήνα, για δύο έτη. Η δεύτερη αφορά στα ερευνητικά προγράμματα διάρκειας δύο έως τριών ετών, με μέγιστο προϋπολογισμό για κάθε έργο που σχεδιάζεται, να είναι 200 χιλιάδες ευρώ –ανά έργο-, από τα οποία –και αυτό είναι το σημαντικό- το 60% κατ’ ελάχιστον θα διατίθεται για τη μισθοδοσία των νέων επιστημόνων.

Επιστημονικοί υπεύθυνοι των έργων –και αυτό είναι πάρα πολύ σημαντικό μήνυμα προς τη νέα γενιά- θα είναι αποκλειστικά μεταδιδάκτορες, σύμφωνα με τον νόμο της έρευνας. Ωφελούμενοι; Όλοι οι νέοι επιστήμονες. Συνολικά θα υποστηριχθούν σαράντα πέντε έργα που προβλέπεται να απασχολήσουν εκατόν ογδόντα άτομα.

Μετά την επικείμενη ψήφιση του νομοσχεδίου για τη σύσταση, θα προκηρυχθεί η τρίτη δέσμη των ερευνητικών προγραμμάτων με δικαιούχους μέλη ΔΕΠ και ερευνητές πρώτης, δεύτερης και τρίτης βαθμίδας, με μέγιστο προϋπολογισμό των έργων τα 250 χιλιάδες ευρώ ανά έργο.

Συνεπώς, οι δράσεις που θα υποστηρίξει το ΕΛΙΔΕΚ και οι τρόποι υλοποίησής τους, με κεντρικό άξονα την επιδίωξη της επιστημονικής ποιότητας και της αριστείας, αναμένεται να τονώσουν και να αναδείξουν τις δυνατότητες του επιστημονικού δυναμικού της χώρας, λειτουργώντας ως πόλος έλξης νέων επιστημόνων στη χώρα.

Επίσης, η σύστασή του θα λειτουργήσει συμπληρωματικά του νέου ΕΣΠΑ, που έχει και αυτό την ίδια κατεύθυνση, ως πρόσθετη πηγή χρηματοδότησης ερευνητικών προγραμμάτων, απαλλαγμένη, όμως, από τους υποχρεωτικούς θεματικούς και γεωγραφικούς προσδιορισμούς και περιορισμούς που χαρακτηρίζουν την κατανομή των πόρων του ΕΣΠΑ, με στόχο την προώθηση και την ανάπτυξη της έρευνας στα ερευνητικά κέντρα, τα ακαδημαϊκά ιδρύματα και τις καινοτόμες επιχειρήσεις, ενώ θα συνοδεύεται και από δράσεις προβολής της έρευνας αυτής στην ευρύτερη κοινωνία. Με άλλα λόγια θα αποτελέσει το υπόστρωμα για τη λειτουργία του Ενιαίου Χώρου Έρευνας Παιδείας ικανού να συμβάλει κατά ένα μέρος στον μετασχηματισμό της ελληνικής οικονομίας και να συνεισφέρει ουσιαστικά στην παραγωγική ανασυγκρότηση.

Ωστόσο πρέπει να γίνει ξεκάθαρο ότι η λειτουργία του όχι μόνο δεν υποβαθμίζει, αλλά αντίθετα αναβαθμίζει τη ΓΓΕΤ στη χάραξη μιας κοινής εθνικής στρατηγικής για την έρευνα και την καινοτομία, αφού θα συνεχίσει να διαχειρίζεται τους πόρους του ΕΣΠΑ. Τα προγράμματα, όμως, του ΕΛΙΔΕΚ θα δώσουν τη δυνατότητα της υποστήριξης των ανθρωπιστικών και κοινωνικών επιστημών, που σε περιόδους κρίσης τις έχουμε τόσο πολύ ανάγκη και που μέχρι τώρα δεν υποστηρίζονταν από τις υπάρχουσες δομές χρηματοδότησης και αποκτούν τη θέση που τους αξίζει.

Τώρα επί του γενικού πολιτικού, για όσους αμφισβητούν το έργο μας στην παιδεία και μας κατηγορούν συστηματικά για «σοβιετοποίηση» και υποβάθμιση των δομών της εκπαίδευσης απαντούμε με πολύ συγκεκριμένο τρόπο: Τα υπό διάθεση κονδύλια για την παιδεία, μέσα σε αυτό το ασφυκτικό περιβάλλον, είναι της τάξεως του 2,8% του ΑΕΠ. Είναι αρκετά; Όχι.

Εσείς, όμως, κυρίες και κύριοι της Αντιπολίτευσης, είχατε συμφωνήσει και υπογράψει δαπάνη της τάξεως του 1,8%, ακολουθώντας πιστά το μνημονιακό άρμα και προστρέχοντας στις πιο ακραίες θέσεις των δανειστών και μάλιστα υλοποιώντας και προγραμματίζοντας μια σειρά από απολύσεις προς τέρψιν κάποιων αγαπημένων κομματικών σας ακροατηρίων, πειρατές σχολάρχες, ιδιοκτήτες ιδιωτικών ΙΕΚ κ.λπ..

Για εμάς ο ρόλος της παιδείας είναι κομβικός και είμαστε σε διαρκή εγρήγορση ώστε να προσθέτουμε δράσεις και ενέργειες, καθώς αυτή η πρωτοβουλία δεν είναι η μόνη.

Ήδη αναφέρθηκε η πρόσκληση του ΙΚΥ, σύμφωνα με την οποία τα κονδύλια του ΕΣΠΑ που έχουν διατεθεί είναι για την προκήρυξη διακοσίων ογδόντα μίας υποτροφιών σε τρεις επιστημονικούς τομείς, με σκοπό την εκπόνηση μεταδιδακτορικής έρευνας στην Ελλάδα και δύο χιλιάδων επτακοσίων υποτροφιών σε φοιτητές του ΙΚΥ που θα έχουν όλα τα απαραίτητα προσόντα και θα διακριθούν, αλλά δεν έχουν τα απαραίτητα οικονομικά μέσα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

Για πρώτη φορά, επίσης, μετά από έξι χρόνια έχουμε προσλήψεις μελών ΔΕΠ στα ελληνικά πανεπιστήμια, χίλιες θέσεις σε δύο χρόνια. Βεβαίως, χρειάζονται περισσότεροι διορισμοί, αλλά η δική μας παρέμβαση κάνει μια συστηματική προσπάθεια να επαναφέρει την κανονικότητα στο τοπίο της διάλυσης και της απορρύθμισης, που δυστυχώς, εν πλήρει συνειδήσει, είχατε υλοποιήσει για το δημόσιο πανεπιστήμιο.

Καταληκτικά, η αξιοκρατία στην οποία αναφέρεστε, αγαπητοί συνάδελφοι, ήταν σε σημαντικό βαθμό ευνοιοκρατία, με το συχνό διαχρονικό δεδικασμένο επώνυμων διδακτορούχων που σταθερά λυμαίνονταν αδιαφανώς προγράμματα και κονδύλια με ανύπαρκτη κοινωνική ανταποδοτικότητα.

Από την άλλη πλευρά, η αριστεία, την οποία επικαλείστε ως απόφοιτοι σχολών και πανεπιστημίων των αρίστων, δεν είναι μόνο δικό σας προνόμιο, αλλά εκφράζει τον ελιτισμό σας και την ανάγκη σας μέσω αυτού να διατηρήσετε τη ναρκισσιστική αυτοεικόνα σας και το πολιτικό σας κύρος.

Είναι, τέλος, πολύ μεγάλη υποκρισία, όταν κάποιοι από εκείνους που την επικαλούνται εντός κι εκτός Ελλάδας, ελέγχονται ακόμη και για λογοκλοπές τα διδακτορικά τους. Έχουμε, δηλαδή, τη μόνιμη αντιστροφή της πραγματικότητας, τον παραμορφωτικό καθρέπτη της κακιάς μητριάς των παιδικών παραμυθιών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

 **ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα. Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας και οι Βουλευτές του κόμματός του κατέθεσαν στις 18-10-2016 πρόταση νόμου: «Συλλογικές Συμβάσεις Εργασίας».

Παραπέμπεται στην αρμόδια Διαρκή Επιτροπή.

Τον λόγο έχει η κ. Άννα Καραμανλή.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Ήθελα να ξεκινήσω την ομιλία μου με την τροπολογία για τον ΟΤΕ, αλλά με κάλυψε ο Κοινοβουλευτικός μας Εκπρόσωπος κ. Δένδιας.

Άκουσα διάφορα για την προστασία της πρώτης κατοικίας και τους πλειστηριασμούς από τους προλαλήσαντες Βουλευτές του ΣΥΡΙΖΑ και των ΑΝΕΛ.

Θα ήθελα να απαντήσω στην κ. Σιωροπούλου, αλλά και σε όλους όσοι ενστερνίζονται την άποψή της ότι, πρώτον, δεν ξέρω αν ήσασταν Βουλευτές κατά την περίοδο 2012-2015. Αν δεν ήσασταν, σας ενημερώνω –ή υπενθυμίζω σε όσους ήσασταν- ότι εμείς νομοθετούσαμε για την προστασία της πρώτης κατοικίας, ενώ εσείς, οι Βουλευτές και του ΣΥΡΙΖΑ και των ΑΝΕΛ, καταψηφίζατε.

Γι’ αυτό, αυτό το παραμύθι πρέπει να σταματήσει. Η καραμέλα έχει λιώσει. Ο ελληνικός λαός γνωρίζει και η ιστορία έχει γράψει ότι οι πλειστηριασμοί της πρώτης κατοικίας ξεκίνησαν επί ΣΥΡΙΖΑ.

Θα σας προέτρεπα, λοιπόν, αφού πανηγυρίζετε για όλα τα καλά που κάνετε, να συνεχίζετε να τα πίνετε στο «πιάνο μπαρ ΜΑΞΙΜΟΥ» και να λέτε την αλήθεια, γιατί εδώ είναι Ολομέλεια και όχι κομματικό σας ακροατήριο. Επίσης, να αποφεύγετε να χρησιμοποιείτε τον όρο «όψιμοι», γιατί όψιμοι έχετε γίνει κι εσείς μετά από δύο χρόνια διακυβέρνησης.

Κυρίες και κύριοι συνάδελφοι, η παιδεία αποτελεί τον κατ’ εξοχήν τρόπο για να ξεκολλήσει το κάρο από τις λάσπες, να αφήσουμε πίσω την κρίση, να δημιουργήσουμε και να αναπτυχθούμε.

Δυστυχώς, η παρούσα Κυβέρνηση χαμηλώνει συνεχώς τον πήχυ στην εκπαίδευση, βαπτίζει τις ιδεοληψίες της μεταρρυθμίσεις και ψάχνει να βρει στην παιδεία το χαμένο αριστερό πρόσημο της πολιτικής της. Και βέβαια, υπηρετεί με συνέπεια τον κυβερνητικό στόχο της διόγκωσης του κράτους, με τη βιομηχανία δημιουργίας νέων δομών και τον πολλαπλασιασμό των κρατικών δαπανών.

Μόνο που αυτή η γενναιοδωρία, ξέρετε, δεν είναι τζάμπα. Την πληρώνει ο Έλληνας φορολογούμενος που τον έχετε υπερφορολογήσει, που του έχετε πετσοκόψει τη σύνταξη, που περιμένει με αγωνία να πληρωθεί από το δημόσιο τα χρήματα που του οφείλονται και κρατά την επιχείρησή του ανοικτή με νύχια και με δόντια.

Το αντικείμενο του υπό συζήτηση νομοσχεδίου είναι η σύσταση και λειτουργία ενός ακόμη φορέα, του Ελληνικού Ιδρύματος Έρευνας και Καινοτομίας. Για τη λειτουργία του ιδρύματος έχει συναφθεί ένα δάνειο ύψους 180 εκατομμυρίων με την Ευρωπαϊκή Τράπεζα Επενδύσεων, το οποίο εγγράφεται στο δημόσιο χρέος της χώρας μας.

Σε εποχές εξαιρετικά δύσκολες, λοιπόν, οι Έλληνες φορολογούμενοι θα επιβαρυνθούν και με αυτό το δάνειο, για έναν φορέα που δεν έχει γίνει καν ξεκάθαρο σε τι διαφοροποιείται από τη Γενική Γραμματεία Έρευνας και Τεχνολογίας.

Αντίθετα, σε μεγάλο βαθμό συμπίπτει με το θεσμικό πλαίσιο της Γενικής Γραμματείας Έρευνας και Τεχνολογίας, όπως αυτό περιγράφεται στο προεδρικό διάταγμα 114/2014. Και αν είναι για την εξέλιξη της έρευνας αξίζει τον κόπο να επενδύσουμε, αν και την ίδια ώρα αφήνετε αναξιοποίητα τα χρήματα του ΕΣΠΑ για την έρευνα τόσο για την προγραμματική περίοδο 2014-2020 όσο και για την προηγούμενη 2007-2013. Αυτοί οι αδιάθετοι πόροι δεν θα μπορούσαν να συμβάλουν στην προώθηση της ερευνητικής δραστηριότητας;

Επίσης, δεν αποσαφηνίζεται σε κανένα σημείο πώς θα χρηματοδοτείται αυτό το ίδρυμα μετά την αξιοποίηση του δανείου. Πώς μπορεί να αποδειχθεί αποτελεσματικό, αν δεν έχει προβλεφθεί και εξασφαλιστεί η συνέχεια και η σταθερότητα στη χρηματοδότησή του, όταν μάλιστα δεν έχει προσδιοριστεί καν το κόστος λειτουργίας του;

Συμφωνούμε όλοι σε αυτή την Αίθουσα ότι το μεγάλο συγκριτικό πλεονέκτημα της χώρας είναι το ανθρώπινο δυναμικό μας, είναι το μεγάλο εθνικό κεφάλαιο, το οποίο δυστυχώς ξοδεύεται κάθε μέρα. Είναι οι χιλιάδες νέοι επιστήμονες, κατά κανόνα με υψηλά προσόντα, που ασφυκτιούν στην Ελλάδα και αναζητούν τον δρόμο τους στο εξωτερικό, όπου ξεχωρίζουν και διαπρέπουν.

Επειδή ο κύριος Υπουργός κατά τις συνεδριάσεις της επιτροπής ισχυρίστηκε ότι στόχος του νομοσχεδίου είναι και η αναχαίτιση αυτής της αιμορραγίας, πώς υπηρετείται αυτός ο στόχος μέσα από δομές που έχουν δημιουργηθεί με τρόπο που ευνοούν την ευνοιοκρατία και έχουν πολλές μαύρες τρύπες σε θέματα αξιοκρατίας;

Ποια είναι η προοπτική, λοιπόν, για τα νέα παιδιά; Να διαγκωνίζονται για μια θέση στο κομματικό πελατολόγιο του ΣΥΡΙΖΑ; Είναι, λοιπόν, ένα εύρημα για την έρευνα ή μήπως έχουμε να κάνουμε με μια ακόμα περίπτωση διαχείρισης και νομής εξουσίας, πόρων και κονδυλίων; Διότι η συγκέντρωση εξουσιών στο πρόσωπο του Υπουργού, ο οποίος αποφασίζει για την κατανομή των προγραμμάτων χρηματοδότησης, αλλά και ορίζει τους ορκωτούς ελεγκτές που θα ασκούν τον οικονομικό έλεγχο στο ίδρυμα, εκεί δυστυχώς παραπέμπει. Έτσι διαμορφώνεται το σκηνικό ενός μόνο κατ’ όνομα ανεξάρτητου οργανισμού.

Είναι θετικό ότι αποσύρατε τα όσα προέβλεπε το αρχικό νομοσχέδιο σχετικά με τη δυνατότητα του Υπουργού να υποβάλλει ένσταση κατά των μελών της γενικής συνέλευσης και του επιστημονικού συμβουλίου, γιατί δεν ήταν δείγμα ανεξαρτησίας του ίδρύματος, αλλά μάλλον καθεστωτική αντίληψη έδειχνε.

Στο εν λόγω νομοσχέδιο δεν δίνεται η δυνατότητα συμμετοχής και εκπροσώπησης σε φορείς του ιδιωτικού τομέα. Σε μια εποχή που όλοι γνωρίζουμε πως βασικό ζητούμενο για την έρευνα είναι η εξωστρέφεια και η σύνδεση με την παραγωγή και την αγορά εργασίας, η συμμετοχή του ιδιωτικού τομέα θα ήταν, αν μη τι άλλο, χρήσιμη.

Το επιστημονικό συμβούλιο, επίσης, δεν έχει κανέναν λόγο στην πρόσληψη του προσωπικού του ίδρύματος, καθώς η σχετική αρμοδιότητα, σύμφωνα με το άρθρο 10, ασκείται από το διευθυντή. Πάλι δημιουργούνται σκιές και περιθώρια για αδιαφανείς διαδικασίες. Οι προσλήψεις προσωπικού θα έπρεπε να εγκρίνονται από το επιστημονικό συμβούλιο, αλλά προφανώς έτσι εξυπηρετούνται σκοπιμότητες που όλοι κατανοούμε.

Επίσης, στο άρθρο 5, που αφορά στην προκήρυξη και την αξιολόγηση, θέτετε τον περιορισμό των τριών ετών για τα προγράμματα που θα χρηματοδοτούνται. Πρόκειται για έναν περιορισμό που δεν αιτιολογείται και αποκλείει ερευνητικές προσπάθειες με ευρύτερο χρονικό ορίζοντα. Γιατί δεν μπορεί να αποφασίζετε ανά προκήρυξη;

Θα ήθελα να κάνω και μια ξεχωριστή αναφορά σε δύο τροπολογίες που έχουν κατατεθεί, η πρώτη εκ των οποίων εντάχθηκε στο νομοσχέδιο ως άρθρο 17 -είναι του Υπουργείου Παιδείας-, σύμφωνα με την οποία αυξάνεται το ποσοστό των διακριθέντων αθλητών που εισάγονται στην τριτοβάθμια εκπαίδευση επιπλέον των εισακτέων.

Επειδή και ως παράταξη και προσωπικά έχουμε καταβάλει μεγάλη προσπάθεια για την επιβράβευση των αθλητών, κάτι στο οποίο εσείς είστε αντίθετοι, θέλω να εκφράσω την ικανοποίησή μας, γιατί η ηγεσία του Υπουργείου ανταποκρίθηκε σε αυτό το αίτημά μας. Ελπίζω να υπάρχει συνέχεια και να αντιληφθεί το Υπουργείο τη αξία της αριστείας για την ελληνική κοινωνία.

Είναι πάνω από όλα μια μικρή δικαίωση για αυτά τα παιδιά, που μοχθούν καθημερινά για να πετύχουν τους στόχους. Τόσο τα ίδια όσο και οι οικογένειές του υποβάλλονται σε θυσίες προσωπικές και οικονομικές. Αυτά τα παιδιά αξίζουν ένα αυξημένο κίνητρο, όπως είναι η εισαγωγή τους στο πανεπιστήμιο. Αξίζει να τα ωθήσουμε στην εκπαίδευση και την επιστημονική τους κατάρτιση. Διαφορετικά, πολύ σύντομα θα δούμε και στον αθλητισμό νέα παιδιά με ταλέντο και προοπτικές να φεύγουν, να μεταναστεύουν στο εξωτερικό, αναζητώντας μια υποτροφία κολεγίου, να διαπρέπουν εκεί και να χάνονται για τον ελληνικό αθλητισμό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας για πενήντα δευτερόλεπτα.

Κλείνω με τη δεύτερη τροπολογία που κατέθεσε η Νέα Δημοκρατία για το φλέγον ζήτημα των πλειστηριασμών. Πρόκειται για μια διάταξη που θωρακίζει την πρώτη κατοικία όσων έχουν οφειλές προς το δημόσιο και πληρούν, βεβαίως, συγκεκριμένες προϋποθέσεις.

Οι πλειστηριασμοί, τους οποίους στα λόγια κάποτε πολεμούσατε, όπως προανέφερα στην αρχή της ομιλίας μου, είναι μια θλιβερή πραγματικότητα για την Κυβέρνησή σας. Ακόμη και μετά την κοινή κατακραυγή, οι πρωτοβουλίες σας εξαντλήθηκαν σε επικοινωνιακά τεχνάσματα και εξαγγελίες μέσω non paper.

Η Νέα Δημοκρατία έρχεται να καλύψει τη δική σας ανεπάρκεια και να προστατεύσει την πρώτη κατοικία, όπως το έκανε και ως κυβέρνηση. Δεν άκουσα καμμία κουβέντα για την εν λόγω τροπολογία που κατέθεσε η Νέα Δημοκρατία από κανέναν Υπουργό σας, οι οποίοι πηγαινοέρχονται από το πρωί στην Ολομέλεια. Σας παρακαλούμε, ωστόσο, να την κάνετε δεκτή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Η κ. Κεραμέως, Κοινοβουλευτική Εκπρόσωπος της Νέας Δημοκρατίας, έχει τον λόγο.

**ΝΙΚΗ ΚΕΡΑΜΕΩΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα είμαι σύντομη.

Πρώτα από όλα, θα ήθελα να αναφερθώ σε κάποιες παρατηρήσεις που κάναμε χθες επί του σχεδίου νόμου, οι οποίες έχουν μείνει αναπάντητες. Δεν έχουμε λάβει ακόμα απάντηση γιατί το Γενικό Λογιστήριο του Κράτους δεν έχει αναφέρει ούτε ένα ποσό στο εν θέματι ίδρυμα, στο Ίδρυμα Έρευνας, γιατί το Γενικό Λογιστήριο του Κράτους λέει ότι δεν μπορεί να προϋπολογίσει καθόλου το κόστος αυτού του ιδρύματος. Αναπάντητο ερώτημα!

Άλλο αναπάντητο ερώτημα: Γιατί δημιουργείτε νέο ίδρυμα, ενώ η Γενική Γραμματεία Έρευνας και Τεχνολογίας επιτελεί σε μεγάλο βαθμό ήδη τον ρόλο αυτό; Είναι αυτοσκοπός η δημιουργία νέων νομικών προσώπων;

Τρίτο ερώτημα: Το υπερ-υπουργοκεντρικό μοντέλο. Ο κύριος Υπουργός έδειξε κάθε καλή διάθεση, νομίζω, να περιορίσει αυτές τις εξουσίες –και τον τιμά αυτό- ωστόσο δεν έχουμε δει ακόμα νομοτεχνικές βελτιώσεις.

Και θυμίζω ότι αναφέραμε δύο συγκεκριμένα παραδείγματα: Πρώτα από όλα, την εξουσία που δίνετε στον Υπουργό να διορίζει ο ίδιος τους ελεγκτές του ιδρύματος, τους ορκωτούς ελεγκτές, οι οποίοι προβαίνουν στην οικονομική διαχείριση του ιδρύματος. Γιατί να τους ορίζει αυτούς ο Υπουργός; Το δεύτερο παράδειγμα ήταν συγκεκριμένα για την κατανομή των πόρων του ιδρύματος. Μετά από συζήτηση προέκυψε ότι θα υπάρχει πρόταση του συμβουλίου, η οποία όμως θα πρέπει να γίνει δεκτή ή όχι από τον Υπουργό.

Πρότασή μας, λοιπόν, είναι η απόφαση αυτή να λαμβάνεται αποκλειστικά από το συμβούλιο και να μην έχει απολύτως κανέναν ρόλο ο Υπουργός, προκειμένου να αποδείξει κιόλας η Κυβέρνηση ότι δεν την ενδιαφέρει να υπερ-συγκεντρώνει εξουσίες στο πρόσωπο των Υπουργών.

Άλλο ζήτημα, το οποίο, επίσης, δεν απαντήθηκε χθες: Γιατί δεν έχει απορροφηθεί ούτε 1 ευρώ από το νέο πακέτο ΕΣΠΑ όσον αφορά την έρευνα; Επίσης, σε τι ενέργειες προβαίνει η Κυβέρνηση, σχετικά με την έλλειψη προγραμματισμού και την έλλειψη διαφάνειας των αποτελεσμάτων των ερευνητικών προγραμμάτων;

Και προχωρώ στις τροπολογίες. Κυρίες και κύριοι συνάδελφοι, αυτές εδώ είναι οι τροπολογίες που έχουν κατατεθεί. Είναι δέκα υπουργικές τροπολογίες, οι οποίες σε έκταση ξεπερνούν κατά πολύ το νομοσχέδιο που συζητούμε. Μόνο η τροπολογία για τον ΟΤΕ είναι εβδομήντα τρεις σελίδες και, βεβαίως, κατατέθηκε εκπρόθεσμα σε ένα άσχετο νομοσχέδιο.

Θα σας θυμίσω –αν και γινόμαστε κουραστικοί- το άρθρο 88 παράγραφος 3 του Κανονισμού της Βουλής. Τι λέει το άρθρο 88 παράγραφος 3 του Κανονισμού της Βουλής; Λέει επί λέξει ότι οι τροπολογίες πρέπει να σχετίζονται με το κύριο αντικείμενο του νομοσχεδίου.

Και ερωτώ και εσάς και τους πολίτες που μας παρακολουθούν: Τι σχέση ακριβώς έχει η έρευνα με υποβρύχια, συμβάσεις καθαριότητας, αθλητές, τον ΟΤΕ, ταινίες φορολογίας καπνού, διευθυντές σπουδών στο Υπουργείο Ναυτιλίας, δικαστικούς; Και θα μπορούσα να συνεχίσω. Αφήνω, λοιπόν, τους πολίτες να κρίνουν σε τι βαθμό κάνετε –και πιστεύω ότι τα κάνετε σε πολύ χειρότερο βαθμό- αυτά τα οποία εσείς οι ίδιοι κατακρίνατε.

Επιπλέον, οι τροπολογίες αυτές είναι ως επί το πλείστον ακοστολόγητες. Διαβάζω από τις τροπολογίες που εσείς οι ίδιοι καταθέσατε: Σχετικά με την παράταση συμβάσεων καθαριότητας λέγεται μέσα στην τροπολογία το εξής: «Από το επισπεύδον Υπουργείο δεν εστάλησαν στοιχεία για την εκτίμηση του ύψους της δαπάνης». Άλλη τροπολογία, αυτή του Υπουργείου Παιδείας, σχετικά με τη μετάθεση και την εξέλιξη εκπαιδευτικού προσωπικού των ΤΕΙ σε βαθμίδα ανώτερης κατηγορίας: Και εκεί το Λογιστήριο του Κράτους τι μας λέει; Μας λέει: «Δεν έχει προσδιοριστεί δαπάνη από το επισπεύδον Υπουργείο». Και άλλη τροπολογία, με την οποία, βεβαίως, είμαστε σύμφωνοι, σχετικά με την αύξηση του ποσοστού εισαγωγής διακριθέντων αθλητών στην τριτοβάθμια εκπαίδευση: Και εκεί τι λέει το Γενικό Λογιστήριο του Κράτους; Λέει: «Η δαπάνη δεν έχει επισπευσθεί από το επισπεύδον Υπουργείο».

Νομοθετούμε με «λευκές» επιταγές. Και αυτό θα έπρεπε όλοι μαζί, πέρα και πάνω από κόμματα, να μην το κάνουμε δεκτό.

Και θα αναφερθώ εν συντομία σε τρεις τροπολογίες.

Πρώτα από όλα, είναι η τροπολογία για τον ΟΤΕ, για την οποία έγινε πολύς λόγος προηγουμένως από τον κύριο Υπουργό Οικονομικών. Θα ήθελα να συνοψίσω τις δύο βαρύτατες ομολογίες που έκανε εδώ ο Υπουργός Οικονομικών πριν από λίγο. Ποιες είναι αυτές οι δύο ομολογίες;

Πρώτη ομολογία: Μας είπε ο Υπουργός των Οικονομικών ότι η Κυβέρνησή του, η Κυβέρνησή σας, η κυβερνώσα Πλειοψηφία, δέχθηκε ως υποχώρηση να μην επικυρώνονται από τη Βουλή οι συμφωνίες των μετόχων του ΟΤΕ. Με μια αφοπλιστική άνεση είπε: «Άμα θέλετε, εγώ δεσμεύομαι, θα σας τις φέρνω εδώ να τις συζητάμε».

Κύριοι, εδώ πέρα πρόκειται για μια εκ νέου εκτροπή. Υπάρχει λόγος που προβλέπεται οι συμφωνίες αυτές να κυρώνονται από την ελληνική Βουλή. Η Βουλή δεν είναι αχυράνθρωπος. Η Βουλή υπάρχει λόγος για τον οποίο προβλέπεται να έχει αυτές τις εξουσίες.

Τι μας είπε ο Υπουργός; Μας είπε: Δεν πειράζει. Δεν θα εγκρίνονται πια από τη Βουλή, αλλά εγώ, μην ανησυχείτε, θα τις φέρνω εδώ να τις συζητάμε.

Δεύτερη πρωτοφανής ομολογία: Ο Υπουργός Οικονομικών, κατόπιν ερωτήματός μας, απήντησε ότι πράγματι το ελληνικό δημόσιο χάνει κάποια δικαιώματα βέτο που διατηρούσε στο πλαίσιο της εταιρείας του ΟΤΕ. Το ομολόγησε ο ίδιος και αυτό είναι άλλη μια άτακτη υποχώρηση και μεγάλη ήττα, δυστυχώς για τη χώρα μας, της Κυβέρνησης.

Δεύτερη τροπολογία είναι αυτή για την παράταση των συμβάσεων καθαριότητας στους ΟΤΑ. Κυρίες και κύριοι, αναφέρθηκα και χθες σε αυτήν την τροπολογία. Αναφέρθηκα διότι φυσικά είναι θετικό να έχουν όσο πιο πολλοί συμπολίτες μας δουλειά. Φυσικά και αυτό είναι ευκταίο και φυσικά αυτό είναι κάτι το οποίο πρέπει να επιδιώκουμε όλοι.

Όμως, οι νόμοι υπάρχουν για συγκεκριμένο λόγο. Και το ΑΣΕΠ υπάρχει, επίσης, για συγκεκριμένο λόγο. Δεν μπορούμε, λοιπόν, συστηματικά να παρεκκλίνουμε από τις διατάξεις, προκειμένου να ικανοποιούμε αιτήματα κάποιων συγκεκριμένων κατηγοριών. Είναι κάτι που γίνεται για πολλοστή φορά.

Θυμίζω άλλωστε ότι πριν από μερικούς μήνες μας ζητήσατε να παραγραφούν οι συμβάσεις των υπαλλήλων της καθαριότητας έως το τέλος του 2016 και τώρα, μετά από μερικούς μήνες, έρχεστε και λέτε εκ νέου ότι παρατείνετε τις συμβάσεις μέχρι το 2017.

Δεν μπορούν να εξισώνονται οι διαδικασίες πρόσληψης μόνιμου και έκτακτου προσωπικού. Ο νομοθέτης έχει προβλέψει διάκριση μεταξύ των δύο. Γι’ αυτόν ακριβώς τον λόγο υπάρχει και το ΑΣΕΠ, προκειμένου να δίνονται ίσες ευκαιρίες σε ανθρώπους οι οποίοι θέλουν να δουλέψουν στο δημόσιο.

Κλείνω με την τροπολογία για την πρώτη κατοικία. Θα ήθελα να σας θυμίσω λίγο το ιστορικό εδώ πέρα:

Ο ΣΥΡΙΖΑ όταν ήταν στην αντιπολίτευση, καταψήφισε διάταξη που είχε φέρει η Νέα Δημοκρατία για την προστασία της πρώτης κατοικίας. Να το επαναλάβω: Ο ΣΥΡΙΖΑ καταψήφισε την προστασία της πρώτης κατοικίας όταν ήταν στην αντιπολίτευση!

Κατά τη διάρκεια της προεκλογικής εκστρατείας, ο ΣΥΡΙΖΑ έκανε εκστρατεία με το μότο «κανένα σπίτι στα χέρια τραπεζίτη». Μάλιστα, την προηγούμενη εβδομάδα, αν δεν κάνω λάθος, πριν από δέκα μέρες, ο Πρωθυπουργός εδώ μας έλεγε: «Μα, γιατί τόση φασαρία για το θέμα της πρώτης κατοικίας. Προστατεύεται απόλυτα».

Λίγες μέρες αργότερα –θυμίζω, παραμονή του συνεδρίου του ΣΥΡΙΖΑ- είπε ότι ετοιμάζεται τροπολογία, ετοιμάζεται συνολική ρύθμιση, προκειμένου να προστατευθεί η πρώτη κατοικία από χρέη στο δημόσιο. Καμία τέτοια τροπολογία δεν ήρθε. Μάλιστα, από πέρσι τον Δεκέμβριο ακούμε ότι θα έρθει αυτή η τροπολογία για την προστασία της πρώτης κατοικίας για χρέη στο δημόσιο. Δεν ήρθε.

Ήρθε, όμως, μία τροπολογία της Νέας Δημοκρατίας, η οποία προβλέπει προστασία της πρώτης κατοικίας για χρέη προς το δημόσιο. Όμως, αυτή η τροπολογία δεν έγινε δεκτή.

Ξέρετε, εγώ περίμενα, κύριε Υπουργέ, ότι θα κοιτούσατε -και το λέω με βαθιά εκτίμηση στο πρόσωπό σας- το συμφέρον των πολιτών πάνω από το συμφέρον του κόμματος. Διότι εδώ πέρα μας είπατε ότι δεν την κάνετε δεκτή, γιατί έχει το έμβλημα της Νέας Δημοκρατίας, και ότι θα φέρει η Κυβέρνηση μια άλλη, η οποία θα έχει το έμβλημα του ΣΥΡΙΖΑ. Δεν πάμε, όμως, έτσι μπροστά.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε και εμείς.

**ΦΩΤΕΙΝΗ ΒΑΚΗ:** Κύριε Πρόεδρε, μπορώ και εγώ να δευτερολογήσω ως Κοινοβουλευτική Εκπρόσωπος;

**ΠΡΟΕΔΡΕΥΩΝ (Γεώργιος Βαρεμένος):** Τώρα;

**ΦΩΤΕΙΝΗ ΒΑΚΗ:** Θέλω να απαντήσω για πέντε λεπτά.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η κ. Βάκη για πέντε λεπτά.

**ΦΩΤΕΙΝΗ ΒΑΚΗ:** Δεν σκόπευα να πάρω τον λόγο, αλλά, επειδή ακούγονται τερατώδη ψεύδη, οφείλω να απαντήσω.

Κατ’ αρχάς, για την τροπολογία που αφορά τον ΟΤΕ, εγώ δεν πρόκειται να υπερασπιστώ τίποτα. Δεν γνωρίζω το θέμα καλά, για το 5%. Να θυμίσουμε, όμως, μερικά πράγματα, γιατί μας ακούει ο ελληνικός λαός, του οποίου προσβάλλετε τη μνήμη. Το 95% του ΟΤΕ πότε εκχωρήθηκε;

Δεν μου λέτε, το PSI, για το οποίο τόσο πολύ επαίρεστε, με υπηρεσιακή κυβέρνηση δεν έγινε; Επί κυβερνήσεως Παπαδήμου δεν έγινε;

Να θυμίσω και κάτι άλλο; Οι πάρα πολλές απολύσεις, για τις οποίες ο Πρόεδρός σας έχανε τον ύπνο του, πώς γίνονταν; Με εξουσιοδότηση στον Υπουργό και όχι μέσω κύρωσης από την ελληνική Βουλή.

Και όσον αφορά τους πλειστηριασμούς, είναι καλοδεχούμενη η έγνοια σας και η ευαισθησία σας, έστω και εάν εκδηλώνεται πάρα πολύ αργά. Μόνο που το 2013, κυρία Κεραμέως, με τον ν.4224, τον νόμο Χατζηδάκη για τα κόκκινα δάνεια η πρώτη κατοικία σταμάτησε να προστατεύεται από χρέη προς την εφορία και τα ασφαλιστικά ταμεία.

**ΝΙΚΗ ΚΕΡΑΜΕΩΣ:** Ψηφίσαμε νόμο!

**ΦΩΤΕΙΝΗ ΒΑΚΗ:** Να θυμίσουμε και την προσωποκράτηση για 5.000 ευρώ οφειλή, όπου ευυπόληπτοι άνθρωποι στοιβάζονταν στα τμήματα κράτησης; Και με τη δική μας Κυβέρνηση, επί Κυβέρνησης ΣΥΡΙΖΑ, σταμάτησε η προσωποκράτηση για χρέη στο δημόσιο μέχρι 50.000 ευρώ.

Όσον αφορά τις κατασχέσεις και τους πλειστηριασμούς της πρώτης κατοικίας για οφειλές σε τράπεζα, το έχουμε επαναλάβει εκατό φορές. Για πολύ μικρά, χαμηλά εισοδήματα είναι η πρώτη φορά που και το κράτος γίνεται αρωγός στην αποπληρωμή της δόσης, όταν ο οφειλέτης δεν μπορεί να καταβάλει τη δόση, και για το υπόλοιπο 65% που αφορά την πλειοψηφία των ελληνικών νοικοκυριών προστατεύεται και με προσαυξήσεις 20.000 ευρώ για έγγαμους και τέκνα μέχρι περίπου τις 280.000 ευρώ της τρέχουσας αξίας.

Να είμαστε, λοιπόν, λίγο πιο προσεκτικοί σε τέτοια θέματα.

**ΝΙΚΗ ΚΕΡΑΜΕΩΣ:** Κύριε Πρόεδρε, μου επιτρέπετε να απαντήσω για ένα λεπτό στη συνάδελφο;

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία συνάδελφε, έχετε τον λόγο.

**ΝΙΚΗ ΚΕΡΑΜΕΩΣ:** Δύο προτάσεις θα πω μόνο. Πρώτη πρόταση: Νόμος του 2014, Νέα Δημοκρατία, προστασία της πρώτης κατοικίας. Ο ΣΥΡΙΖΑ καταψήφισε την προστασία της πρώτης κατοικίας.

Δεύτερη πρόταση: Δεν άκουσα τίποτα από την Κοινοβουλευτική Εκπρόσωπο του ΣΥΡΙΖΑ για το ότι φέραμε μια διάταξη για να καλύψουμε τη δική σας παράλειψη. Ομολογουμένως ο Υπουργός είχε την ευαισθησία –και τον τιμά αυτό που έκανε- να πει ότι πράγματι είναι ένα ευαίσθητο το θέμα, αλλά όμως δεν γίνεται δεκτή, γιατί θα φέρετε εσείς τη δική σας ρύθμιση. Νομίζω ότι ο λαός βλέπει και κρίνει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Φορτσάκη, έχετε τον λόγο.

**ΘΕΟΔΩΡΟΣ ΦΟΡΤΣΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, μιλάμε πολλές ώρες για τροπολογίες και τελικά ξεχνάμε το κύριο αντικείμενο της συζήτησης, που είναι φυσικά ο νόμος για την έρευνα.

Εγώ λοιπόν θα επανέλθω με λίγες σκέψεις πάνω σε ορισμένα άρθρα του νόμου αυτού και στη συνέχεια θα σχολιάσω τις τροπολογίες που αναφέρονται ειδικότερα στο ζήτημα της παιδείας.

Είπα και χθες ότι η φιλοσοφία που εμπνέει το Υπουργείο είναι διαμετρικά αντίθετη από τη δική μας. Εμείς δεν θέλουμε έναν φορέα ερευνητικό, γραφειοκρατικό και κρατικιστικό. Θέλουμε έναν φορέα ο οποίος θα εκφράζει κατά τρόπο ενιαίο την ερευνητική πολιτική στη χώρα και ο οποίος θα στηρίζεται σε δύο πόδια. Το ένα θα είναι η κρατική επιχορήγηση και φυσικά η κρατική στήριξη ή η με όποια μορφή το κράτος κρίνει πρόσφορη στήριξή του και το άλλο θα είναι η ιδιωτική πρωτοβουλία, διότι η καινοτόμα επιχείρηση πρέπει να στηρίζεται πάνω στην ιδιωτική πρωτοβουλία.

Είπε προηγουμένως και η Κοινοβουλευτική μας Εκπρόσωπος κ. Κεραμέως, αλλά και εγώ χθες ότι δεν υπάρχει καμμία μελέτη για το πώς θα έχουμε ανταπόδοση έστω και για ένα ευρώ από τα 240 εκατομμύρια που δανειζόμαστε.

Κατακερματισμένη και αναποτελεσματική η έρευνα στην Ελλάδα, ενώ δεν υπάρχει καμμία ερευνητική πολιτική συνολική. Και τώρα τα πράγματα χειροτερεύουν ακόμη περισσότερο, αφού φτιάχνουμε έναν νέο φορέα, ο οποίος έρχεται να βαρύνει την όλη κατάσταση και ο οποίος λειτουργεί απολύτως συγκυριακά για μια συγκεκριμένη περίοδο με μια χρηματοδότηση που προέρχεται από δάνειο χωρίς ανταποδοτικότητα και χωρίς μέλλον.

Ειδικότερα, θα ήθελα να σχολιάσω τρία, τέσσερα ζητήματα. Το πρώτο είναι αυτό των προσλήψεων. Υπάρχει αδιαφάνεια. Ο Υπουργός προσλαμβάνει μέχρι να στηθεί ο φορέας, ενώ δεν ξέρουμε πόσο καιρό θα κάνει να στηθεί ο φορέας, δεν ξέρουμε για ποιον λόγο πρέπει ο Υπουργός να βιαστεί να διορίσει πριν στηθεί ο φορέας, ενώ δεν ξέρουμε καθόλου ποια θα είναι τα κριτήρια που θα χρησιμοποιήσει ο Υπουργός.

Αλλά και μετά, οι προσλήψεις που προβλέπονται από τον γενικό διευθυντή είναι εξίσου αδιαφανείς, διότι γίνονται χωρίς έγκριση από το επιστημονικό συμβούλιο.

Θα ήταν καλύτερα, το Υπουργείο, που καθυστέρησε αρκετά να αναλάβει πρωτοβουλία, να είχε ενεργήσει νωρίτερα και πάντως, να μην είχε αφήσει τόσος καιρός να παρέλθει αδικαιολόγητα από την ώρα που ολοκληρώθηκε η διαβούλευση του νομοσχεδίου που συζητάμε σήμερα.

Σημείο δεύτερο. Το δικαίωμα ένστασης του Υπουργού, για τις επιλογές των προσώπων που τα πανεπιστήμια προτείνουν για τη γενική συνέλευση και του επιστημονικού συμβουλίου. Και εδώ αυτό το δικαίωμα ένστασης μου φαίνεται ότι είναι μη αξιοκρατικό. Ευτυχώς αυτό φαίνεται να διορθώθηκε.

Οργανόγραμμα δεν υπάρχει. Εμφανίζεται ένας φορέας, χωρίς να ξέρουμε πώς είναι οργανωμένος. Ούτε φαίνεται να υπάρχει πρόβλεψη για το πώς θα αποζημιωθούν ή θα αμειφθούν εκείνοι, οι οποίοι θα έρθουν να ενταχθούν στον φορέα αυτό. Θυμίζω ότι υπήρχε προηγουμένως στο προσχέδιο πρόβλεψη, η οποία μάλιστα ήταν αρκετά γενναιόδωρη και η οποία αυτή τη στιγμή δεν υπάρχει, χωρίς να ξέρουμε, όμως, τι την αντικαθιστά.

Και φυσικά δεν υπάρχει η Έκθεση του Γενικού Λογιστηρίου του Κράτους, για να ξέρουμε τι θα μας στοιχίσει αυτός ο φορέας. Είναι πράγματα, δηλαδή, που δείχνουν δυστυχώς προχειρότητα στην αντίληψη και δείχνουν ότι το Υπουργείο δεν εκπονεί μια συνολική πολιτική, αλλά προτιμά επιμέρους εμβαλωματικές λύσεις, συγκυριακού χαρακτήρα.

Σημείο επόμενο: Η γενική συνέλευση του φορέα. Δεν υπάρχει κανένας λόγος ένας φορέας όπως αυτός, να διαθέτει ένα όργανο τόσο βαρύ όπως είναι η γενική συνέλευση, διότι ούτε χαράσσει ούτε ασκεί πολιτική, απλώς ο φορέας αυτός υλοποιεί δράσεις, οι οποίες του έχουν ανατεθεί, ενώ δεν κάνει τίποτα σημαντικό. Όλα τα άλλα, όλες οι άλλες δραστηριότητες, θα μπορούσαν να έχουν ανατεθεί σε όργανο διαφορετικό, χωρίς να χρειάζεται να βαρύνεται ο φορέας με την ύπαρξη μιας γενικής συνέλευσης, η οποία δεν έχει κανέναν λόγο να υπάρχει.

Η επιλογή του επιστημονικού συμβουλίου θα μπορούσε να γίνεται από ένα σώμα εκλεκτόρων, το οποίο θα έπρεπε να έχει συγκροτηθεί με εκπροσώπηση αναλογική του βάρους του κάθε ιδρύματος και όχι με εκπροσώπηση όπου τα πανεπιστήμια θα είναι ίσα, χωρίς να λαμβάνεται υπ’ όψιν το μέγεθος και η σημασία τους.

Και νομίζω ότι θα έπρεπε να μελετηθεί και το ζήτημα της θητείας των οργάνων και ειδικότερα η θητεία της γενικής συνέλευσης, η οποία θα έπρεπε να είναι τέσσερα –κατά τη γνώμη μου- αντί για τρία χρόνια, για να συμπέσει με τις γενικότερες θητείες και το ίδιο και η θητεία του προέδρου. Ενώ και η διάρκεια των έργων, θα έπρεπε να καθορίζεται κάθε φορά ανάλογα με το συγκεκριμένο έργο στην προκήρυξη η οποία θα το προβλέπει, χωρίς να πέσουμε στη δαμόκλειο σπάθη των τριών αυστηρά ετών, που προβλέπει το νομοσχέδιο.

Ήθελα επίσης, επειδή άκουσα πολλές φορές ότι για πρώτη φορά καθορίζονται οι τομείς της έρευνας από το νομοσχέδιο αυτό να θυμίσω ότι δυστυχώς, ο καθορισμός αυτός δεν γίνεται κατά τρόπο ορθολογικό, διότι χρησιμοποιούνται συγχρόνως και παραλλήλως δύο εντελώς διαφορετικές μέθοδοι καθορισμού των αντικειμένων των τομέων.

Η πρώτη μέθοδος είναι ότι προσδιορίζονται οι τομείς της έρευνας διαθεματικά: Έχουμε, παραδείγματος χάριν, επιστήμες υγείας, ενώ έχουμε άλλους τομείς, οι οποίοι αφορούν συγκεκριμένα αντικείμενα, τα οποία μάλιστα παραμένουν εξαιρετικά απροσδιόριστα και έχουν μια εγγενή απροσδιοριστία. Τι σημαίνει περιβάλλον και βιώσιμη ανάπτυξη; Και τέλος, δεν έχουμε καμμία μνεία του τι σημαίνει καινοτόμος επιχειρηματικότητα.

Κλείνω τα σχόλια πάνω στα άρθρα λέγοντας ότι ένας γενικός διευθυντής δεν επιτρέπεται να παύεται μόνο με την πλειοψηφία του επιστημονικού συμβουλίου. Θα έπρεπε να προβλεφθεί μια διαδικασία, η οποία να είναι βαρύτερη.

Έρχομαι τώρα με δυο λόγια -γιατί ο χρόνος έχει σχεδόν περάσει- στο ζήτημα των τροπολογιών που αφορούν στην παιδεία.

Πρώτα-πρώτα, κύριε Υπουργέ, πρέπει να σας πω ότι λυπάμαι πάρα πολύ που συνεχίζει το Υπουργείο να καταφεύγει σε αυτή την διαδικασία των τροπολογιών, αντί να φέρει τα θέματα να τα συζητήσουμε με ηρεμία και να έχουμε μια πραγματική ανταλλαγή απόψεων, έστω και αν διαφωνούμε, πάνω στα συζητούμενα θέματα.

Θέμα πρώτο: Οι μετεγγραφές. Εγώ προσωπικά πιστεύω ότι δεν θα έπρεπε να υπάρχουν μετεγγραφές στα πανεπιστήμια. Πνίγουμε τα πανεπιστήμια με αριθμό θέσεων φοιτητών που τα πανεπιστήμια δεν μπορούν να διδάξουν. Υπερδιπλασιάζονται οι προβλεπόμενες θέσεις και αυτό πρέπει κάποτε να σταματήσει.

Αντιλαμβάνομαι ότι αυτήν την ώρα είναι πολύ δύσκολο σε μια οικογένεια που έχει παιδιά που σπουδάζουν σε διαφορετικούς χώρους να πούμε: «πλήρωσε, για να είναι τα παιδιά σου σε δύο διαφορετικές πόλεις». Θα προτιμούσα να έχουμε δώσει στα παιδιά αυτά μία αποζημίωση στον τόπο που έχουν επιλεγεί να σπουδάσουν και όχι να έρχονται σε άλλα πανεπιστήμια, τα οποία τα βαραίνουν, χωρίς να μπορούν τα πανεπιστήμια να ικανοποιήσουν το αίτημα των φοιτητών για παροχή ποιοτικής γνώσης.

Νομίζω ότι θα πρέπει να προσανατολιστεί το Υπουργείο προς μια λύση της κατεύθυνσης αυτής. Όσο βέβαια δεν υπάρχει πρόβλεψη ενίσχυσης των φοιτητών που έχουν ανάγκη να είναι κοντά στις οικογένειές τους, γιατί έχουν εξαιρετική αδυναμία, από τα δύο κακά προτιμώ αυτό το οποίο φέρνετε εδώ, αλλά υπογραμμίζω ότι αυτό δεν μπορεί να αποτελεί λύση μόνιμη.

Ήθελα να κάνω ένα σχόλιο για τη μονιμοποίηση...

**ΠΡΟΕΔΡΕΥΩΝ (Γεώργιος Βαρεμένος):** Και τελειώνετε, κύριε Φορτσάκη.

**ΘΕΟΔΩΡΟΣ ΦΟΡΤΣΑΚΗΣ:** Τελειώνω, κύριε Πρόεδρε, σε λιγότερο από μισό λεπτό.

Ήθελα να κάνω ένα σχόλιο για τη μονιμοποίηση των επίκουρων καθηγητών, η οποία προβλέφθηκε τελευταία. Έχουν μείνει, κύριε Υπουργέ, μετέωροι οι επίκουροι καθηγητές οι οποίοι δεν έκαναν αίτηση για εξέλιξη, για μονιμοποίηση, γιατί πίστευαν ότι θα εξελιχθούν με την απευθείας διαδικασία, που τους επέτρεπε να γίνουν αναπληρωτές. Τώρα, με τη νέα ρύθμιση –δεν μπαίνω τώρα στο αν έπρεπε να γίνει νέα ρύθμιση, αν στέκει ή δεν στέκει, αλλά αν υποθέσουμε ότι υπάρχει η νέα ρύθμιση, που εφαρμόζεται αυτήν την ώρα- αυτοί οι οποίοι δεν έχουν κάνει αίτηση μονιμοποίησης, αν εφαρμοστεί η νομοθεσία, δεν μπορούν να κάνουν ούτε αίτηση για εξέλιξη ούτε αίτηση για μονιμοποίηση. Είναι, λοιπόν, «στον αέρα». Πρέπει να το δείτε αυτό.

Εμείς στη Νομική Σχολή Αθηνών, παραδείγματος χάριν, δεχτήκαμε καταχρηστικώς τις αιτήσεις και ελπίζουμε ότι το Υπουργείο δεν θα έχει αντίρρηση, αλλά η διαδικασία είναι «στον αέρα». Πρέπει, λοιπόν, να δείτε τι θα γίνει με αυτούς οι οποίοι δεν έκαναν αίτηση, όταν υπήρχε η πρόβλεψη για δυνατότητα αίτησης, γιατί πίστευαν ότι μπορούσαν να εξελιχθούν χωρίς αίτηση και τώρα έχει παρέλθει η προθεσμία τους. Αυτοί θα φύγουν; Πρέπει να το δείτε με τους συμβούλους σας αυτό. Είναι σημαντικό θέμα και απασχολεί μεγάλο αριθμό επίκουρων καθηγητών στο πανεπιστήμιο.

**ΠΡΟΕΔΡΕΥΩΝ (Γεώργιος Βαρεμένος):** Και με αυτό παρακαλώ να τελειώσετε, κύριε Φορτσάκη.

**ΘΕΟΔΩΡΟΣ ΦΟΡΤΣΑΚΗΣ:** Τελειώνω λέγοντας ότι τα ζητήματα της μονιμοποίησης με τις προσωποπαγείς θέσεις καλά κάνατε και τα πήρατε πίσω. Ενώ για τις άλλες δύο τροπολογίες που έχετε φέρει, δηλαδή για τη δυνατότητα συμμετοχής ομότιμων καθηγητών, συμφωνούμε -εγώ προσωπικά συμφωνώ- να υπάρχει δυνατότητα να συμμετέχουν στην έρευνα.

Όσο για το θέμα της ισοτιμίας του διπλώματος του διδασκαλείου, βεβαίως κατά ακριβολογία δεν είναι ίσο το δίπλωμα αυτό με μεταπτυχιακό, αλλά ίσως για λόγους επιείκειας να πρέπει να γίνει δεκτό.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε κι εμείς.

Ο Υπουργός κ. Δρίτσας έχει τον λόγο.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Θέλω να παρουσιάσω, κυρίες και κύριοι Βουλευτές, την τροπολογία με γενικό αριθμό 697 και ειδικό 81 του Υπουργείου Ναυτιλίας και Νησιωτικής Πολιτικής, την οποία βέβαια συνυπογράφουν και οι άλλοι συναρμόδιοι Υπουργοί.

Κατ’ αρχάς, είναι τροπολογία που κατατέθηκε εγκαίρως, από τις 12-10-2016. Η Βουλή έχει όλο τον χρόνο να τη μελετήσει. Δεν είναι σε άσχετο νομοσχέδιο. Είναι σε νομοσχέδιο του Υπουργείου Παιδείας γενικώς για την εκπαίδευση. Προφανώς η ναυτική εκπαίδευση είναι τομέας που κατ’ εξοχήν αρμόδιο είναι το Υπουργείο Ναυτιλίας, αλλά πρόκειται εν ευρεία και σε ειδική έννοια για εκπαιδευτική διαδικασία. Δεν ανατρέπει κάτι θεμελιακό. Αφορά ρυθμίσεις και βελτιώσεις υπερώριμες, υποχρεωτικές και πιεστικές τώρα πια και επείγουσες, θα έλεγα, με δεδομένο ότι η τροπολογία ήταν έτοιμη από το καλοκαίρι, αλλά ακριβώς επειδή δεν θέλαμε να την καταθέσουμε σε νομοσχέδια όπου δεν ταίριαζε, δεν βρήκαμε τον τρόπο να έρθει νωρίτερα στη Βουλή.

Τώρα πια είναι απολύτως αναγκαίο και σας καλώ να την εγκρίνετε, να την ψηφίσετε, με δεδομένο ότι πραγματικά λύνει προβλήματα και δεν δημιουργεί προβλήματα. Λύνει ώριμα προβλήματα -και εξηγούμαι, σε γενικές γραμμές- με τα θέματα που ρυθμίζει:

Κατ’ αρχάς, σε σχέση με τη δημιουργία πέντε συνολικά νέων οργανικών θέσεων για τις θέσεις Διευθυντών στα Κέντρα Επιμόρφωσης Στελεχών Εμπορικού Ναυτικού, κάτι που είναι απολύτως αναγκαίο. Με το προεδρικό διάταγμα 103/2014, που πετσόκοψε κυριολεκτικά η προηγούμενη κυβέρνηση επί τη βάσει των μνημονιακών κατευθύνσεων τις οργανικές θέσεις, έγιναν πολλές και σημαντικές παρεμβάσεις, που σε πολλούς τομείς, κρίσιμους και σοβαρούς, διαμόρφωσαν προϋπόθεση διάλυσης. Τι να σας πω. Οι οργανικές θέσεις στη ναυτική εκπαίδευση ήταν διακόσιες ογδόντα πέντε με το προηγούμενο προεδρικό διάταγμα και περιορίστηκαν στις ογδόντα οκτώ. Αν είναι δυνατόν, πρώτη ναυτιλιακή δύναμη στον κόσμο η Ελλάδα, η ναυτική εκπαίδευση να αποτελεί κεντρικό μοχλό της ναυτιλίας και να περιορίζονται οι οργανικές θέσεις τόσο δραστικά, με τέτοιο πετσόκομμα! Κι όχι μόνο αυτό, αλλά φαίνεται ότι οι εμπνευστές αυτού του προεδρικού διατάγματος της Νέας Δημοκρατίας είχαν και αντιαυταρχικής εκπαίδευσης αντιλήψεις -ένα νέο Σάμερχιλ ήθελαν!- και κατάργησαν τους διευθυντές. Τι να πω. Αυτό αποκαθιστά η τροπολογία.

Είναι τόσο αναγκαίο, γιατί οι διευθυντές έχουν την κύρια ευθύνη για την εκτέλεση των εκπαιδευτικών προγραμμάτων, τη διευθέτηση σπουδαστικών ζητημάτων, την κατάργηση ωρολογίων προγραμμάτων. Τα λέει ο Κανονισμός. Αυτοί και μόνο αυτοί μπορούν να τα κάνουν αυτά και δεν υπάρχουν. Το ένα που ρυθμίζει είναι αυτό και επιτέλους μπορέσαμε να κάνουμε πέντε νέες οργανικές θέσεις. Φοβερό! Ενώ, πράγματι, συμφωνώ με τον κ. Καρρά –δεν ήμουν εδώ, αλλά ενημερώθηκα ότι παρενέβη-, το ζήτημα είναι ανοικτό. Χρειάζεται σταθερές για να λειτουργήσει η ναυτική εκπαίδευση, όπως κι άλλοι τομείς και κλάδοι, χρειάζεται οργανικές θέσεις και μόνιμο εκπαιδευτικό προσωπικό. Βεβαίως. Και είμαστε στην κατεύθυνση αυτή να διαμορφώσουμε όρους και προϋποθέσεις.

Έχει ξεκινήσει η διαδικασία και με τα συναρμόδια Υπουργεία, ακριβώς για να πετύχουμε αύξηση, στις νέες συνθήκες των οργανικών θέσεων, που δεν είναι το μεγάλο δημόσιο, οι προσλήψεις. Είναι απολύτως ανταποδοτικά αυτά τα πράγματα. Δεν γίνεται χωρίς αυτό να λειτουργήσει η παραγωγική μηχανή. Η ναυτική εκπαίδευση είναι άμεσα συνδεδεμένη με την παραγωγική δραστηριότητα της ναυτιλίας. Δεν θα βγάλουμε από τις σχολές άνεργους. Αντίθετα, έχουμε ανάγκη καπεταναίων, μηχανικών κ.λπ. και επιμορφούμενων στη συνέχεια. Είναι απολύτως, λοιπόν, αναγκαίο αυτό κι όμως περικόπηκαν. Και έχουμε τώρα να λέμε αν είναι έγκυρη ή οτιδήποτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Οι υπόλοιπες ρυθμίσεις αφορούν ενσωμάτωση απαιτήσεων που προκύπτουν από την εφαρμογή της διεθνούς σύμβασης STCW Manila 2010 που ρυθμίζουν επιμέρους ζητήματα μικρής εμβέλειας, αλλά σημαντικά για την εύρυθμη λειτουργία των σχολών αλλά και για την αρμονική ενσωμάτωση των διεθνών κανόνων με τα ζητήματα αυτά, όπως επίσης και μια σειρά από ζητήματα που έχουν προκύψει από την πρακτική. Ένα από αυτά είναι αυτό που έχει γίνει και γνωστό ευρέως, που δεν μπορούσαν στην Πρέβεζα να πάρουν τα πτυχία τους οι πτυχιούχοι από τέτοιου είδους δυσλειτουργίες, τα οποία τα ρυθμίζουμε.

Για αυτό πιστεύω ότι η Βουλή δεν θα έχει κανέναν λόγο να μην ψηφίσει για αυτή την τροπολογία, η οποία είναι μόνο προς την κατεύθυνση του να λύσει προβλήματα κι όχι να δημιουργήσει ή να αποτυπώσει κάποια ειδική επιλογή.

Έχουμε ομάδα εργασίας συστημένη υπεύθυνα και επίσημα, με απόφαση υπουργική, από εμένα, για τη ναυτική εκπαίδευση και σε σύντομο διάστημα θα μπορούμε να παρουσιάσουμε τα πορίσματα αυτής της ομάδας εργασίας, για να βάλουμε μπρος μια διαδικασία αναβάθμισης.

Στο μεταξύ -και ολοκληρώνω, κύριε Πρόεδρε-, έχουμε κάνει πολλά βήματα στη ναυτική εκπαίδευση, λύνοντας επιμέρους ζητήματα και στο κτηριακό και στον εξοπλισμό και στην ένταξη στα προγράμματα ΕΣΠΑ και στην επαναφορά του πάσου στους σπουδαστές της Σχολής Ασπροπύργου, που είχε καταργηθεί πολλά χρόνια, και στην επαναλειτουργία όλων των κτηρίων της Μηχανιώνας και στη δημιουργία -που προγραμματίζουμε και δρομολογήσαμε- νέου ΚΕΣΕΝ Βορείου Ελλάδος στη Μακεδονία, στη Μηχανιώνα, και πολλά άλλα, τα οποία είναι εν κινήσει. Άλλα είναι ήδη θεσμοθετημένα και λειτουργούν και άλλα είναι εν κινήσει.

Σχετικά με το σχόλιο που έκανε ο συνάδελφος κ. Δελής από το Κομμουνιστικό Κόμμα Ελλάδας και ενημερώθηκα γι’ αυτό, θα ήθελα να πω το εξής. Το κεφάλαιο ναυτικής εκπαίδευσης έχει πολλά προβλήματα και δεν είναι ισχυρό κεφάλαιο πια, για να καλύψει τις ανάγκες. Το ότι, όμως, επιστρέφεται στους εφοπλιστές, δεν ισχύει πια. Απλώς διατηρείται ακόμα και κακώς. Θα πρέπει να τακτοποιηθεί και αυτό νομοθετικά. Εδώ και τρία χρόνια η Ένωση Ελλήνων Εφοπλιστών έχει αποποιηθεί αυτό το ποσό, που μέσα από έναν συμψηφισμό επιστρεφόταν.

Για τα δε υπόλοιπα, κατανοώ τις συνδικαλιστικές διεκδικήσεις. Εγώ μιλώ με τους εκπροσώπους των σπουδαστών πολύ συχνά στο Υπουργείο. Πολλά από τα αιτήματά τους τα έχουμε επιλύσει, κάποια άλλα είναι δρομολογημένα να τα επιλύσουμε. Η συνδικαλιστική διεκδίκηση είναι πάντα θεμιτή και αναγκαία, είναι ζωογόνος, γιατί κρατάει ανοικτά τα ζητήματα. Μη θεωρήσουμε, όμως, πολιτικά ότι υπάρχει ένα τέλμα. Υπάρχει σημαντική πρόοδος και μεγάλη διαφορά στο τι ήταν πριν, με τις προηγούμενες κυβερνήσεις, και τι είναι τώρα, με τη δική μας Κυβέρνηση.

Κύριε Πρόεδρε, καταθέτω και κάποιες νομοτεχνικές βελτιώσεις, οι οποίες όπως θα τις δείτε και θα τις δει και το Σώμα, είναι απλώς διόρθωση ημαρτημένων και τίποτε άλλο.

Ευχαριστώ.

(Στο σημείο αυτό ο Υπουργός Ναυτιλίας και Νησιωτικής Πολιτικής κ. Θεόδωρος Δρίτσας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 236)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τρεις εκπαιδευτικοί συνοδοί τους από το Γυμνάσιο Βελεστίνου Μαγνησίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Γεωργαντάς από τη Νέα Δημοκρατία.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Κύριοι συνάδελφοι, έρχονται κάποιες στιγμές που αισθάνεσαι αδύναμος να εκφράσεις τα επιχειρήματά σου για μια κατάφωρη παραβίαση όχι απλά των υφιστάμενων νομοθετημάτων και των κανόνων καλής νομοθέτησης, αλλά και της κοινής λογικής.

Πριν από έναν μήνα ο κ. Βερναρδάκης έφερε μια τροπολογία για την παράταση των συμβάσεων ορισμένου χρόνου καθαριότητας στους δήμους. Σήμερα αυτή η τροπολογία είναι το άρθρο 16 του νομοσχεδίου που έχετε μπροστά σας. Να ξεκαθαρίσουμε κάτι. Από το άρθρο 103 του Συντάγματος και από σχετικές διατάξεις νόμων προβλέπεται πράγματι να υπάρχει ένα είδος εργασίας που λέγεται «σύμβαση ορισμένου χρόνου και έργου». Συνήθως είναι συμβάσεις καθαριότητας, όταν υπάρχει αναγκαιότητα από έναν φορέα γι’ αυτή τη σύμβαση. Συνήθως είναι οι καλοκαιρινοί μήνες στην Ελλάδα, που έχει περισσότερο κόσμο, που έχει περισσότερο τουρισμό ή και σε περιόδους χειμώνα σε κάποιες άλλες περιοχές.

Γι’ αυτές τις συμβάσεις, οι οποίες είναι πλήρως ανταποδοτικές και έχουν να κάνουν με τα τέλη καθαριότητας που εισπράττει ο κάθε δήμος, υπήρχε μέχρι σήμερα η δυνατότητα το κάθε δημοτικό συμβούλιο να αποφασίζει τον αριθμό τους και τη διάρκειά τους. Συνήθως τα κριτήρια αυτών των συμβάσεων είναι κοινωνικά και γίνονται με κριτήρια ΑΣΕΠ, συνήθως οκτάμηνα, τα οποία και ανανεώνονται στη συνέχεια με άλλους συμβασιούχους, καθώς χρειάζεται βασικά χρόνος ανεργίας για να επιλεγείς.

Ενώ, λοιπόν, υπήρχε μέχρι τώρα αυτή η πορεία των πραγμάτων και το κάθε δημοτικό συμβούλιο είχε τη δυνατότητα να καθορίσει και να προγραμματίσει τις αναγκαιότητες αυτές και με τα δημοτικά τέλη που εισπράττει να μπορεί να πληρώσει αυτούς τους εργαζόμενους και ταυτόχρονα να μπορεί να κάνει και ανανέωση του στόλου των απορριμματοφόρων, ίσως, τα οποία έχει, έρχεται ξαφνικά η Κυβέρνηση και -το επαναλαμβάνω, θα πω δυο φορές ένα πράγμα- χωρίς κανένα αίτημα των αρμοδίων φορέων, δηλαδή χωρίς κανένα αίτημα της ΚΕΔΕ, χωρίς κανένα αίτημα των δήμων, χωρίς αίτημα των ενδιαφερομένων, παρατείνει όλες τις συμβάσεις καθαριότητας που έληγαν στο τέλος του 2015 αρχικά και στη συνέχεια εντός του 2016, μέχρι τέλος του 2016. Δόθηκαν παρατάσεις ακόμα και σε ανθρώπους οι οποίοι πήγαν με δίμηνη σύμβαση να υπηρετήσουν έναν συγκεκριμένο σκοπό επείγοντος χαρακτήρα.

Ξεκαθαρίζω ότι ειδικά οι διμηνίτες δεν προσλαμβάνονται με κανένα απολύτως κριτήριο του ΑΣΕΠ, ούτε καν κοινωνικό. Είναι απλή επιλογή του προϊσταμένου της Υπηρεσίας.

Αυτή η παράταση έγινε αυτοδίκαια από την πλευρά του Υπουργείου, κατά παράβαση του άρθρου 102 του Συντάγματος, που λέει ότι οι δήμοι έχουν διοικητική και οικονομική αυτοτέλεια. Όταν ο δήμος δεν λέει ότι χρειάζεται κάτι ή, ακόμα και να το χρειάζεται, έχει τη δυνατότητα να κάνει την προκήρυξη και να τους προσλάβει για την περίοδο για την οποία τους θέλει, όπως προβλέπεται από τις διαδικασίες, για ποιον λόγο αυτή η παράταση, όταν μάλιστα οι προσλήψεις μονίμου προσωπικού στην καθαριότητα έχουν εξαιρεθεί από τον κανόνα απαγόρευσης των διορισμών;

Να ξέρετε ότι μόνο στην καθαριότητα και στους χειριστές μηχανημάτων της καθαριότητας –όταν μιλάω για καθαριότητα, τους εννοώ όλους- με διάταξη αυτής της Κυβέρνησης, τον Μάιο του 2016, έχουν εξαιρεθεί οι προσλήψεις μονίμου προσωπικού και μάλιστα χωρίς να χρειάζεται πράξη υπουργικού συμβουλίου, δηλαδή όποιος δήμος θέλει, σε τρεις μήνες μπορεί να έχει μόνιμο προσωπικό με κριτήρια ΑΣΕΠ.

Αντί, λοιπόν, να αφήσουμε τους δήμους να καθορίσουν τις ανάγκες τους, να ζητήσουν μόνιμο προσωπικό με τη διαδικασία του ΑΣΕΠ και να το πάρουν, να ζητήσουν ορισμένου χρόνου όταν τους χρειάζονται, έρχεται η Κυβέρνηση και το κάνει, χωρίς να το ζητήσει κανένας από τους δήμους.

Προς επίρρωση των λεχθέντων μου σας δίνω δύο ανακοινώσεις, μία του κ. Πατούλη ως Προέδρου της Κεντρικής Ένωσης Δήμων και Κοινοτήτων και ένα ψήφισμα της ΠΕΔ, δηλαδή της Περιφερειακής Ένωσης Δήμων, Κεντρικής Μακεδονίας, οι οποίοι με απόλυτα ξεκάθαρο τρόπο λένε ότι διαφωνούν μ’ αυτή τη ρύθμιση.

(Στο σημείο αυτό ο Βουλευτής κ. Γεώργιος Γεωργαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ έρχεται ο Υπουργός και φέρνει στη συζήτηση στις επιτροπές την τροπολογία αυτή αλλαγμένη, δίνοντας τη δυνατότητα τουλάχιστον αυτές οι προσλήψεις να γίνονται με βάση τις διαθέσιμες πιστώσεις κάθε δήμου, σήμερα έρχεται και την παίρνει πίσω. Αυτό το είδαμε για πρώτη φορά. Πριν από έναν μήνα η τροπολογία έρχεται με τον άλφα τρόπο. Ενδιάμεσα ο Υπουργός την αποσύρει. Την επαναφέρει διορθωμένη και τουλάχιστον αφήνει στους δήμους το δικαίωμα, με βάση τις διαθέσιμες πιστώσεις, να προσλαμβάνουν τον κόσμο και σήμερα έρχεται και την αλλάζει. Παίρνει πάλι πίσω τις διαθέσιμες πιστώσεις.

Λένε οι δήμοι: «Αν θέλετε να τους πάρουμε αυτοδικαίως», όλοι το θέλουμε αυτό, «δώστε τα χρήματα για να γίνει.». Δεν δίνει η κεντρική διοίκηση τα χρήματα στους δήμους, για να κρατήσει κάποιους για δώδεκα ή για είκοσι τέσσερις μήνες, όταν τους χρειάζεται για πέντε μήνες. Δεν δίνει τα χρήματα, αυτοδικαίως. Ένα πράγμα έγινε μόνο. Και στις δύο τροπολογίες ένα πράγμα έχει μείνει ίδιο, η διάταξη που λέει «κατά παρέκκλιση». Είναι ο τρόπος με τον οποίο αρέσκεται ο κ. Βερναρδάκης να νομοθετεί, κατά παρέκκλιση κάθε γενικής και ειδικής διάταξης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Ερχόμαστε σήμερα εδώ να φαινόμαστε εμείς οι κακοί και κάποιοι άλλοι οι καλοί. Μα, οι συμβάσεις ορισμένου χρόνου προβλέπονται. Αν ένας δήμος θέλει μόνιμο προσωπικό, έχει τη δυνατότητα να το πράττει, χωρίς να τον εμποδίζει κανείς.

Ρωτούσα τον Υπουργό στην επιτροπή: «Ποιοι δήμοι, ποιοι φορείς είχαν αυτό το αίτημα, για να δούμε αν είναι αντικείμενο προσοχής, τι δυσκολία υπάρχει στο να κάνουν τη δουλειά τους και να τους διευκολύνουμε;». Δεν μου απαντάει. Γιατί δεν απαντάει; Διότι έχει μόνο μία σκοπιμότητα, να δημιουργήσει μια νέα γενιά ομήρων συμβασιούχων υπαλλήλων, οι οποίοι προσδοκούν μια μονιμοποίηση, όμως είναι μια προσδοκία που με βάση το νομικό καθεστώς αυτή τη στιγμή είναι αδύνατον να συμβεί, γιατί έρχεται σε αντίθεση και με το άρθρο 103 του Συντάγματος και με το π.δ.164/2004. Αυτή τη στιγμή δημιουργείται μια τέτοια γενιά ομήρων υπαλλήλων και επίσης δημιουργούνται και δύο κατηγορίες δημάρχων, οι καλοί δήμαρχοι και οι κακοί, αλλά ίσως τελικά όλοι γίνουν κακοί, γιατί, για να πληρώσουν όλους αυτούς, μέχρι το τέλος του 2017 πολλοί εξ αυτών θα υποχρεωθούν να αυξήσουν τα δημοτικά τέλη.

Γι’ αυτή την παράλογη τροπολογία, που την έφερε με τον τρόπο που την έφερε, που την άλλαξε τουλάχιστον σ’ ένα επίπεδο υποφερτό, εμείς θα θέλαμε απλά και τη διατύπωση «με απόφαση του δημοτικού συμβουλίου», έτσι ώστε να την αποδεχθούμε.

Αντί, λοιπόν, να έχει τουλάχιστον τη διατύπωση «με απόφαση του δημοτικού συμβουλίου», δεν την έχει καθόλου. Έρχεται ο κ. Βερναρδάκης αυτοδικαίως και παρατείνει χιλιάδες συμβασιούχους και να δούμε ποιος θα τους πληρώσει, αλλά ο κ. Βερναρδάκης θέλει σήμερα, χωρίς τίμημα, να είναι ο καλός.

Η συνέχεια θα υπάρχει στους δημάρχους. Υπάρχουν δήμαρχοι που δεν μπορούν να αντεπεξέλθουν σε αυτή την υποχρέωση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Γεωργαντά.

Τον λόγο έχει ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ-ΔΗΜΑΡ κ. Θεοχαρόπουλος.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριοι Υπουργοί, κυρίες και κύριοι Βουλευτές, σήμερα συζητούμε επί των άρθρων και των τροπολογιών σε ένα νομοσχέδιο, το οποίο -θα το τονίζουμε, για να το θυμίζουμε- σημαδεύτηκε την Παρασκευή το βράδυ από μια κατάθεση τροπολογίας, η οποία στη συνέχεια αποσύρθηκε, για το Εθνικό Συμβούλιο Ραδιοτηλεόρασης. Έχουμε μπροστά μας τη διαδικασία και του Συμβουλίου της Επικρατείας αλλά και των διαδικασιών και της προσπάθειας για να συγκροτηθεί Εθνικό Συμβούλιο Ραδιοτηλεόρασης.

Θέλω να πω το εξής. Η διαδικασία αυτή μέσα από τους εκβιασμούς και τους αιφνιδιασμούς της Κυβέρνησης, όπως η συγκεκριμένη τροπολογία που κατατέθηκε, που παραμένει στο τραπέζι, όπως αναφέρουν πολλά στελέχη της κυβερνητικής πλειοψηφίας, είναι μια στάση η οποία δεν μπορεί να είναι συναινετική. Είναι το ακριβώς αντίθετο. Δεν μπορεί να γίνει ούτε με αιφνιδιασμούς ούτε με εκβιασμούς μια διαδικασία η οποία θέλει τα 4/5 στη Διάσκεψη των Προέδρων.

Από την άλλη, η Νέα Δημοκρατία ακολουθεί μια στείρα άρνηση στο συγκεκριμένο θέμα. Τι λέει; «Δεν συναινώ με κανέναν τρόπο στη συγκρότηση του Εθνικού Συμβουλίου Ραδιοτηλεόρασης, εάν δεν ακυρωθεί ο νόμος.».

Εμείς λέμε ότι πρέπει να συγκροτηθεί Εθνικό Συμβούλιο Ραδιοτηλεόρασης, όμως πρώτα να υπάρξει η απόφαση του Συμβουλίου της Επικρατείας. Να υπάρξει συνεννόηση των πολιτικών δυνάμεων και εδώ, κυρίως του ΣΥΡΙΖΑ και της Νέας Δημοκρατίας, όπως απαιτείται με τα 4/5 στη Διάσκεψη των Προέδρων. Γιατί αλλιώς, το να πάμε σε μια προσχηματική διαδικασία, η οποία θα οδηγήσει εκ των πραγμάτων –από τη στιγμή που ΣΥΡΙΖΑ και Νέα Δημοκρατία διαφωνούν και μάλιστα με μια τέτοια αντιπαράθεση- στη μη λύση και στη μη συγκρότηση του Εθνικού Συμβουλίου Ραδιοτηλεόρασης, δεν ωφελεί κανέναν.

Άρα να αφήσουν ο μεν ΣΥΡΙΖΑ τους αιφνιδιασμούς και τους εκβιασμούς, η δε Νέα Δημοκρατία αυτή τη στείρα άρνηση στη διαδικασία της συζήτησης, για να μπορέσει να προχωρήσει και να συγκροτηθεί Εθνικό Συμβούλιο Ραδιοτηλεόρασης.

Έρχομαι στην ουσία του θέματος, γιατί άκουσα και κάποια επιχειρήματα, όπως το ότι δεν υπήρχε τάξη στο άναρχο τηλεοπτικό πεδίο και έπρεπε να μπει. Αυτό, όμως, δεν είναι τάξη. Δεν είναι τάξη να μπαίνει μοναδικό κριτήριο το χρήμα. Δεν είναι τάξη να μπαίνει αυτή τη στιγμή μια διαδικασία η οποία δεν έχει άλλα κριτήρια. Και βεβαίως όσον αφορά επιχειρήματα που άκουσα σήμερα από την Κοινοβουλευτική Ομάδα του ΣΥΡΙΖΑ, όπως, για παράδειγμα, για το «μαύρο» της ΕΡΤ σε σχέση με το «μαύρο» αυτή τη στιγμή στα ιδιωτικά κανάλια, θα έλεγα ότι, εάν εφαρμοζόταν και εάν εφαρμοστεί η απόφαση για τις πέντε μέρες θα έχουμε σε πέντε μέρες «μαύρο» σε ιδιωτικά κανάλια, μεταξύ των οποίων είναι και βιώσιμες επιχειρήσεις που έχουν και τους υπαλλήλους και δουλεύουν. Εκατοντάδες εργαζόμενοι θα βρεθούν στην ανεργία.

Δεν είναι δυνατόν να ακούμε επιχειρήματα που να συγκρίνουν αυτό το «μαύρο» με το «μαύρο» στην ΕΡΤ, για το οποίο έχουμε πει ξεκάθαρα ότι πρόκειται για μια στάση η οποία δεν βοήθησε σε εκείνο το χρονικό σημείο. Δεν ήρθε ο ΣΥΡΙΖΑ, εάν δεν κάνω λάθος, όπως λένε τουλάχιστον οι Υπουργοί και οι Βουλευτές, για να φέρνει επιχειρήματα, όπως «στη Νέα Δημοκρατία κάνατε και το “μαύρο” στην ΕΡΤ», ούτε βεβαίως «θυμηθείτε τι λέγατε για τους εργαζομένους του 2013, γιατί μιλάτε μόνο για τους εργαζόμενους του τώρα».

Αυτό το οποίο πρέπει να πούμε όλοι είναι ότι οι εργαζόμενοι είτε του δημοσίου είτε του ιδιωτικού τομέα δεν έχουν διαφορετικό χρώμα -και βεβαίως να συμφωνήσουμε σε αυτό, ότι δεν έχουν διαφορετικό χρώμα- και ότι το «μαύρο» είναι το ίδιο, είτε πέφτει στην ΕΡΤ είτε πέφτει στα ιδιωτικά κανάλια.

Για αυτόν τον λόγο, λοιπόν, χρειάζεται να ασκηθεί μια πολιτική και στο θέμα των τηλεοπτικών μέσων και επιτέλους να αλλάξει αυτή η λογική της Κυβέρνησης, η οποία είναι –θα μου επιτρέψετε να το πω- ρεβανσιστική. Διότι, η λογική «κλείνω στα καμαράκια και είμαι ευτυχής γιατί κλείνω στα καμαράκια τους επιχειρηματίες» -μιλάω για τη δήλωση του κυρίου Πρωθυπουργού- είναι μια λαθεμένη λογική. Αυτό το οποίο θέλουμε είναι ένα κράτος δικαίου παντού και αυτή την πρακτική πρέπει να ακολουθήσουμε, για να μπει πράγματι τάξη σε ένα άναρχο τηλεοπτικό πεδίο, κάτι το οποίο απαιτείται.

Κυρίες και κύριοι Βουλευτές, μέσα σ’ αυτό το περιβάλλον της έντασης σε όλα τα επίπεδα -δεν είναι η ώρα σήμερα και το συγκεκριμένο νομοσχέδιο, είναι το γεωπολιτικό πεδίο, οι προκλητικές δηλώσεις του κ. Ερντογάν και πολλά άλλα θέματα- συζητούμε ένα νομοσχέδιο το οποίο όμως αφορά το θέμα της παιδείας και της έρευνας.

Υποστηρίζω ότι, αν δεν αποφασίσουμε να έχουμε μια εθνική στρατηγική σ’ αυτό το θέμα, δεν θα μπορέσει να βγει η χώρα από την κρίση, αν δεν ξεκινήσουμε, δηλαδή, τουλάχιστον από την παιδεία. Έχει τον φιλόδοξο στόχο να σταματήσει τη «φυγή μυαλών» και να δώσει κίνητρα παραμονής στους νέους επιστήμονες ερευνητές.

Εμείς γι’ αυτό το ψηφίσαμε χθες επί της αρχής. Αυτή τη στάση κρατάμε στο σημερινό νομοσχέδιο. Βέβαια, επί των άρθρων τοποθετούμαστε εκεί που έχουμε συγκεκριμένες διαφωνίες.

Ποιος θα μπορούσε εξάλλου να διαφωνήσει στον στόχο να σταματήσει η «φυγή μυαλών», να ενισχυθεί η έρευνα; Το ερώτημα είναι όμως σε τι βαθμό το νομοσχέδιο αυτό μπορεί να το καταφέρει.

Πρόκειται για ένα νομοσχέδιο το οποίο σε αρκετά του άρθρα -και τα ανέλυσε και ο εισηγητής της Δημοκρατικής Συμπαράταξης κ. Κωνσταντόπουλος- χαρακτηρίζεται από γραφειοκρατία, από κρατικό παρεμβατισμό ορισμένες στιγμές, από ασάφειες και επικαλύψεις. Αναφέρεται στην ίδρυση ενός ακόμα φορέα με αμφισβητούμενη χρηματοδότηση για μετά την τριετία, ένα ίδρυμα, για το οποίο έχουμε λόγους να ανησυχούμε ότι μετά απ’ αυτή την τριετία ενδέχεται να παραμείνει ανενεργό.

Η κυριότερη και βαθύτερη ανησυχία μας όμως είναι ότι, παρά την ύπαρξη σχετικών φορέων και την επικείμενη δημιουργία ενός ακόμα φορέα, συνεχίζει να απουσιάζει μια ολοκληρωμένη εθνική στρατηγική έρευνας, η οποία θα οδηγούσε μαζί με μια στρατηγική ανάπτυξης και στη διασύνδεση με την παραγωγή. Η διασύνδεση της έρευνας με την παραγωγή είναι το κρίσιμο ζήτημα και σήμερα, το ζητούμενο που δεν επιτυγχάνεται βέβαια ούτε μ’ αυτό το νομοσχέδιο.

Έχει καταλήξει η Κυβέρνηση σε ποιους τομείς θα δώσουμε έμφαση; Το ότι βλέπουμε, κύριε Υπουργέ, στο άρθρο 8 την πρόχειρη αναφορά σε κάποιους τομείς επιβεβαιώνει την αίσθηση ότι η επιλογή γίνεται πρόχειρα. Το αν οι ερευνητές μας θα παραμείνουν στη χώρα δεν εξασφαλίζεται μόνο από μια υποτροφία ή ένα ερευνητικό πρόγραμμα αλλά μετά, τι γίνεται μετά.

Οι νέοι ερευνητές μας επιλέγουν στο εξωτερικό να κάνουν ουσιαστικά έρευνα την οποία δεν βρίσκουν εδώ. Αυτό το κάνουν σε χώρες που προσφέρουν όλα τα μέσα, τόσο σε ανθρώπινο δυναμικό όσο και σε τεχνικό εξοπλισμό, σε χώρες όπου υπάρχει η κουλτούρα της έρευνας. Καλύπτει η χώρα μας αυτές τις προϋποθέσεις, για να μπορούν να μείνουν εδώ; Δυστυχώς, αυτό δεν το κάνει.

Προωθούνται, λοιπόν, νομοσχέδια για την παιδεία και την έρευνα αποσπασματικά, με επικαλύψεις ή με ασυνέπειες, με αποτέλεσμα πριν προλάβει να ψηφιστεί κάτι, να τροποποιείται. Η πρόχειρη και αποσπασματική νομοθέτηση βρίσκει την απόλυτη έκφραση στις τροπολογίες που έχουμε δει.

Δεν θα αναφερθώ στην τροπολογία για τη δικαιοσύνη, για την οποία μιλήσαμε με τον κ. Παρασκευόπουλο πριν από λίγο και τονίσαμε τα θέματα.

Στην τροπολογία για τα θέματα των μετεγγραφών του ΑΕΙ καταργούνται οι διατάξεις από τότε που ίσχυαν. Πότε ίσχυαν; Από τις 6 Σεπτεμβρίου 2016, με νόμο που ψηφίστηκε πριν από δύο μήνες. Τον καταργούμε τώρα ως Βουλή. Σύμφωνα μ’ αυτές παρεχόταν το δικαίωμα στα μέλη ΔΕΠ να ζητήσουν την ένταξή τους σε προσωποπαγή θέση λέκτορα. Αυτή είναι μια πρόχειρη νομοθέτηση ή δείχνει έλλειψη συνεννόησης και διαφωνία των αρμόδιων Υπουργών. Δεν εξηγείται αλλιώς.

Μάλιστα προχωράτε και σε κατ’ εξαίρεση ρυθμίσεις για όλα τα θέματα και προσδίδετε και αναδρομική ισχύ σ’ αυτή την τροπολογία. Σε νόμο του 2013, επαναλαμβάνω, αναδρομική ισχύ σε νόμο του 2013.

Οι μισές τροπολογίες είναι κατά παρέκκλιση των κείμενων διατάξεων και οι μισές κατ’ εξαίρεση. Έχουμε γίνει η χώρα του «κατ’ εξαίρεση», μάλλον καλύτερα, η «κατ’ εξαίρεση» χώρα. Δεν μπορούμε να προχωρήσουμε έτσι.

Δεν θέλω να μπω ξανά στο θέμα με τον κ. Τσακαλώτο, με τον οποίο είχαμε την αντιπαράθεση με βάση τα στοιχεία πριν από λίγο, γιατί ουσιαστικά μας είπε ότι πέτυχε άριστη διαπραγμάτευση και κατάφερε το 1% να μείνει στο ελληνικό δημόσιο. Αυτή ήταν η επιχειρηματολογία που έθεσε. Βεβαίως θα χάσουμε και το δικαίωμα του βέτο και θα φέρουμε και στη σημερινή τροπολογία το ότι από εδώ και στο εξής οι τροποποιήσεις σε σχέση με τη σύμβαση δεν θα περνούν από τη Βουλή. Αν αυτό λέγεται αποτελεσματική διαπραγμάτευση, να σας πούμε και συγχαρητήρια.

Η παιδεία, λοιπόν, και η έρευνα απαιτούν εθνική στρατηγική. Το χρωστάμε στη νέα γενιά. Από τη στιγμή που θα συνειδητοποιήσουμε αυτό το κύριο, θα μπορέσουμε πραγματικά να νομοθετήσουμε σωστά, σεβόμενοι τις αρχές του κράτους δικαίου και της χρηστής διοίκησης και βέβαια δίνοντας στους νέους αυτό που πραγματικά τους αξίζει, μια παιδεία -και στην πρωτοβάθμια και στη δευτεροβάθμια και στην τριτοβάθμια εκπαίδευση- που θα πληροί τα βασικά κριτήρια, που θα έχει ως στόχο και να γίνουν καλύτεροι άνθρωποι και να μπορούν να βρουν δουλειές, έτσι ώστε να ενσωματωθούν στην αγορά εργασίας, γιατί αυτή τη στιγμή και τα δύο, με την παιδεία που έχουμε, δεν μπορούμε να τα καταφέρουμε.

Έχουμε μια παιδεία που δεν συνδέεται με την αγορά καθόλου, μία παιδεία η οποία δεν δίνει αυτό το οποίο θα έπρεπε. Έχουμε το υλικό, έχουμε τους ανθρώπους, έχουμε και τους καθηγητές αλλά και τους αξιόλογους επιστήμονες, για παράδειγμα, που μπορούν να δώσουν αυτή την προστιθέμενη αξία στη χώρα. Επιτέλους, να τους δώσουμε την ευκαιρία!

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κούζηλος από τη Χρυσή Αυγή.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Έρευνα και καινοτομία στην Ελλάδα, υποβαθμισμένη όλα αυτά τα χρόνια. Είχαμε τον νόμο της Νέας Δημοκρατίας. Όπως είχαμε πει τότε, είχε αρκετά θετικά σημεία, αλλά ήταν ένα απλό μπάλωμα. Το ίδιο και στον νόμο του ΣΥΡΙΖΑ. Το βασικό μας ερώτημα τότε ήταν τι θα γίνει με τη χρηματοδότηση. Είχε πει ο κ. Φωτάκης ότι θα έρθει ένα νομοσχέδιο σύντομα, το οποίο θα λύνει θέματα χρηματοδότησης.

Θα ήθελα να σταθώ στον τίτλο και στο άρθρο 2 του νομοσχεδίου «Ελληνικό Ίδρυμα Έρευνας και Καινοτομίας». Σκοπός του είναι η προαγωγή της έρευνας και της καινοτομίας στο πλαίσιο της εθνικής στρατηγικής. Και εδώ έχουμε το ερώτημα: Ποια εθνική στρατηγική;

Συνεχίζουμε τώρα στο άρθρο 2: «Το ίδρυμα θα χρηματοδοτεί ερευνητικά προγράμματα και θα χρηματοδοτεί την αγορά ερευνητικού εξοπλισμού βάσει του στρατηγικού σχεδιασμού.». Ερώτημα, πάλι, εδώ: Εξοπλισμό θεωρούμε δηλαδή να αγοράζει και καινούργια σκάφη το ΕΛΚΕΘΕ; Εξοπλισμός είναι και αυτός, γιατί είναι ένα μέσο για την έρευνα. Στην ουσία, ένα πλοίο για το ΕΛΚΕΘΕ είναι ένα κινητό εργαστήριο. Θα μπορέσει να χρηματοδοτηθεί;

Μία παρατήρηση: Δεν χρηματοδοτείτε, δανείζετε. Στις 15-7-2016 έχουμε υπογραφή δανειακής σύμβασης. Είναι βασικό αυτό.

Επίσης, να μιλήσουμε λίγο με απλά παραδείγματα. Ένα πανεπιστήμιο πριν από λίγο καιρό έκανε μία έρευνα για ένα ελληνικό μη επανδρωμένο αεροσκάφος και για drone, το οποίο, εάν δεν διαθέτει ακαδημαϊκή επίδοση, θα μπορέσει να χρηματοδοτηθεί; Από τη στιγμή που κάποια Υπουργεία -π.χ. τα Υπουργεία Άμυνας, Ναυτιλίας, η Γενική Γραμματεία Πολιτικής Προστασίας, Δημόσιας Τάξεως- θα έχουν κρίνει ότι είναι ένα χρήσιμο εργαλείο, γιατί αυτή τη συγκεκριμένη δουλειά να μην την πάρει ένα ελληνικό πανεπιστήμιο;

Τότε θα μπορέσει να ενταχθεί και η συγκεκριμένη τάξη, το τμήμα, οι σπουδαστές, που δεν θα έχουν ακαδημαϊκή επίδοση; Και πώς θα χαρακτηρίζεται σημαντικό; Θα πρέπει να είναι κάποιο πρόγραμμα ενταγμένο στην εθνική στρατηγική, για να το θεωρήσουμε σημαντικό; Θέτω πάλι το ερώτημα ότι, αν δεν διαθέτει ακαδημαϊκή επίδοση και το θεωρήσουμε σημαντικό και εντάσσεται στην εθνική στρατηγική, τι θα γίνεται; Είναι, νομίζω, κάποια πραγματάκια πολύ απλά, για τα οποία μπορεί εσείς να έχετε όλη την καλή διάθεση, αλλά πρακτικά θα δούμε ότι θα υπάρχουν παθογένειες.

Συνεχίζοντας στο συγκεκριμένο νομοσχέδιο, θέλω να πω ότι στην επιτροπή ακούσαμε ότι αποτελεί μια πραγματική τομή, ώστε να δημιουργηθεί μια πραγματική ουσιαστική εθνική στρατηγική για την έρευνα. Τονίζουμε, λοιπόν, εδώ ξανά: Με ποια εθνική στρατηγική; Με δανεικά;

Θα μου πείτε ότι θα έρθει, αυξημένα, μέσω του ΑΕΠ, δύο και τρεις φορές και θα τα πάρουμε τα χρήματα πίσω κάποια στιγμή, αλλά τονίζουμε ότι θα υπάρχει ένα ποσό 240 εκατομμυρίων επιβάρυνση στον αρχικό κρατικό προϋπολογισμό.

Ακούσαμε, επίσης, ότι είναι ένα αναπτυξιακό μοντέλο με πυλώνα την έρευνα και την τεχνολογία. Θα πούμε πάλι εδώ ότι υπάρχουν πολλές παθογένειες, που θα δούμε στην πορεία, στο συγκεκριμένο νομοσχέδιο.

Θα ήθελα τώρα να περάσω λίγο στις τροπολογίες. Η τροπολογία 701/84 του Υπουργείου Άμυνας είναι άλλη μια τροπολογία για τα υποβρύχια. Τα υποβρύχια φτιάχτηκαν με τροπολογίες στην ουσία. Γιατί; Γιατί το κράτος ήταν ανίκανο να νομοθετήσει και να φτιάξει τέσσερα υποβρύχια, γιατί όλες οι κυβερνήσεις αυτό που έκαναν ήταν να είναι δέσμιες του κάθε επιχειρηματία που ανέλαβε τα Ναυπηγεία Ελευσίνας. Για τους εργαζόμενους φυσικά ούτε κουβέντα. Κανείς δεν έχει ασχοληθεί. Θυμάστε παλαιότερα τις ανακοινώσεις στις απεργίες της «Τρίαινας».

Να θέσουμε και ένα άλλο ερώτημα, που το έχουμε πει πολλές φορές: Τελικά ποιος είναι υπεύθυνος για τα υποβρύχια; Τελικά γιατί δεν ενεργοποιήθηκε ούτε μια ρήτρα για τα υποβρύχια; Τελικά ποιον καλύπτουμε για τα υποβρύχια;

Να πάμε σε ένα δεύτερο κομμάτι, που έχει σχέση με το Υπουργείο Άμυνας. Με το PSI τι θα γίνει; Στο Υπουργείο Άμυνας υπάρχει το PSI, για να δούμε τι έχει γίνει με τα μετοχικά ταμεία.

Κλείνοντας, θέλω να πάω στην τροπολογία 657/89 του Υπουργείου Ναυτιλίας. Και εδώ λέμε: «Επιτέλους ήρθε.». Είναι μια τροπολογία που την περιμέναμε από τον Ιούνιο, Ιούλιο. Διάφοροι άνθρωποι που είχαν ασχοληθεί είχαν πει για αυτό το συγκεκριμένο πρόβλημα ότι θα υπάρχει. Το φώναζαν πάρα πολύ καιρό. Δυστυχώς το Υπουργείο δεν ήθελε να νομοθετήσει, είχε τα αυτιά του κλειστά, ήθελε να το σκεφτεί καλύτερα, αλλά φτάσαμε σε ένα σημείο που δεν πήγαινε άλλο.

Ευτυχώς ήρθε τελευταία στιγμή αυτή η τροπολογία. Και δεν θα ερχόταν τόσο σύντομα, γιατί όπως είπε και ο κύριος Υπουργός «δεν θέλαμε να την καταθέσουμε σε άσχετο νομοσχέδιο.». Ναι, αλλά είκοσι οκτώ σπουδαστές τελειόφοιτοι που ετοιμάζονταν να πάρουν το πτυχίο τους από την ΑΕΝ Ηπείρου δεν μπορούσαν να πάρουν το πτυχίο τους, με όλα αυτά τα προβλήματα που υπήρχαν, με τις νομοθετικές ατέλειες, τις οποίες τις είχαν επισημάνει πάρα πολλοί. Για του λόγου το αληθές έχω την «ΠΛΟΙΑΡΧΙΚΗ ΗΧΩ» να καταθέσω στα Πρακτικά, Ιούλιος - Αύγουστος του 2016, που επισημαίνει το πρόβλημα.

(Στο σημείο αυτό ο Βουλευτής κ. Νικόλαος Κούζηλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε πιο γενικό πλαίσιο, κύριε Υπουργέ, έχετε πει πολλές φορές -και σας έχουμε πει και εμείς- ότι υπάρχουν πάρα πολλά προβλήματα και συμφωνούμε ότι ΠΑΣΟΚ-Νέα Δημοκρατία διέλυσαν τη ναυτική εκπαίδευση, αλλά εδώ είμαστε, για να τα διορθώσουμε. Υπάρχει από όλες τις πτέρυγες, θέλω να πιστεύω, καλή πρόθεση, για να διορθωθούν όλα τα προβλήματα και όλες οι παθογένειες.

Από το καλοκαίρι ξέραμε ότι μόλις θα έρθει Σεπτέμβρης θα τρέχουν όλοι πανικόβλητοι στο Υπουργείο για τη ναυτική εκπαίδευση. Ακόμα, από ό,τι γνωρίζω, είναι δεκαεπτά σπουδαστές τελειόφοιτοι που δεν έχουν πάρει υπογραφή για να πάρουν το πτυχίο τους και αν δεν γινόταν αυτό με την ΑΕΝ Ηπείρου, με τη διευθύντρια σπουδών, ακόμα δεν θα είχε λυθεί το πρόβλημα, πιστεύω.

Εδώ είμαστε για να λύσουμε όλα τα προβλήματα και όλες τις παθογένειες. Το ΚΕΣΕΝ ακόμα, από ό,τι ξέρουμε, δεν διαθέτει καθηγητές. Έχει και αυτό πάλι πρόβλημα, ακόμα και τώρα. Υπάρχει το πρόβλημα με τους ωρομίσθιους. Μπορεί να γίνει μια πρόβλεψη να υπάρχουν μόνιμοι καθηγητές. Δεν γίνεται ναυτική εκπαίδευση και να μην υπάρχουν μόνιμοι καθηγητές και να βασιζόμαστε σε ωρομίσθιους.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Κύριε Πρόεδρε, θα ήθελα να τον λόγο, για να κάνω μια διευκρίνιση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο για δύο λεπτά.

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Φρόντισα, όταν μίλησα παρουσιάζοντας την τροπολογία, να κάνω πολύ σύντομα τέτοιες επισημάνσεις. Η τροπολογία αυτή ήταν έτοιμη από το καλοκαίρι. Το ξέρουν οι πάντες. Έχει γίνει γνωστό.

Το Υπουργείο θέλει να νομοθετήσει και μας καθυστέρησε το γεγονός ότι δεν υπήρχε νομοσχέδιο συμβατό με το θέμα και δεν θέλουμε να παραβιάζουμε, όσο μπορούμε, τη συμφωνία της καλής νομοθέτησης. Το φροντίζουμε και εμείς και οι άλλοι Υπουργοί, αλλά η πιεστικότητα είναι πάντα μεγάλη. Ήταν και το ζήτημα των ωρομισθίων, που δεν μπόρεσε να λυθεί τελικά με νομοθετικό τρόπο και θα λυθεί εντός των ημερών με άλλον τρόπο και λύνεται εντός των ημερών.

Από αυτή την άποψη τα άλλα τα είπα στην ομιλία μου, ότι όντως χωρίς οργανικές θέσεις και μόνιμο προσωπικό η ναυτική εκπαίδευση δεν μπορεί να περπατήσει. Έχουμε ήδη δρομολογήσει τις διαδικασίες για δεκατρείς μονίμους καθηγητές και τέσσερις ιδιωτικού δικαίου, πέραν των πέντε που φέρνουμε σήμερα και συνεχίζουμε. Η ομάδα εργασίας για την αναμόρφωση της τεχνικής εκπαίδευσης θα μας δώσει τα πορίσματά της και εκεί θα ανοίξουμε τη συζήτηση για τη συνολική αναβάθμιση της ναυτικής εκπαίδευσης στη χώρα μας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ. Δόθηκαν οι απαραίτητες διευκρινίσεις.

Τον λόγο έχει ο κ. Κόνσολας από τη Νέα Δημοκρατία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο μετά την ομιλία του κ. Κόνσολα.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα θυμάστε όλοι σε αυτή την Αίθουσα ότι η προηγούμενη Κυβέρνηση είχε προσπαθήσει να καταθέσει προτάσεις, ιδέες για την έρευνα και την τεχνολογία με ευρεία συναίνεση.

Είχα την τιμή να είμαι εισηγητής σε εκείνο το νομοσχέδιο και εκ των συνδιαμορφωτών, μαζί με άλλους συναδέλφους, που κατέθεσαν σοβαρές προτάσεις, για να υπάρχει ένα σύγχρονο θεσμικό πλαίσιο, το οποίο και είχε ψηφιστεί.

Θα περίμενε κανείς ότι με την παρουσία του κ. Φωτάκη στην ηγεσία του Υπουργείου Παιδείας, σε έναν σημαντικό τομέα του Υπουργείου, θα υπήρχε συνέχεια σε αυτή τη διαδικασία, δηλαδή ότι θα δημιουργούσε συνθήκες συνέχειας σε αυτή τη μεταρρυθμιστική προσπάθεια.

Η Κυβέρνηση, όμως, δεν αντιλαμβάνεται την έννοια της συνέχειας του κράτους και το δείχνει και με αυτή τη νομοθετική πρωτοβουλία που φέρνει σήμερα εδώ, σύμφωνα με την οπτική και τις πρακτικές της που κυριαρχούν στην Κοινοβουλευτική Δημοκρατία, αφού δεκάδες τροπολογίες –μίλησε η κ. Κεραμέως, μίλησε ο κ. Φορτσάκης γι’ αυτό- έχουν κατατεθεί.

Κυρίως, όμως, κυρία Υπουργέ, θα περίμενε κανείς να θέσει στο πλαίσιο του ευρύτερου δημοκρατικού διαλόγου και του εθνικού διαλόγου για την παιδεία σημαντικές προτεραιότητες και ιεραρχημένους στόχους, προκειμένου να γίνει μια συνολική συζήτηση για τα θέματα της έρευνας.

Φαίνεται πως η Κυβέρνηση συμπεριφέρεται με καθεστωτική νοοτροπία. Αυτές οι πρακτικές, ιδιαίτερα στον χώρο της εκπαίδευσης και της έρευνας, υπενθυμίζω πως δεν υπήρχαν στην προηγούμενη κυβέρνηση. Είχε θεσμοθετήσει, για παράδειγμα, ένα ινστιτούτο τουριστικών ερευνών με έδρα τη Ρόδο και με παράρτημα στην Αθήνα, ένα νομικό πρόσωπο ιδιωτικού δικαίου, με οικονομική και διοικητική αυτοτέλεια, που είχε ως σκοπό να αναπτύξει ερευνητική δραστηριότητα για το ζήτημα της τουριστικής πολιτικής γενικότερα στη χώρα, αλλά κυρίως της τουριστικής ανάπτυξης, τη στιγμή που ο τουρισμός μας στερείται της ύπαρξης τόσο ενός ερευνητικού κέντρου, όσο και της δυνατότητας ύπαρξης ενός think tank, που θα του δώσει την ώθηση και θα στηρίξει επιχειρηματίες και εργαζόμενους στον κλάδο.

 Η ίδρυση Ινστιτούτου Τουριστικών Ερευνών με έδρα τη Ρόδο ήταν μια απόλυτα ρεαλιστική πρόταση, αφού, με την εφαρμογή στο παρόν και την προβολή στο μέλλον αυτού του ινστιτούτου, θα έδινε τη δυνατότητα μιας διαρκούς, σταθερής πολιτικής για τον τουρισμό.

Η Κυβέρνηση έκανε το ίδιο και με τα πανεπιστημιακά τμήματα τουρισμού. Ακύρωσε την προσπάθεια της προηγούμενης κυβέρνησης για την ίδρυση δύο τμημάτων, αγγλόφωνου και ελληνόφωνου, στη Ρόδο και στην Κρήτη -με έδρα τη Ρόδο, ιδιαίτερα- και εξανέμισε αυτή την προοπτική.

Παρέπεμψε, λοιπόν, στις καλένδες το ινστιτούτο, με στόχο να το ακυρώσει πριν καν δημιουργηθεί. Αναφέρομαι, κυρία Υπουργέ, σε έναν φορέα που δεν είχε δημοσιονομικό κόστος, αφού προβλεπόταν η διοικητική και οικονομική αυτοτέλεια, μια και θα συνεργαζόταν και με την ιδιωτική πρωτοβουλία και θα στηριζόταν σε αυτή.

Κυρίες και κύριοι συνάδελφοι, ουσιαστικά με το νομοσχέδιο που φέρνετε -για να περάσουμε και στα ενδότερα του νομοσχεδίου- καταργείτε και ακυρώνετε τον ρόλο της Γενικής Γραμματείας Έρευνας και Τεχνολογίας, αφού με την ίδρυση και το λειτουργικό πλαίσιο του Ελληνικού Ιδρύματος Έρευνας και Καινοτομίας είναι δεδομένο ότι επικαλύπτεται η Γενική Γραμματεία, αλλά κυρίως οι αρμοδιότητες και οι λειτουργίες της.

Άκουσα τον κύριο Υπουργό στην επιτροπή να χρησιμοποιεί δύο βασικά επιχειρήματα για τη δημιουργία του Ελληνικού Ιδρύματος Έρευνας και Καινοτομίας. Το πρώτο επιχείρημα, απ’ ό,τι θυμόμαστε όλοι, ήταν ότι με αυτό το νομοσχέδιο θα περιορίσουμε τη φυγή στο εξωτερικό των πιο λαμπρών επιστημόνων και ιδιαίτερα νέων ανθρώπων, αφού μέσα από τη δανειακή σύμβαση για την έρευνα και την καινοτομία και με τη δυνατότητα που δίνει η σύμβαση με την Ευρωπαϊκή Τράπεζα Επενδύσεων, θα υπάρχουν διαθέσιμοι πόροι για την ανάπτυξη της έρευνας και της καινοτομίας.

Μου επιτρέπετε να σας πω, όμως, κύριε Υπουργέ, πως το πρόβλημα δεν ήταν τόσο στην έλλειψη πόρων, όσο στην έλλειψη ενός νέου σύγχρονου θεσμικού πλαισίου για την έρευνα και την καινοτομία, που δεν θα λειτουργούσε με στεγανά και αποκλεισμούς. Αυτό το θεσμικό πλαίσιο ωστόσο, το δημιουργήσαμε εμείς, με τον ν.4310/2014, θα ενθάρρυνε και θα ενίσχυε την αριστεία και η Κυβέρνηση ΣΥΡΙΖΑ-ΑΝΕΛ, μεθοδικά εδώ και καιρό, το ανατρέπει και το απαξιώνει.

Το δεύτερο επιχείρημα που επικαλέστηκε ο Υπουργός στην επιτροπή ήταν, αν καταλάβαμε καλά, ότι η Ευρωπαϊκή Τράπεζα Επενδύσεων που συνάπτει τη δανειακή σύμβαση με το ελληνικό δημόσιο δεν εμπιστεύεται το ελληνικό κράτος. Γι’ αυτό και θα έπρεπε να δημιουργηθεί το Ελληνικό Ίδρυμα Έρευνας και Καινοτομίας. Αν διαβάσει κανείς τα πρακτικά, αυτό καταλαβαίνει. Αν όχι, να μας το πει ο κύριος Υπουργός.

Μου επιτρέπετε, όμως, κύριε Υπουργέ, να σας πω ότι, αν υπάρχει αμφιβολία και δυσπιστία ευρωπαϊκών θεσμών και πιστωτικών ιδρυμάτων απέναντι στη χώρα, αυτή οφείλεται στις πρακτικές και τις ανακολουθίες αυτής της Κυβέρνησης.

Η Νέα Δημοκρατία δεν αντιτίθεται στη δανειακή σύμβαση για να υπάρξουν πόροι και κονδύλια για την έρευνα και την καινοτομία. Έχει, ωστόσο, σοβαρές ενστάσεις για μια σειρά από ζητήματα, όπως τα εξής:

Πρώτον, για το γεγονός ότι συστήνεται ένας νέος φορέας τη στιγμή που υπάρχει η Γενική Γραμματεία Έρευνας και Τεχνολογίας.

Δεύτερον, για το γεγονός ότι αυτό το νέο ίδρυμα καθίσταται ουσιαστικά ανεξέλεγκτο και υπάγεται αποκλειστικά στον Υπουργό. Δεν υπάρχει ούτε καν μια επίφαση ανεξάρτητης αρχής και λειτουργίας.

Τρίτον, για το γεγονός ότι αιωρείται η υποψία -αν όχι η βεβαιότητα- ότι το συγκεκριμένο ίδρυμα θα διοχετεύσει τους πόρους της δανειακής σύμβασης εκεί που η Κυβέρνηση επιθυμεί.

Τέταρτον, για το γεγονός ότι μέχρι να συγκροτηθούν τα όργανα αυτού του ιδρύματος, για όλα αποφασίζει ο Υπουργός, ακολουθώντας μετά ο γενικός διευθυντής του ιδρύματος, ο οποίος θα μπορεί να κάνει όποια πρόσληψη θέλει, παρακάμπτοντας ενδεχομένως το επιστημονικό συμβούλιο.

Πέμπτον, για το γεγονός ότι το Γενικό Λογιστήριο του Κράτους δεν μπορεί να προσδιορίσει τις δαπάνες και το κόστος για τη σύσταση του συγκεκριμένου ιδρύματος. Γιατί, όμως; Γιατί πολύ απλά εσείς οι ίδιοι έχετε επιβάλλει και αιωρείται η ασάφεια ως προς το συγκεκριμένο ζήτημα.

Είναι εμφανείς οι σκοπιμότητες που υποκρύπτονται. Υπάρχει διάχυτη η αντίληψη ότι εδραιώνεται καθεστωτική νοοτροπία, για άλλη μια φορά, στις επιλογές της Κυβέρνησης.

Ακόμα και σε επιμέρους διατάξεις, όπως η δυνατότητα ένστασης από την πλευρά του Υπουργού για τα πρόσωπα που θα προτείνουν τα πανεπιστήμια για τη γενική συνέλευση του ιδρύματος, ο στόχος είναι προφανής. Είναι ο ασφυκτικός κομματικός έλεγχος που θέλει να επιβληθεί ακόμα και σε αυτή τη νέα δομή της έρευνας και της τεχνολογίας.

Κατά τα άλλα, ακούσαμε από τους συναδέλφους της κυβερνητικής πλειοψηφίας να μιλάνε για την άσκηση και την ανάγκη εφαρμογής στη χώρα ενός ανεξάρτητου ιδρύματος για την έρευνα. Πόσο ανεξάρτητη, όμως, είναι η έρευνα με αυτές τις διατάξεις; Πόσο κοντά είναι αυτές οι διατάξεις ασφυκτικού κομματικού και πολιτικού ελέγχου με τα διεθνή πρότυπα;

Στο νομοσχέδιο αποτυπώνεται και η ιδεοληπτική συνιστώσα που είναι πάντα παρούσα στις νομοθετικές πρωτοβουλίες της Κυβέρνησης. Και στην καθημερινή πολιτική πρακτική αυτής της Κυβέρνησης απουσιάζει οποιαδήποτε δυνατότητα και αναφορά για συνεργασίες και συνέργειες με την ιδιωτική πρωτοβουλία στον τομέα της έρευνας και της καινοτομίας. Πουθενά στον κόσμο δεν υπάρχει κρατικοδίαιτος χώρος έρευνας που λειτουργεί με στεγανά και με αποκλεισμό της ιδιωτικής πρωτοβουλίας. Τι θα σας πείραζε, αν υπήρχε χρηματοδότηση του ιδρύματος από ιδιωτικά κεφάλαια;

Κυρίες και κύριοι συνάδελφοι, η έρευνα δεν μπορεί να μείνει αποκομμένη από την πραγματική οικονομία και την αγορά. Γι’ αυτό, κύριε Υπουργέ, είναι καλό να υιοθετήσετε απόψεις από το προηγούμενο νομοσχέδιο και να μην ακυρώσετε συλλήβδην τις προηγούμενες μεταρρυθμίσεις που ήταν στην κατεύθυνση της κυβερνητικής πλειοψηφίας της προηγούμενης Βουλής.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Δαβάκης από τη Νέα Δημοκρατία.

**ΝΙΚΗ ΚΕΡΑΜΕΩΣ:** Κύριε Πρόεδρε, θα ήθελα να κάνω μια ερώτηση επί της διαδικασίας.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Κεραμέως, για μια ερώτηση, όπως είπατε, διαδικαστικού περιεχομένου, έχετε τον λόγο για ένα λεπτό.

**ΝΙΚΗ ΚΕΡΑΜΕΩΣ:** Ψηφίζουμε σε μία ώρα και δεν έχουμε ακόμη ενημέρωση για το ποιες τροπολογίες θα γίνουν δεκτές, θα θέλαμε να ξέρουμε κι εμείς και να τοποθετηθούμε.

**ΠΡΟΕΔΡΕΥΩΝ (Γεώργιος Λαμπρούλης):** Ήδη έχουμε συνεννοηθεί με την κυρία Υπουργό.

Κύριε Δαβάκη, θα παρακαλούσα για την υπομονή σας, γιατί ζήτησε η Υπουργός, την ώρα που πήρε τον λόγο ο κ. Κόνσολας, να παρέμβει μετά τον κ. Κόνσολα για κάτι σε σχέση με τις τροπολογίες.

Έχετε τον λόγο, κυρία Υπουργέ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Θα ήθελα να πω ποιες βουλευτικές τροπολογίες κάνουμε δεκτές.

Η τροπολογία με γενικό αριθμό 692 και ειδικό 77 δεν γίνεται δεκτή. Αφορά την παράταση συμβάσεων για την εξυπηρέτηση αναγκών και τα λοιπά.

Η με γενικό αριθμό 694 και ειδικό αριθμό 78, δυνατότητα συμμετοχής των ομότιμων καθηγητών ΑΕΙ σε ερευνητικά προγράμματα κ.λπ., γίνεται αποδεκτή.

Η με γενικό αριθμό 695 και ειδικό αριθμό 79, δυνατότητα παρακολούθησης και εξετάσεων θεωρητικών και εργαστηριακών μαθημάτων των σπουδαστών του Τμήματος Ηλεκτρολογίας του ΤΕΙ Λαμίας στο συγχωνευμένο τμήμα του ΤΕΙ Στερεάς Ελλάδας γίνεται δεκτή, με μία νομοτεχνική βελτίωση την οποία πρέπει να σας διαβάσω, για να αποφανθούν και οι Βουλευτές.

«Το άρθρο 87 του ν.4413/2016 αντικαθίσταται ως εξής:

Για την υλοποίηση των διατάξεων του π.δ.100/2013 με τίτλο «Συγχώνευση ΤΕΙ Λαμίας και ΤΕΙ Χαλκίδας σε ΤΕΙ Στερεάς Ελλάδας - Ίδρυση Σχολής - Ίδρυση Τμήματος - Συγχώνευση Σχολών - Μετονομασία και Συγχώνευση Τμημάτων - Κατάργηση Παραρτημάτων και Τμημάτων, Συγκρότηση Σχολών του ΤΕΙ Στερεάς Ελλάδας», σύμφωνα με τις οποίες…» και ακολουθεί η τροπολογία. Προστέθηκε αυτό.

Η με γενικό αριθμό 704 και ειδικό 85, ισοτιμία του διπλώματος του Διδασκαλείου Δημοτικής Εκπαίδευσης και Νηπιαγωγών με μεταπτυχιακό τίτλο, ήθελα να πω ότι στην παρούσα φάση δεν γίνεται δεκτή. Θα συζητηθεί για να δούμε τα ακαδημαϊκά κριτήρια σε επόμενο νομοσχέδιο του Υπουργείου Παιδείας.

Τέλος, η με γενικό αριθμό 712 και ειδικό 90, αναστολή κατάσχεσης ακινήτων υπό προϋποθέσεις κ.λπ., δεν γίνεται δεκτή.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Κυρία Υπουργέ, θα σας παρακαλούσα τις νομοτεχνικές βελτιώσεις στην τροπολογία που ήδη αναφέρατε, την 695, να τις καταθέσετε για να τις πάρουν και τα κόμματα.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Μάλιστα, κύριε Πρόεδρε.

(Στο σημείο αυτό η Αναπληρώτρια Υπουργός Παιδείας, Έρευνας και Θρησκευμάτων κ. Αθανασία Αναγνωστοπούλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 271)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δαβάκη, έχετε τον λόγο.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, έλαβα τον λόγο για να αναφερθώ εν τάχει στην κατατεθείσα χθες τροπολογία του Υπουργείου Εθνικής Αμύνης σχετικά με τα υποβρύχια.

Πριν απ’ όλα, όμως, θα ήθελα να αναφερθώ σε ορισμένα ζητήματα που θίγει αυτό το νομοσχέδιο, ζητήματα τα οποία έχουν κυρίως θεσμική σημασία και γενικότερης λειτουργίας αυτής της Αίθουσας.

Δεν υπάρχουν πλέον νομοσχέδια, κυρίες και κύριοι συνάδελφοι. Υπάρχουν νομοσχέδια τα οποία είναι οχήματα τροπολογιών και κάθε φορά που ερχόμαστε νομοθετούμε επί τροπολογιών με αφορμή τα νομοσχέδια. Άκουσα τον κ. Δρίτσα ο οποίος ανέφερε, αν κατάλαβα καλά, ότι «αναζητούσαμε συναφή με το νομοσχέδιο - τροπολογία προκειμένου να την καταθέσουμε σχετικά με τη ναυτική εκπαίδευση».

Νομίζω ότι κατά τούτο φαλκιδεύει και τον ρόλο και τη θεσμική λειτουργία αυτής της Αίθουσας, δεδομένου ότι πρέπει επιτέλους να καταλάβουμε τόσο εμείς όσο και οι εισηγητές που δεν είναι πρόχειροι πολλές φορές για τις τροπολογίες, ότι πρέπει να ξεπεράσουμε αυτή την διαδικασία και αυτή την μέθοδο. Διότι δυστυχώς…

**ΘΕΟΔΩΡΟΣ ΔΡΙΤΣΑΣ (Υπουργός Ναυτιλίας και Νησιωτικής Πολιτικής):** Προβλέπονται οι τροπολογίες στον Κανονισμό.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κύριε Υπουργέ.

**ΑΘΑΝΑΣΙΟΣ ΔΑΒΑΚΗΣ:** Ναι, κύριε Υπουργέ, προβλέπονται οι τροπολογίες, αλλά και εσείς, επειδή σας εκτιμώ, πιστεύω ότι θεωρείτε ότι έχει πλέον ξεφύγει το πράγμα και μιλούμε πλέον περί νομοθετημάτων που είναι οχήματα τροπολογιών.

Επειδή με διακόψατε, εν τάχει θα ήθελα να σας πω σχετικά με την ναυτική εκπαίδευση τα εξής: Είναι όλα ωραία στη ναυτική εκπαίδευση της χώρας; Αυτά τα οποία γίνονται κάθε χρόνο και με τους σπουδαστές και με τα ζητήματα της πρακτικής εξάσκησης, που μας παίρνουν τηλέφωνο πολλά παιδιά, απόφοιτοι των ναυτικών σχολών για να παρέμβουμε σε εφοπλιστικές εταιρείες, προκειμένου να κάνουν αυτοί πρακτική εξάσκηση, είναι κάτι το οποίοι περιποιεί περηφάνεια στην πολιτική ηγεσία του Υπουργείου Ναυτιλίας; Σαφώς είμαι βέβαιος ότι θα μου πείτε «τι κάνατε εσείς;».

Εμείς κάναμε τόσα ούτως ώστε να λειτουργεί μέχρι τώρα η ναυτική εκπαίδευση στη χώρα μας. Σαφώς και δεν έχουν ολοκληρωθεί τα πράγματα. Σαφώς και υπάρχουν ζητήματα τα οποία πρέπει να διορθωθούν. Σαφώς και υπάρχουν θέματα τα οποία ήταν λάθος και πρέπει πάλι να διορθωθούν. Γι’ αυτό εναλλάσσονται οι κυβερνήσεις στη χώρα, προκειμένου να διορθώνουν και τα ημαρτημένα και αυτά τα οποία έχουν παραλειφθεί.

Όμως, αντιλαμβάνεστε ότι οι συνεχείς αναφορές στο παρελθόν ότι δεν οδηγούν πουθενά και τον τόπο και την πατρίδα και τις πολιτικές παρατάξεις.

Κλείνοντας –γιατί είπα ότι θέλω να μιλήσω για την τροπολογία για τα υποβρύχια- θέλω να αναφερθώ στον κ. Φωτάκη –που προφανώς, κύριε Υπουργέ, έχετε βαθιά γνώση της ερευνητικής κοινότητας λόγω της εμπειρίας σας και της διαδρομής σας- και να πω ότι η συγκεκριμένη νομοθετική πρωτοβουλία έχει επιβληθεί από τους δανειστές και εταίρους μας…

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Αυτό πώς το συμπεραίνετε;

**ΑΘΑΝΑΣΙΟΣ ΔΑΒΑΚΗΣ:** Θα σας εξηγήσω. Διότι δεν έχουν εμπιστοσύνη στην απορρόφηση κοινοτικών προγραμμάτων από τις υπάρχουσες δομές.

Όμως, εάν το αντιπαρέλθουμε αυτό, θα ήθελα να ρωτήσω κατά πόσο συνάδει και συστοιχίζεται η παρούσα νομοθετική πρωτοβουλία με την υπάρχουσα μέχρι τώρα ερευνητική κοινότητα στη χώρα μας. Και υπάρχουν τόσα και τόσα τα οποία θα μπορούσαμε να πούμε και τα οποία, δυστυχώς, δεν ξέρω αν επιλύονται με αυτή καθαυτή τη συγκεκριμένη –θα έλεγα ως ορόσημο- τοποθέτηση αυτής της νομοθετικής πρωτοβουλίας στην ερευνητική κοινότητα γενικότερα.

Πιστεύω ότι είναι μια προσπάθεια προς τη σωστή κατεύθυνση, παρά τις σοβαρές επιφυλάξεις της Νέας Δημοκρατίας –και γι’ αυτό διατηρούμε αυτή τη στάση, όπως πολύ σωστά έχει διατυπωθεί και από την Κοινοβουλευτική Εκπρόσωπο και από την εισηγήτρια του νομοσχεδίου- αλλά, εν πάση περιπτώσει, θα πρέπει να κοιτάξουμε και ευρύτερα την ερευνητική κοινότητα, όπως, παραδείγματος χάριν, το Εθνικό Ίδρυμα Ερευνών με τα κέντρα του, τον «Δημόκριτο» και άλλα πολλά τα οποία, δυστυχώς, χειμάζονται με τεράστια προβλήματα.

Έρχομαι στην τροπολογία για τα υποβρύχια. Η τροπολογία που εμφανίστηκε χθες διά του κ. Βίτσα, του Αναπληρωτή Υπουργού Εθνικής Αμύνης, παρατείνει το πρόγραμμα των εργασιών των υποβρυχίων, ένα πρόγραμμα το οποίο είχε ξεκινήσει την άνοιξη του 2014 από τη Νέα Δημοκρατία, προκειμένου –επιτέλους- το ζήτημα που λέγεται «τέσσερα υποβρύχια, “Πιπίνος”, “Ωκεανός”, “Ματρώζος” και “Κατσώνης”» να πάρει τέλος και να είναι αυτά πλέον αξιόμαχα και εντός του επιχειρησιακού πλαισίου.

Αυτό το πρόγραμμα παρατείνεται μέχρι τον Μάιο του 2017, καθορίζοντας ότι μια σειρά από εργασίες πέραν των αναγκαίων θα λάβουν χώρα στις εγκαταστάσεις των ελληνικών ναυπηγείων αντί για τον ναύσταθμο της Σαλαμίνας. Η ρύθμιση αυτή εξασφαλίζει ουσιαστικά ότι οι εργαζόμενοι στα ναυπηγεία θα συνεχίζουν να εργάζονται, θα συνεχίζουν να δουλεύουν, οι οποίοι είναι εργαζόμενοι με ιδιαίτερες δεξιότητες, με μεγάλη τεχνογνωσία στο αντικείμενο, κάτι το οποίο θα αιμοδοτήσει έτι περαιτέρω τη χειμαζόμενη βαριά βιομηχανία και στον χώρο της ναυπηγοεπισκευαστικής.

Γι’ αυτόν και μόνο τον λόγο η Νέα Δημοκρατία στηρίζει αυτή την τροπολογία, για να παραμείνει ενεργό αυτό το πολύτιμο δυναμικό των εργαζομένων στα ναυπηγεία του Σκαραμαγκά και για να δοθεί μια ανάσα στην κατάσταση που υπάρχει περαιτέρω στο ζήτημα αυτό στη ναυπηγοεπισκευαστική ζώνη του Σκαραμαγκά στο κομμάτι της κατασκευής των υποβρυχίων, διότι, κυρίες και κύριοι συνάδελφοι, έχουμε ανάγκη αυτά τα εξειδικευμένα χέρια, αυτούς τους ανθρώπους που πρέπει να συνεχίσουν να εργάζονται πάνω σε αυτό το αντικείμενο.

Δεν θα είναι, άλλωστε, η πρώτη φορά που η Νέα Δημοκρατία θα στηρίξει μια τέτοια προσπάθεια. Όμως, επειδή έχουμε μια τραυματική εμπειρία του παρελθόντος, που μας εγκαλείτε για θετικές ψήφους του παρελθόντος –καλοκαίρι 2015 και λοιπά- πρέπει να επιστήσουμε την προσοχή στην πολιτική ηγεσία του Υπουργείου Εθνικής Άμυνας –η οποία απουσιάζει, αλλά θα έπρεπε να είναι κάποιος από την πολιτική ηγεσία εδώ- σε ορισμένα ζητήματα, όπως στο ότι η Κυβέρνηση έχει μεγάλες ευθύνες γιατί άφησε τα πράγματα να εξελιχθούν μέχρι εδώ –και όπως πολύ σωστά ελέχθη προηγουμένως- και άφησε να κατασκευάζονται τα υποβρύχια, ένα τεράστιο επιχειρησιακό όπλο για το Πολεμικό Ναυτικό, μέσω τροπολογιών.

Η λύση που προτείνει η Κυβέρνηση με αυτή την τροπολογία έχει έναν κίνδυνο. Ένα κομμάτι της επιχειρηματολογίας Σάφα, της μέχρι τώρα εργοδοσίας, είναι ο ισχυρισμός ότι τα 75,5 εκατομμύρια της συμφωνίας του Μαρτίου 2014 είναι ανεπαρκή για την κατασκευή των υποβρυχίων. Σήμερα, λοιπόν, ερχόμαστε και νομοθετούμε άλλα 15 εκατομμύρια, δημιουργώντας με αυτόν τον τρόπο τον κίνδυνο να επιλυθεί αυτή η εξέλιξη στη διαιτησία, η οποία θα εκδικαστεί τον Μάρτιο του 2017, ως επιβεβαίωση της επιχειρηματολογίας της αντίθετης πλευράς.

Ο κίνδυνος από αυτή την ενέργεια γίνεται ακόμη πιο έντονος από το γεγονός ότι ο Σάφα έχει προσφύγει σε διαιτητικό δικαστήριο, σε νέα διαιτητική διαδικασία, η οποία θα συζητηθεί στις 5 Ιουλίου.

Η κατάσταση αυτή είναι αποτέλεσμα της αδυναμίας της Κυβέρνησης να καταλήξει εδώ και είκοσι μήνες σε ένα ολοκληρωμένο σχέδιο για μια μακροχρόνια λύση για τα ναυπηγεία. Η αδυναμία αυτή την έχει φέρει, δυστυχώς, στο σημείο να είναι «με την πλάτη στον τοίχο» και ένα πολύτιμο εργατικό δυναμικό και ένα τεράστιο ζήτημα που αφορά τα υποβρύχια, να βρίσκεται ακόμα σε εκκρεμότητα ή, αν θέλετε, και σε μια δικαστική διαμάχη με την άλλη πλευρά. Κάθε μέρα που περνά γίνεται όλο και πιο εμφανές ότι το κόστος αυτής της αδράνειας και κάποιων ιδεολογικών αγκυλώσεων μάς έχει φέρει στο σημείο αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κλείνω και εφιστώ την προσοχή στους συντάξαντες την τροπολογία. Πρέπει να δουν το ζήτημα στην αιτιολογική έκθεση της παραγράφου 6 –το λέω για τα Πρακτικά, διότι, δυστυχώς, δεν υπάρχει εκπρόσωπος του Υπουργείου-, γιατί εκτελούνται εργασίες πέραν των αναγκαίων για την ολοκλήρωση των υποβρυχίων και αυτές γίνονται με συναίνεση και των υπευθύνων της εταιρείας. Αυτό δεν γνωρίζουμε αν είναι αληθές, όσον αφορά την συναίνεση.

Εν πάση περιπτώσει, είναι γνωστό ότι η συμφωνία προέβλεπε ότι ήταν μόνο για τα υποβρύχια και όχι για άλλες εργασίες και πρέπει οπωσδήποτε να είναι ιδιαίτερα προσεκτικοί. Τουλάχιστον, να απαλειφθούν αυτές οι δύο εκφράσεις από την παράγραφο 6 της συγκεκριμένης τροπολογίας.

Κλείνοντας, θέλω να απευθύνω τα θερμά μου συλλυπητήρια στην οικογένεια του σμηναγού της Πολεμικής Αεροπορίας, του Σωτήρη Αντωνόπουλου, χειριστού των Super Puma, ο οποίος έχασε τη ζωή του τόσο άδοξα σε αυτή την ηλικία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δαβάκη.

Έχουν ζητήσει τον λόγο δύο Κοινοβουλευτικοί Εκπρόσωποι, οι εναπομείναντες δηλαδή κ. Καμμένος και κ. Αμυράς. Θα δώσουμε τον λόγο στον κ. Καμμένο, ο οποίος συμμετέχει και σε μια επιτροπή τώρα, αφού έγινε συνεννόηση με τον κ. Αμυρά. Μετά θα ακολουθήσει ο κ. Αμυράς και θα συνεχίσουμε με τον κατάλογο των ομιλητών.

**ΙΩΑΝΝΗΣ ΔΕΛΗΣ:** Κύριε Πρόεδρε, οι Κοινοβουλευτικοί Εκπρόσωποι έχουν δικαίωμα δευτερολογίας, έστω σύντομης;

**ΠΡΟΕΔΡΕΥΩΝ (Γεώργιος Λαμπρούλης):** Δεν αρνούμαστε σε Κοινοβουλευτικούς Εκπροσώπους τη δευτερολογία ή την όποια παρέμβαση. Αν κρίνετε ή αν κάποιοι Κοινοβουλευτικοί Εκπρόσωποι κρίνουν ότι θέλουν να παρέμβουν, πολύ ευχαρίστως, δεν υπάρχει ζήτημα, αρκεί να μην υπερβαίνουμε τους χρόνους.

Ορίστε, κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Αγαπητοί συνάδελφοι, οι Ανεξάρτητοι Έλληνες στο συγκεκριμένο νομοσχέδιο για το Ίδρυμα Έρευνας και Καινοτομίας και άλλες διατάξεις έχουμε μόνο θετικά σχόλια να κάνουμε.

Θα με συγχωρήσετε για την καθυστέρηση, αλλά ήμουν στην εξεταστική επιτροπή. Συμμετέχουμε όλοι –κι εμείς από τα μικρά κόμματα- σε όλες τις επιτροπές και πρέπει να ξαναφύγω. Θα είμαι σύντομος.

Είναι ένα βήμα θετικό προς πολλές κατευθύνσεις. Η βασικότερη κατεύθυνση από όλες νομίζω είναι ότι αυτή η χώρα, μετά από τα δεινά που έχει περάσει τα τελευταία έξι χρόνια, χρειάζεται να φέρει διατάξεις οι οποίες θα είναι μαγνήτης γνώσης. Μαγνήτης γνώσης είναι να μη συνεχίσουν, με λίγα λόγια, να φεύγουν οι άνθρωποί μας στο εξωτερικό.

Για ό,τι έχει να κάνει με την καινοτομία, τις υποτροφίες και τη γενική στρατηγική την οποία πρέπει να έχουμε απάνω στα ζητήματα έρευνας και τεχνολογίας, θα πρέπει να βάλουμε τις βάσεις σήμερα, έτσι ώστε με σωστό, δίκαιο, αμερόληπτο τρόπο, αλλά πάνω από όλα τον ορθό τρόπο, σε σχέση με τα ακαδημαϊκά καθήκοντα ή τις υποχρεώσεις του οποιουδήποτε -από όπου αυτές και αν πηγάζουν-, να μπουν κάτω από ένα πρίσμα νομιμότητας και λογικής για να αποκτήσει αυτή η χώρα πλέον έναν πυλώνα ανάπτυξης.

Καμμία ξένη επένδυση δεν θα έρθει στην Ελλάδα, πόσω μάλλον και επενδύσεις οι οποίες δεν είναι εντάσεως προσωπικού, αλλά είναι εντάσεως γνώσης ή κεφαλαίου σε άλλα ζητήματα, όπως είναι θεωρητικά, αν θέλετε, η έρευνα και η τεχνολογία, για παράδειγμα, όσον αφορά τα ζητήματα των φαρμάκων και των πατεντών, τα οποία περιλαμβάνονται γύρω από τη φαρμακοβιομηχανία και ό,τι έχει να κάνει βεβαίως και με τις ιατρικές σχολές.

Πιάνω ένα παράδειγμα στο οποίο η χώρα μας γνωρίζουμε όλοι ότι κατέχει τον καλύτερο δείκτη γνώσης, απόδοσης και την καλύτερη εμπειρία –από τις καλύτερες στον κόσμο- σε γιατρούς και νοσηλευτικό και φαρμακευτικό προσωπικό.

Αν θέλετε, μπορείτε να δείτε τα στατιστικά. Εκεί θα διαπιστώσετε ότι οι πιο πολλοί που έφυγαν από την Ελλάδα ήταν γιατροί και οδοντίατροι, δηλαδή άνθρωποι του ιατρικού κλάδου, παρά οποιασδήποτε άλλης ειδικότητας.

Αυτούς τους ανθρώπους πρέπει να τους φέρουμε πίσω, διότι αυτή τη στιγμή στην Ευρωπαϊκή Ένωση, κύριοι Υπουργοί, υπάρχουν τεράστια κονδύλια για την έρευνα και την τεχνολογία ειδικά πάνω σε ιατρικά ζητήματα. Τέτοια είναι τα ζητήματα για τα χειρουργεία, τα παραϊατρικά, τις μονάδες εντατικής θεραπείας, τις νέες πατέντες, τις νέες τεχνολογίες.

Επίσης, υπάρχουν και προγράμματα όσον αφορά τα φάρμακα. Η Ελλάδα μπορεί να γίνει πόλος έλξης αυτών των προγραμμάτων, διότι στη χώρα μας έχουμε γεννήσει τις επιστήμες, πόσω μάλλον τη σχολή και τον όρκο που δίνουν όλοι οι γιατροί. Και εμμένω σε αυτό, διότι γνωρίζω πολύ καλά το αντικείμενο και ξέρω πώς μπορεί να χρηματοδοτηθεί, διότι εδώ, όπως και σε όλον τον κόσμο, όλοι οι γιατροί δίνουν όρκο στον Ιπποκράτη, τον οποίο πρέπει να τιμήσουμε και με αυτόν τον τρόπο.

Όσον αφορά τώρα τις υπόλοιπες τροπολογίες, οι Ανεξάρτητοι Έλληνες τις υπερψηφίζουμε.

Για να μη σπαταλήσω περισσότερο τον χρόνο σας, θα κάνω μόνο δύο σημειώσεις όσον αφορά τον ΟΤΕ και την «DEUTSCHE TELEKOM» και τη μεταβίβαση του ποσοστού.

Δεν βρίσκουμε κάποιον λόγο αυτή τη στιγμή για να φέρουμε αντίρρηση σε αυτή τη μεταβίβαση. Σήμερα είχαμε συναντήσεις και με τα συνδικαλιστικά όργανα του οργανισμού, αλλά και με άλλους φορείς οι οποίοι μας εξέφρασαν τους προβληματισμούς τους. Έχουμε ήδη σημειώσει επιφυλάξεις, τις οποίες θα συζητήσουμε μέσα στην ημέρα και αύριο το πρωί και θα τις επικοινωνήσουμε με τα αρμόδια Υπουργεία. Δεν είναι κάτι που χρειάζεται να αναφέρω αυτή τη στιγμή, ώστε να απασχολήσει το Κοινοβούλιο και τους αξιότιμους συναδέλφους.

Αυτό που πρέπει να γνωρίζει η ελληνική Κυβέρνηση, αλλά και όλοι μας, είναι ότι αυτή τη στιγμή ο ΟΤΕ είναι ένας στρατηγικός οργανισμός, μια τεράστια επένδυση στην Ελλάδα. Συνεχίζουν να γίνονται επενδύσεις πάνω στις υποδομές και στα νέα δίκτυα. Μάλιστα, φτιάχνονται και νέα υπερταχέα δίκτυα, τα οποία θα γίνουν μέσα στα επόμενα χρόνια για την ανάπτυξη. Διότι ένας από τους πυλώνες της ανάπτυξης, όπως γνωρίζετε, είναι και η τεχνολογία και οι υποδομές. Ο ΟΤΕ, αλλά και οι ανταγωνιστικές εταιρείες πρέπει να επενδύσουν στην Ελλάδα πάνω σε αυτούς τους πυλώνες.

Άρα είναι μια επένδυση την οποία πρέπει να στηρίξουμε, ενώ από εδώ και πέρα πρέπει να δούμε και τον στρατηγικό της χαρακτήρα σε σχέση με την ασφάλεια η οποία παρέχεται στις επικοινωνίες.

Αυτή η Κυβέρνηση πρέπει να είναι ιδιαίτερα ευαίσθητη στον τρόπο με τον οποίο διασφαλίζεται η ασφάλεια των τηλεπικοινωνιών και των επικοινωνιών τόσο στο πολιτικό-αστικό επίπεδο όσο και το στρατιωτικό.

Κλείνοντας, θέλω να πω ότι είμαστε κοντά στην Κυβέρνηση για να συμβουλέψουμε και να συμβουλευτούμε. Και παρακαλώ και την Αξιωματική Αντιπολίτευση και όλους τους συναδέλφους, όταν έχουν κάποιες ιδέες ή καταγγελίες συγκεκριμένες με δημιουργική κριτική πάνω στα θέματα εθνικής στρατηγικής και εθνικής ασφάλειας όσον αφορά τον ρόλο του ΟΤΕ, να τις φέρουν στην Κυβέρνηση και να τις δούμε από κοινού, έτσι ώστε να τις υλοποιήσουμε για το καλό της Ελλάδος.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καμμένο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μαθητές και μαθήτριες και τέσσερις εκπαιδευτικοί συνοδοί τους από το 4ο Γενικό Λύκειο Αγρινίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, μου επιτρέπετε να πω κάποια πράγματα για τις τροπολογίες;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Για να κλείσουμε το θέμα αυτό, θα ανακοινώσω ποιες υπουργικές τροπολογίες θα εισαχθούν προς ψήφιση:

Η τροπολογία με γενικό αριθμό 688 και ειδικό 75, η οποία υπάρχει και στο άρθρο 15.

Η τροπολογία με γενικό αριθμό 689 και ειδικό 76, η οποία υπάρχει και στο άρθρο 16.

Η τροπολογία με γενικό αριθμό 696 και ειδικό 80, η οποία υπάρχει και στο άρθρο 17.

Η τροπολογία με γενικό αριθμό 697 και ειδικό 81.

Η τροπολογία με γενικό αριθμό 698 και ειδικό 82.

Η τροπολογία με γενικό αριθμό 700 και ειδικό 83.

Η τροπολογία με γενικό αριθμό 701 και ειδικό 84.

Η τροπολογία με γενικό αριθμό 709 και ειδικό 87.

Η τροπολογία με γενικό αριθμό 710 και ειδικό 88.

Τέλος, η τροπολογία με γενικό αριθμό 708 και ειδικό 86 έχει αποσυρθεί.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος από το Ποτάμι κ. Αμυράς.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, νωρίτερα το πρωί είχα πάρει τον λόγο, ζητώντας διευκρινήσεις από τον Υπουργό κ. Τσακαλώτο, ο οποίος ήρθε αργότερα, για την τροπολογία που αφορά τον ΟΤΕ.

Όπως ανέκυψε λοιπόν τόσο από τις απαντήσεις του Υπουργού όσο και από τον κύκλο συζήτησης που ξεκίνησε αμέσως, το θέμα είναι βαρύ και σημαντικό.

Λέω, λοιπόν, εδώ η τροπολογία που μας φέρατε με γενικό αριθμό 710 και ειδικό αριθμό 88 κάνει τα εξής τρία πράγματα:

Πρώτον, μεταβιβάζει το 5% των μετοχών που το ελληνικό Δημόσιο κατέχει, από σύνολο 6% που κατέχει στον ΟΤΕ, στο ΤΑΙΠΕΔ. Άρα, λοιπόν, έχουμε το πρώτο ερώτημα που ζητά μια απάντηση, η οποία δεν ήρθε από την πρωτολογία του Υπουργού: Το 5% που πάει στο ΤΑΙΠΕΔ των μετοχών που κατέχει το ελληνικό Δημόσιο στον ΟΤΕ, δηλαδή είκοσι τέσσερα εκατομμύρια πεντακόσιες επτά χιλιάδες πεντακόσιες είκοσι μετοχές τι εξέλιξη θα έχει, τι θα γίνει με αυτές τις μετοχές; Αφήστε δε, που η χρηματιστηριακή αξία των μετοχών αυτών -όπως και άλλοι συνάδελφοι ανέδειξαν- είναι στο ναδίρ. Γιατί επιλέγετε τώρα που οι μετοχές του ΟΤΕ έχουν πέσει στο πάτωμα, να κάνετε αυτή την μετάβαση; Αυτό είναι το πρώτο ερώτημα.

Δεύτερον, γιατί αλλάζετε το άρθρο 21;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρωτής Υπουργός Παιδείας, Έρευνας και Θρησκευμάτων):** Απάντησε σε αυτό.

**ΓΕΩΡΓΙΟΣ ΑΜΥΡΑΣ:** Δεν απάντησε, κυρία Υπουργέ, για να επανέρχομαι! Εξάλλου ήμουν ο πρώτος που το ανακίνησε το θέμα. Δηλαδή το παρακολουθώ με το μικροσκόπιο, όχι ξεπέτες!

Λοιπόν, αλλάζετε το άρθρο 21 -με αυτή την τροπολογία της σύμβασης μεταξύ της δημοσίου και των Γερμανών της «DEUTSCHE TELEKOM» έτσι όπως είχε κυρωθεί το 2008 με το ν.3676- και προβλέπετε ότι πλέον «Οποιαδήποτε τροποποίηση ή διαφοροποίηση ή παραίτηση από την όποια συμφωνία των μετόχων, δεν θα απαιτεί στο εξής να κυρώνεται με νόμο από την Βουλή». Τι σημαίνει αυτό με απλά λόγια; Ότι η Βουλή πια, οι τριακόσιοι Βουλευτές, τα κοινοβουλευτικά κόμματα δεν θα έχουν λόγο για το νέο δομικό συγκρότημα μεταξύ ΟΤΕ και ελληνικού δημοσίου, Γερμανών και Ελλήνων.

Και ερωτώ εγώ: Για ποιον λόγο ο Υπουργός που διαπραγματεύεται, όπως μας λέτε εσείς σκληρά με τους εταίρους, κάμφθηκε από μια διεύθυνση της Κομισιόν και σπεύδει να ικανοποιήσει το αίτημα; Αυτοί δεν είναι τεχνοκράτες; Αυτοί δεν είναι χαμηλόβαθμοι υπάλληλοι, όπως εσείς λέγατε με κάθε ευκαιρία, είτε πρόκειται για τα σοβαρά είτε για τα λιγότερο σοβαρά; Πώς κάμπτεται η υπερήφανη διαπραγμάτευσή σας από κάποιους υπαλλήλους από μια διεύθυνση της Κομισιόν που ζητάει μια εναρμόνιση –όχι υποχρεωτική, το τονίζω- με το τι συμβαίνει σε μερικές ευρωπαϊκές χώρες και όχι στο σύνολο των είκοσι επτά;

Τρίτον και το πιο σημαντικό. Όταν μιλάμε για τον όμιλο «COSMOTE» και βεβαίως τον ΟΤΕ ειδικότερα, μιλάμε για θέματα εθνικής ασφάλειας. Μιλάμε επίσης για θέματα απορρήτου των τηλεπικοινωνιών, της διασφάλισής του. Μιλάμε επίσης για τα έκτακτα μερίσματα που θα αποφασίζει η διοίκηση, κάνοντας πρόταση στη γενική συνέλευση και θα δίνει στους μετόχους. Επίσης, μιλάμε για εξαγορές, συγχωνεύσεις θυγατρικών.

Ακόμη, μιλάμε και για την αλλαγή έδρας του ΟΤΕ. Είναι κάτι που δεν το έχουν πολυσυζητήσει εδώ στην Αίθουσα οι Υπουργοί και ίσως δεν το γνωρίζουν. Μετά από αυτή τη συμφωνία και αφού το δημόσιο θα απεκδυθεί του ρόλου του να έχει μια στρατηγική συμμετοχή στη διοίκηση και έναν αποφασιστικό λόγο, παράλληλα με την απέκδυση του δικαιώματος και της υποχρέωσης -θα έλεγα εγώ- του Κοινοβουλίου να ελέγχει κάθε τέτοια σύμβαση, δηλαδή μεταξύ ελληνικού δημοσίου και ξένων επενδυτών, των Γερμανών της «DEUTSCHE TELEKOM», τώρα, λοιπόν, ερχόμαστε να υπογράψετε και να ψηφίσουμε εμείς –που εμείς δεν θα ψηφίσουμε- ότι θα μπορεί η νέα διοίκηση να αποφασίσει και αλλαγή της έδρας.

Πού σκοπεύετε να τον πάτε τον ΟΤΕ στη Βουλγαρία, ακολουθώντας μήπως τις επιταγές και το πρόσταγμα του διοικητή του ΟΑΕΕ που είπε ότι όσοι Έλληνες δεν μπορούν να αντέξουν και να πληρώνουν τις ασφαλιστικές εισφορές να πάνε στη Βουλγαρία; Εκείνος να πάει στη Βουλγαρία, όχι οι Έλληνες επιχειρηματίες που προσπαθούν και πασχίζουν, μεταξύ φθοράς και αφθαρσίας, με ένα παμφάγο, κακό κράτος, με ένα πελατειακό σύστημα και την αναξιοκρατία παντού, να τους χτυπάει πισώπλατα, να τους δείχνει εκείνος την πόρτα εξόδου. Ε, όχι, δεν αλλάζουμε χώρα. Να αλλάξουν χώρα εκείνοι που δεν μπορούν να αντιμετωπίσουν τα προβλήματα.

Και καταλήγω. Το 4% των μετοχών του ΟΤΕ παραμένει στο ΙΚΑ. Μάλιστα. Μας είπε ο κύριος Υπουργός ότι εντάξει τι έγινε που το 5%, από τα 6% που κατέχει το ελληνικό δημόσιο, θα πάει στο ΤΑΙΠΕΔ; Έχουμε και το 4% των μετοχών του ΙΚΑ που έχει στο χαρτοφυλάκιό του.

Ρωτώ λοιπόν: Το ΙΚΑ ερωτήθη για να συνάψει νέα συμφωνία με το ελληνικό δημόσιο και να κτυπήσει άλλου είδους στρατηγική συνεργασία με τους Γερμανούς; Πείτε το μας, έτσι ώστε να καταλάβουμε ότι έχετε κάνει μια προετοιμασία και δεν μας μιλάτε με λόγια του αέρα.

Εμείς καταψηφίζουμε αυτή την τροπολογία. Θεωρούμε ότι είναι εντελώς λανθασμένη. Μην κρύβεστε πίσω από τις λέξεις και αφού μας λέτε ότι κάνετε σκληρή και υπερήφανη διαπραγμάτευση, αποδείξτε το εδώ. Αλλά, τι λέω; Εδώ δεν καταφέρατε να πείσετε τους ευρωπαίους, τους θεσμούς, την τρόικα, όπως θέλετε πείτε τους, και τους Αμερικανούς βέβαια να απαλλάξουν το «Χαμόγελο του Παιδιού» και τα άλλα κοινωνικά ιδρύματα από τον ΕΝΦΙΑ. Εδώ τώρα στον ΟΤΕ θα κολλήσετε;

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Αμυρά.

Τον λόγο έχει η κ. Ασημακοπούλου από τη Νέα Δημοκρατία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα τον λόγο για μια διόρθωση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Υπουργέ. Διόρθωση ως προς τι;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Το Προεδρείο είναι ενημερωμένο. Απλώς να ενημερώσω και το Σώμα ότι οι νομοτεχνικές βελτιώσεις αφορούν την υπουργική τροπολογία με αριθμό 700 και όχι 300, όπως λανθασμένα είχε λεχθεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ελάτε, κυρία Ασημακοπούλου.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Πρόεδρε, εγώ θα αναφερθώ στην τροπολογία για την οποία προ ολίγων λεπτών η Υπουργός συνοπτικά ανήγγειλε στο Σώμα ότι δεν θα γίνει δεκτή. Αναφέρομαι βεβαίως στην τροπολογία που κατέθεσε η Νέα Δημοκρατία για το θέμα των πλειστηριασμών της πρώτης κατοικίας.

Δεν εδόθη καμμία εξήγηση από την Υπουργό βεβαίως. Νομίζω –αν δεν απατώμαι- ότι ο κ. Φωτάκης πριν είπε ότι δεν θα εξεταστεί σήμερα, διότι θα έρθει κάποια στιγμή μια πρωτοβουλία της Κυβερνήσεως. Επιτρέψτε μου, όταν ακούω ότι θα λυθεί ένα θέμα από την Κυβέρνηση, θυμάμαι ότι θα σκιζόταν το μνημόνιο, θυμάμαι ότι θα δινόταν δέκατη τρίτη σύνταξη, θυμάμαι ότι θα υπήρχε ένα παράλληλο πρόγραμμα, θυμάμαι και πιο πρόσφατα πράγματα, όπως για παράδειγμα ότι θα δίνονταν αντισταθμιστικά στους συνταξιούχους στους οποίους η Κυβέρνηση έκοψε το ΕΚΑΣ, 70 εκατομμύρια τα επόμενα δύο χρόνια και ήρθε το προσχέδιο του προϋπολογισμού και να που προβλέπει μόνο 18 εκατομμύρια φέτος και τίποτα για το 2017.

Προφανώς, απλά αναφέρω ότι το πρόβλημα της Κυβερνήσεως δεν είναι ότι δεν θέλει τροπολογίες στο σημερινό νομοσχέδιο, γιατί σημειώνω εδώ ότι έχουν κατατεθεί στο νομοσχέδιο και έχουν γίνει δεκτές περί τις δέκα υπουργικές τροπολογίες, από τον κ. Τσακαλώτο, τον κ. Σταθάκη, τον κ. Αλεξιάδη, στον οποίο αφορά και αυτή που καταθέσαμε εμείς, τον κ. Φίλη, τον κ. Μπαλτά, τον κ. Βίτσα, τον Παππά, τον κ. Σπίρτζη. Όλο δηλαδή το Υπουργικό Συμβούλιο έχει φέρει τροπολογίες στο νομοσχέδιο, αλλά η βουλευτική τροπολογία που έφερε η Νέα Δημοκρατία απορρίπτεται συνοπτικά.

Για να εξηγήσω γιατί αυτό είναι σημαντικό, αναφέρομαι, λοιπόν, στο περιεχόμενο της τροπολογίας. Η τροπολογία, λοιπόν, αυτή προβλέπει ότι μέχρι τις 31-12-2017 αναστέλλεται η κατάσχεση ακινήτων φορολογουμένων και φυσικών προσώπων που έχουν οφειλές προς το δημόσιο, εφόσον πληρούνται κάποιες προϋποθέσεις σωρευτικά: Πρώτον, το συγκεκριμένο ακίνητο χρησιμεύει ως κύρια κατοικία και μετά υπάρχουν πολύ λογικά εισοδηματικά κριτήρια και κριτήρια που αφορούν στην αντικειμενική αξία του ακινήτου.

Έρχεται, λοιπόν, αυτή η τροπολογία –και γι’ αυτό τη φέραμε- για να αντιμετωπίσει μια αγωνία την οποία αντιμετωπίζει αυτή τη στιγμή η ελληνική κοινωνία, την αγωνία κάποιου να χάσει το σπίτι του, την αγωνία των πλειστηριασμών. Βεβαίως, η Κυβέρνηση δεν ακούει αυτή την κραυγή αγωνίας, αν κρίνω από τις δηλώσεις του αρμόδιου Υπουργού, που είναι ο κ. Αλεξιάδης. Τι είπε ο κ. Αλεξιάδης για τους πλειστηριασμούς; Είπε ότι είναι ιστορίες για αγρίους.

Για να το δούμε λίγο αυτό. Σύμφωνα με την Τράπεζα της Ελλάδος από τα 240 δισεκατομμύρια δάνεια στη χώρα μας, τα 108,2 δισεκατομμύρια είναι μη εξυπηρετούμενα. Αυτό είναι ένα ποσοστό 45,1%. Τα 45 δισεκατομμύρια από αυτά τα μη εξυπηρετούμενα δάνεια είναι στεγαστικά δάνεια. Και αναφέρομαι σε αυτά, γιατί πιθανολογεί κανείς ότι τα στεγαστικά έχουν υποθήκη την πρώτη κατοικία ενδεχομένως. Είναι, λοιπόν, τετρακόσιοι είκοσι χιλιάδες Έλληνες και Ελληνίδες αυτή τη στιγμή, σύμφωνα με έρευνα της εφημερίδας «ΚΑΘΗΜΕΡΙΝΗ», οι οποίοι δεν εξυπηρετούν τα στεγαστικά τους δάνεια. Μήπως αυτοί είναι οι άγριοι στους οποίους αναφέρεται ο κ. Αλεξιάδης;

**ΝΙΚΟΛΑΟΣ ΗΓΟΥΜΕΝΙΔΗΣ:** Όχι, δεν είναι αυτοί.

**ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ:** Στον Υπουργό κ. Αλεξιάδη, που λέει ότι οι πλειστηριασμοί είναι ιστορίες για αγρίους, και σε εσάς που σχολιάζετε, κύριε συνάδελφε, εγώ απαντώ ότι ο κόσμος αυτή τη στιγμή φοβάται μήπως ήρθανε τα άγρια να διώξουν τα ήμερα, φοβάται μήπως χάσει το σπίτι του.

Και το τεκμηριώνω κι αυτό, επίσης: Για να δούμε τι έχει κάνει ακριβώς η Κυβέρνηση του κ. Τσίπρα για το θέμα της πρώτης κατοικίας. Επί ημερών της προηγούμενης κυβερνήσεως υπήρχαν δύο πυλώνες προστασίας για την πρώτη κατοικία. Υπήρχε ο νόμος Κατσέλη και υπήρχε κι ο ν.4224/2013, η γνωστή ρύθμιση Χατζηδάκη, που έδινε μια οριζόντια αυτοδίκαιη προστασία της πρώτης κατοικίας.

Έρχεται, λοιπόν, η Κυβέρνηση Τσίπρα και τι κάνει; Καταργεί εντελώς τον έναν πυλώνα, τη ρύθμιση Χατζηδάκη και τι κάνει με τον νόμο Κατσέλη; Με τον ν.4346/2015, με το άρθρο 14 συγκεκριμένα, τι κάνει; Περιορίζει τον νόμο Κατσέλη, αυξάνοντας το εισοδηματικό όριο για να μπορεί κάποιος να ενταχθεί στον νόμο, αυξάνοντας επίσης και την αντικειμενική αξία του ακινήτου. Τι γίνεται, λοιπόν; Λιγότεροι άνθρωποι μπορούν να ενταχθούν στον νόμο Κατσέλη. Και, πιο σημαντικό από αυτό, τι άλλο κάνει; Βάζει μια ημερομηνία λήξης στο νόμο Κατσέλη, το 2018. Δηλαδή μετά το 2018 δεν υπάρχει ούτε ο δεύτερος πυλώνας προστασίας.

Και επειδή ανησυχεί ο κόσμος μήπως ήρθαν τα άγρια να διώξουν τα ήμερα, ενώ πριν ήταν «κανένα σπίτι στα χέρια τραπεζίτη» και «τα κοράκια των αγορών», τι έκανε επίσης; Επέτρεψε την πώληση των δανείων στα funds και προστατεύει μέχρι τις 31 Δεκεμβρίου του 2017 μόνο τα δάνεια που έχουν σαν διασφάλιση πρώτης κατοικίας με αντικειμενική αξία 140.000 ευρώ. Και αυτά επιτρέπει στα funds εν τω μεταξύ να τα διαχειρίζονται, ούτως ώστε να προετοιμαστούν και να είναι πολύ έτοιμα τα funds, για να μπορέσουν να τα πλειστηριάσουν με τη λήξη της προστασίας. Αυτά έχει κάνει η Κυβέρνηση για την πρώτη κατοικία μέχρι στιγμής.

Και ενώ εμείς σήμερα ακούμε την κραυγή αγωνίας που εκπέμπει η ελληνική κοινωνία για το θέμα των πλειστηριασμών, που εκπέμπει ο επιχειρηματικός κόσμος, τον οποίο συστηματικά εμπαίζει ο κ. Σταθάκης, καθυστερώντας ενάμιση χρόνο να φέρει οποιαδήποτε ρύθμιση για τα κόκκινα δάνεια των επιχειρήσεων, πράγμα που οδηγεί τις επιχειρήσεις, οι οποίες έχουν καταφέρει με την εξοντωτική αυτή φορολογία να μείνουν όρθιες να συνεχίσουν να λειτουργούν, ενώ, λοιπόν, εμπαίζετε τον επιχειρηματικό κόσμο, έρχεστε σήμερα και λέτε συνοπτικά ότι δεν γίνεται δεκτή αυτή η τροπολογία. Αυτή είναι η αντιμετώπιση της Κυβέρνησης για την κραυγή αγωνίας του κόσμου.

Και καλά, ο κ. Αλεξιάδης και στο Μαξίμου δεν ακούνε την κραυγή αγωνίας του κόσμου. Εσείς οι Βουλευτές του ΣΥΡΙΖΑ τι κάνετε; Δεν ακούτε τον κόσμο να ανησυχεί για τους πλειστηριασμούς; Μάλλον δεν τους ακούτε, γιατί είστε κι εσείς στο Μαξίμου, στα διάφορα κοκτέιλ πάρτι και τραγουδάτε και χορεύετε και τρώτε καναπεδάκια ή τυροπιτάκια. Μάλλον γι’ αυτό δεν ακούτε τις κραυγές αγωνίας. Βγείτε λίγο στις εκλογικές σας περιφέρειες και θα δείτε αν είναι ιστορίες για αγρίους ότι ο κόσμος ανησυχεί άμα θα χάσει τα σπίτια του.

Και κλείνω, κύριε Πρόεδρε, εμείς επειδή δεν εμπαίζουμε τον κόσμο, συνοπτικά, σύντομα όπως προανήγγειλε ο Πρόεδρος κ. Μητσοτάκης, θα παρουσιάσουμε ένα ολοκληρωμένο πλαίσιο για την αντιμετώπιση του μεγάλου θέματος που απασχολεί την ελληνική κοινωνία, του ιδιωτικού χρέους. Και να ξέρετε ότι οι προτάσεις αυτές θα είναι συγκεκριμένες, ρεαλιστικές και εφαρμόσιμες, στον αντίποδα του λαϊκισμού που ζήσαμε προεκλογικά με τον ΣΥΡΙΖΑ, που έλεγε ότι θα δώσει σεισάχθεια σε όλον τον κόσμο. Και να ξέρετε ότι η εξουσία που σας εμπιστεύτηκε ο ελληνικός λαός είναι δανεική, δεν είναι μόνιμη. Και οι υποσχέσεις τις οποίες εσείς δεν τηρείτε, είναι σαν τα κόκκινα δάνεια. Αλλά, να ξέρετε, όταν έρθει η ώρα, εγώ σας προβλέπω ότι ο κόσμος δεν πρόκειται να σας δώσει «σεισάχθεια» για την κοροϊδία που του προσφέρατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Μεγαλοικονόμου από την Ένωση Κεντρώων.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, θα ξεκινήσω σήμερα τη σημερινή μου τοποθέτηση με τα όσα ανησυχητικά διάβασα χθες, σε σχέση με την κατάσταση της χώρας μας. Προφανώς, κάθε Ελληνίδα και Έλληνας αυτή τη στιγμή βιώνει στην καθημερινότητά του ένα μεγάλο άγχος, μια μεγάλη αγωνία, που το βλέπει και στο σπίτι του, στην οικογενειακή του κατάσταση, στο πορτοφόλι του.

Αλλά πέραν όλων αυτών, που βιώνει ο κάθε Έλλην πολίτης, έρχονται επίσημα στοιχεία της ΕΛΣΤΑΤ. Η ΕΛΣΤΑΤ διόρθωσε τα περσινά δεδομένα, για την περσινή χρονιά του 2015 και διατυπώνει με πάσα ειλικρίνεια ότι η χρονιά έκλεισε με μεγαλύτερη ύφεση από αυτή που νομίζατε και μάλιστα, με σοβαρά υψηλότερη ύφεση, δηλαδή της τάξεως του 1,3% του ΑΕΠ έναντι του 0,9%, που πιστεύαμε μέχρι τώρα. Αυτά τα δεδομένα, δυστυχώς, δεν είναι απλοί αριθμοί. Αντιπροσωπεύουν την πραγματική ελληνική κοινωνία, την ελληνική οικονομία.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ.

Συγγνώμη, κυρία Μεγαλοοικονόμου, που σας διακόπτω.

Είμαστε που είμαστε και λίγοι στην Αίθουσα, κάνετε και φασαρία. Δεν ακούγεται η ομιλήτρια. Σας παρακαλώ πολύ.

**ΜΑΡΙΑ ΑΝΤΩΝΙΟΥ:** Έχει δυνατή φωνή, δεν φοβάται.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κυρία Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Διότι μειώνοντας τις δαπάνες των νοικοκυριών, αφού δεν τους αφήνετε να καταναλώσουν, μειώνετε εν γνώσει σας και τις δαπάνες του εμπορίου. Δηλαδή, έχουμε φθάσει οι εισαγωγές, οι εξαγωγές, να είναι ελάχιστες το τελευταίο διάστημα και να μην υπάρχουν ιδιωτικές επενδύσεις. Έτσι, έχουμε φθάσει το 35% του ελληνικού πληθυσμού να ζει κάτω από τα όρια της φτώχειας. Το ποσοστό αυτό θεωρώ ότι είναι συγκλονιστικό για τις μέρες μας. Έχουμε φθάσει στις εποχές των χωρών του τρίτου κόσμου.

Με αυτά τα δεδομένα ξεκίνησαν και οι πλειστηριασμοί από το ελληνικό δημόσιο της πρώτης κατοικίας. Είναι γνωστό τι έγινε στα κατά τόπους ειρηνοδικεία και οι άνθρωποι φυσικά βρίσκονται σε απόγνωση. Ευτυχώς που οι συμβολαιογράφοι στάθηκαν στα πόδια τους και προχώρησαν σε αποχές κάθε Τετάρτη, ώστε να μη διεξάγονται πλειστηριασμοί και αν προέρχονται από το δημόσιο ή από άλλους φορείς του δημοσίου, τουλάχιστον να μη χάσουν τα σπίτια τους.

Έτσι, θυμάμαι τη γιαγιά μου, όταν έλεγε: «παιδί μου, ένα κεραμίδι πάνω από το κεφάλι σου», τώρα το κεραμίδι, με συγχωρείτε, κύριε Υπουργέ, θεωρώ ότι έχει γίνει βράχος που πέφτει από κατολίσθηση και μας καταπλακώνει. Αυτό μου θυμίζει. Τα κεραμίδια πλέον δεν υπάρχουν για ασφάλεια. Μάλιστα, θεωρώ ότι η Κυβέρνηση επέλεξε να αφήσει αυτούς τους ανθρώπους τελείως ακάλυπτους, στο έλεος του θεού.

Εμείς, ως Ένωση Κεντρώων, λέμε ότι πρέπει να παγώσουν οι πλειστηριασμοί της πρώτης κατοικίας τουλάχιστον για τρία χρόνια και με αντικειμενική αξία πάνω από 200.000 ευρώ. Επίσης, θέλω να αναφερθώ στα δάνεια, τα οποία θα πουληθούν σε ξένα funds. Πρέπει να τους δώσουμε τη δυνατότητα, όταν τα αγοράσουν τα ξένα funds, εντός τριμήνου, αφού έλθουν σε συνεννόηση με τους δανειολήπτες, να μπορούν οι δανειολήπτες να το εξαγοράσουν στην τιμή που το αγόρασαν από την τράπεζα –αυτό θα ήταν το καλύτερο-, έστω και με μια μικρή παραπάνω τιμή.

Διότι σε ό,τι αφορά την πρώτη κατοικία, είναι σαν να αφαιρέσετε το καβούκι από τη χελώνα. Δεν μπορεί να ζήσει. Σκεφτείτε το. Αν βάζετε διατίμηση σε προϊόντα πρώτης ανάγκης, όπως είναι η φέτα, δεν θα βάλετε σε αυτά που κινδυνεύει το σπίτι τού κάθε δανειολήπτη, της κάθε οικογένειας; Θεωρώ ότι είναι εξωπραγματικό. Ως Ένωση Κεντρώων απαιτούμε η Κυβέρνηση να λάβει απόφαση για νομοθετική πρωτοβουλία, ώστε να εξασφαλίσει τους αδύναμους Έλληνες.

Σήμερα είδα στην τηλεόραση ένα θέμα που ανέδειξε η Πανελλήνια Ομοσπονδία Εργαζομένων στα Δημόσια Νοσοκομεία, η ΠΟΕΔΗΝ. Κατήγγειλε ότι εβδομήντα πέντε ασθενοφόρα παραμένουν καθηλωμένα λόγω βλάβης στην Αττική και τη στιγμή αυτή λειτουργούν μόνο εξήντα ασθενοφόρα, ενώ οι ανάγκες του πληθυσμού απαιτούν τουλάχιστον τον τριπλάσιο αριθμό. Νομίζω ότι είναι ένα πολύ σοβαρό θέμα, διότι κινδυνεύει η ζωή κάθε ανθρώπου. Αν περιμένει να έλθει το ασθενοφόρο και δεν υπάρχει ή είναι χαλασμένο και καθηλωμένο, νομίζω ότι είναι τεράστια ευθύνη απέναντι στον Έλληνα πολίτη.

Τώρα, ας έλθω και στο νομοσχέδιο για το νέο Ίδρυμα Έρευνας και Καινοτομίας. Η έρευνα ήταν πάντοτε τα τελευταία χρόνια εγκαταλελειμμένη στη χώρα μας, διότι δεν υπήρχαν προσλήψεις νέων ερευνητών, δεν υπήρχε ερευνητικό έργο. Το πρόβλημα δεν ήταν ότι υπήρχε έλλειψη κατάλληλων επιστημόνων. Διαθέτουμε πάρα πολύ μεγάλα μυαλά -άριστα, θα μπορούσα να πω- που διαπρέπουν στο εξωτερικό και τιμούν την πατρίδα τους, γιατί εκεί έχουν τη δυνατότητα να το αναδείξουν, ενώ εδώ τους χαντακώνουμε, θέλουμε, δεν θέλουμε. Δεν τους αξιοποιούμε.

Απλώς σπουδάζουν στα ελληνικά πανεπιστήμια και μετά τους παραδέχονται στο εξωτερικό. Εκεί είμαστε εξαγωγείς. Έχουμε υψηλή θέση στην εξαγωγή μυαλών. Εκεί βρίσκουν τον κατάλληλο χώρο και χρόνο και το χρήμα για να αναδείξουν την έρευνα που μπορούν να κάνουν και αυτά που μπορούν να πραγματοποιήσουν, ενώ εδώ χάνονται.

Μάλιστα, στην αιτιολογική έκθεση του νομοσχεδίου και στην παράγραφο 4 λέτε, κύριε Υπουργέ –και αυτό με ευχαρίστησε-, ότι η χρηματοδότηση των ερευνητικών προγραμμάτων θα γίνει στην αρχή βάσει εξαιρετικής ακαδημαϊκής επίδοσης. Πάρα πολύ ωραία. Έρχεστε στα λόγια μας τώρα. Αναγνωρίζετε με αυτό τι; Η Κυβέρνηση αναγνωρίζει τα αριστεία. Αφού φτάνει να τα αναγνωρίζει σ’ ένα ακαδημαϊκό επίπεδο και να αναγνωρίζει ότι θα παίρνει χρηματοδότηση βάσει αυτής της στατιστικής, αναγνωρίζονται τα αριστεία.

Επίσης, το ζητούμενο είναι ότι στο άρθρο 2 παράγραφος 2 πρέπει να γίνει διάκριση ανάμεσα στους πρωταρχικούς δικαιούχους της χρηματοδότησης και τις ιδιωτικές επιχειρήσεις. Το είχα πει και χθες. Μάλιστα, μου είπατε ότι θα γίνουν με κάποια ρύθμιση, όμως δεν μας εξηγείτε πώς οι ιδιωτικές επιχειρήσεις θα λαμβάνουν τη χρηματοδότηση και με ποιο ποσοστό. Αυτό μου το είπατε και χθες, αλλά το έψαξα και δεν υπάρχει καμμία τεκμηρίωση, ούτε είναι γραμμένο πουθενά για να το εξηγήσετε, κύριε Υπουργέ.

Στο άρθρο 10, παράγραφος 3, λέμε για τους αποσπασμένους δημόσιους υπαλλήλους. Μου είπατε πάλι χθες ότι θα αποσπώνται αλλά δεν θα παίρνουν μεγαλύτερο μισθό. Και σας διαβεβαιώνω ότι διαβάζοντας το άρθρο είδα ότι ο μισθός τους δεν θα αντιστοιχεί στη θέση που υπηρετούν, γιατί αφήνετε ένα παραθυράκι για τους υμέτερους ότι θα πληρώνονται από το Ίδρυμα. Οπότε γράψτε σε μια παράγραφο ότι αυτοί που θα αποσπαστούν, θα παίρνουν τον ίδιο μισθό που είχαν στη θέση στην οποία υπηρετούσαν.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας** **και Θρησκευμάτων):** Ενιαίο μισθολόγιο είναι. Το ίδιο πράγμα.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Γράψτε το, όμως. Εγώ είμαι χαζή και δεν μπορώ να το καταλάβω, όπως και ο ελληνικός λαός! Γράψτε ότι θα παίρνουν τον ίδιο μισθό. Ξεκαθαρίστε το, όχι ότι θα πληρώνονται από το Ίδρυμα. Με συγχωρείτε, αλλά αφήνετε παράθυρα. Αυτό δεν με ικανοποιεί.

Ως προς τη χρηματοδότηση, είναι σαφές ότι πρέπει να χρηματοδοτηθούν οι νέοι επιστήμονες, να βγάλουν τις διδακτορικές τους εργασίες και αυτό που με απασχολεί είναι αν αυτά που θα προέλθουν από την έρευνα θα μπορέσουμε να τα αξιοποιήσουμε, κύριε Υπουργέ. Διότι έρευνα δεν είναι μόνο η έρευνα για τα χαρτιά. Η έρευνα πρέπει να μπορέσει να αξιοποιηθεί επί του πρακτέου, να μπει στην παραγωγική διαδικασία και αυτή η έρευνα, την οποία θα πληρώσουμε με δάνειο, την οποία θα πληρώσει ο ελληνικός λαός, πρέπει να του αποδώσει, αλλιώς είναι «καμένο χαρτί».

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον επόμενο ομιλητή, έχω να κάνω μια ανακοίνωση προς το Σώμα.

Γίνεται γνωστό ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες, καθώς και δύο συνοδοί εκπαιδευτικοί από το 2ο Γυμνάσιο Αιγίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Στύλιος από τη Νέα Δημοκρατία.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το παρόν νομοσχέδιο αφορά την έρευνα και την καινοτομία. Θα μπορούσε να αποτελέσει ένα σημείο αναφοράς για την ανάκαμψη της χώρας, να ενώσει και να συνεγείρει τη δημιουργικότητα των νέων επιστημόνων.

Μεγάλη μερίδα του περισσότερο επιστημονικά καταρτισμένου ανθρώπινου δυναμικού της πατρίδας μας φεύγει στο εξωτερικό. Οι νέοι που παραμένουν, απλά κρατούν στάση αναμονής. Δυστυχώς, όμως, με τη δεδομένη Κυβέρνηση ΣΥΡΙΖΑ-ΑΝΕΛ, το νομοσχέδιο που συζητάμε δεν διαφέρει από τα προηγούμενα. Κρατικός παρεμβατισμός, συγκεντρωτισμός και μικροδιαχείριση.

Κυρίες και κύριοι συνάδελφοι, τίθενται τα ερωτήματα: Γιατί δάνειο; Πώς θα αποπληρωθεί το δάνειο των 240 εκατομμυρίων ευρώ, το οποίο συμπράττεται μεταξύ της χώρας μας και της Ευρωπαϊκής Τράπεζας Επενδύσεων για τη λειτουργία του νέου οργανισμού του ΕΛΙΔΕΚ; Υπάρχει επιχειρηματικό σχέδιο; Δεν ξεκαθαρίζετε πουθενά πώς θα είναι βιώσιμος ο νέος οργανισμός. Ποια είναι τα έσοδα του ΕΛΙΔΕΚ; Ξεκινάμε με δάνειο. Μετά από τρία χρόνια θα ληφθεί ένα καινούργιο δάνειο για να μπορεί να λειτουργήσει; Δεν υπάρχει οργανόγραμμα. Υπάρχει απόδοση; Πώς μετριέται η απόδοση αυτού του οργανισμού; Ο ΕΛΙΔΕΚ δεν υπόκειται σε κανέναν μηχανισμό αξιολόγησης. Ποιος αξιολογεί τα πεπραγμένα αυτού του νέου οργανισμού;

Δεν υπάρχει καμμία υποχρέωση να δημοσιεύονται στην πλατφόρμα «ΔΙΑΥΓΕΙΑ» οι αποφάσεις που θα λαμβάνονται από τον Διευθυντή και το Διοικητικό Συμβούλιο του ΕΛΙΔΕΚ. Άρα, αδιαφάνεια. Για ποιον λόγο; Στο τέλος ποιος πληρώνει αυτά τα δάνεια; Τα πληρώνει ο ελληνικός λαός, ο Έλληνας φορολογούμενος.

Κυρίες και κύριοι συνάδελφοι, το νομοσχέδιο δεν απαντά στα ουσιαστικά προβλήματα της έρευνας στη χώρα μας, στη σύνδεση της έρευνας με την αγορά και την επιχειρηματικότητα, έτσι ώστε να χρηματοδοτούνται προτάσεις με προστιθέμενη αξία για τη δημιουργία νέων μορφών οικονομικής δραστηριότητας και νέων θέσεων εργασίας.

Τίθεται, λοιπόν, το θέμα εάν ο ΕΛΙΔΕΚ ανταποκρίνεται και αν είναι μια ανάσχεση στο brain drain η σύσταση ενός ακόμα οργανισμού; Γιατί πρέπει ένας νέος διαφορετικός οργανισμός; Δεν υπάρχουν σήμερα τα πανεπιστήμια, τα ΤΕΙ, τα ερευνητικά κέντρα, η Γενική Γραμματεία Έρευνας και Τεχνολογίας; Δεν υπάρχουν πόροι χρηματοδότησης όπως είναι το ΕΣΠΑ, η Ευρωπαϊκή Επιτροπή; Γιατί να μην υποστηριχθούν οι φορείς αυτοί, να γίνουν πιο ανταγωνιστικοί, να οργανωθούν καλύτερα, ώστε να μπορούν να χρηματοδοτηθούν άμεσα και απευθείας σε ανταγωνιστικά προγράμματα από την Ευρωπαϊκή Επιτροπή;

Δεν αντιμετωπίζεται το πρόβλημα της διαρροής νέων επιστημόνων μέσω ενός στρατηγικού σχεδιασμού για την απορρόφηση αυτών των ανθρώπων. Σύμφωνα με πρόσφατα στοιχεία της EUROSTAT του 2016, ένας στους δύο νέους πτυχιούχους της χώρας μας δεν μπορεί να βρει εργασία. Πιστεύω ότι το συγκεκριμένο νομοσχέδιο δεν απαντά σε αυτό το ερώτημα και δεν είναι μια ανάσχεση του brain drain.

Τι συμβαίνει μέχρι τώρα στην πατρίδα μας; Έχουμε μια εκπαίδευση, όπου παράγουμε επιστήμονες, πτυχιούχους, μεταπτυχιακούς, διδάκτορες, μεταδιδάκτορες και στο τέλος φτάνουμε να υπάρχει ένα κενό.

Αναφέρατε ότι θα δοθούν υποτροφίες. Υπάρχει το ΙΚΥ που μπορεί να δίνει υποτροφίες. Όμως, μετά το τέλος αυτών των υποτροφιών πάλι θα έχουμε ξανά αυτό το κενό.

Γιατί, λοιπόν, υπάρχει αυτό κενό; Διότι δεν έχει γίνει η σύνδεση με την επιχειρηματικότητα, με την τοπική παραγωγή, με την περιφερειακή ανάπτυξη, με την εξωστρέφεια και τη χρηστικότητα των παραγόμενων αποτελεσμάτων, καμμία συνέργεια ή συνεργασία με ιδιωτικά κεφάλαια, με την αγορά εργασίας, με τις ιδιωτικές επιχειρήσεις και με τις ανάγκες της οικονομίας σας. Αυτά δεν αναφέρονται μέσα στο νομοσχέδιο και δεν υπάρχουν καν ως σκέψη. Γνωρίζετε πολύ καλά, κυρίες και κύριοι ότι η αγορά είναι εκείνη που καθορίζει το προς τα πού θα πάει η έρευνα και η εξέλιξη, διότι αυτή χρηματοδοτεί.

Κυρίες και κύριοι συνάδελφοι, θέλω να αναφερθώ σε ένα άλλο κενό που υπάρχει. Στην Ελλάδα γίνεται έρευνα, για χρόνια γίνεται έρευνα και χρηματοδοτείται η έρευνα. Έχουμε καλά αποτελέσματα και σωστές ανακαλύψεις οι οποίες, όμως, δεν προχωρούν στη συνέχεια, ώστε να επιστραφούν τα χρήματα πίσω στην πατρίδα μας, στην ελληνική οικονομία. Γιατί συμβαίνει αυτό; Διότι δεν υπάρχει κατοχύρωση των αποτελεσμάτων. Διότι είμαστε οι τελευταίοι στην αξιοποίηση των πατεντών. Το έχω αναφέρει και στην επιτροπή.

Σύμφωνα, λοιπόν, με την ισχύουσα νομοθεσία ο ερευνητής θα πρέπει από μόνος του να χρηματοδοτήσει την πατέντα. Δεν τη χρηματοδοτεί κανένας οργανισμός και δεν έχετε καμμία μέριμνα στο συγκεκριμένο σχέδιο νόμου όσον αφορά τις πατέντες. Άρα κάνουμε έρευνα, παράγουμε αποτελέσματα και έρχονται κάποιες άλλες εταιρείες από κάποιες άλλες χώρες να πάρουν την έρευνα, η οποία δημοσιεύεται και υποχρεωτικά δημοσιεύεται, να την αξιοποιήσουν, να την κάνουν πατέντα και να μην επιστρέφεται πίσω στην ελληνική οικονομία.

Κυρίες και κύριοι συνάδελφοι, στο άρθρο 5, παράγραφος 5, αναγράφεται: «Η αξιολόγηση ενεργείται με αποκλειστικό γνώμονα την επιστημονική επάρκεια και την ποιότητα των προτάσεων». Άρα η καινοτομία δεν λαμβάνεται υπ’ όψιν. Οι επιπτώσεις στην ελληνική οικονομία δεν ενδιαφέρουν. Ιδιαίτερα με την παρούσα οικονομική συγκυρία, τα όποια ποσά που θα διατεθούν, θα πρέπει να έχουν θετική επίδραση στην ελληνική οικονομία και στις θέσεις εργασίας. Προσθέστε επίσης την οικονομική αστάθεια, την υψηλή φορολογία που δημιουργεί ένα εχθρικό περιβάλλον σε οποιαδήποτε προσπάθεια έρευνας και δημιουργίας νεοσύστατων επιχειρήσεων.

Το σχέδιο νόμου δεν απαντά στο πρόβλημα της γραφειοκρατίας, γιατί μέχρι τώρα είχαμε προσκλήσεις, προκηρύξεις, αξιολογήσεις. Σε όλη αυτή την αλυσίδα δεν υπάρχει καμμία απάντηση να βελτιώσουμε τα κακώς κείμενα μέχρι στιγμής. Δεν υπάρχει καμμία αναφορά τέλος σε διεθνείς κριτές. Όμως πώς να ιδρυθούν νέες εταιρείες όταν οι κυβερνητικές επιλογές δημιουργούν ένα τοξικό για το επιχειρείν περιβάλλον; Υψηλή φορολόγηση, αστάθεια στο οικονομικό κλίμα. Σύμφωνα δε με επίσημα στοιχεία είμαστε η χώρα με την υψηλότερη φορολόγηση των επιχειρήσεων. Είμαστε η χώρα με τις υψηλότερες εργοδοτικές, ασφαλιστικές εισφορές και πάει λέγοντας.

Κυρίες και κύριοι συνάδελφοι, θέλω να αναφερθώ στις τροπολογίες που κατατέθηκαν από το Υπουργείο Παιδείας και να πω ότι υπάρχουν μέσα στις τροπολογίες αυτές διατάξεις, με τις οποίες συμφωνούμε και θα θέλαμε να τις ψηφίσουμε, όπως για παράδειγμα η διάταξη που αναφέρεται στα ΕΔΙΠ και η διάταξη που αναφέρεται στους καθηγητές εφαρμογών. Θέλω να ευχαριστήσω από το Βήμα της Βουλής την κυρία Υπουργό για την πρωτοβουλία που έχει πάρει. Επειδή, όμως, κατατίθεται συνολικά ως σώμα μαζί με τα υπόλοιπα άρθρα, όπως για παράδειγμα με το άρθρο των μετεγγραφών, δεν μπορούμε να το υπερψηφίσουμε. Θα μπορούσατε να μας διευκολύνατε να το υπερψηφίσουμε, κυρία Υπουργέ.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Γιατί διαφωνείτε με τις μετεγγραφές;

**ΓΕΩΡΓΙΟΣ ΣΤΥΛΙΟΣ:** Διαφωνούμε με τις μετεγγραφές διότι, κυρία Υπουργέ -είχαμε μιλήσει και πέρυσι- τα τρία σπίτια τα αφήνετε απ’ έξω. Για παράδειγμα, όταν μια οικογένεια, ανεξαρτήτως εισοδήματος, ζει στην Άρτα και έχει έναν φοιτητή στην Αθήνα και έναν άλλο φοιτητή στη Θεσσαλονίκη, δεν μπορούν αυτοί να πάρουν μετεγγραφή. Τους πολύτεκνους, τους τρίτεκνους, που θα έπρεπε να είναι εκτός ποσοστού, τους αφήνετε εκτός. Μπαίνει το εισοδηματικό κριτήριο και μόνο. Το βάζετε ως πιο βασικό. Όσον αφορά στο εισοδηματικό κριτήριο, ξέρετε πολύ καλά ότι οικογένεια με ένα παιδί μπορεί πραγματικά να έχει μεγαλύτερα εισοδήματα, αλλά να δηλώνει πολύ μικρό εισόδημα. Αυτός θα πάρει μετεγγραφή. Και δεν θα πάρει μετεγγραφή αυτός που συντηρεί τρία σπίτια και εισόδημα της τάξης των 15.000 ευρώ. Για τέτοια εισοδήματα μιλάμε και για 20.000 ευρώ. Αυτός δεν δικαιούται μετεγγραφή. Το είχαμε πει και παλιότερα. Δείτε το με μεγαλύτερο, καλύτερο ενδιαφέρον και πιο ολοκληρωμένα, κυρία Υπουργέ.

Κυρίες και κύριοι συνάδελφοι, σε μια ιστορική καμπή που η χώρα πρέπει να ανοίξει τις πύλες της στον ανταγωνισμό, η Κυβέρνηση πολιτεύεται σε όλα με εσωστρέφεια και συντηρητισμό. Η Κυβέρνηση δίνει σε όλα τα μέτωπα μια μάχη οπισθοφυλακών. Το πολιτικό της κεφάλαιο έχει εξαντληθεί όπως και η ανοχή της ελληνικής κοινωνίας απέναντί της.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στύλιο.

Τον λόγο έχει ο τελευταίος ομιλητής του καταλόγου, ο κ. Θεοχάρης, ως Ανεξάρτητος Βουλευτής.

Μετά τον κ. Θεοχάρη θα ακολουθήσει ο Υπουργός κ. Φωτάκης, για την πρωτολογία του.

Στο μεταξύ διάστημα, απευθύνω θερμή παράκληση προς τις Κοινοβουλευτικές Ομάδες, όποιοι εκ των εισηγητών, αγορητών επιθυμούν δευτερολογία μια παρέμβαση, να το δηλώσουν στην πορεία της συζήτησης, για να οργανωθούμε καλύτερα.

Ελάτε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, τελευταίος αλλά όχι έσχατος.

**ΠΡΟΕΔΡΕΥΩΝ (Γεώργιος Λαμπρούλης):** Όχι έσχατος, κύριε Θεοχάρη. Είπα ότι είστε ο τελευταίος ομιλητής εκ του καταλόγου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, δεν χρειάζεται να απαντηθεί.

**ΠΡΟΕΔΡΕΥΩΝ (Γεώργιος Λαμπρούλης):** Την τελευταία λέξη θα την πει εξάλλου ο Πρόεδρος, πάντα. Κι έτσι μην έχει αγωνία κανένας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν έχω καμμία αγωνία. Σας διαβεβαιώ.

Κυρίες και κύριοι συνάδελφοι, μετά από πολύ καιρό βλέπουμε επιτέλους ένα σχέδιο νόμου που επί της αρχής είναι θετικό. Η έρευνα είναι ο θεμέλιος λίθος της οικονομίας της γνώσης. Δημιουργεί προστιθέμενη αξία και συνδέει τη θεωρία, που δημιουργείται στα πανεπιστήμια και αναπτύσσεται εκεί, με την οικονομία και την παραγωγή. Η έρευνα μπορεί να κρατήσει νέα παιδιά στη χώρα μας. Βέβαια, άλλα λέτε κι άλλα κάνετε. Θα σταματήσετε το brain drain εδώ, στην Αίθουσα της Βουλής, αλλά ο διοικητής του ΟΑΕΕ καλεί όσους δεν τους αρέσουν οι εισφορές του ΟΑΕΕ να φύγουν από τη χώρα και να πάνε στη Βουλγαρία. Από το «θα μας καταντήσετε Βουλγαρία» κάνατε τη χώρα αυτή το όνειρο των ασφαλισμένων και των επαγγελματιών!

Αν και το νομοσχέδιο, λοιπόν, είναι θετικό επί της αρχής, είναι και άτολμο και σε σημεία είναι και εγκλωβισμένο στις παθογένειες της ελληνικής δημόσιας διοίκησης.

Το επισημαίνει αυτό εξάλλου και η έκθεση της Επιστημονικής Υπηρεσίας της Βουλής. Ποια η σχέση μεταξύ Γενικής Γραμματείας Έρευνας και Τεχνολογίας και ΕΛΙΔΕΚ; Ποια, επίσης, η σχέση μεταξύ ΕΣΕΤ και ΕΛΙΔΕΚ; Σήμερα οι αρμοδιότητες είναι κατακερματισμένες. Η ΓΓΕΤ εποπτεύει μόνο τα ερευνητικά κέντρα και όχι τα πανεπιστήμια. Ακόμη, το κάνετε βάζοντας νέα δάνεια στις πλάτες του ελληνικού λαού, 180 εκατομμύρια και 60 εκατομμύρια η συμμετοχή του προϋπολογισμού, χωρίς να μεταφέρετε πόρους από τους ήδη υπάρχοντες. Δηλαδή, 80 εκατομμύρια της ΓΓΕΤ και τα 60 τα καινούργια;

Ετοιμαστείτε, λοιπόν, κυρίες και κύριοι συνάδελφοι, για έναν ακόμα κύκλο αντιπαραθέσεων μεταξύ των υπηρεσιών με αλληλοεπικαλυπτόμενες αρμοδιότητες, με «γκρίζες ζώνες» ως προς τις σφαίρες επιρροής της κάθε μίας.

Κυρίες και κύριοι συνάδελφοι, παρ’ όλα τα γλίσχρα δημοσιονομικά της χώρας μας, η Ελλάδα δίνει περίπου το 0,6% του ΑΕΠ σε δαπάνες έρευνας, ποσοστό καθόλου μικρό, αν μιλούσαμε μόνο για τη δημόσια συμμετοχή. Η ιδιωτική συμμετοχή είναι, κυρίως, που λείπει και εδώ ο ρόλος του ΣΕΒ πάλι δεν αποσαφηνίζεται. Θα πρέπει να ενεργοποιηθεί και να ενεργοποιήσει τα ιδιωτικά ερευνητικά κεφάλαια και να βοηθήσει στη διασύνδεση της εγχώριας έρευνας με την παραγωγή. Να γιατί οι επιδόσεις της έρευνας στη χώρα μας, στη χρήση των αποτελεσμάτων της έρευνας, στην εφαρμογή αυτών των αποτελεσμάτων στην παραγωγή και στην οικονομία, είναι πενιχρές.

Δεν θέλω να κάνω στείρα κριτική, γι’ αυτό για άλλη μια φορά θα προσπαθήσω να κάνω προτάσεις, οι οποίες, αν είχατε μια συνεκτική φιλοσοφία για το δημόσιο, θα ήταν ίσως, σε έναν καλύτερο κόσμο, αυτονόητες.

Πρόβλημα πρώτο: Κάνουμε άλλη μία αποσπασματική ρύθμιση. Δεν λύνετε το πρόβλημα της έρευνας στη χώρα μας, απλώς φτιάχνετε έναν οργανισμό, όπως ήδη είπα, πλάι στους υπάρχοντες, χωρίς να ρυθμίζετε τις μεταξύ τους σχέσεις.

Σε ένα ιδανικό νομοσχέδιο θα λέγατε: Πρώτον, ο Υπουργός είναι εδώ για να διαπραγματεύεται το ύψος των κονδυλίων της έρευνας με τον Πρωθυπουργό, αλλά και να θέτει συγκεκριμένες πολιτικές προτεραιότητες στην επιστημονική κοινότητα. Δεύτερον, πιο κάτω, ένα εθνικό συμβούλιο ερευνητικής πολιτικής θα μετέφραζε αυτές τις προτεραιότητες σε συγκεκριμένους άξονες έρευνας προς χρηματοδότηση. Επίσης, θα ήλεγχε τον φορέα που διαχειρίζεται τα χρήματα. Τρίτον, ένας φορέας που θα υλοποιεί την ερευνητική πολιτική, δίνοντας τα κονδύλια στα κατάλληλα έργα. Με διοικητικό συμβούλιο που κάνει τις τελικές επιλογές μετά την εισήγηση της επιστημονικής επιτροπής. Έτσι, υπηρετούμε με καθαρότητα μια σωστή αρχιτεκτονική του δημοσίου με τρία διακριτά επίπεδα διακυβέρνησης, όπως πρέπει δηλαδή να κάνουμε σε όλο το δημόσιο.

Παρατηρήστε, παρακαλώ, πως στο τρίτο επίπεδο, ανώτατο όργανο δεν είναι η γενική συνέλευση αυτών που χρηματοδοτούνται, τα πανεπιστήμια δηλαδή και τα ερευνητικά κέντρα, όπως κάνετε εσείς, και δεν υπάρχει μια τέτοια λογική πουθενά στον κόσμο. Μας λέτε ότι το πρότυπο είναι το National Science Foundation της Αμερικής. Δεν έχουν εκεί πέρα αυτή τη λογική. Θα αρχίσουμε τους τσακωμούς για την «πίτα», για το ποιος θα πάρει πιο πολλά λεφτά.

Παρατηρήστε, επίσης, πως αυτό που αναφέρεται και σε αυτό το νομοσχέδιο, πως το ΕΛΙΔΕΚ λειτουργεί με ιδιωτικά κριτήρια ή ιδιωτικοοικονομικά κριτήρια, είναι στην πραγματικότητα κριτήρια λογοδοσίας για τα λεφτά του ελληνικού λαού: Ισολογισμοί, ορκωτοί λογιστές, απολογισμός κ.λπ..

Ευτυχώς, κύριε Φωτάκη, που δεν είναι εδώ ο κ. Σπίρτζης. Θα σας έλεγε πως ιδιωτικοποιείτε την έρευνα. Αυτά μας έλεγε πριν από μία εβδομάδα εδώ για τον εθνικό εναέριο χώρο. Επειδή, δηλαδή, κατάφερε να κρατήσει την ΥΠΑ να έχει αδιαφάνεια, κάτω από το Υπουργείο, και να διαχειρίζεται τα 150 εκατομμύρια του ελληνικού λαού μέσα στο πλαίσιο δικαιοδοσιών του Υπουργού, μας έλεγε ότι έτσι διέσωσε τον εθνικό εναέριο χώρο.

Τα ίδια, λοιπόν, θα σας έλεγε και σήμερα. Κάνουμε, δηλαδή, ότι με αυτόν τον τρόπο υπηρετούμε το εθνικό συμφέρον. Όχι. Με αυτόν τον τρόπο υπηρετούμε το συμφέρον του εκάστοτε Υπουργού. Έχουν χάσει πια, δηλαδή, νόημα οι λέξεις. Αυτά κάνουν οι Υπουργοί σας. Όπως και ο κ. Σκουρλέτης που άλλαξε με νόμο τους όρους πώλησης του ΔΕΣΦΑ και τώρα «σώζει» την ιδιωτικοποίηση, δίνοντας καλύτερη τιμή στους Αζέρους για το φυσικό αέριο. Έτσι θα σωθεί η ιδιωτικοποίηση! Θα πληρώσουμε περισσότερα χρήματα ο ελληνικός λαός. Στις πλάτες του ελληνικού λαού τα παιχνίδια του κάθε Υπουργού που τα φέρνει εδώ στη Βουλή!

Ξαναγυρίζω στο νομοσχέδιο. Πρόβλημα: Στη χώρα μας τα ερευνητικά κέντρα είναι στο κέντρο της έρευνας, αντί να είναι τα πανεπιστήμια, όπως είναι σε όλες τις προηγμένες εκπαιδευτικά χώρες -κι εδώ βάζουμε και την Κίνα, όχι μόνο τη Δύση.

Πρέπει να βάλετε τέρμα στην παθογένεια. Πώς, όμως, να το βάλετε; Αν αλλάξετε το πλαίσιο λειτουργίας των πανεπιστημίων, ώστε να ευνοήσετε την έρευνα, θα κολλήσετε στις ιδεοληψίες σας, διότι η έρευνα, κυρίες και κύριοι συνάδελφοι, είναι αριστεία και στη λογική σας η αριστεία είναι «ρετσινιά». Ο κύριος Υπουργός δίνει 240 εκατομμύρια στην αριστεία, το έχετε καταλάβει;

Εδώ, λοιπόν, φαίνεται η χρεοκοπία της λογικής σας. Τα πανεπιστήμια δεν μπορούν να λειτουργήσουν, έτσι όπως τα έχετε καταντήσει δεν μπορούν να προαγάγουν την αριστεία και δημιουργούμε μια σειρά από άλλες δομές, με τα ερευνητικά κέντρα, που δεν χρειάζεται.

Δεν θέλετε να φτιάξετε την έρευνα στη χώρα μας. Εάν θέλατε θα κάνατε όσα σας πρότεινα ή έστω θα φέρνατε ένα νομοσχέδιο συνεκτικό, ολοκληρωμένο και όχι ένα αποσπασματικό νομοθέτημα, για να πάρουν κάποιοι φίλοι που ξέρουν περισσότερο τον Υπουργό, στο τάδε ερευνητικό κέντρο ή στο δείνα ερευνητικό κέντρο, και όποιος δεν τον ξέρει, ο «Δημόκριτος» ας πούμε, να μην πάρει τίποτα.

Αυτός είναι ο λόγος που και αυτό το νομοσχέδιο θα αποτύχει στον βασικό του στόχο, που είναι να σταματήσει το brain drain, γιατί οι ερευνητές που φεύγουν δεν είναι αυτοί που έχουν πρόσβαση στα ίδια ερευνητικά κέντρα που θα επωφεληθούν και από αυτό το νομοσχέδιο και είναι τα κέντρα που πάντοτε μοίραζαν το χρήμα, αλλά είναι αυτοί οι ερευνητές που δεν έπαιρναν και δεν παίρνουν ευκαιρίες από το στρεβλό σύστημα που και αυτό το νομοσχέδιο σήμερα υπηρετεί. Άρχισαν αυτοί οι νέοι μας να φεύγουν με ευθύνη των άλλων. Θα συνεχίσουν να φεύγουν με δική σας ευθύνη.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοχάρη.

Πριν δώσω τον λόγο στον κύριο Υπουργό, επιτρέψτε μου να κάνω μια ανακοίνωση, διαβάζοντας επιστολή, την οποία υπογράφει ο κ. Σταύρος Θεοδωράκης, Πρόεδρος της Κοινοβουλευτικής Ομάδας Το Ποτάμι, και απευθύνεται στον Πρόεδρο της Βουλής των Ελλήνων κ. Βούτση.

Επί λέξει σάς διαβάζω:

«Αξιότιμε κύριε Πρόεδρε,

Με την παρούσα επιστολή σάς ενημερώνω ότι ο Βουλευτής Αχαΐας Ιάσων Φωτήλας τίθεται από σήμερα εκτός Κοινοβουλευτικής Ομάδας του Κινήματος».

(Η προαναφερθείσα επιστολή κατατίθεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 321)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Αναπληρωτής Υπουργός Παιδείας, Έρευνας και Θρησκευμάτων κ. Φωτάκης.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κυρίες και κύριοι Βουλευτές, ακούγοντας κάποιους από τους αγορητές της Αντιπολίτευσης -και ιδιαίτερα της Αξιωματικής Αντιπολίτευσης- να μιλούν για την έρευνα, δύο λέξεις μού ήρθαν στο νου: «Πολύ άγχος», «αγχωμένη Αντιπολίτευση». Και το ερώτημα είναι: Πού οφείλεται αυτό το άγχος; Σε αυτά που έπραξαν ή σε αυτά που δεν έχουν πράξει;

Ακούστηκε ακόμη σήμερα, νωρίτερα, ο νεολογισμός ότι το δάνειο για το ΕΛΙΔΕΚ μάς επιβλήθηκε από τους δανειστές, διότι δεν μας εμπιστεύονται. Ένα θα πω: πλήρης σύγχυση, τρικυμία!

Τώρα θα ήθελα να μπω σε κάποια ιδιαίτερα σχόλια, σε κάποια σχόλια που έχουν να κάνουν κατ’ αρχάς με την εισηγήτρια της Αξιωματικής Αντιπολίτευσης για το ΕΣΠΑ. Δυστυχώς δεν είναι παρούσα. Επομένως ίσως να αποφύγω να μακρηγορήσω σε αυτό.

Απλώς εκείνο που θα ήθελα να πω είναι ότι όσον αφορά το ΕΣΠΑ του 2007-2014, αυτό που βρήκαμε ήταν μια πολύ χαμηλή απορρόφηση, αν θυμάμαι καλά, γύρω στο 47% -μιλάω για τις αρχές του 2015- και αυτό διότι ένας σημαντικός αριθμός έργων είχε ενταχθεί την περίοδο 2013 - 2014 με τρόπο οπισθοβαρή.

Δεύτερον, υπήρχαν ελλείψεις εθνικών πιστώσεων της εθνικής συμμετοχής για το ΕΣΠΑ.

Και το πιο σημαντικό από όλα, που είχε να κάνει με τον ν.4310, δεν υπήρχαν πιστοποιητές, διότι δεν υπήρχε το ΕΣΕΤ, το οποίο είχε καταργηθεί με τον ν.4310 και το οποίο εγκρίνει τον κατάλογο των πιστοποιητών.

Παρ’ όλα αυτά, από περίπου 50% έχει φτάσει σήμερα η απορρόφηση των έργων του προηγούμενου ΕΣΠΑ στο 90%. Στο ΟΠΣ, στο Πληροφοριακό Σύστημα, έχουν καταγραφεί 67%, λόγω των καθυστερήσεων της καταγραφής.

Νομίζω, όμως, ότι θα πρέπει να ξέρουμε τι λέμε και πώς το λέμε. Πάντα υπάρχει αυτή η καθυστέρηση.

Όσον αφορά το νέο ΕΣΠΑ, αυτό που πρέπει να καταλάβει κάποιος είναι ότι διαφέρει εντελώς από το προηγούμενο, υπό την έννοια ότι στο νέο ΕΣΠΑ η κατανομή των πόρων γίνεται σύμφωνα με τη στρατηγική τής έξυπνης εξειδίκευσης, η οποία επιβάλλει αιρεσιμότητες.

Όσον αφορά την έρευνα, υπήρχαν δύο αιρεσιμότητες: η αιρεσιμότητα της RIS, όπως λέγεται, που έχει να κάνει με τη στρατηγική της έξυπνης εξειδίκευσης και μία δεύτερη αιρεσιμότητα, που έχει να κάνει με τον οδικό χάρτη των ερευνητικών υποδομών.

Δεν θέλω να μπω σε λεπτομέρειες που δεν είναι της ώρας, αλλά το γεγονός είναι ότι στο τέλος του 2014 αυτές οι δύο αιρεσιμότητες που υπήρχαν, συνδέθηκαν και με κάτι άλλο: το θέμα της αυτοδέσμευσης. Υπήρξε, δηλαδή, τότε αυτοδέσμευση, που σημαίνει ότι δεν μπορείς να κάνεις καμμία προκήρυξη εάν δεν εκπληρωθούν οι δύο αυτές συγκεκριμένες αιρεσιμότητες.

Το αποτέλεσμα ήταν ότι τα προβλήματα εξαιτίας αυτού του περιορισμού της αυτοδέσμευσης και των αιρεσιμοτήτων ξεπεράστηκαν τον Απρίλιο του 2016. Πέρα από αυτό, υπήρχε έλλειψη εξειδίκευσης των επιμέρους δράσεων της RIS, της έξυπνης εξειδίκευσης, και βέβαια στρεβλώσεις, που είχε επιβάλει ο ν.4314, ο νόμος του ΕΣΠΑ που είχε ψηφιστεί τον Δεκέμβριο του 2014 για τη συγχώνευση της ΕΥΔΕ, των διαφόρων επιτελικών δομών που διαχειρίζονταν το ΕΣΠΑ με το ΥΠΠΕΘ, πράγμα που οδήγησε σε μία πλήρη αδρανοποίηση μιας υπηρεσίας που είχε μεγάλη εμπειρία στα θέματα αυτά.

Να μην προχωρήσω όμως. Θα ήθελα απλώς επιγραμματικά να αναφερθώ σε ορισμένα άλλα θέματα, τα οποία ετέθησαν κατά τη διάρκεια της διήμερης αυτής συνεδρίασης.

Ακούστηκε από πολλές πλευρές: Η χρηματοδότηση γίνεται με δανεικά. Τι θα γίνει στο μέλλον; Εγώ με τη σειρά μου θα ρωτήσω: Τι γινόταν μέχρι σήμερα; Πώς ζούσε, πώς ζει και πώς θα ζει η χώρα; Τι σημαίνει «προσπάθεια να βγούμε στις αγορές»; Να δανειζόμαστε με σύμφορους όρους.

Αυτό που μπορούμε να πούμε είναι ότι αυτή τη στιγμή η μόνη πηγή δανειοδότησης που υπάρχει και μάλιστα με όρους πολύ συμφερότερους από αυτούς με τους οποίους θα βγαίναμε στις αγορές, είναι αυτή της Ευρωπαϊκής Τράπεζας Επενδύσεων. Εξαιρετικοί οι όροι, που κάθε φορά συνδέονται με την κάθε εκταμίευση που γίνεται και η οποία είναι συνδεδεμένη με το ποια είναι η τιμή του Euribor της στιγμής εκείνης. Δεν είναι κάτι το οποίο μπορεί να καταγραφεί στον νόμο προκαταβολικά. Το γεγονός είναι ότι πρόκειται για εξαιρετικούς όρους και είναι, για την παρούσα πρώτη εκταμίευση που έγινε, στη διάθεσή σας στο Υπουργείο Οικονομικών για να τους δείτε. Εγώ σας ανέφερα κάποια στοιχεία στην πρωτολογία μου εχθές.

Ακούστηκαν και άλλα: Τι θα γίνει στο μέλλον; Υπάρχει business plan; Ποια είναι η ανταποδοτικότητα;

Ήθελα να πω εδώ για ορισμένους, που ίσως δεν το γνωρίζετε, ότι η Ευρωπαϊκή Τράπεζα Επενδύσεων δεν είναι καινούργια στη χώρα. Έχει χρηματοδοτήσει πολλά έργα στο παρελθόν και μεταξύ αυτών και τα σχολικά κτήρια. Θα ήθελα να ρωτήσω το εξής: Ποια είναι η ανταποδοτικότητα των σχολικών κτηρίων; Ποιο είναι το business plan εκεί; Το λέω αυτό γιατί για εμάς το συγκεκριμένο νομοσχέδιο, η συγκεκριμένη δανειακή σύμβαση –η οποία ήταν μια επιτυχία, γιατί στηρίζει άυλες αξίες- είναι σημαντική διότι δεν αποτελεί δαπάνη. Αποτελεί επένδυση. Επένδυση στους ανθρώπους της χώρας. Επένδυση στους νέους επιστήμονες. Και για όποιον δεν θέλει να το καταλάβει αυτό, επιτρέψτε μου τουλάχιστον να πω, με κάποια υπερβολή, ότι δεν ξέρει πού πατά και πού πηγαίνει.

Υπάρχει, λοιπόν, πρόβλεψη τι θα γίνει στο μέλλον; Πείτε μου. Μετά από τρία χρόνια υπάρχει πρόβλεψη τι θα κάνει η χώρα; Θα δανείζεται από τις αγορές; Δεν θα δανείζεται από τις αγορές; Θα είναι αυτοδύναμη, κάτι που επιδιώκουμε, αφού αυτός άλλωστε είναι και ο στόχος της ανάπτυξης. Και εδώ βρίσκεται και η απάντηση. Εμείς εκείνο που κάνουμε μέσα από αυτό το νομοσχέδιο είναι να στηρίξουμε και με το παραπάνω το ανθρώπινο δυναμικό.

Γι’ αυτό λέμε ότι αυτό είναι ένα βήμα -και όχι όλα τα βήματα- για την αναστροφή του φαινομένου του brain drain. Είναι ένα βήμα στην πορεία προς τα εμπρός και θα ακολουθήσουν και πολλά άλλα, τα οποία ανέφερα και στην επιτροπή και εχθές, που έχουν να κάνουν πραγματικά με την ανάπτυξη, με αυτό που λέτε «το παραγωγικό» και όλα τα σχετικά.

Ακούστηκαν πολλά πράγματα για τη Γενική Γραμματεία Έρευνας και Τεχνολογίας. Πολλές φορές τα έχουμε πει. Η Γενική Γραμματεία Έρευνας και Τεχνολογίας δεν χάνει καμμιά απολύτως αρμοδιότητα.

Το ΕΛΙΔΕΚ όμως -για να κάνω ένα άλμα μπροστά- δεν αποτελεί έναν φορέα διαχείρισης χρημάτων, όπως κάποιοι θέλουν να τον παρουσιάσουν. Αποτελεί έναν θεσμό που υπηρετεί τη βασική έρευνα και που έχει το χαρακτηριστικό ότι η ίδια η επιστημονική κοινότητα -και από αυτή την άποψη, η ίδια η κοινωνία- διαμορφώνει την εξέλιξη της προτεραιότητας στον τομέα της βασικής έρευνας, χωρίς εξαρτήσεις και χωρίς άνωθεν επιβαλλόμενους περιορισμούς. Εάν δεν καταλαβαίνουμε τι σημαίνει αυτό και το ταυτίζουμε με τη Γενική Γραμματεία, η οποία επιτελεί το έργο και της εποπτείας των φορέων και της διαχείρισης του ΕΣΠΑ και όλα τα άλλα πολύ καλά, παρά την υποστελέχωση που έχει, δεν καταλαβαίνουμε τι σημαίνει ένας τέτοιος θεσμός και η ανεξαρτησία από αυτή τη άποψη, σε σχέση με έναν θεσμό, όπου υπάρχει επικεφαλής ο εποπτεύων Υπουργός και ο Γενικός Γραμματέας, ο οποίος καθορίζει τι γίνεται κάθε φορά. Πιστεύω αυτό να ξεκαθαρίζει το τοπίο σε σχέση με αυτό.

Και θα καταλήξω με ένα μεγάλο ζήτημα, αυτό της επιχειρηματικότητας, γιατί εδώ υπάρχει και ένα ιδεολογικό θέμα.

Η παραγωγική διαδικασία για εμάς είναι βαθύτατα κοινωνική διαδικασία. Η Αριστερά κατανοεί τη δυναμική του καπιταλισμού και θέλει να την υπερβεί. Η υπέρβαση, όμως, αυτή δεν γίνεται με όρους ασυδοσίας, με όρους της λεγόμενης «αυτορρυθμιζόμενης αγοράς». Ακούσαμε κάτι τέτοιο μόλις προηγουμένως. Δεν γίνεται με κρατικοδίαιτες λογικές.

Από την άλλη μεριά, καθώς έχουμε βρεθεί στο μέσον αυτής της κατάστασης, δεν γίνεται και με όρους ενός αχαλίνωτου κρατικού παρεμβατισμού που οδηγεί σε μορφώματα κρατικομονοπωλιακού ή μονοψωνιακού καπιταλισμού.

Αντίθετα, θεωρούμε ότι ο κοινωνικός έλεγχος και η κοινωνική συμμετοχή ευνοούν την άνθηση της καινοτομίας και την υγιή επιχειρηματικότητα. Και αυτό επιδιώκουμε. Στο ΕΛΙΔΕΚ η ίδια η επιστημονική κοινότητα διαμορφώνει τις τύχες της. Αν αυτή δεν την εμπιστευόμαστε, ας βγούμε να το πούμε: «Δεν την εμπιστευόμαστε». Εμείς και την εμπιστευόμαστε και το εκφράζουμε με έναν τρόπο απτό και πολύ συγκεκριμένο.

Δημιουργούμε, λοιπόν, όπως είπα και στην πρωτολογία μου, ένα σύστημα ευκαιριών και ένα σύστημα που φτιάχνει αυτά τα περιβάλλοντα, τα οποία θα είναι ελκυστικά για να υλοποιηθούν αυτές οι ευκαιρίες, πράγματι με όρους επιδίωξης επιστημονικής ποιότητας και αριστείας. Λέω τη λέξη «επιδίωξη» γιατί μερικοί ιδιαίτερα ένθερμοι θιασώτες της λέξης «αριστείας» συνήθως βρίσκονται ακριβώς στον αντίποδά της. Αλλά ας μη βγω από το θέμα.

Αυτό, λοιπόν, κάνουμε. Αυτή είναι η πολιτική μας. Και για να τελειώσω, η πολιτική μας μπορεί να εκφραστεί και πολύ σύντομα. Θέλουμε να φτιάξουμε ένα περιβάλλον όπου τα λουλούδια θα ανθίσουν χωρίς παρεμβολές και παρεμβάσεις, θα αφήσουμε το εξαιρετικό δυναμικό που υπάρχει στη χώρα το ίδιο να φτιάξει το ερευνητικό τοπίο και να ξεκινήσει από εκεί, ενώ ταυτόχρονα λαμβάνουμε όλα τα μέτρα για την αξιοποίηση αυτών των συγκεκριμένων, ίσως, αποτελεσμάτων, τα οποία θα πρέπει να αξιοποιηθούν και να μπουν στην τροχιά της ανάπτυξης.

Ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα ξεκινήσουμε τον κύκλο των δευτερολογιών όσων εκ των ειδικών αγορητών και εισηγητών έχουν ήδη ζητήσει τον λόγο.

Κυρία Αντωνίου, έχετε τον λόγο για τρία λεπτά και με μια ανοχή ενδεχομένως. Και ακολουθεί ο κ. Τάσσος και ο κ. Κωνσταντόπουλος.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Θα είμαι σύντομη γιατί ούτως ή άλλως και στην πρωτολογία μου επί της αρχής και σήμερα επί των άρθρων έχω καταχραστεί ελαφρώς τον χρόνο και σας ευχαριστώ για τον χρόνο που μου δώσατε.

Παρ’ όλα αυτά, θα ήθελα να τοποθετηθώ στις τροπολογίες τις οποίες έχει αποδεχθεί ο Υπουργός, σε αρκετές εκ των οποίων είμαστε θετικοί. Όμως, οφείλω να πω και σε κάποιους ότι, αν και κινούνται σε θετική κατεύθυνση, νομίζω ότι δεν μπορούμε να τις υπερψηφίσουμε και θα εξηγήσω για ποιους λόγους.

Πάμε, λοιπόν, στη με γενικό αριθμό 688 και ειδικό 75 τροπολογία από τον κ. Αλεξιάδη, που αφορά την προμήθεια ταινιών. Σε αυτή θα ψηφίσουμε «παρών».

Στην τροπολογία του κ. Βερναρδάκη, τη με γενικό αριθμό 689 και ειδικό 76, έχουμε πει ούτως ή άλλως από τις επιτροπές ότι είμαστε αρνητικοί. Εξηγήθηκε και από πλευράς μου και από τον ομιλητή και αντίστοιχο τομεάρχη για ποιον λόγο είμαστε αρνητικοί. Δεν υπάρχει πουθενά κάπου από το Γενικό Λογιστήριο να ξέρουμε ποια είναι αυτή τη δαπάνη για να ρυθμιστεί αυτό το ζήτημα. Είναι μείζον ζήτημα και θα έπρεπε ήδη να έχει οργανώσει η πολιτεία κατά καλύτερο τρόπο το κομμάτι της καθαριότητας. Θα έπρεπε να βρει τη φόρμουλα με μόνιμες θέσεις και όχι με παρατάσεις συμβάσεων.

Όσον αφορά τη ρύθμιση της εισαγωγής αθλητών στην τριτοβάθμια εκπαίδευση, είναι κάτι που ούτως ή άλλως, ως Νέα Δημοκρατία, το είχαμε ζητήσει, οπότε θα είμαστε θετικοί.

Στην τροπολογία με γενικό αριθμό 697 και ειδικό 81, που ρυθμίζει θέματα των κέντρων επιμόρφωσης στελεχών του Εμπορικού Ναυτικού και της Σχολής Πυροσβεστικών Μέσων, αυτό που θα ήθελα να πω είναι ότι, όντως, είναι μια λύση ανάγκης και θα είμαστε θετικοί. Παρ’ όλα αυτά, όμως, θα πρέπει να τονίσω ότι εκλείπουν κάποιες προϋποθέσεις και προσόντα που είχαμε θέσει, όταν ήταν Υπουργός «θητείας» ο κ. Βαρβιτσιώτης.

Στην τροπολογία που αφορά το Υπουργείο Δικαιοσύνης είμαστε θετικοί, παρ’ όλο που θα ήθελα να τονίσω ότι, όντως, έχουμε έλλειψη και άλλων θέσεων δικαστών, όπως ούτως ή άλλως έχει τονίσει και η Ένωση Δικαστών και Εισαγγελέων. Είμαστε θετικοί, αλλά θα έπρεπε να δούμε και τα υπόλοιπα θέματα του Υπουργείου Δικαιοσύνης.

Όσον αφορά στην τροπολογία με γενικό αριθμό 700 και ειδικό 83 του Υπουργείου Παιδείας, είναι σε θετική κατεύθυνση σε κάποιες από τις ρυθμίσεις.

Παρ’ όλα αυτά, όπως έχουμε επισημάνει πολλές φορές, κυρία Αναγνωστοπούλου, και στην προηγούμενη αντίστοιχη νομοθετική προσπάθεια που φέρατε πριν από έναν μήνα, είχαμε πει ότι δεν μπορείτε να νομοθετείτε στο γόνατο τέτοια ζητήματα που αφορούν τα ανώτατα εκπαιδευτικά ιδρύματα.

Θα πρέπει, ούτως ή άλλως, να γίνεται μετά από διάλογο και συνεννόηση με την ακαδημαϊκή κοινότητα και όχι με τη μορφή τροπολογιών. Τα έχουμε καταγγείλει άπειρες φορές. Προφανώς συνεχίζετε να νομοθετείτε με τον ίδιο ρυθμό, με τροπολογίες, οπότε ενώ είναι θετικές κάποιες από τις ρυθμίσεις της, θα πούμε «παρών».

Στην τροπολογία με γενικό αριθμό 701 και ειδικό 84 ήδη τοποθετήθηκε ο αρμόδιος τομεάρχης. Είμαστε θετικοί.

Θέλω να πω, όμως, για την τροπολογία με γενικό αριθμό 709 και ειδικό 87, ότι όχι μόνο την καταψηφίζουμε αλλά θέλουμε να καταγγείλουμε κιόλας τη συγκεκριμένη τροπολογία. Το οφείλουμε, γιατί αλλάζει τη σειρά των πιστωτών προς ικανοποίηση η συγκεκριμένη τροπολογία; Ποιον εξυπηρετεί; Γιατί την αλλάζει; Όχι, λοιπόν, μόνο την καταψηφίζουμε αλλά την καταγγέλλουμε κιόλας.

Η τροπολογία με γενικό αριθμό 710 και ειδικό 88 για τον ΟΤΕ, έχει ήδη αναλυθεί από τους ομιλητές της Νέας Δημοκρατίας. Είμαστε αρνητικοί.

Όσον αφορά τις βουλευτικές τροπολογίες που έκανε αποδεκτές η Υπουργός, θα ήθελα να πω ακόμη μια φορά ότι αυτή που θα έπρεπε να γίνει αποδεκτή και αυτή που περίμενε η κοινωνία, η με γενικό αριθμό 712 και ειδικό 90, αυτή που κατέθεσε η Νέα Δημοκρατία για την αναστολή κατάσχεσης ακινήτων από πλειστηριασμούς, δυστυχώς από την ευαίσθητη -κατά τα άλλα- ιδιαίτερα σε κοινωνικά ζητήματα Κυβέρνηση, δεν έγινε αποδεκτή.

Θα ψηφίσουμε «ναι» στη με γενικό αριθμό 694 τροπολογία και ειδικό 78, που κατατέθηκε από το Ποτάμι και τελικά…

**ΠΡΟΕΔΡΕΥΩΝ (Γεώργιος Λαμπρούλης):** Και να τελειώνουμε, κυρία Αντωνίου.

**ΜΑΡΙΑ ΑΝΤΩΝΙΟΥ:** Τελικά στην τροπολογία με γενικό αριθμό 695 και ειδικό 79 –που είναι μια τεχνική ουσιαστικά τροπολογία, αγαπητοί κύριοι του ΚΚΕ, γιατί είναι ένα τεχνικό ζήτημα, το οποίο νομίζω ότι επιλύεται μετά τη νομοτεχνική- θα είμαστε θετικοί.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κωνσταντόπουλος, ειδικός αγορητής από τη Δημοκρατική Συμπαράταξη.

Θα σας παρακαλέσω, κύριε συνάδελφε, να μιλήσετε αυστηρά για τρία λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, αγαπητοί συνάδελφοι, θα έλεγα ότι έγινε μια γόνιμη και εποικοδομητική συζήτηση τόσο στη διαδικασία επί της αρχής του νομοσχεδίου όσο και επί των άρθρων. Ως Δημοκρατική Συμπαράταξη τοποθετηθήκαμε και επί της αρχής και επί των άρθρων.

Θα ήθελα, λοιπόν, κλείνοντας, να πω δυο πράγματα για τις τροπολογίες. Είμαστε σύμφωνοι και εμείς για την εισαγωγή και την αύξηση του ποσοστού από το 3% στο 4,5% όσον αφορά τους αθλητές, ούτως ώστε να έχουν πρόσβαση στην τριτοβάθμια εκπαίδευση.

Θα ήθελα να πω ότι παρατείνονται αυτοδίκαια μέχρι τις 31-12-2017 οι συμβάσεις για την καθαριότητα των κτηρίων στα δημόσια κτήρια, στις δημόσιες υπηρεσίες, νομικά πρόσωπα ιδιωτικού δικαίου και δημοσίου δικαίου. Εδώ θα έλεγα ότι πρέπει να υπάρχει μια διαβούλευση με τους δήμους και την τοπική αυτοδιοίκηση.

Επίσης όσον αφορά την τροπολογία με γενικό αριθμό 700 και ειδικό 83 με τις προτεινόμενες αλλαγές για τις μετεγγραφές, θα πρέπει, κυρία Αναγνωστοπούλου, να δούμε με ευρύτερη συναίνεση τις μετεγγραφές και ιδιαίτερα με κοινωνικά χαρακτηριστικά, διότι, πραγματικά, βιώνουμε μια κρίση, η οποία οδηγεί πολλές οικογένειες να μη στέλνουν τα παιδιά τους να σπουδάσουν λόγω οικονομικών δυσκολιών.

Επίσης θα ήθελα να πω ότι εδώ ψηφίζουμε και ξε-ψηφίζουμε. Μιλάω για τους ΕΔΙΠ. Στις 6-9-2016 ψηφίσαμε συγκεκριμένα για τους ΕΔΙΠ και δεν πρόλαβαν να περάσουν δυο μήνες και ερχόμαστε να ξε-ψηφίσουμε. Η αιτιολογία, δηλαδή, δεν είχε αν μη τι άλλο παραδοχή. Η κατάργηση αυτής της διάταξης κρίθηκε επιβεβλημένη στο πλαίσιο της νομοθετικής πρωτοβουλίας του Υπουργείου Παιδείας και Έρευνας, με αποτέλεσμα σήμερα να ξε-ψηφίζουμε.

Επίσης θα ήθελα να πω εδώ ότι δεν ξέρω αν είμαστε χώρα κατ’ εξαίρεση ή μια κατ’ εξαίρεση χώρα, γιατί, πραγματικά, πολλές φορές βλέπουμε από την αναδρομική ισχύ σε νόμο του 2013 ότι η κατηγορία των καθηγητών εφαρμογών ΤΕΙ παρουσιάζει εκλογικό ενδιαφέρον από πλευράς ΣΥΡΙΖΑ.

Κλείνοντας, να έρθω στην τροπολογία με γενικό αριθμό 710 και ειδικό 88 και να πω, όσον αφορά την κύρωση τροποποίησης συμφωνίας του ελληνικού δημοσίου με την «DEUTSCHE TELEKOM», ότι η Βουλή εδώ καλείται να ψηφίσει σήμερα την παραίτηση από την αρμοδιότητά της να έχει τον τελικό έλεγχο μέσω μιας κυρωτικής διαδικασίας όλης αυτής της υπόθεσης, η οποία είναι καθοριστική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης θα ήθελα να κλείσω –και τελειώνω με αυτό, κύριε Πρόεδρε- με την τροπολογία με γενικό αριθμό 697 και ειδικό 81 που αφορά τη ναυτιλία. Εδώ βλέπουμε στο άρθρο 2, ότι δεν μπορεί ο διευθυντής σπουδών του ΚΕΣΕΝ να έχει λιγότερα προσόντα από τους επιμορφούμενους. Για να μην έχει, λοιπόν, λιγότερα προσόντα από τους επιμορφούμενους, πρέπει να συνεχίσει να ισχύει το π. δ.631/1972 ως προς το προσοντολόγιο, που προβλέπει τουλάχιστον ο διευθυντής σπουδών να είναι αν μη τι άλλο απόφοιτος ΑΕΝ.

Επίσης στο άρθρο 4 θα πρέπει να παραμείνουν τα προσόντα ως προβλεπόταν με το π.δ.631/1972.

Αυτά είχα να πω, ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κωνσταντόπουλο.

Τον λόγο έχει ο ειδικός αγορητής από το Κομμουνιστικό Κόμμα Ελλάδας κ. Τάσσος.

**ΣΤΑΥΡΟΣ ΤΑΣΣΟΣ:** Κύριε Υπουργέ, μιλάτε για επιχειρηματικότητα, δηλαδή για παραγωγή υλικών και άυλων προϊόντων με σκοπό το κέρδος. Εμείς μιλάμε για παραγωγή υλικών και άυλων προϊόντων, με σκοπό την κάλυψη των διευρυμένων αναγκών της κοινωνίας. Μιλάτε για ευκαιρίες, μιλάμε για δικαιώματα. Κινούμαστε σε διαμετρικά αντίθετες κατευθύνσεις. Αυτό το λέω γενικά.

Τώρα, επί των τροπολογιών, κάνατε δεκτή μια τροπολογία που κατέθεσε το Ποτάμι, ώστε να μπορούν και οι ομότιμοι καθηγητές, να είναι διευθυντές προγραμμάτων. Εμείς ρωτάμε, προς τι; Έτσι ενισχύετε πραγματικά τους νέους επιστήμονες;

Οι ομότιμοι καθηγητές έδωσαν ό,τι είχαν να δώσουν. Είναι, βέβαια, πολύ χρήσιμοι, όσον αφορά τις γνώσεις τους και τις δυνατότητές τους. Όμως αν θέλετε, πραγματικά, να ενισχύσετε τους νέους και να ανατρέψετε αυτό που λέτε, το «brain drain», και να το κάνετε «brain game», πρέπει να δώσετε περισσότερες ευκαιρίες στους νέους.

Παράλληλα όσον αφορά τις ρυθμίσεις που κάνετε για τις μετεγγραφές στα ΑΕΙ και στα ΤΕΙ, εμείς λέμε ότι οι μετεγγραφές θα πρέπει να είναι ανοιχτές. Σήμερα η ελληνική οικογένεια περνάει πολύ δύσκολες μέρες και θα έπρεπε να μην υπάρχει πλαφόν για τις μετεγγραφές. Βέβαια η άλλη πλευρά προτείνει να μην υπάρχουν καθόλου μετεγγραφές, γιατί έτσι επιβαρύνονται τα πανεπιστήμια.

Η λύση, βέβαια, θα ήταν το κράτος να αναλάμβανε όλες τις δαπάνες, όπως δαπάνες σίτισης, στέγασης, αλλά και όλες τις άλλες ανάγκες που έχουν οι φοιτητές, οπότε τότε δεν θα υπήρχε η ανάγκη μετεγγραφών. Κάτι τέτοιο δεν γίνεται όμως, γιατί ξέρουμε ότι ζούμε σε ένα σύστημα όπου ακόμα και η παιδεία είναι εμπόρευμα.

Επίσης μιλάτε για προσωπικό. Εμείς θέλουμε νέες μόνιμες θέσεις.

Όσον αφορά τις σχολές και τα τμήματα, ανοιγοκλείνουν, συγχωνεύονται και καταργούνται, ανάλογα με τις ανάγκες του κεφαλαίου. Βέβαια όλα αυτά τα πληρώνουν οι φοιτητές.

Επίσης έχετε εδώ και μια άλλη τροπολογία ,που αφορά την αύξηση των θέσεων των δικαστικών λειτουργών σε τριάντα. Εμείς θα ψηφίσουμε «παρών» σε αυτό, γιατί οι ενώσεις είχαν ζητήσει διπλάσιο αριθμό. Είχαν ζητήσει εξήντα λειτουργούς. Επομένως και αυτό δεν είναι αρκετό.

Υπάρχουν, βέβαια, και άλλες ρυθμίσεις που αφορούν τις ατομικές συμβάσεις και στις οποίες θα αναφερθεί ο Κοινοβουλευτικός μας Εκπρόσωπος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τάσσο.

Ο κ. Μαυρωτάς, ο ειδικός αγορητής από το Ποτάμι, έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε. Θα χρειαστώ μόνο ένα λεπτό.

Παίρνω τον λόγο, απλώς για να εκφράσουμε την έντονη διαφωνία μας σχετικά με μια νομοτεχνική βελτίωση που κατατέθηκε από τον κ. Βερναρδάκη και που αφορά το άρθρο 16, σχετικά με τις ατομικές συμβάσεις.

Η νομοτεχνική βελτίωση λέει ότι στο πρώτο εδάφιο της ως άνω τροπολογίας -όπου αναφέρεται στις συμβάσεις σε νομικά πρόσωπα ιδιωτικού δικαίου, ΟΤΑ και τα λοιπά- διαγράφεται η φράση «λαμβανομένων υπ’ όψιν των εγγεγραμμένων διαθέσιμων πιστώσεων στους οικείους προϋπολογισμούς». Δηλαδή δεν θα λαμβάνονται υπ’ όψιν οι διαθέσιμες πιστώσεις στους οικείους προϋπολογισμούς, προκειμένου να ικανοποιηθεί αυτή η διάταξη.

Εμείς βρίσκουμε ότι αυτό είναι τελείως μετέωρο, είναι τελείως στον αέρα, σαν να κοροϊδεύουμε τον κόσμο και τους εργαζόμενους. Γι’ αυτό και θα την καταψηφίσουμε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Μαυρωτά.

Κυρία Αναγνωστοπούλου, ζητήσατε τον λόγο για δύο-τρία λεπτά για κάποιες επεξηγήσεις. Μετά από εσάς ζήτησε τον λόγο για ένα λεπτό -τουλάχιστον μέχρι τώρα η εικόνα είναι αυτή- από τους Κοινοβουλευτικούς Εκπροσώπους ο κ. Δελής από το Κομμουνιστικό Κόμμα για κάποια αναφορά.

Κυρία Υπουργέ, θα σας παρακαλέσω θερμά να έχετε ολοκληρώσει εντός ενός τρίλεπτου, με μια ανοχή.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Αναπληρώτρια Υπουργός Παιδείας, Έρευνας και Θρησκευμάτων):** Εντάξει, κύριε Πρόεδρε. Σας ευχαριστώ.

Κυρίες και κύριοι συνάδελφοι, φτάνουμε στο τέλος για την ψήφιση ενός νομοσχεδίου, το οποίο θεωρούμε ότι είναι πάρα πολύ σημαντικό.

Το Υπουργείο Παιδείας εδώ και ένα διάστημα φέρνει νομοσχέδια τα οποία δείχνουν την προσπάθεια της Κυβέρνησης για την ανάταξη και ενίσχυση της παιδείας και της έρευνας στη χώρα ως δημόσιων και δωρεάν αγαθών. Οι νομοθετικές αυτές ρυθμίσεις συμπληρώνονται από μια σειρά ενεργειών, επίπονων και συντονισμένων, όλης της Κυβέρνησης για την ενίσχυση των νέων επιστημόνων.

Στην πράξη, λοιπόν, ενισχύουμε, όχι μόνο τους νέους επιστήμονες αλλά ενισχύουμε και την αριστεία και δεν θα σταματήσουμε να λέμε ότι ενισχύουμε την αριστεία ως δικαίωμα των νέων επιστημόνων και όχι ως προνόμιο κάποιων που μπορούν.

Όσον αφορά, λοιπόν, αυτό το θέμα και επειδή η Αντιπολίτευση –την καταλαβαίνω την Αντιπολίτευση!- δεν ακούγεται να κάνει κριτική και όλα αυτά, θέλω να πω ότι θα ήθελα να ακούσω μια φορά έστω και μια κουβέντα και γι’ αυτές τις προσπάθειες.

Ειπώθηκε ότι θα πρέπει να έχουμε μόνιμο προσωπικό. Είναι η μόνη Κυβέρνηση μετά από έξι χρόνια που μέσα σε έξι μήνες έδωσε στα ανώτατα Ιδρύματα χίλια νέα μέλη ΔΕΠ. Τα μέλη ΔΕΠ είναι μόνιμο προσωπικό. Είναι η μόνη Κυβέρνηση, που από τη στιγμή που κόπηκαν στην ουσία οι υποτροφίες -άρα και η αριστεία- έδωσε υποτροφίες και στα ανώτατα ιδρύματα της χώρας, αλλά και στα ερευνητικά ιδρύματα επίσης.

Όσον αφορά το θέμα των μετεγγραφών και επειδή ειπώθηκε από πολλές πλευρές, δεν σημαίνει ότι στα εισοδηματικά κριτήρια δεν υπάρχουν κι όλα τα άλλα κριτήρια, όπως αυτό της πολυτεκνίας, της τριτεκνίας κ.λπ.

Για μας είναι μείζονος σημασίας, το να μπορούν οι φοιτητές να σπουδάζουν στον τόπο εισαγωγής τους. Γι’ αυτό άλλωστε άμεσα, τις επόμενες ημέρες, προκηρύσσουμε δύο χιλιάδες επτακόσιες υποτροφίες για οικονομικά αδύναμους φοιτητές –αυτές οι υποτροφίες είναι για τέσσερα χρόνια- οι οποίοι θα παίρνουν 500 ευρώ τον μήνα, όταν σπουδάζουν εκτός του τόπου μόνιμης διαμονής και 400 ευρώ οι οικονομικά αδύναμοι που σπουδάζουν στον τόπο διαμονής.

Ανάμεσα σε όλα τα άλλα που κάνουμε ακριβώς για τη φοιτητική μέριμνα, είναι ότι έχουμε επιλέξει άδεια διαμερίσματα, τα οποία θα διαθέσουμε σε φοιτητές οι οποίοι έχουν οικονομικές ανάγκες και δεν μπορούν να καλυφθούν από τις υπάρχουσες φοιτητικές εστίες.

Στο σημείο αυτό θα ήταν καλύτερα να μην αναφερθώ στις φοιτητικές εστίες για τις οποίες επί τόσα χρόνια, και μάλιστα τα χρόνια της ευμάρειας, δεν έγιναν οι προσπάθειες που θα έπρεπε είτε για να ανακαινιστούν είτε για να ενισχυθούν τα ιδρύματα με νέες εστίες.

Όσον αφορά τώρα τους ΕΔΙΠ, δεν θα μιλήσω. Αποσύρεται μια διάταξη, όταν είναι προβληματική στην υλοποίησή της. Η συγκεκριμένη είναι προβληματική στην υλοποίησή της. Θα επανέλθουμε, όταν θα έχουμε τρόπους για να υλοποιηθεί και τρόπους με τους οποίους θα συμφωνούν, βεβαίως, τα ανώτατα ιδρύματα.

Θα ήθελα να τελειώσω λέγοντας ένα πράγμα. Ακούμε πάρα πολλά για τις τροπολογίες, όπως ότι οι τροπολογίες έρχονται έτσι κ.λπ.. Αυτό είναι αλήθεια. Πολλές φορές έρχονται πολλές τροπολογίες και σε άσχετα νομοσχέδια. Όμως θέλω να πω ότι η κοινωνία και η πραγματικότητα είναι ένα ζωντανό πράγμα και προκύπτουν θέματα, τα οποία πρέπει να επιλυθούν και τα οποία είναι επείγουσας σημασίας και χρειάζονται ρύθμιση. Για παράδειγμα αυτό συνέβη σήμερα για τις μετεγγραφές.

Διάβαζα, όμως, σήμερα σε μια εφημερίδα μεγάλης κυκλοφορίας, στην «Εφημερίδα των Συντακτών», για τροπολογία είκοσι πέντε ή πενήντα σελίδων –θα σας γελάσω-, η οποία ήρθε μέσα στο βράδυ και αφορούσε τα κανάλια, ότι έπρεπε να συγχωνευτούν, να γίνουν λιγότερα και να φύγουν εργαζόμενοι επί Κυβερνήσεώς σας. Δεν άκουσα να λέγεται τίποτα γι’ αυτό.

Σας ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Τον λόγο έχει ο κ. Δελής για ένα λεπτό.

**ΙΩΑΝΝΗΣ ΔΕΛΗΣ:** Κυρίες και κύριοι Βουλευτές, πριν από λίγη ώρα η Κυβέρνηση απέρριψε μια τροπολογία που είχε καταθέσει το ΚΚΕ για τους συμβασιούχους στο δημόσιο, που εργάζονται στον τομέα της καθαριότητας.

Αυτό που στην πραγματικότητα, όμως, απέρριψε η Κυβέρνηση, είναι το δικαίωμα αυτών των ανθρώπων στη μόνιμη και σταθερή δουλειά, γιατί αυτό ακριβώς προέβλεπε η τροπολογία του ΚΚΕ. Αφού παραταθούν οι συμβάσεις όλων των συμβασιούχων –και το τονίζουμε όλων!- μέχρι 31-1-2017, στη συνέχεια να μετατραπούν οι συμβάσεις τους σε συμβάσεις αορίστου χρόνου. Αυτό απορρίψατε!

Για το ίδιο θέμα, βέβαια, ο αρμόδιος Υπουργός κ. Βερναρδάκης κατέθεσε αρχικά μια τροπολογία, η οποία με τον τρόπο που ήταν διατυπωμένη, δεν αναγνώριζε ουσιαστικά ούτε αυτό το δικαίωμα της έστω μερικής παράτασης των συμβάσεων. Κάτω από την πίεση των εργαζομένων έφερε σήμερα μια νομοτεχνική βελτίωση, η οποία όντως συνιστά βελτίωση.

Δεν θα μπορούσαμε να διαφωνήσουμε, μονάχα που αυτή η βελτίωση πηγαίνει το πράγμα μέχρι τη μέση, είναι μια μεσοβέζικη λύση. Εξηγούμαι. Αφήνει απέξω τους διμηνίτες συμβασιούχους στο δημόσιο, στον τομέα της καθαριότητας, οι οποίοι προσλήφθηκαν το 2016, κάνοντας έναν απαράδεκτο διαχωρισμό που δεν τον κατανοούμε.

Θα θέλαμε, πραγματικά, να ψηφίσουμε, έστω και αυτή την κουτσουρεμένη τροπολογία που κατέθεσε ο Υπουργός, αλλά το γεγονός ότι αφήνει απέξω αυτούς τους διμηνίτες συμβασιούχους μας υποχρεώνει να πούμε «παρών».

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Δεν υπάρχει κάποιος άλλος που θέλει να μιλήσει από τους κύριους Υπουργούς ή ενδεχομένως, από τους Κοινοβουλευτικούς Εκπροσώπους.

Κυρίες και κύριοι συνάδελφοι, κηρύσσεται περαιωμένη η συζήτηση επί των άρθρων και των τροπολογιών του σχεδίου νόμου του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις» και εισερχόμαστε στην ψήφισή τους.

Ερωτάται το Σώμα: Γίνεται δεκτό το άρθρο 1 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 4 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 11 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 14 έγινε δεκτό ως έχει κατά πλειοψηφία.

Τα άρθρα 15, 16 και 17 αποτελούν τις τροπολογίες, οι οποίες είχαν κατατεθεί στις επιτροπές και ενσωματώθηκαν ως άρθρα.

Ερωτάται το Σώμα: Γίνεται δεκτό το άρθρο 15 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 16, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Ναι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 16 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 17 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 17 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 697 και ειδικό 81, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 697 και ειδικό 81 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 698 και ειδικό 82, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 698 και ειδικό 82 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 700 και ειδικό 83, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Παρών.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 700 και ειδικό 83 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 701 και ειδικό 84 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 701 και ειδικό 84 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 709 και ειδικό 87 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 709 και ειδικό 87 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 710 και ειδικό 88 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Όχι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Όχι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 710 και ειδικό 88 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 694 και ειδικό 78 ως έχει;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 694 και ειδικό 78 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 695 και ειδικό 79, όπως τροποποιήθηκε από τον κύριο Υπουργό;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 695 και ειδικό 79 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι

**ΠΡΟΕΔΡΕΥΩΝ (Γεώργιος Λαμπρούλης):** Tο ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις» έγινε δεκτό επί της αρχής, των άρθρων και των τροπολογιών.

Κύριοι συνάδελφοι, προχωρούμε στην ψήφιση του νομοσχεδίου και στο σύνολό.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΚΩΝΣΤΑΝΤΙΝΟΣ ΓΑΒΡΟΓΛΟΥ:** Ναι.

**ΜΑΡΙΑ ΑΝΤΩΝΙΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΔΗΜΗΤΡΙΟΣ ΚΩΝΣΤΑΝΟΠΟΥΛΟΣ:** Ναι.

**ΣΤΑΥΡΟΣ ΤΑΣΣΟΣ:** Όχι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Παιδείας, Έρευνας και Θρησκευμάτων: «Ελληνικό Ίδρυμα Έρευνας και Καινοτομίας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, των τροπολογιών και του συνόλου και έχει ως εξής:

(Να καταχωριστεί το σύνολο του νομοσχεδίου σελίδα 364α )

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Αιγίου (δεύτερο τμήμα).

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 17.25΄ λύεται η συνεδρίαση για αύριο, ημέρα Τετάρτη 19 Οκτωβρίου 2016 και ώρα 10.30΄, με αντικείμενο εργασιών του Σώματος νομοθετική εργασία: συζήτηση του σχεδίου νόμου του Υπουργείου Εργασίας και Κοινωνικής Αλληλεγγύης: «Κοινωνική και αλληλέγγυα οικονομία και ανάπτυξη των φορέων της και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**